
Cuvânt înainte 


Dat fiind contextul particular al Apologeticii în cadrul învăţă- 
mântului teologic universitar din anii comunismului, elaborarea unui 
manual care să răspundă nevoilor actuale constituie deopotrivă o pro- 
vocare academică, un demers reparatoriu la nivel teologic şi cultural 
absolut necesar în spațiul românesc, dar și o întreprindere presărată cu 
numeroase dificultăţi. Este cunoscut faptul că regimul comunist a elimi- 
nat Apologetica din planurile de învățământ ale facultăţilor de teologie, 
întrucât disciplina era considerată periculoasă pentru ideologia comu- 
nistă. Regimul urmărea să-şi legitimeze ideologia printr-o amplă pro- 
pagandă militant-atee care a apelat la numeroase rezultate ale ştiinţei. 
În cadrul acestui demers, experienţa religioasă a fost considerată ob- 
scurantistă, o realitate aparținând unei lumi retrograde şi amăgite de 
religie, cea din urmă fiind considerată un adevărat opium al popoarelor. 

În primul rând, în lucrarea de faţă sunt abordate aspecte care 
conturează o expresie structurată şi concentrată a Adevărului de cre- 
dință, având ca repere mărturisirile Sfinţilor Apostoli, ale mucenici- 
lor şi apărătorilor dreptei credinţe din primele veacuri ale Bisericii. 
În același timp, manualul urmăreşte o perspectivă istorică, menţio- 
nând principalele etape din parcursul gândirii filosofice şi ştiinţifice 
din spaţiul european. În această privinţă, considerăm că aducerea în 
discuţie a unor repere istorice este folositoare pentru înţelegerea pre- 
miselor care au contribuit la debutul modernităţii, cu specificităţile 
ei importante ce privesc raportarea ştiinţelor şi filosofiei la adevărul 
de credinţă. În al treilea rând, manualul oferă o exemplificare sinteti- 
că şi bogată privind preocuparea deopotrivă critică şi valorificatoare, 
pe care Sfinţii Părinţi din Răsăritul Creştin au avut-o pentru datele 
culturii și ştiinţelor din vremea lor, urmărind edificarea spirituală a 
omului și a vieţii comunitare. 


Considerăm că, prin toate acestea, prezentul manual de Apologetică 
ortodoxă reface o legătură firească, întreruptă de regimul comunist, în- 
tre viața şi mărturisirea de credință păstrată în Tradiţie pe de o parte, şi 
reflecţia teologiei ortodoxe contemporane de partea cealaltă. Se întâlnesc, 
în felul acesta, vigoarea şi inspiraţia tratatelor apologetice ale sfinților au- 
tori teologi şi apologeţi din primele veacuri, cu reflecția recentă a teolo- 
gilor ortodocşi, cu toate consideraţiile acestora din urmă privind cultura, 
filosofia şi ştiinţele lumii în intenţia de a lumina spiritual toate realizările 
omeneşti, în efortul de a le pune în drumul devenirii spirituale. 

Perspectiva generoasă a teologiei Părintelui Dumitru Stăniloae con- 
stituie un temei pentru o dezvoltare echilibrată şi nuanțată a Apologeticii. 
Gândirea marelui teolog român, în acelaşi duh cu Sfinţii Părinţi ai Biseri- 
cii se concretizează într-o teologie deopotrivă mărturisitoare şi cuprinză- 
toare. Pe această linie poate fi evitată atitudinea unilaterală de a structura 
o apologetică în spirit polemic şi reducţionist, tot aşa cum poate fi depăşit 
şi riscul unui duh al relativismului și sincretismului, prezent adesea în 
multe abordări existente astăzi, care încearcă forme de cuprindere a şti- 
inței şi a spiritului omenesc. Teologia Părintelui Dumitru Stăniloae pro- 
pune dezvoltarea unei Apologetici mărturisitoare, asumând deopotrivă 
şi exigenţele logicii dialogului materializate în întâlnirea dintre diferite 
tradiţii religioase, culturale şi ştiinţifice. 

Lucrarea de față utilizează multe dintre aceste contribuţii decisive ale 
teologiei ortodoxe, făcând adesea trimitere la lucrările multor sfinți autori 
şi la comentariile Părintelui Dumitru Stăniloae, în aspecte importante ce 
vizează situarea teologiei ortodoxe în raport cu reflecţia filosofică şi cu re- 
alizările culturii. Plecând de la acestea, manualul de Apologetică ortodoxă 
subliniază în ultimă instanță, legătura dintre cunoaşterea şi viața persoa- 
nei, şi Adevăr, dintre înţelegerea lumii, experierea Adevarului şi viața Bi- 
sericii, în interiorul comunității de credință, propunând în același timp, 
o valorizare a culturii și a ştiinţelor, a expresiilor artistice şi reflecțiilor 
filosofice în lumina sensurilor spirituale ale credinței, în spirit eclesial. 

Structurat în două volume, prezentul manual de Apologetică orto- 
doxă constituie un îndemn la descoperirea potenţialului înţelesuri- 
lor deopotrivă duhovniceşti și cuprinzătoare ale acestei discipline. 
Parcurgerea elementelor de ordin istoric se va face în sensul iden- 
tificării a ceea ce poate contribui astăzi la conturarea unei atitudini 

apologetice mărturisitoare şi deschise către un dialog onest, în conti- 
nuitate strânsă cu Tradiţia Bisericii. 

Primul volum cuprinde trei părți. Prima dintre ele oferă repere de 
ordin introductiv referitoare la studiul Apologeticii, insistându-se pe di- 
mensiunea mărturisitoare și eclesială a Adevărului întrupat. În a doua 
parte sunt abordate aspecte ale apologiei creştine de-a lungul timpului: 
mărturia de viață a Mântuitorului lisus Hristos ca model al apologiei 
creştine, apologiile Apostolilor, Martirilor şi Apologeţilor şi, deopotrivă, 
repere apologetice semnificative dezvoltate de Sfinţii Părinţi. Partea ulti- 
mă inventariază momente semnificative care au distorsionat apologeti- 
ca eclesială în contextul secularizării şi al utopiilor generate de rațiunea 
autonomă (scolastică, renaştere, modernitate). 

Volumul al II-lea este dedicat în întregime unor tematici de actuali- 
tate, care invocă relaţia dintre teologie, filosofie şi ştiinţă. Asumând duhul 
apologeticii biblice şi patristice (cu repere evidenţiate în volumul I), în vo- 
lumul al II-lea vom încerca structurarea unei abordări eclesiale cu privire 
la aceste tematici, vizând rezultate din domenii de referinţă ale cercetării 
ştiinţifice şi a reflecției filosofice din contemporaneitate. Vom propune re- 
pere pentru o Apologetică ortodoxă contemporană, urmărind să valorifi- 
căm dimensiunea mărturisitoare a Apologeticii ortodoxe în interacțiunea 
cu diferite concepţii şi rezultate recente din domeniile științei și filosofiei. 

Concret, vor fi evidenţiate descoperirile relevante, implicaţiile epis- 
temologice şi posibilele evaluări teologice ale unor teme din domeniul 
fizicii cuantice, al matematicilor actuale, al neuroștiințelor, al situațiilor 
limită din abordările ştiinţifice şi relevanţa lor pentru dialogul cu teologia 
ortodoxă. Vor fi analizate aspecte ale cosmologiei ştiinţifice actuale, ca po- 
sibilă interfață în dialogul dintre teologie şi ştiinţă. Vor fi prezentate aspec- 
te referitoare la evoluționism şi implicaţiile sale ideologice. De asemenea, 
va fi precizată perspectiva Apologeticii ortodoxe corelativă provocărilor 
sociale şi culturale din lumea contemporană (consumerismul ca ideolo- 
gie dizolvantă a reperelor Tradiţiei religioase, coordonate ale postmoder- 
nismului în cheia evaluării ortodoxe, revoluţia şi implicaţiile tehnologiei 
informatizate, cultura virtuală în cadrul sistemului tehnologizat actual). 

În redactarea prezentului manual de Apologetică am cooperat cu au- 
tori cu care am avut bucuria ca în ultimii ani să ne regăsim în aceeaşi 

perspectivă de asumare, de înţelegere şi de mărturisire a conștiinței 
apologetice, într-un efort comun de a valorifica Tradiţia patristică şi 
eclesială în contextul actual marcat de întâlnirea dintre gândirea teologică, 
cercetarea ştiinţifică şi reflecția filosofică. Este vorba de Pr. Răzvan Iones- 
cu (coordonatorul direcţiei Teologie ortodoxă şi ştiinţă din cadrul Cen- 
trului Ortodox de Studii şi Cercetare „Dumitru Stăniloae”, Paris), Diac. 
Sorin Mihalache (asistent universitar la Facultatea de Teologie Ortodoxă 
„Dumitru Stăniloae”, Universitatea „Alexandru loan Cuza” din Iași), 
Cristinel loja (conferenţiar universitar la Facultatea de Teologie Ortodoxă 
„Ilarion V. Felea”, Universitatea „Aurel Vlaicu” din Arad). 

În calitate de coordonator al manualului de Apologetică şi în numele 
colegilor autori, mulțumim cu recunoştinţă Preafericitului Părinte Patriarh 
Daniel pentru binecuvântarea acordată pentru realizarea acestei lucrări. 
Totodată ţin să mulțumesc Pr. Prof. Dr. Viorel Ioniţă, consilier patriarhal 
pentru referatul de sinteză, Pr. Prof. Dr. Ștefan Buchiu, decanul Facultăţii 
de "Teologie Ortodoxă Justinian Patriarhul, Universitatea din București 
pentru referatul corelativ conţinutului lucrării, domnului Prof. Dr. Con- 
stantin Cucoş, profesor universitar la Facultatea de Psihologie și Ştiinţe ale 
Educaţiei, Universitatea „Al.I. Cuza” din Iași pentru referatul focalizat pe 
aspectele pedagogice şi didactice ale lucrării, doamnei Irina Scurtu, corec- 
tor specialist acreditat pentru munca de corectare a textului, Pr. Prof. Dr. 
Constantin Pătuleanu şi Pr. Dr. Mihai Hau, consilieri patriarhali pentru 
cooperarea excelentă și consecventă în procesul de editare şi publicare a 
volumului. 

Sperăm ca această lucrare să fie de folos pentru studenţii facultăților 
de teologie şi pentru toți cei interesaţi în studiul Apologeticii, contribuind 
la conturarea unei perspective deopotrivă eclesială şi academică în cerce- 
tarea aspectelor corelative acestui domeniu al teologiei. Structurând lu- 
crarea prin experienţa de viață a Tradiţiei eclesiale, avem convingerea că 
o astfel de Apologetică îl va întări pe omul din lumea de astăzi să dea o 
mărturie vie despre puterea edificatoare a Adevărului și a comuniunii din- 
tre persoane într-o societate din ce în ce mai relativistă şi mai impersonală. 


Conf. Dr. Adrian LEMENI, 

coordonatorul lucrării Apologetica ortodoxă, vol. 1 
Facultatea de Teologie Ortodoxă „Justinian Patriarhul”, 
Universitatea din București 

Ă INTRODUCERE 
IN STUDIUL APOLOGETICII ORTODOXE 


„Le-a vorbit Iisus, zicând: Eu sunt Lumina lumii; cel ce Îmi urmea- 
ză Mie nu va umbla în întuneric, ci va avea lumina vieţii [...]. Și veţi 
cunoaște Adevărul, iar Adevărul vă va face liberi” (loan 8, 12, 32). 


Ne-am angajat în redactarea manualului de față cu intenţia de a arti- 
cula un suport pentru disciplina Teologie Fundamentală (Apologetică). 
Aşezăm această strădanie întru Adevărul și Duhul Tradiţiei sfinţitoare 
a Bisericii, în perspectiva eclesială și duhovnicească, în fidelitate crea- 
toare față de duhul Tradiţiei ortodoxe, pentru mărturisirea Adevărului 
şi a Luminii Vieţii într-o lume din ce în ce mai provocată în mişcarea ei, 
deopotrivă de o serie importantă de descoperiri și rezultate ştiinţifice, 
dar şi de diferite curente filosofice şi culturale, precum şi de numeroase 
ideologii. Motivația acestei lucrări este dată, în același timp, de intenţia 
de a structura o Apologetică prin care să se răspundă unor nevoi şi pro- 
vocări de stringentă actualitate. 

În contextul societăţii actuale, realizarea unui manual de Apologetică 
ortodoxă este deopotrivă necesară şi edificatoare. După o perioadă de pa- 
tru decenii umbrite de dictatura ideologică a marxismului, structurată prin 
ateism şi materialism dialectic, în care libertatea de afirmare şi de asumare 
a Adevărului de credinţă în cadrul disciplinei Apologetică a fost interzisă 
în învățământul teologic universitar, realizarea unui manual de Apologetică 
reprezintă o reparaţie necesară, destinată să aducă în atenţia studenţilor și 
cititorilor o abordare apologetică autentică, actuală şi cuprinzătoare. 

În cuprinsul înţelesurilor deformate de ideologia comunistă, disciplina 
teologică cea mai adecvată cu privire la dialogul cu filosofia, ştiinţa şi arta, 

anume Apologetica, îndeobşte chemată să mărturisească Adevărul în 
contextul diferitelor forme de cunoaștere, era inacceptabilă pentru 
exponenţii puterii totalitariste. Intenţionând să izoleze viața Bisericii de 
societate, reprezentanţii regimului impus samavolnic au eliminat religia din 
şcolile publice, urmărind să formeze noile generaţii într-un spirit ideologic 
cu o ştiinţă şi o filosofie desfăşurate exclusiv în cadrele materialismului 
dialectic. Într-o asemenea perspectivă, preocuparea pentru relația dintre 
teologie şi ştiinţă ori pentru cea care priveşte teologia şi viaţa lumii era de 
neconceput. Respingerea de către comuniști a unei astfel de abordări, care 
să ofere şansa unei exprimări oneste a reflecţiei teologice cu privire la datele 
filosofiei şi ale cercetării ştiinţifice, a condus la eliminarea Apologeticii din 
şcolile teologice. Situaţia aceasta îşi arată efectele astăzi, în absenţa unei 
tradiții universitare autohtone solide în predarea acestei discipline, pentru 
generaţiile actuale, dar şi în absenţa unei tradiţii a dialogului interdiscipli- 
nar teologie-filosofie-ştiință în spaţiul academic, aşa cum putem găsi în 
universități de prestigiu din străinătate. 

În același timp, cu tot efortul considerabil întreprins în perioada 
interbelică, abordarea manualelor de Teologie Fundamentală din trecutul 
recent rămâne nesatisfăcătoare. Fără a minimaliza valoarea respective- 
lor lucrări, realizate de prestigioși teologi români, suntem conştienţi de 
insuficiența schemelor de gândire propuse în epocă, prea puţin adecvate 
Tradiţiei apologetice a Sfinților Părinţi. Afirmăm aceasta pentru că abor- 
darea acestor manuale urmăreşte necesitatea argumentării raționale a unor 
adevăruri considerate fundamentale oricărei religii (existenţa lui Dum- 
nezeu, nemurirea sufletului), precum şi a unor adevăruri specifice creştinis- 
mului (existenţa unui Dumnezeu personal, posibilitatea Revelaţiei creştine, 
Întruparea, etc.), în ideea ca ele să fie mai uşor acceptabile rațional. În felul 
acesta, rațiunea tinde să fie înțeleasă doar în forma sa discursivă, ca pătrun- 
dere analitică şi capacitate de a construi raționamente corecte şi coerente. 

Metoda de studiu a Teologiei Fundamentale era asemănătoare şti- 
inţelor profane, abordând un discurs eminamente rațional. Este adevă- 
rat, denumirea de Apologetică ţine mai mult de metodă, având în vede- 
re apărarea adevărurilor de credinţă cu ajutorul rațiunii, şi formularea 
unor răspunsuri cu privire la polemicile provenite din afara Tradiţiei și 
învățăturii Bisericii. Pe de altă parte, Teologia Fundamentală se referă 

mai mult la conţinut, deoarece indică adevărurile generale ale religiei. 
Încât s-ar putea spune că Teologia Fundamentală se numește și Apolo- 
getică mai ales în contextul în care adevărurile generale ale religiei sunt 
transpuse în cadrul creştinismului şi mai precis în interiorul ortodoxiei. 
Totuşi, trebuie spus că, în bună măsură, definirea în această formă a 
Teologiei Fundamentale este o consecinţă a influenţei teologiei raţio- 
naliste de tip scolastic. 

În contextul unei mentalități dominate tot mai mult de rațiune, 
aşezată într-un proiect amplu de autonomizare a cunoașterii în ra- 
port cu credinţa, teologia ajunge în cele din urmă să resimtă un com- 
plex în faţa filosofiei şi a ştiinţelor. Situaţia aceasta, în care teologia s-a 
situat cel mai adesea defensiv în raport cu mişcarea de expansiune a 
ştiinţelor şi cu emanciparea discursului filosofic, a condus până la urmă 
la o condiţie paradoxală pentru teologie, întrucât ea ajunsese la situația 
de a-şi justifice propriile adevăruri prin forţa rațiunii autonome. Astfel, 
criteriile şi metodologia ştiinţelor moderne au ajuns să substituie crite- 
riile şi maniera cuprinzătoare a teologiei şi vieţii duhovniceşti, specifice 
abordării eclesiale. 


XXX 


În perspectivă ortodoxă, Apologetica reprezintă o coordonată 
permanentă a Bisericii. Ea cuprinde deodată mărturisirea Adevărului 
dătător de viață al Evangheliei, precum și combaterea concepţiilor 
greşite care distorsionează învățătura de credință. Apologetica ortodoxă 
nu poate fi decât ancorată în Tradiţia vie a Sfinţilor Părinţi, care au ştiut 
să răspundă inspirat problemelor şi preocupărilor timpului lor, valo- 
rificând specificul social şi cultural în care au trăit. Această mărturisire 
nu înseamnă, în consecință, adaptarea mesajului Bisericii la mentalitatea 
unei anumite epoci, ci exprimarea mesajului evanghelic întru Duhul 
Sfânt continuu lucrător în istorie în raport cu nevoile şi preocupările 
specifice fiecărei epoci în parte. 

Apologetica exprimă demersul de mărturisire a modului de viață 
creştin făcut accesibil cu ajutor de Sus celor care nu au cunoscut sau 
aprofundat experiența eclesială transformatoare în Duh şi Adevăr. 

Accesibilitatea nu se reduce doar la exprimarea adecvată a unor informaţii, 
ci mai ales la favorizarea deschiderii unei vieți prin har, într-o mișcare 
produsă în interiorul vieții fiecărei persoane care se orientează către 
o experienţă vie, către un parcurs existenţial pe Calea - Hristos, către 
Adevărul - Hristos, trăind tot mai deplin Viaţa lui Hristos, în Biserica 
Lui. Maniera ortodoxă de a face apologetică nu îngăduie nicidecum o ati- 
tudine triumfalistă şi autosuficientă. Credinciosul ortodox găseşte prin 
viaţa Bisericii o motivație permanentă de a se adânci prin trăire în propria 
Tradiţie, pe care o doreşte accesibilă tuturor şi deci o mărturiseşte. Astfel, 
Apologetica ortodoxă constituie în ultimă instanță acea îmbrăţișare pe 
care creştinul o adresează lumii întregi în încercarea sa de a o purta către 
plinătatea vieţii în Hristos, Logosul - Rațiunea întru care toate îşi vădesc 
sensul fondator şi împlinitor. 

Sub influenţa unor tendinţe unilaterale sau a unor direcţii ideologi- 
ce, rațiunea a fost disociată de-a lungul timpului de structura sa profund 
ancorată în simbolismul religios. Temeiul raţiunii ţine de sufletul religios, 
de experiența prezenţei tainice a sacrului, de dezvăluirea Logosului în 
lume. Pornindu-se de la concepţii exclusiviste, de-a lungul epocii actuale, 
au fost generate şi cultivate clișee care au ajuns să exprime variate forme 
de opoziţie între rațiune şi credinţă, între exigenţele gândirii ştiinţifice 
şi viaţa cunoaşterii articulate la experienţa eclesială, mergându-se până 
la afirmarea unui antagonism artificial. Rațiunea a fost înțeleasă doar în 
forma sa instrumentală, fiind redusă la capacitatea discursivă şi analitică 
de a produce demonstraţii şi algoritmi bazaţi pe scheme logice. 

Din perspectivă patristică descoperim structura iconică a creației. 
Prin Întruparea Logosului, Chipul Dumnezeului Celui viu, creaţia este 
structurată prin chipul hristic, este o icoană care trimite către Arhetipul 
şi Telosul Său, Iisus Hristos. Raţionalitatea lumii şi rațiunea omului sunt 
structurate de Rațiunea - Hristos şi ele au o structură iconică, iar aceasta 
se vede întrucât Fiul lui Dumnezeu Se întrupează, fiind Icoana centra- 
lă a întregii creaţii. Asumând taina închinării, a gestului iconic care se 
împărtăşeşte în duh de închinare, raţiunea îşi redescoperă adevărata iden- 
titate şi vocaţie. Prin gest de închinare în Duh şi Adevăr se depăşeşte deo- 
potrivă raționalismul şi pietismul, ca ispite ale unor atitudini străine de 
plinătatea de comuniune a experienţei eclesiale. 

Părintele Dumitru Stăniloae a oferit, în contextul teologiei românești, 
prospeţimea unei astfel de perspective, prin care raţiunea omenească își 
găseşte resursele profunde ca expresie a conlucrării omului cu harul lui 
Dumnezeu. Înaintând pe linia teologiei sale, de descoperire şi actualizare 
a cugetării patristice în context românesc şi panortodox, ne exprimăm 
convingerea că mediul academic-universitar actual este deschis unei 
abordări apologetice duhovnicești şi eclesiale prin care credinţa să fie 
redescoperită de rațiune şi ambele să fie valorificate în câmpul devenirii 
spirituale a omului. Părintele subliniază de altfel că experienţa spirituală 
şi eclesială întăreşte cercetarea ştiinţifică şi reflecţia filosofică. 

Se cuvine să amintim aici că, în cuprinsul teologiei româneşti, 
mărturisirea adevărului de credinţă în dialog cu ştiinţele şi cultura 
vremii a înregistrat o contribuţie importantă prin opera Părintelui 
Dumitru Stăniloae, care a tradus şi a comentat lucrări deosebit de im- 
portante în aria Apologeticii, precum cele aparţinând Sf. Grigorie de 
Nyssa, Sf. Maxim Mărturistorul şi Sf. Grigorie Palama. 

Prin aceasta, Părintele Dumitru Stăniloae a oferit spaţiului româ- 
nesc nu doar şansa întâlnirii cu izvoarele autentice ale Tradiţii Biseri- 
cii, ci şi o legătură de viaţă cu teologia patristică a Bisericii, adăugând 
de multe ori, la reflecțiile profunde aparținând acestor mari sfinţi, nu- 
meroasele comentarii şi dezvoltări ale propriei lui reflecţii teologice, în 
strânsă legătură cu gândirea şi înțelegerea lor. 

Sinteza dintre latinitate şi ortodoxie în cadrul poporului român expri- 
mă vocaţia concretă şi specifică de realizare a unor punți de legătură între 
Răsărit şi Apus, de a structura un dialog în întâlnirea dintre perspectivele 
distincte ale experienţei teologice, cercetării ştiinţifice şi reflecţiei filosofi- 
ce. Cunoașterea structurată prin unitatea dintre credință şi rațiune, dintre 
taină şi luciditate, valorifică raționalitatea complexă și inepuizabilă a lumii 
şi a omului, întemeiate şi împlinite prin Persoana Logosului lisus Hristos. 
În acest sens, Părintele Stăniloae, într-o viziune care ar putea fi asumată 
programatic de teologia universitară actuală privind posibilitatea de a 
dezvolta o cunoaștere care să exprime sinteza specifică Tradiţiei ortodoxe 
româneşti, manifestă printr-o îmbisericire a rațiunii separatiste cu ajutorul 
rațiunilor duhovniceşti care dau cuvânt trăirii iubirii dumnezeieşti şi a tai- 
nei inepuizabile şi nesfârşite, mărturisește: 

„Legătura aceasta între cunoaştere şi taină, pe care o trăim şi în a 
cărei cunoaștere înaintăm fără a o epuiza în veci, şi prin aceasta trăim se- 
tea după infinitatea existenţei, o trăieşte în mod deosebit poporul nostru, 
prin unirea în el a spiritului occidental, mai aservit rațiunii separatiste, şi a 
Ortodoxiei răsăritene, care accentuează comuniunea şi pentru care Dum- 
nezeu prin Hristos este cunoscut nu în mod raţional sau separat de viața 
noastră de toate zilele, mai mult prin discursuri, ci ca prezent în noi prin 
toate Tainele, rugăciunile şi binecuvântările Bisericii [...]. Universitățile 
româneşti, ţinând seama de acest spirit al poporului nostru, pot comu- 
nica lumii o cultură mai umană, mai nuanţată, mai delicată, mai adâncă, 
mai pătrunsă de taina prezenţei lui Dumnezeu în realitatea lumii întregi 
şi mai capabilă să prezinte lumii o ţintă morală în Persoana lui Hristos”. 


xxx 


În demersul actual al Apologeticii ortodoxe, regăsim izvoarele cu- 
rate ale credinţei şi expresiile vii ale sfinţilor apărători ai Adevărului așa 
cum au fost ele mărturisite de-a lungul mileniilor în viața Bisericii, prin 
scrierile Părinților Bisericii, prin faptă şi viaţă sfinţită. 

În acelaşi timp, în demersul şi în viaţa sfinţilor apologeţi găsim înţe- 
lesuri şi modele relevante pentru viaţa noastră. Societatea actuală, mar- 
cată profund de descoperirile ştiinţifice şi de realizările tehnice solicită 
tot mai mult o lectură edificatoare a vieţii, adresată omului contemporan, 
anume o abordare inspirată de spiritualitatea ortodoxă. Aceasta pentru 
că în prezent, cum se poate observa cu uşurinţă, persoana umană, dar şi 
raporturile sale cu semenii, cu lumea şi cu Dumnezeu sunt afectate de 
presiunea sistemului tehnologizat actual, de provocările crizelor morale, 
economice sau ecologice, de relativism şi sincretism, de individualism 
şi inechitate socială. 

În raport cu toate acestea, devine tot mai necesară sublinierea di- 
mensiunii spirituale a persoanei, şi afirmarea legitimităţii căutărilor sale 
referitoare la sensul existenţei, şi a nevoilor ei de înţelegere şi împlinire 


! Pr. Dumitru STĂNILOAE, Cultură și duhovnicie, vol. 3, Ed. Basilica, București, 2012, 
p. 811 (este discursul Spiritualitatea integrală, rostit la decernarea titlului de Doctor Ho- 
noris Causa al Universităţii din Bucureşti şi publicat în Telegraful Român, CXL, nr. 27-30, 
15 iulie - 1 august, 1992, pp. 1-4). 

spirituală a vieţii. Biserica afirmă, în lumina Adevărului, în Persoana lui 
Hristos, Întrupat ca Om şi revelat umanităţii, că toate acestea se regăsesc 
în EL, în cuprinsul Adevărului de credință mărturisit în mod neîntre- 
rupt, prin viaţă şi cuvânt, de sfinţii din întreaga Tradiţie a Bisericii. Ade- 
vărul deplin, în care existența omenească, cu toate căutările și nevoile ei 
îşi găseşte sensul, reprezintă lumina împărtăşită de glasul Bisericii, de 
sfinţii ei, în lume. În această perspectivă, conştiinţa apologetică şi măr- 
turisitoare este structurată deopotrivă prin experienţa eclesială şi du- 
hovnicească a vieţii Bisericii, iar actualizarea acestei conștiințe în cadrul 
teologiei academice reprezintă o exigenţă de strictă actualitate. 

A răspunde nevoii resimţite prin viaţa Bisericii ne determină să ve- 
dem, în Apologetică mai mult decât o ştiinţă teologică a argumentării 
credinţei. Ne propunem ca prin acest manual să adresăm creştinului de 
azi o dublă invitație, de asumare a Apologeticii ca demers de teologie 
mărturisitoare, dar şi de deschidere către datele filosofiei şi ale ştiin- 
țelor recente, într-o lectură edificatoare, care extrage din ele înţelesuri 
spirituale ce dovedesc faptul că, într-o abordare teologică luminată de 
privirea duhovnicească, aceste arii ale eforturilor omeneşti se dove- 
desc a fi într-o legătură profundă cu teologia și cu devenirea spirituală 
a omului. Suntem conştienţi de dificultățile mari, inerente acestui tip 
de demers. Propunem însă, cu onestitate şi convingere, o deschide- 
re în cadrul teologiei academice către receptarea şi dezvoltarea unei 
Apologetici eliberate prin Adevărul Vieţii de chingile unor tipare de 
înțelegere care încearcă să facă rezonabile realităţile credinţei şi să le 
epuizeze prin argumente asumate ca necesităţi intelectuale. Sperăm 
ca această cale de deschidere în studiul Apologeticii să fie continuată, 
aprofundată şi nuanţată. 

Ne exprimăm convingerea că Apologetica eclesială mărturiseşte 
credinţa vie a Bisericii care nu se întemeiază pe argumente omenești, 
oricât de sofisticate şi de rafinate ar fi acestea. Mai mult decât atât, o 
concentrare exclusivă pe înţelepciunea lumii acesteia, fără a căuta slava 
Dumnezeului celui Viu, riscă să genereze o cunoaştere îngâmfată. Pri- 
mind trufia acestei lumi şi complăcându-ne în slava deşartă a cunoașterii 
date de încrederea în raţiunea autonomă, credinţa se diminuează. În 
acest sens, Hristos Domnul ne dă un avertisment mereu actual: „Cum 
puteți voi să credeţi, când primiţi slavă unii de la alţii, şi slava care vine 
de la unicul Dumnezeu nu o căutaţi?” (loan 5, 44). 

Într-o lume marcată deopotrivă de căutare și confuzie, Apologetica 
eclesială ne poate ajuta în dobândirea discernământului duhovnicesc 
accesibil prin exercițiul stăruitor al cugetării smereniei. Sf. Petru 
Damaschinul arată relaționarea strânsă dintre smerenie şi discernământ: 
„Cel ce a luat, prin harul lui Dumnezeu, darul deosebirii din multă sme- 
rită cugetare e dator să păzească acest dar cu toată puterea, ca să nu 
facă nicidecum ceva fără dreaptă socoteală. Ca nu cumva aflându-se în 
cunoştinţă, să greşească din neglijenţă şi să-şi pricinuiască sieşi o mai 
mare osândă. Iar cel ce n-a luat darul acesta încă e dator să nu aleagă 
niciun gând, sau un cuvânt, sau lucru fără întrebare, credinţă tare şi ru- 
găciune curată, fără de care nu poate să ajungă în chip nemincinos la 
dreapta socoteală. Căci aceasta se naşte din smerita cugetare [...]. Sem- 
nele darului deosebirii sunt: a cunoaște în chip nemincinos cele bune şi 
cele contrare; pe urmă a şti voia dumnezeiască în toate cele întreprinse”?. 

Discernământul duhovnicesc exprimă puterea smereniei, puterea 
lui Hristos care se manifestă paradoxal prin cele considerate slabe în 
faţa lumii. Este o putere a delicateţei, nu a constrângerilor exterioare. 
Într-o asemenea perspectivă, putem împărtăși prin viaţă cuvinte- 
le rostite de Sf. Ap. Pavel corintenilor: „Foarte bucuros mă voi lăuda 
mai ales întru slăbiciunile mele, ca să locuiască în mine puterea lui 
Hristos. De aceea mă bucur în slăbiciuni, în defăimări, în nevoi, în prigo- 
niri, în strâmtorări pentru Hristos, căci, când sunt slab, atunci sunt tare” 
(2 Corinteni 12, 9-10). 


Autorii 


2 Sf. Petru Damaschinul, Despre adevărata deosebire, în Filocalia V, Ed. Harisma, 
Bucureşti, 1995, p. 33. 

APOLOGETICA ORTODOXĂ - 
MĂRTURIE ECLESIALĂ A ADEVĂRULUI ÎNTRUPAT 


Motto: „Să fiți gata totdeauna să răspundeți oricui 
vă cere socoteală despre nădejdea voastră, dar cu blândețe 
şi cu frică, având cuget curat” ( Petru 3, 15-16) 


1. Argument. Despre (re)descoperirea Apologeticii ortodoxe 
prin asumarea perspectivei eclesiale de mărturisire în Duhul 
şi Adevărul Bisericii în contextul exigenţelor academice, 
ştiinţifice şi culturale contemporane 


Cuvinte-cheie: Apologetică, Teologie Fundamentală, apologet, argumente raţio- 
nale, literatură apologetică. 


1.1. Articularea Apologeticii ortodoxe contemporane 
în duhul Tradiţiei biblice, apostolice şi patristice 


Mărturisirea de credinţă este trăsătura definitorie a oricărei spiritu- 
alități. În creştinism, mărturisirea de credință dobândeşte o deschidere 
universală, întrucât Adevărul deplin, Dumnezeu întrupat ca Om, Se ara- 
tă întregii umanități, împlinind toate căutările şi neputinţele omeneşti, 
şi luminând toate sensurile lumii şi ale vieţii. În ortodoxie, mărturisirea 
de credinţă este însăşi viața deplină a persoanei şi a oamenilor întreo- 
laltă, în stare de comuniune cu Dumnezeu şi între ei. Aceasta întrucât, 
în forma ei deplină, mărturisirea credinţei ortodoxe nu este altceva de- 
cât trăirea şi împlinirea credinţei, o cale a vieţuirii care ne conduce în 
Duhul, prin Fiul Întrupat ca Om, către o tot mai deplină participare la 
comuniunea de iubire a Persoanelor Treimii. 

Un fir neîntrerupt uneşte teologia Părinților creştini şi abordările 
primilor Apologeţi cu efortul misionar şi mărturisitor al Apostolilor: 
afirmarea lui Hristos - Fiul lui Dumnezeu, drept Calea și Adevărul, Via- 
ţa şi Lumina lumii, descoperire deplină a lui Dumnezeu arătată tutu- 
ror oamenilor. Pentru iudei, Fiul lui Dumnezeu întrupat ca Om, lisus 
Hristos, este Mesia, Cel ce împlineşte aşteptările poporului ales, aștep- 
tări păstrate în întreaga tradiție a Vechiului Testament. Pentru greci, 

Fiul lui Dumnezeu, Logosul, străluminează şi desăvârşeşte înțelesurile 
întrezărite timp de secole de încordările reflecţiei filosofice. Magii, care 
I se închină, aducându-l jertfă la Naştere, arată că în EI se împlinesc şi 
căutările neamurilor. De-a lungul secolelor, teologia Bisericii va afirma, 
într-un mod ferm şi tot mai cuprinzător, că şi legea naturală întipărită 
în creaţie, şi Legea legea scrisă păstrată de tradiția iudaică a Vechiului 
Testament, şi legea întipărită în inima omului, care i-a călăuzit pe pă- 
gâni, conduc toate şi fiecare în parte către EI şi sunt împlinite în EL. În- 
truparea ne descoperă că „în EI vieţuim, ne mişcăm şi suntem” (Faptele 
Apostolilor 27, 18), tot aşa cum, în lumina Întrupării Lui, înţelegem că 
întreaga creaţie e operă divină, făcută „întru EI, [...] prin EI şi pentru EI 
(Romani 1, 16). 

Cuprinderile acestea ale lumii sunt prezente dintru început. Sf. 
Ap. Pavel afirmă în Epistola către Galateni: „Astfel că Legea ne-a 
fost călăuză spre Hristos, pentru ca să ne îndreptăm din credinţă” 
(3, 24). Şi, mai cuprinzător, el afirmă în Epistola către Romani: „pă- 
gânii care nu au lege, din fire fac ale legii, aceştia, neavând lege, îşi 
sunt loruşi lege, ceea ce arată fapta legii scrisă în inimile lor, prin măr- 
turia conştiinţei lor şi prin judecăţile lor, care îi învinovăţesc sau îi şi 
apără” (2, 14-15). 

Urmând acestei perspective, Sf. Iustin Martirul și Filosoful cuprin- 
de cu îndrăzneală toate strădaniile omeneşti, punându-le în legătură cu 
Adevărul creştin. „Lucrurile care s-au spus cu dreaptă judecată de către 
oameni ne aparțin nouă, creştinilor” (Apologia 2, 13.4). Taţian Asiria- 
nul, Atenagora, Teofil al Antiohiei vor dezvolta tot mai mult, şi în deta- 
lii tot mai fine, această amplă decodificare creştină a gândirii filosofice 
greceşti. Deopotrivă cu exprimarea unei critici articulate a politeismului 
grec, apologeţii preiau, în mod selectiv, multe concepte şi afirmaţii ale 
filosofiei, conferindu-le înțelesuri noi, cuprinzătoare, în lumina unei tot 
mai viguroase învățături despre Logos, dezvoltată organic din Adevărul 
Revelat, în cuprinsul vieții Bisericii. În aceeaşi linie, Clement Alexandri- 
nul exprima convingerea că „Dumnezeu este izvorul tuturor lucrurilor 
bune”: „Filosofia, scria el, le-a fost dată grecilor înainte de toate şi fără 
ocolișuri, până ce Domnul urma să-i cheme la El. Aceasta a fost ca o 
călăuză care să aducă gândirea greacă la Hristos, aşa cum Legea i-a adus 

pe evrei. De aceea, filosofia a fost înainte mergătoare, netezindu-i calea 
celui care este desăvârşit în Hristos” (Stromate 1, 5. 28). 

În paralel însă cu aceste dezvoltări ale reflecţiei teologice, o aborda- 
re apologetică distinctă se conturează în cuprinsul culturii latine. Prin 
Sfântul Irineu şi Tertulian, Biserica formulează mai degrabă critici la 
adresa filosofiei, considerând-o, cu temei, drept principala sursă a ere- 
ziilor. Însă chiar şi apologeţii latini recunosc în păgâni o anumită între- 
zărire a Adevărului, fără a o pune însă pe seama logosului din om, așa 
cum procedau de regulă apologeţii greci, ci pe suflarea divină, existentă 
în fiecare făptură urmaşă a lui Adam. 

Relevant pentru demersul teologic al zilelor noastre este faptul că 
regăsim în toate aceste abordări o dublă perspectivă, care se dovedeşte 
esenţială în orice demers apologetic. Pe de o parte, este evidentă grija 
Apostolilor şi apologeţilor de a păstra învățătura deplină despre Adevă- 
rul Revelaţiei, respingând explicit şi motivat tot ceea ce nu este în con- 
formitate cu învățătura de credință mărturisită de Biserică. Pe de altă 
parte, este evident interesul pentru cultura, ştiinţa şi filosofia vremii, 
receptate de fiecare dată pe temeiul faptului că Adevărul deplin al Bise- 
ricii le cuprinde şi le luminează pe toate. De-a lungul istoriei patristice, 
aceste două perspective s-au păstrat şi s-au dezvoltat, devenind tot mai 
viguroase. 

Aşadar, pe de o parte, întreaga Creaţie şi toate strădaniile omeneşti 
de cunoaștere, dar şi reflecţia filosofică privitoare la viață, pot fi rele- 
vante în ordine spirituală. Sf. Vasile cel Mare afirmă că „lumea nu a fost 
concepută la întâmplare, ci cu un scop util și ca să procure tuturor fiin- 
țelor un mare avantaj, de vreme ce ea este în mod real şcoala ființelor 
raționale şi locul în care suntem educați în cunoaşterea lui Dumnezeu 
(Hexaemeron, par. 2). O expresie limpede a acestei convingeri găsim şi 
la Sf. Grigorie de Nyssa, în legătură cu un episod biblic binecunoscut. 
Când evreii sunt eliberaţi din robia egiptenilor, poporul primeşte în- 
demnul divin să plece fără să restituie lucrurile împrumutate. În mod 
inspirat, Sf. Grigorie de Nyssa găseşte aici un înţeles privitor la rapor- 
tul dintre păgânism şi creştinism, care exprimă receptarea la cultura 
lumii. În păstrarea bunurilor egiptenilor de către evrei, Sf. Grigorie de 
Nyssa înțelege îndemnul ca „acela care caută viaţa liberă prin virtute, 

să obţină şi bogăţia culturii profane, cu care se laudă cei ce sunt străini 
de credinţă. Filosofia morală şi cea fizică, geometria şi astronomia şi 
activitatea logicii, ca şi cele pentru care se ostenesc cei ce nu aparţin 
Bisericii, cel care este călăuza noastră întru virtute poruncește să fie 
luate de la cei care sunt bogaţi între egipteni şi să fie folosite, pentru că se 
vor dovedi utile la momentul oportun, atunci când va trebui împodobit 
cu bogăţia raţiunii divinul templu al tainei (Cateheze II, 112-115). 

Dumnezeu a făcut lumea, înzestrând pe om cu simţuri și cu rațiune 
capabile să-i sesizeze ordinea şi frumuseţile. Sf. Maxim Mărturisitorul 
va spune şi el, în continuarea acestor consideraţii, că efortul cunoaşte- 
rii lucrurilor lumii prin intermediul rațiunii curăţite de patimi îl poate 
călăuzi pe om înspre desluşirea unei legi naturale întipărite în sine şi în 
creaţie şi că, prin acestea, el poate ajunge să înţeleagă faptul că există un 
Creator a toate. 

În acestea găsim o primă perspectivă a Părinților Bisericii, care 
ne poate fi de folos în demersul actual: gândirea și viața teologică au 
o reală considerație pentru întreaga creație, ca şi pentru întreg câmpul 
cunoaşterii omenești. Înţelegem aceasta întrucât în scrierile Părinţi- 
lor nu sunt atent observate doar tradiţia şi istoria poporului ales, ca 
parte a istoriei mânturii, care consemnează lucrarea lui Dumnezeu, 
ci în cuprinsul istoriei mântuirii, sunt primiţi şi grecii, cu tradiția 
lor filosofică. Găsim exprimată limpede această înţelegere într-un alt 
loc din Sf. Grigorie de Nyssa. El asumă critic monoteismul iudaic şi 
politeismul grec, în raport cu care delimitează creştinismul: „Adevă- 
rul, scrie el, se află undeva la mijloc, între aceste două concepţii, pe 
de o parte distrugerea tuturor ereziilor, iar pe de altă parte, accepta- 
rea a ceea ce este folositor din fiecare. Dogma iudaică este distrusă, 
prin acceptarea Logosului şi prin credinţa în Duhul Sfânt, în timp ce 
eroarea politeistă a şcolii elenistice este făcută să dispară prin uni- 
tatea firii divine care anulează noţiunea de pluralitate. Şi iarăși, din 
concepţia iudaică, să păstrăm unitatea firii; iar din cea greacă, numai 
distincţia în privința persoanelor [...]. Este ca şi cum numărul Trei- 
mii ar fi o îndreptare în cazul celor care greşesc faţă de Unul, iar afir- 
marea unităţii pentru cei ale căror credinţe sunt răspândite printre 
nenumărate zeități” (Cateheza 3). 


APOLOGETICA ORTODOXĂ 31 


Pe de altă parte, din abordarea patristică se desprinde şi o altă pers- 
pectivă, complementară celei menţionate. Dumnezeu este mai presus 
de întreaga realitate a creaţiei şi dincolo de tot ceea ce eforturile ome- 
neşti pot desluşi în ea. De aceea, pentru cunoaşterea şi experierea Lui, 
sunt necesare o dezlipire de lume, de întrebuințările ei pătimaşe, şi un 
efort de înălţare a omului mai presus de cele sensibile și de puterile de 
înțelegere ale rațiunii. Sf. Grigorie de Nazianz recomandă, de exemplu, 
părăsirea lumii şi subliniază importanţa curăţirii trupului de nălucirile 
aduse de patimi, pentru o viaţă „mai presus de lucrurile care se văd”, 
tocmai ca omul să poată purta „mereu pure în ele înseşi imaginile lui 
Dumnezeu” (Cuvântări 20, 1), care sunt altceva decât ea. Experierea lui 
Dumnezeu, va afirma şi Sfântul Maxim, ca prezență personală desăvâr- 
şită şi iubitoare, rămâne în afara tuturor înțelesurilor şi descoperirilor 
despre EI culese din lume. 

Din aceste consideraţii desprindem, aşadar, o a doua perspectivă 
privind mărturia creştină, care ne poate călăuzi în demersul apologe- 
tic de mărturisire a credinţei în contextul actual. Adevărul credinței este 
ireductibil la rațiune. Credinţa şi cunoaşterea lui Dumnezeu se situează 
mai presus de rațiune, neputând fi pe de-a-ntregul tălmăcite de ea. St. 
Maxim Mărturisitorul afirmă: „Cunoştinţele lucrurilor își au raţiunile 
proprii împreunate în mod natural cu ele, spre demonstrarea lor. Prin 
acestea ele primesc în chip natural definiţia lor. Dumnezeu însă este 
crezut numai că există, pe baza raţiunilor din lucruri. Dar EI dăruiește 
celor evlavioși o credinţă în existenţa Lui, mai întemeiată decât orice 
demonstraţie. Căci credința este o cunoştinţă adevărată, întemeiată pe 
principii ce nu pot fi demonstrate, ca una ce este temelia lucrurilor mai 
presus de minte şi de rațiune” (Sf. Maxim Mărturisitorul, Capete gnostice 
(întâia sută), în Filocalia, vol. 2, Ed. Institutului Biblic şi de Misiune al 
Bisericii Ortodoxe Române, București, 2008, pp. 158-159). 

Punând împreună aceste două perspective, am putea formula un 
prim reper călăuzitor desprins din viața şi gândirea Părinților Biseri- 
cii, pe care trebuie să situăm demersul teologic de mărturisire a cre- 
dinţei: Dumnezeu este pretutindeni prezent în lume, „având înlăuntrul 
Său toate lucrurile”, dar este, în acelaşi timp, mai presus de ea. Întreaga 
învățătură creştină face, prin aceasta, un exerciţiu de cuprindere a lumii, 

exprimând o amplă decodificare a prezenţei şi lucrării lui Dumnezeu în 
ea, deopotrivă cu afirmarea faptului că El este mai presus de ea şi de tot 
ceea ce putem înţelege din ea. 

Un alt reper, pe care îl considerăm esenţial în mărturisirea de cre- 
dinţă în contextul actual, îl putem desprinde tot din viaţa Bisericii, din 
mărturia și mărturisirea sfinţilor. În disputa dintre Varlaam de Calabria 
şi Sf. Grigorie Palama sunt contrapuse cunoaşterea raţională şi efortul 
omenesc de înţelegere, pe de o parte, şi calea credinţei, vederea mai pre- 
sus de minte, posibilă printr-o viață călăuzită de împlinirea poruncilor 
şi prin harul lui Dumnezeu, pe de altă parte. Pentru Varlaam, revelația 
dumnezeiască şi filosofia clasică ar fi avut aceeaşi țintă și, prin urmare, ar 
fi ajuns la acelaşi adevăr cu cel împărtăşit apostolilor de Hristos Însuși. 
Mai mult, pentru Varlaam, împlinirea faptelor nu pare să fie esenţială, ci 
efortul cunoașterii teoretice prin ştiinţe, care pare să fie mai important 
decât cultivarea virtuţilor. 

Sf. Grigorie Palama va răspunde ferm acestei abordări, afirmând 
că în viaţa creştină credința este o formă de înţelegere mai presus de 
înţelegere. Pe urmele Sf. Maxim Mărturisitorul, Sf. Grigorie Palama 
va sublinia că faptele credinţei, despătimirea şi împlinirea porunci- 
lor sunt parte indispensabilă a unei cunoaşteri autentice a Adevărului. 
Cunoaşterea lui Dumnezeu este viaţa în comuniune cu EI, experiere a 
prezenţei Lui, a lucrărilor Lui, energiile necreate. Este vorba de o pre- 
zenţă reală, care în cazul sfinţilor ajunge să fie vizibilă şi care împlineş- 
te şi depăşeşte cele descoperite despre EI în creaţie şi în Scripturi. De 
aceea, teologia ortodoxă, prin Sf. Grigore Palama, afirmă deopotrivă 
valoarea teologiei faptelor şi a contemplaţiei, punând deopotrivă ac- 
centul pe apofatismul dumnezeiesc şi pe caracterul real, nonsimbolic 
al lucrărilor Sale în om, ca realități inteligibile necreate, prezente în 
mod fenomenologic. 

Urmând abordarea Sf. Ap. Pavel, Sf. Grigorie Palama arată că omul 
duhovnicesc le poate judeca pe toate, el neputând fi judecat de cel care 
nu a ajuns la o măsură duhovnicească. Adepţilor lui Varlaam, care 
susțineau că la desăvârşire şi sfințenie se poate ajunge doar prin meto- 
dele ştiinţelor lumeşti, Sfântul Grigorie le răspunde: „Noi însă nu soco- 
tim cunoştinţa dobândită prin raționamente şi silogisme drept adevărata 

opinie despre lume, ci pe cea care e dovedită prin fapte şi viaţă, care sin- 
gură e nu numai adevărată, ci şi sigură şi neschimbată; orice raționament, 
după cum se ştie, e răsturnat de alt raționament; viaţa, însă, cine o răstoar- 
nă?” (Sf. Grigorie Palama, Tratatul III, Triada 1, în Pr. Dumitru Stăniloae, 
Viaţa și învățătura Sf. Grigorie Palama, Ed. Institutului Biblic şi de Misiu- 
ne al Bisericii Ortodoxe Române, Bucureşti, 2006, p. 292). 

În toate acestea se întrevede un alt reper al abordărilor patristi- 
ce: teologia ortodoxă evită preferința exclusivă pentru erudiţia teoreti- 
că, care promite, fără acoperire, îndumnezeirea omului prin minte, însă 
nu încurajează nici accentul exclusiv pe calea făptuirii, în dispreţ pen- 
tru învățătura de credință şi mărturisirea ei, pentru efortul de înțelegere 
a sensurilor ascunse în lucrurile și făpturile creaţiei şi în strădaniile apo- 
logetice. Ortodoxia recunoaşte valoarea rațiunii în urcușul către Dumne- 
zeu, subliniind totodată deosebirea radicală de ființă între necreat şi creat, 
dintre Dumnezeu şi creație, și afirmând experienţa credinţei drept cale ce 
trebuie urmată pentru o viață adecvată şi care să ofere omului posibilita- 
tea unei cunoașteri mai presus de minte a Adevărului, într-o experiență 
de comuniune cu Dumnezeu. 

Pentru întreg demersul apologetic este semnificativ şi încu- 
rajator faptul că în spaţiul românesc Părintele Dumitru Stăniloae, 
traducător şi interpret al Sf. Maxim Mărturisitorul şi al Sf. Grigorie 
Palama, asumă şi dezvoltă aceste abordări ale teologiei Părinților. Pe 
urmele Sf. Maxim Mărturisitorul, de exemplu, dar şi ale Sf. Grigorie 
de Nyssa, Părintele Dumitru Stăniloae afirmă că exerciţiul contem- 
plării lui Dumnezeu în natura creată este necesar, ca şi legea pozitivă 
fixată în Scriptură. Lucrurile ascund în ele raţiunile divine, ca raze 
ale Logosului sau ale Raţiunii, încât cel ce descoperă raţiunile divine 
ascunse în lucruri „suie pe firul lor la cunoaşterea Lui directă”. 

Pe de altă parte, Părintele Dumitru Stăniloae accentuează, deodată cu 
Sf. Grigorie Palama, dimensiunea mistică a cunoaşterii prin credinţă, ca 
înțelegere mai presus de puterile raţiunii. Sf. Grigorie Palama scrie că nu 
cel ce are în inimă cunoştinţa făpturilor are din pricina ei pe Dumnezeu, 
ci cel ce a crezut în inima lui în Domnul lisus are sălășluit în sine pe Dum- 
nezeu, prin credinţa neiscoditoare” (Sf. Grigorie Palama, Cuvânt pentru 
cei ce se liniștesc cu evlavie, cap. 43, în Filocalia, vol. VII, p. 321). 

Credem că situarea aceasta, deopotrivă profund patristică şi echi- 
librată a Părintelui Dumitru Stăniloae, în continuarea Sfinţilor Maxim 
Mărturisitorul şi Grigorie Palama, este edificatoare şi oferă o per- 
spectivă inspirată teologiei românești. În felul acesta sunt valorifica- 
te deopotrivă raționalitatea creaţiei şi puterile rațiunii omeneşti de 
a desprinde din ea urme ale prezenței și lucrării lui Dumnezeu, dar 
şi experiența cunoaşterii mistice prin credință, vederea mai presus 
de rațiune, posibile prin despătimire, prin împlinirea poruncilor şi 
cultivarea virtuţilor. 

Situată la confluenţa limbii şi culturii latine cu ortodoxia bizantină 
şi învecinată cu spiritul slav, profund trăitor şi mistic, teologia româ- 
nească poate oferi perspectiva care le pune pe toate acestea împreună, 
într-o mărturisire cuprinzătoare despre Dumnezeu, care să lumineze 
într-un mod edificator, şi în spiritul Părinților, întreaga creaţie şi străda- 
niile omeneşti de cunoaştere, punându-le pe toate în drumul mântuirii. 
Găsim că sunt deosebit de inspirate aici consideraţiile Părintelui Dumi- 
tru Stăniloae despre specificul spiritului românesc, ce ar putea aduce de- 
opotrivă consideraţie pentru raționalitatea lumii şi adâncimea mai pre- 
sus de rațiune a credinţei, echilibru şi deschidere în abordarea teologică: 

„Noi nu suntem nici unilateral raționalişti ca latinii din Occident 
sau ca grecii, care au influenţat latinitatea occidentală, nici unilateral 
mistici ca slavii sau ca popoarele asiatice şi africane, caracterizate de 
un panteism total prin religiile lor impersonaliste, ci unim luciditatea 
raţională a latinităţii personaliste cu sentimentul de taină prezentă în 
toate, dar o taină luminoasă, în care se poate înainta la nesfârşit şi 
care nu ne anulează ca persoane originare în sentimentul unității de 
comuniune pe care îl trăim” (Pr. Dumitru Stăniloae, Reflecţii despre 
spiritualitatea poporului român, p. 17). 

Acest echilibru dintre rațiune şi taină existent în sufletul românesc 
se vădeşte în reciprocitatea dintre luciditate şi duioşie. „Interferenţa 
lucidităţii, scrie Părintele Stăniloae, a mirării şi a duioşiei ilustrează 
poate mai mult decât orice natura paradoxală a sufletului românesc, 
sinteza sau echilibrul ce se realizează între el şi Occidentul lucid, realist, 
şi Orientul care abordează realitatea intuitiv, prin participarea şi prin 
trăirea indefinită a ei, cu toată fiinţa [...]. Această luciditate cuprinde 

în ea însăşi, în afară de cunoașterea ştiinţifică sau raţională şi de le- 
gătura ei cu domeniul accesibil al acesteia, legătura cu domeniul unei 
alte înţelegeri, al înţelegerii spirituale. Înţelegând, analizând, definind 
rațional, rațiunea ajunge să se mire de ea însăşi, de acest aspect rațional 
inclus în realitate, căci tocmai prin acest aspect rațional realitatea pune 
probleme la care nu se mai poate răspunde în același fel [...]. Prin mi- 
rare se descoperă că realitatea, având în ea virtualitatea raționalității 
mai presus de aceasta, depăşeşte, prin complexitatea ei, capacitatea de 
cuprindere a formulelor la care progresează, fără încetare, cunoaşterea 
noastră ştiinţifică. Această raționalitate suprarațională [...] este pro- 
prie mai ales realităţii persoanei și relaţiilor interpersonale” (Pr. 
Dumitru Stăniloae, Reflecţii despre spiritualitatea poporului român, 
p. 17, pp. 76-77). 


1.2. Despre mărturisirea întru Duhul şi Adevărul Bisericii. 
Repere pentru contemporaneitate 


Toată istoria creștinismului dă mărturie că adevărata împlinire 
spirituală a omului este posibilă doar prin ascultarea de Părinte. Pre- 
cum chipul căderii omului este chipul ieşirii din ascultarea de Părinte, 
chipul învierii este, în mod fundamental, chip al ascultării. Ucenicii au 
învăţat teologie la picioarele lui Hristos, ca demers de nemijlocită îm- 
părtăşire din viaţa Lui. Hristos Însuşi a adus lumii nu împlinirea voii 
Sale, cât a voii Tatălui. Urmându-L, Părinţii Bisericii au pus în lucrare 
chipul de fii față de Părinţii lor, prin acest demers ziditor, care naşte 
virtute, primind, la rândul lor, darul paternităţii spirituale pentru fiii 
lor duhovniceşti. 

Într-un prezent care ne-a obişnuit atât de mult cu exigenţele inte- 
lectuale ale demersului academic, în ce măsură (mai) putem concepe 
şcoala şi formarea teologică făcând apel la formele ei de la început? 
Altfel spus, în ce măsură (mai) este relevantă mediului universitar te- 
ologic actual exercitarea unei paternităţi în demersul de instruire şi, 
respectiv, de devenire teologică? 

Suflul proaspăt resimţit în contemporaneitate odată cu încercările de 
eliberare din tiparele scolasticii şi de reaşezare a disciplinelor academice 

pe baze deopotrivă eclesiale şi duhovnicești este imperios necesar și în 
privinţa Apologeticii. Aceasta din urmă se găseşte acum în bună măsură 
mărginită la stăruința de a prelua argumentele raționaliste cu intenția 
demonstrării existenţei lui Dumnezeu. Incapabilă, în forma sa actuală, 
de filosofare religioasă, de a oferi răspunsuri duhovniceşti omului de 
azi, Apologetica ne apare astăzi printre ultimele redute de construcție 
scolastică ce se cer cucerite în interiorul învățământului teologic orto- 
dox. „Cugetul Părinților”, cel care a ştiut să răspundă duhovniceşte fră- 
mântărilor fiecărei epoci în parte, ne poate ajuta astăzi să ţinem cont 
de exigenţele intelectuale şi culturale actuale printr-o reală asumare a 
acestora în duhul Bisericii. 

Descoperirea vieţii şi învățăturii patristice, întrupată prin străduința 
noastră de angajare concretă, a celor care trăim acum viața Bisericii, 
în modul existenţial în care Părinţii au înţeles să facă teologie, o afir- 
măm în consecinţă a fi pasul necesar configurării unui cadru de trăire şi 
de reflecţie teologică pentru renaşterea contemporană a disciplinei Apo- 
logetică. 

Demersul nu poate fi profund decât în măsura în care reprezintă o 
împărtăşire din duhul în care Părinţii Bisericii au înţeles viața teologică, 
respectiv o devenire a noastră întru paternitatea lor duhovnicească. El 
presupune onesta structurare a trăirii omului contemporan pe calapo- 
dul înţelegerii în Hristos pe care Părinţii au avut-o în vremea lor. Este 
prelungirea trăirii lor în viața de azi, nu atât în sensul preluării unor so- 
luţii ă Ja Lettre, cât prin formularea unui răspuns inspirat de Duhul Sfânt 
pentru frământările omului contemporan. Gestul exprimă „vechiul” în 
sensul continuității în duh cu Părinţii, respectiv „noul” ca actualitate a 
răspunsului, ca găsire a soluţiilor față de nevoile de mântuire ale lumii 
de azi. Este mărturia pe care o dădea Părintele Dumitru Stăniloae în 
prefața Teologiei sale dogmatice, afirmând că s-a străduit să înțeleagă 
învățătura Bisericii „în duhul Părinților” şi în acelaşi timp să o înţeleagă 
„aşa cum credem că ar fi înţeles-o ei astăzi. Căci ei n-ar fi făcut abstrac- 
ţie de timpul nostru, așa cum n-au făcut de al lor” (Pr. Dumitru Stăni- 
loae, Teologia Dogmatică Ortodoxă, vol. I, p. 7). 

Redescoperirea Părinților nu înseamnă, în consecință, simpla „șter- 
gere de praf” a scrierilor acestora, prin utilizarea operelor lor ca surse 

bibliografice, ci trăirea efectivă, în acelaşi duh, a elanului şi priceperii lor 
insuflate de sus, lucrând, ca şi ei, la mântuire. Dacă scolastica ocolește 
prin speculație intelectuală întâlnirea cu omul întreg şi viu, cugetul 
patristic îl caută însă pe om într-o relaţie directă, „față către față”. Ce 
se reproşează practic teologiei scolastice este „preocuparea acesteia de 
probleme în întregime străine de neliniştile omenești”, ştiind bine că 
„scopul unei teologii autentice este dezvoltarea, atingerea plenitudinii 
şi mântuirea omului și tot ceea ce ar preocupa-o trebuie să fie conec- 
tat în mod imediat vieţii umane” (Philotheos Pharos, Înstrăinarea etho- 
sului creştin, pp. 78-79). 'Teologhisirea Bisericii, infinit mai înaltă decât 
speculaţia intelectuală, ţinteşte omul în integralitatea lui spre a-l călăuzi 
către viața deplină. 

A ne întâlni cu Sfânta Tradiţie prin intermediul Sfinților Părinţi 
înseamnă a descoperi darul îndumnezeitor al lui Dumnezeu pentru 
noi. Primirea sa produce în chip inevitabil o înnoire a vieţii noastre, 
aşa cum Părinţii înșiși au făptuit-o la vremea lor, printr-un mod de 
viaţă centrat pe îndemnurile evanghelice. Referirea la Părinţi presu- 
pune orientarea către soluţiile pe care harul dumnezeiesc le-a adus în 
viața lor, urmată de actualizarea acestor soluţii prin lucrarea aceluiași 
har pentru nevoile de astăzi, fapt cu atât mai necesar cu cât teologia 
academică actuală ortodoxă poartă încă rănile îndepărtării de filo- 
nul patristic: „teologia ortodoxă fie a continuat să imite vechiul ifos 
al teologiei scolastice apusene, fie a dezvoltat un scolasticism «neo- 
patristic», adică se referă neîncetat la Sfinţii Părinţi ai Bisericii de 
Răsărit, dar nu într-un mod patristic. Cu alte cuvinte, teologia neo- 
patristică se referă la Sfinţii Părinţi ca la niște surse bibliografice, iar 
aceasta nu este patristic, pentru că Părinţii Bisericii au folosit ca surse 
pentru teologia lor viața bisericească şi foarte rar se refereau la texte, 
iar atunci când se refereau la texte nu le foloseau ca surse bibliogra- 
fice, ci ca puncte de vedere ale vieţii ecclesiastice pe deplin integrate 
acesteia” (Philotheos Pharos, Înstrăinarea ethosului creştin, p. 80). 

Trebuie spus însă că întoarcerea la teologia Părinților nu înseam- 
nă cultivarea unui „fundamentalism patristic”. Acesta din urmă ar fi o 
ideologie potrivit căreia Părinţii au spus tot ce trebuia despre Adevărul 
creștin şi nouă ne-ar rămâne doar datoria de a-i repeta în afirmaţiile 

lor şi astfel să reuşim să ne poziţionăm în interiorul Tradiţiei oferind 
un răspuns adecvat tuturor problemelor actuale. Cuvântul Părinților 
este viu tocmai pentru că este rezultatul efortului lor de a răspunde în 
Duhul Sfânt nevoilor din vremea lor. Acest „viu” riscăm să îl pierdem 
dacă încercăm să-l păstrăm doar printr-o simplă invocare, cu pretenţii 
de infailibilitate. Ar fi necesară o înţelegere a problemelor de azi în du- 
hul mereu actual al Părinților, pe care să îl trăim prin propriile noastre 
vieți în Biserică. 

Dublul proiect de (re)descoperire a temeiurilor autentice ale teo- 
logiei neseparate de viaţa liturgică, în care Părinţii au excelat, şi, respec- 
tiv, de întâmpinare îndrăzneață a realității contemporane în căutare 
de soluţii duhovniceşti pentru nevoile concrete de azi, oferă Apologe- 
ticii şansa istorică a unui cadru fertil reconfigurării sale contempora- 
ne în duh patristic. Contactul dintre teologie şi cultură, sub inspirația 
Duhului Sfânt, nu poate fi decât unul de descătuşare curajoasă a ener- 
giilor creatoare, întrucât teologia creştină, nefiind ancorată exclusiv în 
cultura elenistică, pe care putem spune că a fertilizat-o magistral, are o 
forță catalizatoare în direcţia descoperirii, experimentării şi exprimării 
dimensiunii verticale a existenţei în orice spaţiu cultural. Părinţii nu au 
fugit de lume şi de culturile ei, ci le-au orientat pe acestea către îmbi- 
sericire, lucru pe care îl avem de făcut şi astăzi. Or, Apologetica, disci- 
plină teologică investită în problematica intersectării între adevărurile 
credinţei şi lumea a cărei receptivitate o caută făcând apel la cultura ei, 
ne învaţă că o astfel de îmbisericire a lumii este nu numai posibilă, dar 
reprezintă în mod fundamental o chemare pentru creştinul de azi. 

Ne este limpede, şi episcopul ortodox Kallistos Ware o afirmă cu 
curaj, că „lumea nu are nevoie de o Ortodoxie zgribulită, exclusivă, acu- 
zatoare şi închisă în ea însăși, ci de una îndrăzneață, primitoare, tole- 
rantă şi generoasă [...], fără a fi obligaţi să ne diluăm Tradiţia”. Atitu- 
dinii negativiste pe care o resimte acesta la numeroşi ortodocşi față de 
modernitate îi răspunde prin aceea că aceasta „reprezintă o deviere, 
căci Ortodoxia este, fundamental, o afirmaţie, şi nu o negaţie” (Kallistos 
Ware, Rugăciune şi tăcere în spiritualitatea ortodoxă, p. 118). 

lată, fundamental, crezul Apologeticii: afirmarea temeiurilor 
credinţei prin ieşirea în lume cu disponibilitate de dialog. Prin toată 

teologia lor, şi în chip special prin cea apologetică, atunci când se adre- 
sau celor reticenţi sau străini față de temeiurile vieţii creştine, Părinţii 
sunt pentru noi o şcoală inspirată de Duhul, de asumare a lumii în 
care trăim, cu toate frământările şi neputinţele ei, pe drumul greu, dar 
mântuitor, al îmbisericirii vieţii acesteia. Ce poate fi mai motivant de- 
cât să te hrăneşti direct din izvorul acelor mărturii pe care Hristos le-a 
îndemnat a fi făcute nu prin încrederea în competențele omenești, ci 
prin încredere în puterea Duhului Sfânt lucrător în oameni? Şi, deopo- 
trivă, ce poate fi mai minunat decât să le trăieşti bucuria împărtăşirii 
lor celor care nu le-au descoperit încă? Prin studiul Apologeticii pu- 
tem răspunde unei astfel de chemări. 


1.3. Apologetica, între spiritul academic şi ethosul patristic 


Facultăţile noastre de teologie ortodoxă fac cunoscută studentului 
disciplina teologică cu exigenţe de rigoare de ordin academic dedica- 
tă studiului apărării adevărurilor de credinţă cu ajutorul argumentelor 
raționale! numită Apologetică sau Teologie Fundamentală. Numirea din 
urmă face trimitere cu precădere la apărarea adevărurilor fundamenta- 
le ale creștinismului. Dezvoltată cu precădere de creștinismul apusean, 
preluată cu mai mult sau mai puţin simţ critic în învățământul nostru 
universitar, această Apologetică s-a arătat în ultimele decenii cel mai 
adesea străină de ethosul şi de duhul de înțelegere proprii Ortodoxiei. 

Să fie începutul Apologeticii identificabil cu apariţia disciplinei sco- 
lastice cu acelaşi nume? Din perspectivă ortodoxă, răspunsul nu poate 
fi decât negativ: atât demersul (începuturile Apologeticii, premergătoare 
afirmării ei ca disciplină în Evul Mediu, sunt afirmate de părintele Dumi- 
tru Popescu în legătură cu activitatea Sfinţilor Părinţi din secolul al IV-lea 
(Pr. Dumitru Popescu, Apologetica rațional-duhovnicească a Ortodoxiei, 
pp. 5-6), cât şi termenul „Apologetică” (Tertulian numeşte una din scrie- 
rile sale Apologeticum) sunt vechi. Ele evocă realitatea de taină a Bisericii 


' Prin „raţiona!” se evocă termenul propriu exerciţiului filosofiei, ştiinţei sau metafizicii. 
Se caută temeiuri şi justificări de ordin rațional privind adevărurile de credinţă care să fie cre- 
dibile celor care nu acceptă revelaţia creştină, ci doar ceea ce constituie produsul inteligenţei 
umane. 

prin care mărturisitorii creştini au dat în chip pnevmatofor, încă de la 
începuturile creştinismului, mărturia cea-de-Duhul-inspirată lumii os- 
tile în care trebuia propovăduit cuvântul Evangheliei. Hristos Însuşi şi-a 
îndemnat ucenicii, și acest îndemn îl vedem valabil până la capătul vea- 
curilor, să nu se îngrijească dinainte ce vor spune când vor fi duşi în 
faţa acuzatorilor pentru numele Lui, pentru că Duhul Sfânt le va da lor 
cuvânt de apărare (cf. Luca 12, 11-12). 

Dacă acest filon apologetic întru Duhul Sfânt reprezintă o realitate 
eclesială neîntreruptă, ne punem în mod legitim întrebarea: în ce mă- 
sură este utilă vieţii Bisericii o astfel de disciplină universitară, care se 
îngrijeşte în chip metodic de cultivarea intelectuală a creştinilor pentru 
a răspunde acuzațiilor de tot felul? Definiţiile prezentate mai sus nu fac 
decât să arate duhul străin de Ortodoxie în care această Apologetică s-a 
configurat în spațiul apusean. Evanghelia nu are nevoie să capete credi- 
bilitate prin nimic, ea este credibilă prin Adevărul Hristos despre Care 
dă mărturie, înțeleasă în Duhul Sfânt, Care lucrează Tainele, în Biserica 
Lui. Cine Îl primeşte pe Hristos, împărtășit nouă în Duhul Sfânt, în Tai- 
nele Bisericii, primeşte și cuvântul lui Hristos, iar cine nu Îl primește pe 
EI, prin Tainele Bisericii şi prin Evanghelie, să existe oare raționamente 
capabile să Îl facă acceptat doar prin forţa constrângătoare la nivel logic 
al exerciţiului intelectual? Duhovniceşte judecând, o asemenea pretenţie 
a scolasticii ne pare nerealistă. Credem că Apologetica dintru începu- 
turile creștinismului nu încerca „dovedirea” existenţei lui Dumnezeu 
printr-un demers intelectual autonom, ci teologhisea cu inspirația ha- 
rului dumnezeiesc şi prin exersarea competențelor naturale puse cu ge- 
nerozitate la dispoziţia acestuia, rezultând astfel mărturia apologeţilor. 

Nu este deci de mirare că este resimţită astăzi nevoia de ela- 
borare a unei Apologetici care să izvorască efectiv din specificul 
teologiei şi spiritualităţii ortodoxe, articulată la propriile ei resurse 
autentice, care să valorifice scrierile de natură apologetică ale Sfinţilor 
Părinţi şi să fie inspirată de duhul de înţelegere şi de abordare speci- 
fic Ortodoxiei. 

Metoda sa, pentru a putea fi încărcată de eficiență duhovniceas- 
că, ar trebui să propună nu atât o argumentare analitic-raţională a 
credinței după modelul scolastic apusean, cât o explorare a filonului 

propriu Bisericii, care este cel de mărturisire existenţială. Aceasta 
într-un demers de cuprindere și de valorificare a competențelor „știin- 
țelor din afară”, după cum nevoile o cer, făcându-le pe acestea transpa- 
rente pentru înțelesurile duhovnicești pentru împărtășirea aproapelui 
din realitatea pe care Dumnezeu ne-o descoperă. Nu este deci de pre- 
ferat unei apologetici-ştiinţă, înţeleasă ca apărare a realității lui Dum- 
nezeu prin exercițiul exclusiv al inteligenței noastre, pentru că celălalt 
refuză sau ignoră demersul credinţei, apologetica-teologie a lucrării vii 
a lui Dumnezeu în noi, prin prezenţa harului chemat să înnobileze săra- 
cele noastre competenţe omeneşti, „plinind cele neputincioase” şi dând 
putere unde singuri nu avem iscusinţă şi putere să mărturisim? 

Apologeţii Bisericii ne apar mai curând martori (dumnezeieşti), 
şi nu avocaţi (cu argumente omenești). Lupta cu necredința celuilalt, 
cu alte cuvinte cu absența harismei de a crede în Dumnezeu, nu este 
dusă de apologeţi prin argumente raționale în sensul raţiunii analitice. 
Credinţa apologeţilor se exprimă prin rațiuni chemate să opereze in- 
spirat în interlocutori o deschidere nu atât simplu-logică, cât teologică 
prin harul lui Dumnezeu şi în vederea unei vieți trăite în El. Apologia 
deschide porțile credinţei. 

Apologeţii erau conştienţi că sursa lor de inspiraţie nu o constitu- 
iau aptitudinile omenești. Suntem aici departe de eventuale metode sau 
strategii de apărare prin care un avocat ar încerca cu tot dinadinsul să 
convingă pe ceilalți, prin intermediul unei înţelepciuni pe care Sf. Ap. 
Pavel nu se sfieşte să o numească „a lumii” (1 Corinteni 1, 20). Cuvântul 
Mântuitorului este foarte precis: „când vă vor duce în sinagogi şi la dre- 
gători şi la stăpâniri nu vă îngrijiţi cum sau ce veţi răspunde (cum vă veţi 
apăra, n.n.), sau ce veţi zice, că Duhul Sfânt vă va învăţa chiar în ceasul 
acela, ce trebuie să spuneţi” (Luca 12, 11-12). 

Există repere proprii vieţii eclesiale care ne fac acest filon apologetic 
eclesial mai accesibil şi mai inteligibil duhovniceşte. Rostul Apologeticii 
ar fi, în sensul acestei identificări a experienței trecutului care se cere va- 
lorificată în demersul contemporan, actualizată pentru nevoile de acum. 

Aşadar toată teologia este apologetică, întrucât este mărturisitoa- 
re. Teologia are ca scop afirmarea sfinţeniei. Necredinţa nu definește 
oamenii ca duşmani ai creştinilor, ci mai curând atrage atenţia asupra 

nevoii lor de înţelegere şi de sens. Atitudinea în raport cu aceştia nu 
poate fi decât una de asumare: a pune viaţa pentru aproapele înseam- 
nă a-l ajuta ca, în hățișul conceptual al gândurilor sale, să intre, chiar 
şi prin intermediul raționamentelor, harul care luminează şi deschide 
către un orizont spiritual mântuitor, care îl împlineşte ca om pentru veş- 
nicie. Trăirea apologeticii nu înseamnă conflict sau stare de luptă, nici 
măcar împotriva semenilor care luptă împotriva credinţei, nu înseamnă 
nicidecum a vedea în aceştia duşmani. Trăirea apologeticii e starea fi- 
rească a omului nou, înduhovnicit, cu putere asupra duhurilor răutăţii 
care sunt adevăratul inamic. Este pregătirea de a da mărturie, cu pace 
şi smerenie, cu blândeţe şi fermitate, despre temeiurile vieţii în Hristos, 
după cuvântul Sf. Ap. Petru, care îndemna ca pe Domnul Hristos să-L 
sfințim în inimile noastre şi să fim gata totdeauna să răspundem oricui 
ne cere socoteală despre nădejdea noastră, toate acestea „cu blândeţe și 
cu frică, având cuget curat, ca, tocmai în ceea ce sunteţi clevetiţi, să iasă 
de ruşine cei ce grăiesc de rău purtarea voastră cea bună întru Hristos” 
(1 Petru 3, 15-16). 

O Apologetică specifică Ortodoxiei propune împărtăşire duhov- 
nicească, fie aceasta favorizată de raţiuni călăuzitoare către credință. 
Apologetica tocmai aici își poate arăta eficienţa: să încerce, în chip in- 
spirat, la nivel existenţial, şi nu doar intelectual, să realizeze acea „pes- 
cuire minunată” care se face prin viaţa resimțită, prin mărturia vie a 
celui care a experiat el însuși condiţia celui pescuit de Domnul, întru 
viaţa cea adevărată. Chipul de trăire al mărturisitorului creştin întru 
Duhul Sfânt îl face icoană vie a lui Dumnezeu, şi aceasta este impli- 
cit o apologie prin „vedere” - contemplare care, în sens ortodox, apare 
mai eficientă decât orice demonstraţie. „Spre deosebire de o apologetică 
protestantă sau catolică, cea ortodoxă nu se foloseşte atât de argument, cât 
de icoană. [...] o apologetică ortodoxă va afirma mai mult şi va demonstra 
mai puţin, căci este vorba despre adevăruri vii, iar adevărurile vii sunt 
precum oamenii vii - nu demonstrezi că există, ci trebuie în primul rând 
să îi arăţi. Dar astăzi, spre deosebire de vremurile trecute, nu atât Scrip- 
tura, Tradiţia sau Biserica sunt atacate cel mai aprig, ci omul viu, cel des- 
pre care Sfântul Irineu spunea că este «Slava lui Dumnezeu»” (Gheorghe 
Fedorovici, Măsura vremii: îndemn la normalitate, p. 245). 

Una dintre sarcinile Apologeticii ortodoxe ar consta în consecință 
în „această păzire a firescului unei lumi miraculoase” (Gheorghe Fedo- 
rovici, Măsura vremii: îndemn la normalitate, pp. 245, 252). Omul viu 
în Hristos este, prin el însuşi, prin viaţa lui, cea mai bună mărturie lui 
Dumnezeu într-o lume în care mulți sunt tentaţi să creadă în puterea 
fără egal a exerciţiului raţiunii analitice de a convinge. Ne-o arată chiar 
sfinții?. Prin toată viaţa lor, ca de altfel și după plecarea lor de aici prin 
rămăşiţele lor pământeşti care sunt sfintele moaşte, sfinții conving altfel. 
Acceptăm că ţine de Apologetică efortul de a-L face pe Dumnezeu cu- 
noscut celuilalt, de a-l ajuta să-şi schimbe punctele de vedere (2 Corin- 
teni 10, 5), dar convertirea, în ultimă instanţă, este darul lui Dumnezeu, 
şi nu efectul sigur al vreunei competenţe personale. Reala convertire în- 
seamnă a ajunge, într-o oarecare măsură, a-L contempla pe Dumnezeu, 
lucru care nu este în puterea omului, ci urmare a darului de Sus. 

Sf. Ap. Pavel trăia apologia prin demersul concret de „a se face 
tuturor toate” (1 Corinteni 9, 19-22). Înfrăţit în trăire cu fiecare, des- 
chidea astfel pe fiecare către taina mântuirii, lucru valabil şi astăzi. Nu 
este loc aici nici de laxism doctrinar şi nici de fundamentalism, prin 
care libertatea de căutare personală a aproapelui să fie sacrificată pe 
altarul „certitudinilor” rigide, puse pe seama Bisericii. Apologie în- 
seamnă a-l asuma iubitor pe aproapele, făcându-l cât mai mult părtaş 
la realitatea harului, descoperibil chiar şi prin cuvinte, concepte sau 
rațiuni intelectuale. Ortodoxia nu poate accepta o apologie autonomă 
faţă de har (spre exemplu, ceea ce se numește „filosofie naturală”, ori 
„teologie naturală”) întrucât afirmarea lui Dumnezeu se face partici- 
pativ, printr-o experiere a prezenţei Sale. 

Pentru a fi efectiv un produs al vieţii eclesiale, Apologetica, la fel 
ca oricare alt demers de teologie, trebuie să se alimenteze din cuge- 
tarea, scrierile şi viața Părinților Bisericii. Motivul fundamental este 
faptul că în aceștia Duhul Sfânt a inspirat răspunsuri necesare omu- 
lui pentru mântuire. Venind în apărarea adevărurilor de credinţă, 


? Apologetica ortodoxă se poate dispensa de clasicele argumente raţionale pentru 
dovedirea existenţei lui Dumnezeu câtă vreme îl mai are de partea sa pe omul ortodox - 
pentru noi, el este cel dintâi argument. Omul ortodox este omul definit de simţul tainei — 
Gheorghe Fedorovici, Măsura vremii: îndemn la normalitate, p. 246. 

în contexte sociale sau culturale adesea ostile (Gheorghe Fedorovici, 
Măsura vremii... p. 242), apologiile lor sunt prin excelență produsul 
inspirat al Bisericii. A dezvolta deci o Apologetică contemporană la 
şcoala acestora constituie o garanţie de ortodoxie şi de actualitate a 
mesajului, dată fiind forța duhovnicească cu care ei înşişi au răspuns 
problemelor stringente ale timpului lor, forță pe care şi noi o căutăm 
pentru timpul nostru. Spunem din nou, această forță nu vine atât din 
erudiţia proprie teologiei de şcoală, cât din „viul” cu care Duhul îl 
înzestrează pe omul căutător de curăţie a inimii, şi astfel, de vedere- 
contemplare a lui Dumnezeu. 

Manualul de față propune un dublu demers. Primul reprezintă o 
invitaţie la descoperirea literaturii apologetice produse de viaţa ecle- 
sială de-a lungul timpului, o astfel de descoperire ajutându-ne astăzi 
în a sintetiza, la nivel de obiectiv, metodă şi competenţe, lucrarea spe- 
cifică a apologiei creştine. Cel de-al doilea urmăreşte aplicarea celor 
descoperite în vederea configurării unei Apologetici contemporane, 
proprii duhului Ortodoxiei, atât la nivel de metodă şi competenţă, 
cât şi de identificare a intereselor specifice unui astfel de demers în 
contemporaneitate, pentru viaţa Bisericii. 

În acest sens, considerăm că (redescoperirea Apologeticii orto- 
doxe cere cu precădere din partea noastră o inspiraţie hrănită liturgic. 
Duhul mărturisirii lui Dumnezeu este gestul Cincizecimii, răspuns 
eficient la babilonia captivităţilor noastre de tot felul. A stărui deci 
întru Cincizecimea repetată fără încetare care este Dumnezeiasca Li- 
turghie, prin care Duhul Sfânt Se pogoară „peste noi (şi peste aces- 
te daruri)”, înseamnă a-l încredința lăuntric Duhului competențele 
noastre omenești, perfectibile, spre a servi mărturiei pe care El să o 
binevoiască prin noi. Credem că în felul acesta am putea participa 
la răstignirea Apologeticii ca disciplină ştiinţifică menită să fixeze 
cu precizie ştiinţifică acele „argumente” intelectuale care să-L facă 
pe Dumnezeu credibil lumii de azi şi, respectiv, la învierea ei ca gest 
inspirat de teologie, prin care s-ar opera în chip misterios minunea 
trecerii lui Hristos prin uşile încuiate ale propriilor noastre închisori 
conceptuale, deschizând sufletele către libertatea de credință oferită 
prin Duhul Sfânt. 

Subiecte de rezolvat 


1. Ce înseamnă întoarcerea la teologia Părinților? 

2. Care este relaţia dintre Duhul Sfânt şi apologie? 

3. Daţi câteva exemple de trăsături specifice unei Apologetici 
ortodoxe. 

2. Definirea Teologiei Fundamentale şi precizarea competenţelor 
sale specifice în contextul învățământului teologic universitar 


Cuvinte-cheie: Teologie Fundamentală, Apologetică, apologie. 


2.1. Identificarea, definirea şi explicitarea elementelor 
de referință în studiul Teologiei Fundamentale 


Identificarea elementelor de referinţă în studiul Teologiei Fundamen- 
tale (2.1.3) necesită în prealabil înțelegerea contextului teologic al apariţiei 
acestei discipline. Propunem pentru început sesizarea, la nivel de obiec- 
tive şi metodă, a specificităţii sale față de alte discipline, întâi în contextul 
căutărilor de ordin teologic din spaţiul occidental (2.1.1), şi apoi al celui 
ortodox răsăritean (2.1.2). Aceasta întrucât considerăm că cele menţiona- 
te constituie premisa reliefării acelor trăsături care să legitimeze astăzi, din 
perspectiva eclesială a Tradiţiei ortodoxe, existența disciplinei „Leologie 
Fundamentală” în curriculum-ul universitar. 


2.1.1. De la „Apologetică” la „Teologie Fundamentală” 
în spațiul occidental 


Configurarea ca disciplină a apologeticii moderne în Occident s-a făcut 
pe direcția demersului de a „identifica rațiuni pentru a crede” (Anselm de 
Canterbury, Prosloghion, 1078), urmărindu-se „credibilizarea” credinței în 
ochii celor care nu o cunosc, respectiv a „pregătirii filosofice” pentru primi- 
rea credinţei (oma de Aquino, Summa contra Gentiles, 1261). Alimentată de 
scolastică, printr-o suită de argumente privind „demonstrarea existenţei lui 
Dumnezeu”, disciplina Apologetică este considerată astăzi ca fiind acea parte 
a teologiei care se ocupă de analiza metodică a tot ceea ce ţine de credibili- 
tatea credinţei creştine. Ea își propune să furnizeze argumente intelectuale 
care să ateste caracterul rezonabil şi raţional al credinţei în Revelația divină”. 


* Pentru o trecere în revistă a scrierilor apologetice legate de istoria universală a teologiei 
a se consulta Ivan Mihailovici ANDREEv, Teologia apologetică ortodoxă, Ed. Sofia, Bucureşti, 

Apologetica este numită „negativă” atunci când apără religia contra 
atacurilor care i se aduc. Deopotrivă, este „constructivă” atunci când se 
preocupă de demonstrarea adevărului şi a caracterului dumnezeiesc al 
creştinismului, argumentând credibilitatea acestuia din urmă, ca punct 
de plecare pentru adeziunea la credință. Apologetica este numită „de- 
monstrativă” atunci când urmăreşte să îl întărească pe credincios, ur- 
mărind să îl susţină, să-i lumineze inteligenţa, să-i întărească voinţa, dar 
şi pe indiferent, pe acesta din urmă căutând să-l convingă în chestiunea 
religioasă, arătându-i că indiferența este fără sens. Apologetica demons- 
trativă îl are în atenţie şi pe ateu, urmărind să îl smulgă pe acesta din 
necredinţa sa. În fine, Apologetica „defensivă” îl vizează pe „anticre- 
dincios”, considerându-se că acesta militează din interiorul propriului 
sistem de gândire contra credinţei creştine, spre deosebire de cel 
necredincios, care se mulțumește doar să nu creadă. Rostul Apologe- 
ticii, aşadar, este acela de a conduce către pragul credinţei. 

În acest sens, schema clasică a unui manual catolic de Apologetică 
are trei părți (demonstratio religiosa, demonstratio christiana şi demon- 
stratio catholica), într-o dinamică de susținere a credibilității credinţei 
pornind de la general (perspectivă de gros-plan pe fenomenul religios) 
la particular (focalizare pe creştinism, şi în cele din urmă pe catoli- 
cism). De remarcat că Apologetica romano-catolică urmăreşte în ultimă 
instanță să demonstreze catolicismul drept depozitar autentic al vieţii 
creştine. Este limpede că o astfel de pretenţie se deosebește consistent de 
viziunea eclesială ortodoxă. În consecinţă, preluarea Apologeticii catoli- 
ce în întregul ei, fără a nuanţa poziţiile exprimate, conduce la concluzii 
contrare ortodoxiei. 

Apologetica reuneşte respingerea acuzațiilor cu afirmarea credinţei. 
Se face distincţie uneori între apologie ca apărare a credinței (respingerea 


2003, pp. 53-69. Lucrarea prezintă o istorie a scrierilor apologetice, cu exemplificări din pe- 
rioada vechi-testamentară, cu momente semnificative din viața Mântuitorului Hristos şi a 
Sfinţilor Apostoli, evocând autorii vechilor apologii creştine din primele secole, produsul teo- 
logic al Şcolii Alexandrine, scrierile de ordin apologetic din perioada sinoadelor ecumenice, 
dezvoltarea sistemului apologetic-filosofic ce constituie, până astăzi, baza Apologeticii cato- 
lice, dar şi răspunsurile occidentale față de deism, panteism, sistemele idealiste ale filosofiei 
germane, materialism, pozitivism, încheind cu o trecere în revistă a principalelor scrieri de 
ordin apologetic din secolul al XIX-lea. 

atacurilor contra credinţei, ilustrată prin acele atât de plastice „contra” şi 
„adversus” cu care unii apologeţi îşi începeau apologiile) şi Apologetica 
înțeleasă ca examinare a motivelor de a crede. Apologetica este percepută 
de unii ca o condiţie necesară teologiei: apologetul, fără alt instrument 
decât rațiunea, porneşte de la creaturi spre a se ridica la Creator, în timp 
ce teologia face drumul de la Creator la creaturi. 

Părinţii Bisericii nu ne apar însă atât de încrezători în posibilitățile 
rațiunii autonome de a ajunge de la creaturi la Dumnezeu. Acest demers 
nu poate fi decât unul duhovnicesc, şi deci în chip necesar teologic. Sf. 
Maxim Mărturisitorul precizează în acest sens că Dumnezeu este doar 
crezut că există, pe baza rațiunilor din lucruri, iar nu demonstrat. El poate 
fi cunoscut pe calea vieţii teologice. Dumnezeu Însuşi îl întăreşte pe om 
prin harul Său pe terenul acestei cunoașteri unde competențele omenești 
se dovedesc neputincioase. Sf. Grigorie Palama respinge, la rândul său, 
pretenţiile rațiunii omeneşti, prin exercițiul exclusiv al darurilor naturale, 
de a se împărtăși de cunoaşterea lui Dumnezeu. lar mărturiile Bisericii în 
acest sens sunt nenumărate. 

Se face o distincție între Apologetică şi apologie. Pentru unii, Apolo- 
getica este „arta apologiei” (sau „ştiinţa apologiei'), precum poetica este 
„arta poeziei”. Pentru alții, Apologetica va consta mai ales în demon- 
strarea pozitivă a titlurilor Bisericii, iar apologia va fi mai curând partea 
negativă a Apologeticii, adică răspunsul la obiecţiuni. Pentru alții încă, o 
apologetică va fi o apologie completă, o apologie va fi o apologetică prin 
care se susține un punct particular. Duplessy crede că distincţia cea mai 
bună, verificată în practică, este că o apologie e mai curând destinată 
duşmanilor religiei, în timp ce o apologetică este mai curând destinată 
credincioşilor ei. O „demonstrare” a creștinismului, se afirmă aici, este 
posibilă (Eugen Duplessy, Apologetica sau Apărarea religiei, Ed. Mănăs- 
tirea „Portărița”, Satu Mare, 2005, trad. de diac. Gheorghe Băbuţ, p. 9). 

Nu mai este o noutate pentru nimeni criza resimţită în spațiul 
Apologeticii apusene. Acesteia din urmă i se reproşează că, în pofida 
intenţiei sale nobile de a opera o deschidere către trăirea creştină, se 
arată mai curând neputincioasă în a-l conduce prin demonstraţie pe cel 
necredincios la convertire. În acelaşi timp, a te arăta tot timpul defensiv 
prin afirmaţiile tale induce ideea unei vulnerabilităţi a creştinismului, 

cu efect contrar obiectivelor Apologeticii. Este limpede că rațiunile ofe- 
rite ca motive de credibilizare a creştinismului rămân departe de plină- 
tatea întâlnirii mistice cu Dumnezeul cel Viu Care acționează asupra 
conştiinţei omului printr-o deschidere duhovnicească. 

Se afirmă deopotrivă eşecul proiectului Apologeticii ca ştiinţă obiec- 
tivă (Claude Geffr6, Un nouvel âge de la theologie, Fd. du Cerf, Paris, 
1987). Astfel încât Apologetica fiind considerată teologic insuficientă, 
ştiinţific neconvingătoare, necesitând preocupare, ca în trecut, în direcţia 
celui necredincios, dar în contextul exigenţelor postmodernității, sub 
aspect atât metodologic, cât şi teologic, s-a făcut resimţită necesitatea 
unei înnoiri a Apologeticii. Vom asista la o recalibrare a preocupărilor 
acesteia în raport cu cele specifice altor discipline teologice“. 

Noua Apologetică apuseană a primit numele de „Ieologie Funda- 
mentală”. Aceasta este definită ca propedeutică cu uneltele rațiunii, 


* A se vedea de exemplu cazul Dogmaticii. Tendinţa de cooperare dintre Teologia Fun- 
damentală şi Dogmatică poate surprinde, ţinând seama de efortul Apologeticii clasice de a 
se sluji tot mai mult de exercițiul rațiunii pentru a-l conduce pe necredincios în același sens 
în care îl duc dogmele pe cel credincios. Între timp s-a făcut resimţită nevoia ca Dumnezeul 
oferit prin uneltele raţiunii să fie Acelaşi cu Cel mărturisit prin dogma Bisericii. În felul aces- 
ta, Dogmatica desăvârşeşte ceea ce Teologia Fundamentală a început prin exercițiul raţiunii. 

* "Textul de referință în lumea catolică prin care este motivată această disciplină pare a fi 
enciclica papei loan Paul al II-lea Fides et ratio (14 septembrie 1998). Iată îndemnul programa- 
tic cuprins în acest text: „Teologia Fundamentală, datorită caracterului ei propriu de disciplină 
care are rolul de a da motivaţie credinţei (cf. 1 Petru 3, 15), va trebui să aibă grijă să justifice 
şi să explice relaţia dintre credinţă şi reflecţia filosofică. Deja Conciliul Vatican I, recuperând 
învățătura paulină (cf. Romani L, 19-20), atrăsese atenţia asupra faptului că există adevăruri 
cognoscibile în mod natural, şi deci filosofic. Cunoaşterea lor constituie o supoziție necesară 
pentru a accepta revelaţia lui Dumnezeu. În studierea Revelaţiei şi a credibilității sale împreună 
cu actul de credinţă corespunzător, Teologia Fundamentală va trebui să arate cum, în lumina 
cunoaşterii prin credinţă, ies la suprafață unele adevăruri pe care rațiunea le percepe deja în 
drumul său autonom de cercetare. Acestora, Revelația le conferă plinătate de sens, orientându-le 
spre bogăţia misterului revelat, în care îşi află scopul lor ultim. Să ne gândim, de exemplu, la 
cunoaşterea naturală a lui Dumnezeu, la posibilitatea de a deosebi revelaţia lui Dumnezeu de 
alte fenomene sau la recunoașterea credibilității sale, la felul în care limbajul uman exprimă ceea 
ce depăşeşte orice experiență omenească. De la toate aceste adevăruri, mintea este condusă spre 
recunoaşterea existenţei unei căi introductive autentice în spaţiul credinţei, care poate orienta pe 
om către acceptarea revelației, fără ca acesta să piardă ceva din propriile principii şi din propria 
autonomie. În aceeaşi măsură, Teologia Fundamentală va trebui să arate compatibilitatea intimă 
dintre credinţă şi exigenţa ei esenţială, anume aceea de a se explica cu ajutorul raţiunii, în deplină 

respectiv ca teodicee menită să îl pregătească pe om pentru întâlnirea cu 
credinţa. Registrul terminologic evocă „relaţia dintre credinţă şi reflecția 
filosofică” şi „credibilitatea Revelaţiei”. Începând cu mijlocul anilor 80, 
două mari şcoli de Teologie Fundamentală din Occident, Universitatea 
Gregoriană Pontificală din Roma şi Facultatea de Teologie a Universită- 
ţii din Tubingen, relansează disciplina. După versiunea gregoriană, Teo- 
logia Fundamentală trebuie să se investească în susținerea credibilității 
Revelaţiei. După varianta propusă de colectivul din Tiibingen, aceasta 
este teologia fundamentelor Revelaţiei, care face referire la ceea ce este 
„de bază”, „esenţial” (a se vedea Pie-Ninot Salvador, „Las dos escuelas 
actuales de teologia fundamental”, în: Estudios eclesiăsticos, Facultatea 
de Teologie, Universidad Pontificia Comillas, vol. 73, no. 285, Madrid, 
1998, pp. 255-260). 

În viziune catolică, drumul specific al Teologiei Fundamentale este 
cel al discursului rațional către credibilizarea, şi, prin aceasta, către des- 
coperirea Revelaţiei în calitatea ei de fundament al trăirii creștine, prin 
folosirea uneltelor intelectului, așa cum este pus el în slujba credinţei. 
Dacă Apologetica apuseană clasică apare ca un efort de a-l convinge pe 
celălalt de credibilitatea credinţei creştine şi, implicit, o denunţare a lip- 
surilor acestuia, tendința Teologiei Fundamentale occidentale este aceea 
a dialogului tolerant în ideea că „dreptatea” interlocutorului contează 
şi ea în raport cu cea a apologetului. Intenţia este nu atât de focalizare 
pe identificarea erorii celuilalt, cât de prezentare a unei mărturii despre 
propria credinţă în context dialogic. Mutaţia este evidentă: de la o măr- 
turisire de credință, demersul se mută în spaţiul ideilor, acolo unde, în 
multe situaţii, coabitarea principiilor diferite devine posibilă. 

Teologia Fundamentală își propune să exprime credinţa creştină 
contextual, în funcție de provocările epocii şi mediului, dorind să 
„traducă” credinţa în limbajul interlocutorilor. Ea oferă o muncă de 
interpretare care depinde de un număr de parametri de ordin cultural 


libertate. Astfel, credința va şti să arate în întregime drumul unei rațiuni care caută adevărul cu 
sinceritate şi este pregătită să-l primească. În felul acesta, credinţa, dar al lui Dumnezeu, deşi nu 
se întemeiază pe rațiune, cu siguranță nu poate să facă abstracție de ea; în acelaşi timp, pentru 
rațiune apare necesitatea de a se întări prin credință, ca să descopere orizonturile la care de una 
singură nu ar putea ajunge” (Ioan Paul al II-lea, Fides et ratio, trad. în rom. pr. Wilhelm Dancă, 
Ed. Presa Bună, Iaşi, 1998, paragraful 67). 

şi existențial. Este centrată nu atât pe obiectul credinței, cât pe subiec- 
tul credincios sau susceptibil de a deveni astfel. Ca şi în Apologetică, 
exercițiul raţiunii este fundamental. 

Este de remarcat preocuparea de a afirma contextual inteligența 
credinței, găsindu-i un loc printre alte raționalități cu a căror evidenţiere 
se ocupă oamenii de ştiinţă sau filosofii. A crede cu inteligenţă nu în- 
seamnă numai a fi în dialog constant cu aceste raţionalităţi, ceea ce 
constituie fără îndoială o provocare pozitivă pentru creştin. A crede 
înseamnă să ştii să faci față situaţiilor şi provocărilor din cultura contem- 
porană cu resursele proprii credinţei (a se vedea în acest sens lucrările 
colocviului Lintelligence de la foi parmi les rationalites contemporaines, 
Institutul Catolic din Paris, 4-6 martie 2004). Teologia Fundamentală 
îşi propune să pună în valoare raționalitatea, sau, mai bine spus, inte- 
ligibilitatea credinţei. Nu este, ca în cazul vechilor apologii creştine, un 
răspuns la o presiune din exterior, la un atac sau la o acţiune de discredi- 
tare, ci demersul viu, pozitiv, al unei credinţe care îşi exprimă resursele 
raționale prin dialog. 


2.1.2. Apologetică sau Teologie Fundamentală 
în spațiul ortodox românesc 


În a doua jumătate a secolului al XX-lea, studentul teolog ortodox 
român a putut întâlni în facultate disciplina Apologetică, dedicată, prin 
studii riguroase şi cercetare cu exigențe de ordin academic, apărării 
adevărurilor de credinţă cu ajutorul argumentelor raționale. „Raţional” 
evocă aici exerciţiul propriu filosofiei, ştiinţei sau metafizicii. Se caută 
temeiuri şi justificări de ordin rațional privind adevărurile de credință 
care să fie credibile celor care nu acceptă revelaţia creştină, ci doar ceea 
ce constituie produsul inteligenței umane. 

Afirmând-o deopotrivă ca Teologie Fundamentală, Părintele Ion 
Bria o defineşte astfel: „Creaţie a scolasticii, Apologetica a fost intro- 
dusă în învățământul ortodox sub influenţa teologiei apusene [...]. Azi 
Teologia Fundamentală (Apologetica) este predată înainte de Teologia 
Dogmatică, cu înţelesul că Evanghelia trebuie să devină mai credibilă 
pe baza demonstrațiilor logice, după care credinţa intervine ca să dea 

certitudinea cunoașterii” (Pr. lon Bria, Dicţionar de teologie ortodoxă, 
Ed. Institutului Biblic şi de Misiune al Bisericii Ortodoxe Române, 
Bucureşti, 1994, p. 31). 

Dacă înțelegem Teologia Fundamentală ca disciplină teologică in- 
vestită în tot ceea ce înseamnă demersul apărării cu ajutorul raţiunii a 
adevărurilor fundamentale ale creştinismului, am putea interpreta că 
Apologetica are un domeniu de interes mai larg, în măsura în care se 
preocupă de apărarea tuturor adevărurilor de credință, nu doar a celor 
fundamentale. Ne este de asemenea mai ușor să vorbim de Apologetică 
atunci când avem în vedere modul de acţiune al acesteia, în calitatea sa 
de „ştiinţă a apărării” credinţei creştine. Termenul de știință este folo- 
sit aici în sensul primar şi larg de „cunoaştere” (lat. scientia), iar nu în 
accepțiunea sa modernă. 

Ne este deopotrivă la îndemână, atunci când accentul cade pe 
obiectul apologiei (Apologeticii), să evocăm Teologia Fundamenta- 
lă, subliniind prin aceasta că apărarea privește fundamentele vieții în 
Hristos, adevărurile esenţiale venite prin Revelaţie și care, trăite prin 
viaţa creştină, permit îndumnezeirea omului. De remarcat, în acest con- 
text, că apologiile primelor veacuri creştine nu tratează nicidecum pro- 
bleme periferice vieţii teologice, ci ating unele trăsături fundamentale 
ale creștinismului, am spune chiar esenţialul doctrinei creştine. Acest 
lucru ne încurajează să asumăm, în lipsa unor condiționări resimţite cu 
specificitate în spaţiul apusean, echivalența dintre Teologia Fundamen- 
tală şi Apologetică. 

Au fost propuse şi armonizări ale problematicii de studiu între 
Apologetică şi Teologia Fundamentală, care au condus la denumirea 
de Apologetică Fundamentală. O denumire întâlnită pentru Teologia 
Fundamentală este şi cea de Dogmatică Generală, înţeleasă ca un fel 
de propedeutică la dogmatica specială“. În ceea ce ne priveşte, pledăm 


e „Ştiinţa Apologeticii are [...] şialte denumiri: Introducere în Teologie, Teologie Generală, 
Teologie Speculativă, Teologie Apologetică, Enciclopedia teologiei. Uneori, această ştiinţă 
este denumită filosofia religiei, filosofia creştinismului, concepția creştină despre lume” (Ivan 
Mihailovici ANDREEV, Teologia apologetică ortodoxă, p. 47). Preocupările privind identificarea 
misiunii Apologeticii în spaţiul rus arată bogăția şi complexitatea acestui tip de reflecţie din ultime- 
le două secole. Configurarea curriculumm-ului teologic din academiile ruseşti, de exemplu, poate 


constitui o dovadă a dorinţei de „evanghelizare a ştiinţelor”, în măsura în care s-a dorit „predarea 

cu simplitate pentru reținerea echivalenţei dintre teologia fundamentală 
şi apologetică, considerând că esenţialul, în perspectivă ortodoxă, este 
conţinutul concret al acestei discipline, faptul că aceasta poate exprima 
ethosul și sensibilitatea duhovnicească ale Tradiţiei şi vieții eclesiale. Pre- 
cizarea obiectului ei se va face în cele ce urmează. 

Preluarea la nivel de metodă, de concepte şi de conţinut a materiei 
predate în şcolile de teologie apusene sub numele de Apologetică sau 
Teologie Fundamentală în interiorul ortodoxiei româneşti constituie o 
evidenţă. O demonstrează scrierile celor care s-au dedicat acestui dome- 
niu, dintre care propunem câteva spre exemplificare. 

Începem cu manualul Apologetica. Elemente de filosofia religiunii 
creștine al profesorului de Apologetică loan Gh. Savin”, publicat în 1929 
şi republicat în 1996 cu titlul Apărarea credinței. Tratat de apologetică. 
Titlul iniţial arată fără echivoc substanţa acestui demers apologetic, şi 
anume filosofia religiei. Nota la ediţia ultimă subliniază faptul demn de 
remarcat că lucrarea s-a sprijinit în epocă pe „cele mai recente achiziţii 


disciplinelor teologice alături de cele ştiinţifice”, favorizându-se astfel „primirea de către cele 
din urmă, şi prin ele de către viața umană în întregimea ei, a unei luminări teologice în duhul 
creştinismului” (Hyacinthe Destivelle, Les sciences theologiques en Russie (reforme et renouveau 
des Academies ecclesiastiques au debut du XX" siecle), Ed. du Cerf, Paris, 2010, pp. 474-475). 
Apariţia disciplinei „Apologetica ştiinţelor naturale” era răspunsul de ordin eclesial dat în ra- 
port cu „răspândirea ştiinţelor naturii şi de contradicţiile pe care acestea le aduc față de anu- 
mite învățături teologice tradiționale”. Se estima aici dificultatea pe care ar resimţi-o orice om 
cultivat aflat în situaţia de a nu cunoaște fundamentele acestor ştiinţe, cu atât mai mult cu cât 
„concepțiile intelectualităţii contemporane, în contradicţie cu Biblia, se fundamentează în prin- 
cipal pe ştiinţele naturale” (ibidemn, p. 510). Apologetica raportată la ştiinţele naturale, mai mult 
ca oricare altă ştiinţă teologică, era chemată să întindă puntea între şcoala eclesiastică superioară 
şi societatea ortodoxă rusă (ibidem, p. 511). Anul 1869 marchează apariţia cursului de „Teologie 
Fundamentală” cu scopul declarat al unei justificări raționale a credinţei creştine. Apologetica 
reînvie prin Regulamentul din 1910 în perspectiva că trebuie să „servească drept punte între 
teologie şi ştiinţa profană, cu atât mai mult cu cât elementul apologetic trebuie să fie o dimen- 
siune a tuturor ramurilor ştiinţelor teologice” (ibidem, p. 802). Comisia sinodală din 1917-1918 
va afirma Teologia Fundamentală ca „justificare filosofică a creştinismului” (ibidem, p. 803). 

” [Repere bio-bibliografice] Ioan Gh. Savin s-a născut în 1885 în judeţul Covurlui. Devine 
profesor de Apologetică la Chişinău în 1927. În anul 1929 îi apare lucrarea Apologetica. Elemente 
de filosofia religiunii creștine, manual pentru uzul şcolilor secundare şi seminariilor. În 1936 se 
tipăreşte prima parte din Cursul de apologetică, a doua parte fiind gata eşalonat (în 1940, perioadă 
când este profesor şi decan la Facultatea de Teologie din Iaşi, şi respectiv 1943, când este profesor 
la catedra de Apologetică și Dogmatică a Facultăţii de Teologie din Bucureşti). 

ale antropologiei, sociologiei, statisticii, paleontologiei, etnografiei şi 
fizicii”. Dat fiind însă caracterul perisabil al unora dintre aceste 
cunoştinţe, valoarea manualului se recentrează astăzi pe componen- 
ta teologică (a se vedea: loan Gh. Savin, Apărarea credinței. Manual 
de Apologetică). 

O scurtă incursiune în ceea ce ţine la loan Gheorghe Savin de identi- 
ficarea, definirea şi explicitarea elementelor de referință din studiul Apo- 
logeticii evidenţiază Apologetica drept disciplina teologică ce are ca obiect 
apărarea şi justificarea religiei creştine prin mijloace oferite de rațiune. Ter- 
menul vine de la grecescul apologetikos sau apologia, care înseamnă apă- 
rarea, justificarea unei credinţe sau a unei persoane. Avem în acest sens la 
greci cunoscuta Apologie a lui Socrate. 

Cu privire la distincţia dintre apologie şi Apologetică, Savin consi- 
deră că în Biserică au fost întrebuințate ambele denumiri, cu înţelesuri 
deosebite: apologia, folosită încă de la începutul creştinismului, înseamnă 
apărarea unor puncte parțiale de credință, precum şi respingerea atacu- 
rilor aduse, pe când apologetica înseamnă justificarea şi apărarea doctri- 
nei creştine considerate în întregimea ei. Ideea, preluată cel mai probabil 
din catolicism, se regăseşte în teologia ortodoxă contemporană: „Leologia 
creştină face deosebire între apologie şi apologetică, fiindcă în timp ce pri- 
ma se ocupă cu apărarea punctuală a unei învățături de credință, cea de-a 
doua are în vedere apărarea credinţei creştine în ansamblul ei” (Pr. Dumi- 
tru Popescu, Apologetica rațional-duhovnicească a Ortodoxiei). 

Dacă nici I. Gh. Savin şi nici Părintele Dumitru Popescu nu par să 
facă o distincţie la nivel de metodă între apologie şi apologetică, diferența 
fiind la nivel de obiect, între „punctual” şi „ansamblu”, apare întrebarea 
legitimă: în măsura în care apologia este prin excelenţă, în viaţa eclesială, 
un demers de teologie, nu ar trebui ca apologetica să fie şi ea mai mult 
decât filosofie sau ştiinţă? Prin expresia contemporană de „apologetică 
rațional-duhovnicească” considerăm că Părintele Dumitru Popescu, spre 
deosebire de toată apologetica românească a secolului al XX-lea, dă un 
răspuns tocmai în acest sens. 

În sensul apologiei au scris primii apărători ai credinţei creştine, 
numiţi prin urmare apologeţi, cum au fost Sf. Iustin Martirul şi Filo- 
soful, Atenagora, Tertulian şi alţii. Apologetica, în înţelesul de astăzi, 

s-a dezvoltat mai târziu, începând cu Evul Mediu, deşi începuturi avem 
la scriitori vechi ca Fericitul Augustin, Sf. Grigorie de Nyssa şi Sf. loan 
Damaschin. A culminat în veacul al XVIII-lea, determinată în special 
de atacurile ateiste ale filosofiei materialiste. În acest înţeles, Apologetica 
este ştiinţa apologiei, adică „ştiinţa care se ocupă cu justificarea şi apăra- 
rea sistematică a adevărurilor fundamentale ale religiei creştine cu ajuto- 
rul raţiunii” (Pr. Dumitru Popescu, Apologetica rațional-duhovnicească 
a Ortodoxiei, p. 11). Este apărarea şi justificarea religiei cu luminile 
rațiunii omeneşti, respectiv pe baza datelor revelaţiei naturale. Savin 
susține că o apologetică obiectivă trebuie să fie liberă de subiectivis- 
mul confesional, cum va trebui să fie şi o apologetică ortodoxă, care nu 
va fi călăuzită decât de două principii: puterea adevărului şi puritatea 
credinței (Pr. Dumitru Popescu, Apologetica rațional-duhovnicească a 
Ortodoxiei, p. 12). Vedem în aceasta o încercare de preluare critică, în 
practică însă limitată, a discursului apologetic din Occident, în măsura 
în care, punerea problemei şi metoda, după modelul apusean. 
Mitropolitul Irineu Mihălcescut explică în Precuvântarea manu- 
alului său de Apologetică (apărut în septembrie 1941 cu titlul Teo- 
logia luptătoare) că a urmărit să trateze problemele apologetice şi 
polemice cuprinse în manualul de religie pentru clasa a VII-a (cf. 
programa analitică din 1929), intitulat Apologetică sau Elemente de 
filosofia religiei creştine şi, respectiv, în manualele Noţiuni de filosofie 
a religiei şi Elemente de filosofie creştină. Apologetica este înţeleasă 
nu ca demers de teologie, ci de filosofie a religiei. Este „ramura şti- 
inţei teologice care se ocupă cu respingerea atacurilor venite împo- 
triva credinţei de la necredincioșşi”, în timp ce polemica reprezintă 
„ramura ştiinţei teologice care răspunde atacurilor venite de la teo- 
logii altor confesiuni sau secte, ori chiar aparţinând aceleiași confesi- 
uni, dar care au sau susţin păreri diferite sau de-a dreptul potrivnice 


* [Repere bio-bibliografice] Mitropolitul Irineu Mihălcescu s-a născut în 24 iulie 1874 
în judeţul Buzău. A făcut studii de specializare la Facultăţile de Teologie şi Filosofie din Berlin 
şi Leipzig (1901-1904), obţinând la 13 iunie 1903 titlul de doctor în filosofie la Facultatea de 
Teologie şi Filosofie din Leipzig (titlul tezei: „Darlegung und Kritik der Religionsphilosophie 
Sabatiers”). Începând cu 1904 este profesor la catedra de Teologie Dogmatică şi Simbolică a 
Facultăţii de Teologie din Bucureşti, unde predă până la alegerea sa în scaunul mitropolitan 
al Moldovei (1939). 

învățăturilor oficiale ale Bisericii. Şi una, şi alta, şi Apologetica, şi 
Polemica duc [...] luptă literară cu cele două categorii de potrivnici ai 
dreptei credinţe, ai învățăturii celei adevărate. Amândouă pot fi dar 
numite cu un singur termen: Teologie luptătoare, nume generic dat 
lucrării sale de Mitropolitul Irineu Mihălcescu” (Mitropolitul Irineu 
Mihălcescu, Teologia luptătoare, pp. 5-6). 

S-ar putea conchide că, în interiorul şcolii de teologie ortodoxă 
românească, secolul al XX-lea apare invariabil ca fiind timpul unei 
apologetici asumate, ca demers de filosofare religioasă şi de ştiinţă 
a argumentării credinţei. În același timp însă, începutul secolului al 
XXI-lea prezintă repere care promit o nouă abordare, în direcţia re- 
configurării Apologeticii pe baze duhovniceşti. Se întrevede o cău- 
tare a libertăţii de expresie, proprie adâncimii teologiei ortodoxe, 
aşezate în făgaşul sensibilităţii şi experienţei duhovnicești specifice 
spaţiului ortodox. Sensul există, mai trebuie angajarea concretă, ro- 
ditoare în această direcţie. Astfel, atunci când propune „apologetica 
rațional-duhovnicească a Ortodoxiei” (Pr. Dumitru Popescu, Apo- 
logetica rațional duhovnicească), Părintele Dumitru Popescu are în 
vedere că, potrivit ethosului și spiritualităţii noastre, trebuie purces 
la căutarea unei Apologetici mai puţin scolastice şi mai mult axa- 
te pe probleme concrete, pe probleme existenţiale, că este necesară 
tratarea temelor Apologeticii din perspectiva unei teologii nu atât 
raţionaliste, cât referitoare la experiența duhovnicească, provenind 
deci din viaţa Bisericii. 


2.1.3. Definirea ortodoxă a disciplinei „Apologetică”: 
obiective, metodă, concepte fundamentale 


Obiective. Conform etimologiei ([gr.] apologia, apologetikos = apă- 
rare, justificare), Apologetica este justificarea şi apărarea credinţei. 
Diferitele definiri de tip scolastic, prin care Apologetica este afirmată 
ca studiu al apărării adevărurilor de credință cu ajutorul argumente- 
lor raționale (a se revedea 2.1.2), configurează un tip de Apologetică 
străin de mărturisirea duhovnicească proprie vieţii Bisericii. Cum să 
aperi adevărurile de credinţă, în general, şi pe cele fundamentale, în 

particular, prin exercițiul unei rațiuni obiectivante, analitice, eficiente 
doar în categoriile realităţilor lumii create? 

Biserica s-a străduit să exprime aceste adevăruri prin dogme, cu alte 
cuvinte prin adâncul duhovnicesc al unor afirmaţii de-Dumnezeu-in- 
spirate care fac întru câtva accesibile înțelegerii omului realitățile dum- 
nezeieşti mai presus de rațiune. 

Un „adevăr de credință” reprezintă întotdeauna o afirmaţie-teofanie 
rezultând din Taina întâlnirii omului cu realitatea necreată. Cum se poa- 
te face acest adevăr „credibil” şi „accesibil” doar în coordonatele (întot- 
deauna prea înguste) ale unui sistem de gândire? A apăra prin argumente 
logice înseamnă a te încredința unui demers specific intelectului, capabil 
să producă la nesfârşit rațiuni pro sau contra oricărei afirmaţii. De aici 
provine şi caracterul perisabil al tuturor acestor argumente, dată fiind 
posibilitatea lor infinită de revizuire în timp. Că argumentele pentru 
„dovedirea existenţei lui Dumnezeu” aparțin acestei categorii o 
mărturiseşte continua lor critică şi ajustare de-a lungul timpului. Consi- 
derăm deci că modul de „argumentare” apologetică, vizând credibiliza- 
rea Revelaţiei în minţile celor care pretind ca temelie a descoperirii Ade- 
vărului exercițiul exclusiv al minţii, efect al unei tendinţe raţionaliste 
importate în spaţiul teologiei ortodoxe din scolastică, nu constituie o 
expresie de mărturisire fidelă vieții Bisericii. 

Apologetica specifică spaţiului eclesial cuprinde deodată mărturi- 
sirea Adevărului încredințat nouă prin Sfânta 'Tradiţie şi combaterea 
concepțiilor greşite care distorsionează învățătura de credință a Bisericii, 
ca demers de teologie. Nu presupune încadrarea mesajului Bisericii în 
mentalitatea şi curentele culturale ale epocilor, ci exprimarea mesajului 
evanghelic întru acelaşi Duh Sfânt pogorât peste ucenici la Cincizecime 
şi rămas lucrător în Biserică până acum. Apologetica nu poate fi decât o 
expresie a Sfintei Tradiţii a Bisericii trăită şi actualizată în vieţile noastre 
ca mediu de înţelegere şi de devenire, prin care omul se împărtăşeşte cu 
prezenţa Sa dumnezeiască. Fondul Apologeticii contemporane nu poate 
fi decât acelaşi cu cel din vechime, şi anume o preocupare pentru conlu- 
crarea de taină om-Dumnezeu prin care Duhul Sfânt dă înțelepciune şi 
putere de a mărturisi, fie şi în condiţii ostile transmiterii mesajului evan- 
ghelic, credința creştină. 

Metodă. Utilizarea unor cunoştinţe din diferite domenii care să fa- 
vorizeze o punte de dialog între cultura omului și datele Revelaţiei este 
nu numai îngăduită, dar chiar încurajată. Am putea spune că reprezintă 
o vocaţie a Apologeticii. Aceste cunoştinţe nu sunt însă decât hainele 
noi ale unuia și aceluiași demers duhovnicesc prin care, căutându-se 
inspiraţia de Sus, se urmăreşte mărturia duhovnicească în stare să răs- 
pundă frământărilor concrete ale omului de azi şi, implicit, nevoii sale de 
mântuire. Căutarea cu orice preţ a unei potriviri între datele Revelaţiei 
şi constatările ştiinţelor sau filosofilor unui veac anume este străină de 
demersul apologetic ortodox. 

Numită concordism, această atitudine ideologică nu respectă la nivel 
de competenţe specifice nici teologia, nici filosofia, nici ştiinţa. O inte- 
grare în discursul apologetic a diferitelor cunoştinţe necesare edificării 
celui căruia îi este adresat acest discurs este posibilă, pozitivă şi încuraja- 
toare. Construirea afirmațiilor Apologeticii se face însă întotdeauna din 
interiorul experienţei eclesiale a adevărului de credință, aşadar, în spaţiul 
teologic. Ea duce la transfigurarea în Hristos a reperelor conceptuale din 
mentalitatea şi discursul celor cărora le răspunde. Dialogul se poartă nu 
în registrul datelor concrete ale ştiinţelor, care în sine nu pot nici valida, 
nici invalida existenţa lui Dumnezeu, ci în cel al interpretărilor de ordin 
filosofic sau metafizic pe care apologetul îl deschide duhovniceşte prin 
propria lectură şi interpretare teologică, inspirate de Dumnezeu, orientate 
de sfinți, într-un acord profund cu Tradiţia. 

Considerăm că existența disciplinei Apologetică nu poate decât 
să exprime experienţa de ordin apologetic a Bisericii din toate tim- 
purile. Aparatul critic de investigare şi cercetare ştiinţifică specific 
disciplinelor teologice universitare trebuie să servească transmiterii 
duhovniceşti a acestei experienţe pentru nevoile de azi ale Bisericii. 
Sau cel puţin să nu o împiedice. În măsura în care putem opera o 
distincţie între Apologetica privită ca experienţă proprie vieţii Bisericii 
şi disciplina teologică propriu-zisă, cea de-a doua trebuie să se alimen- 
teze din lucrarea celei dintâi, ca disciplina să deschidă duhovniceşte 
pe fiecare credincios (şi deci, pe potenţialul apologet) în direcţia expe- 
rienței Tradiţei eclesiale. Ea nu se poate limita la a informa doar despre 
existenţa şi compoziţia apologiilor în istorie. Este necesară şi formarea 

întru experienţa şi conştiinţa apologetică a Bisericii, în direcţia propri- 
ei mărturisiri în societatea contemporană. 

Terminologie. Manifestând o libertate deplină în a selecta din te- 
zaurul de înțelepciune al poporului evreu (inclusiv din Apologetica 
acestuia şi din tradiția greacă) ceea ce putea servi întru Hristos apo- 
logiei creştine, vechii apologeţi creştini sunt un model de discernă- 
mânt şi de curaj şi o sursă de inspiraţie în ceea ce priveşte posibilitatea 
opţiunilor contemporane. Preluarea unor elemente din instrumenta- 
rul dezvoltat în Apus, acolo unde Apologetica s-a dezvoltat ca disci- 
plină universitară, este realizabilă, cu condiţia reprecizării termenilor, 
acolo unde specificitatea ortodoxiei o cere, în raport cu spiritualitatea 
şi conştiinţa eclesială. 

Care ar putea fi, din perspectivă ortodoxă, relaţia dintre apologie şi 
Apologetică? 'Teologia apuseană propune distincția între Apologetică şi 
apologie: Apologetica înseamnă „ştiinţa apologiei” (în practică, o inves- 
tigare de ordin istoric şi filosofic), aşa cum Dogmatica înseamnă „ştiinţa 
dogmelor”, înțelegând prin aceasta apărarea savantă (termenul original, 
scolastic) a creștinismului prin expunerea raţiunilor care îl susțin. Se 
ajunge, în general, la concluzia că obiectul Apologeticii este mai amplu 
decât cel al apologiei - care se limitează la a apăra puncte din doctrina 
creştină. Se afirmă că apologia apare la o vârstă timpurie a creştinismului, 
în timp ce Apologetica, fiind mai degrabă o ştiinţă, nu a apărut decât 
mai târziu şi a cunoscut continuă formare şi perfecţionare. 

Considerăm că înțelegerea Apologeticii (numai) ca ştiinţă tre- 
buie respinsă, întrucât în felul acesta se contestă unitatea structurală 
dintre apologie şi Apologetică. Dacă apologia, aşa cum s-a manifestat 
ea istoric în viaţa Bisericii, este prin excelenţă rezultatul unei mărtu- 
risiri teologice inspirate de Duhul Sfânt, este cu siguranţă limitativ 
să se considere că Apologetica este investigația ştiinţifică a filonului 
apologetic al Bisericii. Aceasta pentru că, în felul acesta, nu se formu- 
lează niciun răspuns real, teologic, la nevoia credincioşilor Bisericii. 
De aceea, asumarea Apologeticii ca demers de teologie este posibilă 
chiar în măsura în care, pentru nevoi de ordin intern, Apologetica 
face apel la competenţe de ordin ştiinţific sau filosofic, acestea din 
urmă putând fi valorificate fără o alterare a fondului teologic. 

Aceasta ne conduce la a afirma că, așa cum termenul de „Dogma- 
tică” acoperă la nivel universitar investigarea şi aprofundarea Teologiei 
Dogmatice (sau a teologiei dogmelor), Apologetica are de acoperit, ca 
demers universitar, tot ceea ce ține de investigarea şi de aprofundarea 
teologiei apologetice (respectiv a teologiei apologiilor). Astfel, atâta vreme 
cât putem vorbi de dogme ca învățături de credinţă şi de studiul acestora 
ca dezvoltare a unei teologii explicative care să pună în valoare şi în lu- 
crare adevărurile eterne încifrate condensat în formula dogmatică, putem 
deopotrivă să vedem în apologii nişte mărturisiri teologice pe care le pu- 
tem studia printr-o teologie explicativă, care să ne facă accesibilă bogăția 
infinită a acestui fel de mărturisire propriu Bisericii. 

Expresie a împreună-mergerii cu Părinţii în devenirea bisericească 
a vieţii noastre, Apologetica poate fi teologia care reliefează conținutul 
teologic al apologiilor, îl aprofundează, îl explică şi îl pune în lucrare pen- 
tru nevoile lumii de azi. Astfel, după cum exprima Părintele Dumitru 
Stăniloae convingerea că Sfinţii Părinţi nu au făcut abstracție de timpul 
în care au trăit pentru mărturia lor teologică - şi nu ar fi făcut nici de al 
nostru, dacă prin iconomia lui Dumnezeu ar fi vieţuit astăzi —, studiem 
Apologetica nu numai din curiozitatea intelectuală pentru descoperirea 
felului cum au răspuns cei de demult la solicitările timpului lor, ci dintr-o 
necesitate existențială, din nevoia de devenire teologică la şcoala celor 
care, inspirați de Duhul Sfânt, au exprimat, adesea cu preţul vieţii lor, 
adevărurile credinței. 


2.1.4. Relația Apologeticii (Teologiei Fundamentale) 
cu celelalte discipline teologice 


Ştim că spectrul larg de preocupări de cercetare şi aprofundare existent 
în câmpul teologiei ortodoxe la nivel universitar a dus la împărţirea disci- 
plinelor în patru grupe fundamentale. Vorbim astăzi de discipline biblice 
(Studiul Vechiului şi Noului Testament), istorice (Istorie Bisericească), sis- 
tematice (Teologie Fundamentală sau Apologetică, Dogmatică, Morală) şi 
practice (Liturgică, Pastorală, Catehetică, Omiletică, Drept Bisericesc). 

Relativ la grupa disciplinelor sistematice, Teologia Fundamentală 
întreţine o relație privilegiată, întâi de toate, cu Dogmatica. Aceasta este 

însărcinată cu expunerea sistematică a dogmelor şi cu aprofundarea 
lor teologică. Am menţionat deja că, într-o viziune scolastică, Teolo- 
gia Fundamentală pare a fi propedeutica necesară, cu ajutorul uneltelor 
rațiunii, prin care mintea este pregătită pentru întâlnirea cu adevărurile 
de credință descoperite prin Revelaţie. Din perspectivă ortodoxă însă, 
credem că Dogmatica îi este necesară Teologiei Fundamentale întâi de 
toate pentru că apologetul trebuie să fie familiarizat, prin propria-i trăi- 
re, cu fundamentele credinţei, despre care dă mărturie. Mai mult, fami- 
liarizarea cu acestea trebuie să fie atât de bună, încât să reuşească să le 
expliciteze, să le „traducă” adecvat, ca să le facă accesibile mai ales celor 
cărora le sunt (încă) străine. 

Studiul Moralei şi Spiritualităţii ortodoxe (Ascetica şi mistica) ajută 
lucrarea de formare duhovnicească. Astfel, înaintarea spre despătimire 
a creştinului îi deschide acestuia posibilități de contemplare teologică 
(„Fericiţi cei curaţi cu inima, că aceia vor vedea pe Dumnezeu” [Matei 5, 
8]) şi, implicit, posibilitatea unei mărturisiri „cu putere multă”, inspirată 
de Duhul Sfânt, după cum ne încredințează Hristos. Are loc apărarea, 
nu în chip exterior a adevărurilor de credinţă, ci din interiorul trăirii lor. 

Privitor la disciplinele biblice, Studiul Vechiului şi Noului Testament 
aduce în relaţia cu Apologetica mărturia biblică a lucrării lui Dumnezeu 
în lume prin aleşii Săi. Aceştia sunt adevărați apologeţi care apără de ră- 
tăcire şi de pervertire în conștiințele oamenilor calea care îl duce pe om 
la mântuire. Ne apar astfel ca având un pronunţat caracter apologetic 
versete din Psalmi sau cuvinte din Înţelepciunea lui Solomon (Vechiul 
Testament). Deopotrivă, ne sunt folositoare mărturiile Sfinţilor Apostoli 
(Noul 'Testament), în contextul demersului de edificare a celorlalți pri- 
vind necesitatea angajării în viaţa creştină. 

Studiul istoriei Bisericii este fundamental pentru înţelegerea con- 
textului istoric în care s-a manifestat filonul apologetic al Bisericii. În 
acest context, studiul Patrologiei ne este de un ajutor de nepreţuit pen- 
tru întâlnirea cu viața şi cu scrierile apologeţilor din toate timpurile. 

Grupul de discipline teologice care pare a avea o legătură mai redusă 
cu Apologetica, dată fiind orientarea acesteia din urmă spre mărtu- 
ria către cei din afara spaţiului eclesial, este cel al disciplinelor practi- 
ce. Însă, în măsura în care reperele apologetice au servit totdeauna şi 

edificării credincioşilor, învăţătura pastorală a Bisericii, predicile şi ca- 
tehezele nu au decât de câştigat de pe urma tezaurului apologetic al 
Bisericii. Pastorala, Omiletica şi Catehetica se pot servi astfel din plin 
de conținuturile Apologeticii. La rândul ei, Liturgica, disciplină care 
contribuie la aprofundarea vieţii liturgice ca sursă vie a devenirii teolo- 
gice a fiecărui creștin, ne ajută să ne deschidem către Dumnezeu, prin 
Dumnezeiasca Liturghie şi prin toate celelalte slujiri sacramentale. În 
mod special, Sfânta Liturghie, în înţelesul ei de reînnoită Cincizecime, 
constituie un izvor nesecat de inspiraţie şi de putere pentru mărturisirea 
apologetică în toate veacurile. 


2.2. Teologia Fundamentală în contextul contemporan 


Într-o lume bulversată de schimbări şi de tendinţe cu impact 
covârşitor asupra devenirii omului, trăirea creştină de astăzi e datoare 
să dea propria mărturie că, dincolo de progresul ştiinţelor şi de evoluţia 
mentalităților, este nevoie, ca şi în trecut, de învăţătura lui Hristos, ca 
învățătură mântuitoare. A ști să propui mesajul evanghelic în contexte 
nu întotdeauna favorabile sau deschise valorilor credinței constituie, prin 
excelență, obiectul preocupărilor de ordin apologetic. Astfel, o disciplină 
teologică susceptibilă să ajute Biserica în acest demers nu poate fi decât de 
stringentă actualitate. 

Eforturile se pot orienta în două direcţii semnificative: pe de o parte, 
căutăm recuperarea şi valorificarea identităţii eclesiale și duhovniceşti a 
Apologeticii, iar pe de altă parte, afirmăm necesitatea de a avea inițiativa 
şi curajul mărturisirii Adevărului Evangheliei în Areopagul opiniilor, mo- 
delelor și perspectivelor antropologice actuale, dezvoltate fiecare în diverse 
religii, ştiinţe sau filosofii. 

Este imperativ să se aibă în vedere că Apologetica, în calitate de 
teologie vie, presupune experiența realității propovăduite. Presupu- 
ne, în mod necesar, trăirea teologică în interiorul comunității eclesia- 
le, fără de care se îndepărtează de izvorul puterii de viață. Demersul 
apologetic este ancorat în taina Cincizecimii. Acceptarea existenței 
lui Dumnezeu, impusă ca necesitate intelectuală, mutilează taina 
persoanei şi a libertăţii în Duhul Sfânt. Criza 'Teologiei Fundamentale 

de azi există în măsura în care este desemnată ca disciplină care utili- 
zează mijloacele raționale pentru dovedirea existenţei lui Dumnezeu și 
pentru a face rezonabilă, din punct de vedere rațional, experienţa religi- 
oasă. Putem arăta raționalitatea şi inteligibilitatea credinţei în dialog cu 
demersul ştiinţelor de evidenţiere a inteligibilităţii lumii, dar o putem 
face cu conştiinţa manifestării de taină a supraraționalului prezenţei 
harului dumnezeiesc în universul întreg. 


Subiecte de rezolvat 


1. Ce este Apologetica? 
2. Care este metoda Apologeticii ortodoxe? 
3. Care este relația Apologeticii cu celelalte discipline teologice? 

„Și Cuvântul S-a făcut trup şi S-a sălăşluit între noi 
şi am văzut slava Lui, slavă ca a Unuia Născut din Tatăl, 
plin de har și de adevăr” (loan 1, 14). 


3. Experienţa eclesială a Adevărului, 
criteriu fundamental al Apologeticii ortodoxe 


Cuvinte-cheie: Adevăr, experiență eclesială, istorie, cosmos, rațiune, concept. 


3.1. Împlinirea căutării Adevărului în filosofia greacă 
şi tradiția iudaică prin Hristos, Cuvântul întrupat 
şi împărtăşit în comuniunea de viaţă a Bisericii 


3.1.1. Iisus Hristos - Calea, Adevărul şi Viaţa 


De-a lungul timpului, oamenii s-au aflat într-o constantă şi, 
uneori, istovitoare căutare a Adevărului. Această problematică re- 
prezintă o coordonată esenţială a existenţei şi cunoaşterii omenești. 
Întrebarea lui Pilat înaintea lui Hristos rezumă efortul omenirii de 
a dobândi certitudinea Adevărului, însă acesta nu poate fi redus la 
un concept sau la o categorie abstractă. Stând în fața Adevărului, 
Pilat formulează întrebarea în mod greşit: Ce este Adevărul? Mai 
adecvat ar fi fost: Cine este Adevărul? 

Hristos nu este un adevăr principial, cuantificabil printr-un concept 
şi generator de sisteme doctrinare sau coduri morale. Hristos este Adevă- 
rul personal al fiecăruia dintre noi şi al lumii întregi, Cel Care ne cheamă 
de la moarte la viaţă şi, în acelaşi timp, ne dă puterea spre înviere prin 
biruința Lui asupra morții. lisus nu prezintă adevăruri doctrinare abs- 
tracte, ci Se descoperă pe Sine ca Cel ce este Calea și Viaţa Care conduce la 
comuniunea cu Sfânta Treime. 

Domnul Hristos afirmă că menirea Sa este de a mărturisi Adevă- 
rul întregii lumi: „Eu spre aceasta M-am născut şi pentru aceasta am 

venit în lume, ca să mărturisesc adevărul” (Ioan 18, 37). Însă, atunci 
când Pilat Îl întreabă ce este Adevărul, Mântuitorul nu dă o definiţie. 
Tăcerea Domnului Hristos indică taina Adevărului care nu se epui- 
zează într-o anumită formulare, fiind mai presus de silogisme şi cuge- 
tări discursive. Este o invitaţie la contemplarea cu evlavie şi cuviință a 
Adevărului Vieţii, într-un mod participativ, prin propria viaţă. 

Mărturisirea fără echivoc a Domnului Hristos ca fiind Calea, Ade- 
vărul şi Viaţa (loan 14, 6) este o realitate centrală a credinţei Biseri- 
cii şi a Apologeticii ortodoxe fundamentate în Tradiţia patristică şi 
eclesială. Sf. Maxim Mărturisitorul (un martir al Adevărului) face o 
afirmaţie fundamentală pentru înţelegerea Apologeticii: Nu Adevărul 
este pentru virtuţi, ci virtuțile sunt pentru Adevăr. Această afirmaţie are 
o relevanţă specială mai ales în contextul actual, dominat de tot felul 
de ideologii. 

Abdicarea de la centralitatea Adevărului deturnează semnificația 
şi menirea Apologeticii, care riscă să devină un discurs ideologic sau ar- 
gumentativ bazat pe exersarea unei rațiuni autonome în raport cu viața 
şi experiența Bisericii. Adevărul nu este condiţionat şi generat de prac- 
ticarea unor virtuţi, ci angajarea şi sălăşluirea omului întru Adevăr îl 
orientează spre o viaţă virtuoasă autentică, întrucât Hristos Adevărul 
este fiinţa virtuților, după cum menţiona Sf. Marcu Ascetul. 

Kerygma Apostolilor, ilustrată în mod emblematic de Sf. Ap. Pa- 
vel, constă în mărturisirea lui Hristos Cel răstignit şi înviat ca Adevăr 
al întregii creaţii. Însă această mărturisire constituie un scandal pentru 
înțelepciunea acestei lumi. Adevărul Crucii şi al Învierii presupune o 
răstignire a minţii faţă de încrederea în puterea cunoaşterii lumești şi 
o înviere la viaţa înnoită întru Duh şi Adevăr. Hristos Adevărul este 
puterea şi înțelepciunea lui Dumnezeu, cu neputinţă de cucerit de 
mintea trufașă, încrezătoare în propriile capacităţi iscoditoare. 

În acest sens, Sf. Ap. Pavel numește nebună înţelepciunea acestui 
veac, iar propovăduirea Adevărului Evangheliei o nebunie pentru cei 
care se încred exclusiv în înțelepciunea lumească. Sf. Ap. Pavel întreabă: 
„Unde este înțeleptul? Unde e cărturarul? Unde e cercetătorul acestui 
veac? Au n-a dovedit Dumnezeu nebună înţelepciunea lumii acesteia?” 
(1 Corinteni 1, 20). 

3.1.2. Mărturisirea Adevărului Evangheliei — realitate 
mai presus de înţelepciunea lumească 


Propovăduirea Evangheliei s-a realizat la începuturile creşti- 
nismului într-un context cultural care implica interferența între 
filosofia greacă şi tradiția iudaică. Sf. Ap. Pavel, bun şi rafinat cunos- 
cător al Legii vechi, dar şi al filosofiei antice greceşti, le valorifică pe 
ambele, depășindu-le deopotrivă. Însă, în mărturisirea lui Hristos cel 
răstignit şi înviat nu primează cunoştinţele sale remarcabile, ci puterea 
Duhului întrupată într-un mod de viață ancorat în experienţa harului, 
împărtășită în cadrul comunităţii eclesiale. 

Astfel, cuvântul apologetic al Sf. Ap. Pavel este o mărturisi- 
re a experienței în Duh şi Adevăr, întemeiată prin puterea de viață a 
credinţei, nu printr-o argumentaţie dialectică. Sf. Ap. Pavel este clar 
în acest sens: „ar cuvântul și propovăduirea mea nu stăteau în cu- 
vinte de înduplecare ale înțelepciunii omeneşti, ci în adeverirea 
Duhului şi a puterii, pentru ca credinţa voastră să nu fie în înțelepciu- 
nea oamenilor, ci în puterea lui Dumnezeu” (1 Corinteni 2, 4-5). 

Apostolul neamurilor arată că înțelepciunea dumnezeiască nu a 
fost cunoscută nici de înțelepţii acestei lumi, nici de stăpânitorii aces- 
tui veac, pentru că dacă aceştia ar fi cunoscut-o, nu L-ar fi răstignit 
pe Domnul slavei. Adevărul și slava Crucii, taina lui Hristos cel răstig- 
nit și înviat, rămân scandaluri de nedepăşit pentru mintea pironită în 
cele lumești. 

Confruntându-se cu ideile şi mentalităţile distincte ale filo- 
sofiei greceşti şi ale tradiţiei iudaice, Sf. Ap. Pavel afirmă origina- 
litatea mărturisirii de credinţă creştine: „Fiindcă iudeii cer semne, 
iar elinii caută înţelepciune, însă noi propovăduim pe Hristos 
Cel răstignit: pentru iudei, sminteală; pentru neamuri, nebunie” 
(1 Corinteni 1, 22-23). Această opoziţie între conţinutul propovă- 
duirii Evangheliei, pe de o parte, şi înțelepciunea grecilor, respectiv 
preocuparea iudeilor pentru semne, pe de altă parte, este legată de 
problema Adevărului. 

Tradiţia iudaică este consecventă cu o preocupare pentru isto- 
rie, pentru sesizarea lucrării lui Dumnezeu în trecutul concret al 

neamului. Preocuparea pentru semne, ca dovezi efective ale prezenţei 
şi lucrării lui Dumnezeu în istorie, derivă din această importanţă 
accentuată arătată istoriei. Adevărul este verificat în istorie ca fideli- 
tate a lui Dumnezeu faţă de propriile promisiuni. Sunt în atenţie legă- 
mintele lui Dumnezeu cu poporul lui Israel de-a lungul istoriei. 

Adevărul este Cuvântul lui Dumnezeu descoperit în legămân- 
tul Său. În Legea veche se afirmă: „Să ştii dar că Domnul Dum- 
nezeul tău este adevăratul Dumnezeu, Dumnezeu credincios Care 
păzeşte legământul Său şi mila Sa” (Deuteronomul 7, 9), iar Psalmis- 
tul mărturiseşte: „Începutul cuvintelor Tale este adevărul şi veşnice 
toate judecăţile dreptăţii Tale” (Psalmi 118, 160). Promisiunile lui 
Dumnezeu şi răspunsurile poporului lui Israel se întâmplă în isto- 
rie. Fiind angajat într-un dialog cu Dumnezeu, credinciosul încearcă 
să împlinească porunca, legea dumnezeiască. Prin aceasta, el devi- 
ne părtaş la Adevăr. Prin împlinirea cu credincioşie a voii lui Dum- 
nezeu, omul împlineşte Adevărul lui Dumnezeu: „Mântuirea Lui 
aproape este de cei ce se tem de EI, ca să se sălășluiască slava în pă- 
mântul nostru. Mila şi adevărul s-au întâmpinat, dreptatea şi pacea 
s-au sărutat” (Psalmi 84, 10-11). 

Spre deosebire de tradiţia iudaică, filosofia greacă este angaja- 
tă în căutarea Adevărului dintr-o perspectivă care depăşeşte istoria. 
Pentru iudei, Adevărul constă în împlinirea eshatologică a istoriei; 
pentru greci, Adevărul este o realitate care ţine de ființa lumii, de 
principiul ultim care structurează întreaga existenţă, fiind strâns le- 
gat de planul cosmologic. Pentru spiritul grec, Adevărul se dezvăluie 
în unitatea şi armonia lumii care se constituie în cosmos. 

Astfel, geometric vorbind, mentalitatea iudaică poate fi asociată 
unei drepte ascendente, iar cea greacă, unui cerc închis. Noutatea 
şi provocarea mesajului Evangheliei constau în faptul că-L prezintă 
pe Hristos ca Adevăr al istoriei şi al cosmosului, ca Alfa şi Omega al 
întregii creaţii. Hristos, Domnul veşniciei şi al veacurilor, prin Întru- 
pare, intră în istoria concretă, deschizând-o spre eshaton. Atât înțe- 
lesul dreptei, cât şi cel al cercului sunt depășite, dar nu prin anulare, 
ci prin asumare şi transfigurare, printr-o spirală care ţine împreună 
Adevărul şi comuniunea. 

3.1.3. Repere patristice în evidențierea reciprocității 
dintre Adevăr şi comuniune 


Adevărul întrupat în istorie şi mărturisit de credinţa creștină ridică 
o problemă care poate fi rezumată la următoarea întrebare: „Cum putem 
noi susține în același timp natura istorică a Adevărului şi prezenţa Ade- 
vărului ultim hic et nunc? Cu alte cuvinte, cum poate fi considerat simul- 
tan Adevărul sub unghiul semnificației permanente a fiinţei (preocupare a 
grecilor), sub cel al cursului ultim al istoriei (preocupare a evreilor) şi sub 
cel al lui Hristos istoric (pretenţie a creştinilor) — şi toate acestea păstrând 
alteritatea fiinţei lui Dumnezeu în raport cu creația?” (loannis Zizioulas, 
Fiinţa eclesială, p. 68). 

Sfinții Părinţi din primele veacuri creştine, prin sinteza propusă, au 
explicat natura Adevărului relaționându-l cu comuniunea. Ei nu au fă- 
cut acest lucru printr-un demers structurat prin analiză conceptuală, ci, 
înnoindu-şi mintea prin experienţă eclesială, au mărturisit Adevărul ca 
expresie a plinătăţii comuniunii eclesiale. 

În realizarea unei sinteze care să evidenţieze reciprocitatea dintre 
Adevărul fiinţei şi Adevărul istoriei, o primă direcţie o constituie gân- 
direa apologeților (ilustrată în mod special de Sf. Iustin Martirul şi Fi- 
losoful), urmată de gândirea alexandrină (Clement, Origen). În această 
abordare, Adevărul este explicat prin prisma Logosului. Accentul este pus 
pe caracterul ontologic al Adevărului, însă nu este realizată încă o sin- 
teză ultimă, care să cuprindă în acelaşi timp aceste două aspecte funda- 
mentale, Hristos ca Adevăr în Sine şi Hristos ca Adevărul descoperit în 
istorie. 

O altă perspectivă (mai pastorală, în comparaţie cu abordarea 
apologeţilor şi gânditorilor alexandrini, întrucât e vorba de un păs- 
tor al comunităţii de credincioşi) este cea oferită de Sfântul Ignatie. 
Acesta relaționează Adevărul cu viaţa. Pentru filosofia greacă însă, 
Adevărul ființei precede viața. Abordarea Sf. Ignatie 'Teoforul lasă 
impresia că se renunţă la dimensiunea ontologică a Adevărului, dez- 
văluind însă substratul ontologic al vieţii prin caracterul său veşnic. 
Astfel, Adevărul și Viaţa veșnică se întâlnesc în Persoana lui Hristos, 
iar cunoaşterea lor devine una nestricăcioasă. Se poate sesiza 

continuitatea cu învăţătura Sf. loan Teologul: „Și aceasta este viaţa 
veşnică: Să Te cunoască pe Tine, singurul Dumnezeu adevărat, şi pe 
lisus Hristos pe Care L-ai trimis” (loan 17, 3). 

Această perspectivă apare într-o formă mai elaborată la Sf. Irineu al 
Lyonului, care Îl afirmă pe Hristos ca nestricăciune a fiinţei. „EL îl vede 
pe Hristos nu ca Adevărul spiritului - lupta sa contra gnosticismului, 
mişcarea religioasă cea mai intelectuală a epocii, determină această 
abatere —, ci al nestricăciunii ființei. Vedem aici o asimilare profundă a 
concepţiei greceşti despre Adevăr ca natură a lucrurilor şi a concepției 
ioaneice şi ignatiene despre Adevăr ca viaţă. Hristos este Adevărul nu 
pentru că este un principiu epistemologic ce explică universul, ci pen- 
tru că este Viaţa, iar mulțimea ființelor îşi găseşte semnificaţia în ființa 
nestricăcioasă întru Hristos Care recapitulează în întregime creaţia şi 
istoria. Fiinţa este de neconceput în afara vieţii, şi de aceea natura on- 
tologică a Adevărului rezidă în noţiunea de viață” (Ioannis Zizioulas, 
Fiinţa eclesială, p. 79). 

Însă, trebuie subliniat că identificarea fiinţei cu viaţa pentru Părinţii 
Bisericii (precum Sfântul Ignatie şi Sfântul Irineu) nu se face sub 
influența unui anumit curent de gândire, ci are ca temei experienţa ecle- 
sială împărtăşită în comuniunea Bisericii. Astfel, gnoseologia patristică 
fundamentează caracterul ontologic al Adevărului, dar este vorba de 
o ontologie a comuniunii, ancorată în plinătatea de viaţă a experienței 
eclesiale. Există o reciprocitate, la nivel ontologic, între Adevăr și co- 
muniune. Astfel, Adevărul nu este un concept static, subiectivizant şi 
manipulabil, nici nu rezultă dintr-o obiectivizare a unor evenimente sau 
idei, ci este expresia comuniunii Sfintei Treimi extinsă la nivelul Bisericii 
ca trup tainic al lui Hristos. 

Pe firul istoriei vieţii Bisericii şi a reflecţiei patristice, îl putem men- 
ționa și pe Sf. Atanasie cel Mare. În disputele cu arienii, Sfântul Atanasie 
evidenţiază perspectiva trinitară a Adevărului şi relaționarea ontologiei 
comuniunii cu experienţa eclesială. Făcând distincţie între fiinţa şi voinţa 
lui Dumnezeu, Sfântul Atanasie păstrează caracterul ontologic, dar evită 
confuzia unităţii fiinţei dumnezeiești cu cea a lumii. Totodată, reliefând 
natura relaţională a fiinţei divine, Sfântul Atanasie evidențiază caracte- 
rul ontologic al comuniunii. 

În contextul elaborării teologiei trinitare, Părinţii capadocieni vor 
continua linia Sfântului Atanasie, asumând exigenţele experienţei ecle- 
siale, transfigurând semnificația terminologiei trinitare preluate din 
filosofia greacă. Astfel, identificarea termenului hypostasis cu cel de 
prosopon conferă persoanei consistență ontologică. Adevărul ţine de 
ordinea lui „a fi”, însă ontologia este una a comuniunii, a relaționării, 
întrucât persoana presupune relaţie. 

Deosebirea gândirii creştine privind Adevărul în raport cu tradiția 
iudaică şi filosofia greacă se împlineşte într-o perspectivă hristologică 
în teologia Sf. Maxim Mărturisitorul. Prin relaționarea ontologiei cu 
istoria, plecând de la realitatea mișcării, Sfântul Maxim evidenţiază 
reciprocitatea dintre Adevărul ontologic și istorie. În sinteza sa hristolo- 
gică, Sfântul Maxim recuperează şi valorifică termenul de Logos, dar o 
face într-o strânsă legătură cu Hristos cel întrupat, cu ajutorul voinţei 
şi dragostei dumnezeieşti. 

Astfel, „adevărul este situat în același timp în inima istoriei, la baza 
creaţiei şi la capătul istoriei, toate acestea într-o sinteză care ne permite 
să spunem că Hristos este Adevărul şi pentru evrei, şi pentru greci deo- 
potrivă. Este, poate, pentru prima dată în istoria filosofiei în ansamblul 
său când a putut fi exprimat un asemenea lucru, fiindcă nu mai există 
un alt caz, după câte ştim, în care limbajul filosofic să fi reușit să unească 
începutul și sfârşitul fiinţei fără a se închide într-un cerc vicios. Ceea 
ce Sfântul Maxim a reușit nu este nimic altceva decât miracolul de a 
face compatibile cercul şi linia dreaptă. Maniera în care a reușit, anume 
fericita relaţie dintre ontologie şi dragoste şi elaborarea unei ontologii 
a iubirii în noţiunea de ekstasis, poate avea o imensă valoare atât în teo- 
logia, cât şi în filosofia contemporană” (Ioannis Zizioulas, Fiinţa eclesi- 
ală, pp. 102-103). 


3.2. Distorsionarea înțelegerii și exprimării Adevărului 
în teologia scolastică 


Perspectiva Apologeticii a fost semnificativ influențată de modul de 
raportare, de înțelegere şi de exprimare a realității Adevărului. Teologia 
scolastică, cultivând o rațiune din ce în ce mai autonomă faţă de 

experiența de viaţă a Bisericii, a distorsionat semnificaţia eclesială a 
Adevărului. Încrederea în puterea raţiunii umane asumate în cheie na- 
turalistă, ca expresie a puterii de analiză discursivă, capacitate demons- 
trativă şi de sinteză, denaturează înțelegerea Adevărului. 

Separând Adevărul de Viaţă, evlavia şi experiența duhovnicească de 
rigoarea ştiinţifică, teologia scolastică a transformat adevărul în concept 
supus obiectivizării furnizate de regulile logicii formale. Conformitatea 
dintre concept şi realitate devine criteriul adevărului. Astfel, argumenta- 
rea dezvoltată de raţiunea autonomă substituie mărturisirea întemeiată 
prin calea şi viața experienţei eclesiale. Adevărul trece din planul mărtu- 
risirii în cel al argumentării. 

În turnirurile scolastice (impresionante ca dezbateri), adevărul 
stă în puterea articulărilor şi în subtilitatea argumentării. Cel care, în 
mod dialectic, reuşeşte să-şi impună punctul de vedere, demonstrând 
combativitate şi putere analitică, îşi arogă adevărul ca pe un trofeu 
obținut prin mijloacele specifice exersării raţiunii autonome. În felul 
acesta, Adevărul se impune ca un corolar al rațiunii, nu se propune ca o 
invitaţie la viață. 

Din perspectiva Tradiţiei Bisericii, Adevărul transcende demons- 
trația. Adevărul nu se epuizează în formularea sa. Adevărul ca Viaţă 
nu poate fi prins în chingile demonstraţiei, definiţiilor şi formulelor. 
Adevărul nu poate fi demonstrat în totalitate, ci împărtăşit în plinăta- 
tea comuniunii de viaţă a Bisericii. Raționalismul scolastic pretinde 
că explică definitiv şi decisiv realitatea prin intermediul unor edifi- 
cii axiomatice. Argumentele raționale pentru dovedirea existenţei 
lui Dumnezeu, emblematice pentru Apologetica scolastică, exprimă 
perspectiva ancorată în demersul dinspre om spre Dumnezeu şi ara- 
tă încrederea în puterea de cugetare a omului. Practic, Dumnezeu 
devine obiect de speculație. Se trece din ordinea lui „a fi” în regis- 
trul lui „a avea”. Nu se mai vorbeşte de o participare la Adevăr ca 
eveniment de viață, ci de o posesie a adevărului. Astfel, adevărul con- 
ceptualizat poate fi instrumentalizat şi manipulat prin intermediul 
rațiunii autonome. 

Raționalismul, care capătă în scolastică trăsăturile unei tehnici 
de gândire ce vizează demonstrarea adevărului, este expresia diluării 

sensului profund al raţiunii, deschisă către realitatea credinței. Înţe- 
legerea şi folosinţa distorsionată a rațiunii în tradiția scolastică a con- 
dus la o raportare eronată faţă de Adevăr. Această deturnare din planul 
cunoaşterii este consecința disocierii la nivel ontologic dintre natural și 
supranatural operată în gândirea scolastică. 

Astfel, Apologetica scolastică este rezultanta separării dintre Logos şi 
raționalitatea dumnezeiască a creaţiei. În vederea dezvoltării unei Apo- 
logetici deopotrivă duhovnicești şi raționale sunt esenţiale, pe de o parte, 
redescoperirea şi valorificarea structurii iconice a rațiunii, iar pe de altă 
parte, evidenţierea unei reciprocități între Logos şi raționalitatea creaţiei. 
Plecând de la aceste coordonate se poate construi o Apologetică deopotri- 
vă fidelă Tradiţiei Bisericii şi actuală, valorificând dimensiunea cuprinză- 
toare a înţelesurilor pe care Tradiţia le afirmă cu privire la legătura dintre 
Rațiunea dumnezeiască, rațiunea umană și raționalitatea lumii. 

Aceste aspecte, prezente în teologia ortodoxă, indică aşadar o struc- 
tură iconică a rațiunii, ce arată bogăţia înţelesurilor pe care le are raţi- 
unea în spaţiul creştinismului răsăritean şi legătura ei strânsă cu taina 
Întrupării. Din moment ce Adevărul lumii întregi și al fiecăruia dintre 
noi, Logosul existent din veșnicie, Se întrupează concret în timp, gân- 
direa nu mai poate rămâne prizoniera unei logici dezîntrupate, bazată 
exclusiv pe capacitate discursivă. Astfel, rațiunea exersată eclesial poate 
fi folosită în realizarea unei Apologetici ortodoxe care să orienteze teolo- 
gia către viață, mărturisindu-L pe Hristos ca Adevăr absolut al ei, întru- 
cât „nimeni nu poate pune o altă temelie decât cea pusă, care este lisus 
Hristos” (1 Corinteni 3, 11). 

Cuvântul întrupat este mai mult decât un discurs verbal, reliefând 
puterea de viaţă a gestului întrupat inclusiv în manifestări non-verba- 
le. Din perspectiva Tradiţiei eclesiale, raţiunea nu poate fi redusă la un 
instrument generator de cuvinte rostite sau scrise, întrucât Rațiunea 
supremă, Logosul, S-a întrupat. Sub influență gnostică, inclusiv în lumea 
contemporană, poate fi sesizată o magie a minţii, a rațiunii dezîntrupate 
exersate în mod autonom, o încredere nelimitată în puterea ei. La polul 
opus, dar în acelaşi duh, este promovată o spiritualitate dezîntrupată, 
fără reciprocitatea dintre gestul ritualic şi cuvântul viu care păstrează 
trăirea religioasă autentică. 

Criteriul Apologeticii ortodoxe este experienţa eclesială a Adevărului, 
împărtăşirea deplină, în comuniune, cu trupul tainic al lui Hristos, care 
este Biserica. Prin această perspectivă diferită față de gândirea scolastică, 
Apologetica ortodoxă se diferenţiază decisiv de cea raţionalistă. Exer- 
sarea rațiunii autonome a obiectivizat adevărul, identificându-l cu for- 
mularea sa şi generând prin aceasta iluzia că explicitarea şi formularea 
minuțioasă implică de fapt cunoaşterea adevărului. În această perspec- 
tivă, adevărul devine concept, stăpânit şi instrumentalizat de rațiune. 

Prin valorificarea rațiunii iconice şi a experienței eclesiale a Adevă- 
rului, Apologetica ortodoxă o depășește pe cea scolastică, constituindu-se 
într-o teologie mărturisitoare, deopotrivă rațională şi duhovnicească. Astfel, 
realitatea Adevărului nu rămâne doar în sfera naturalistă, care presupune 
un efort dinspre om spre Dumnezeu, cele dumnezeiești fiind aliniate la 
nivelul omenescului prin rațiunea autonomă. Prin experienţa eclesială, 
materializată prin viaţă duhovnicească şi pocăință trăită în mod constant, 
rațiunea este înnoită şi chemată la contemplarea celor mai presus de fire, a 
tainelor dumnezeieşti descoperite dinspre Dumnezeu spre om. 


Subiecte de rezolvat 


1. Evidenţiaţi caracterul eclesial al Adevărului. 

2. Plecând de la experienţa eclesială a Adevărului, analizaţi distincţia 
dintre Apologetica eclesială şi cea scolastică. 

3. Comentaţi structura iconică a Adevărului și reliefați potenţialul 
valorificării acestei realități în contextul contemporan. 

»[...] mare este taina dreptei credințe: Dumnezeu S-a arătat 
în trup, S-a îndreptat în Duhul, a fost văzut de îngeri, 

S-a propovăduit între neamuri, a fost crezut în lume, 

S-a înălțat întru slavă” ( Timotei 3, 16). 


4. Apologetica ortodoxă, expresie a structurării sale 
prin Adevărul întrupat 


Cuvinte-cheie: Cuvânt întrupat, Adevăr iconic, rațiune iconică, lumină, viaţă. 


4.1. Identitatea Apologeticii ortodoxe structurată 
prin experiența eclesială a Adevărului 


4.1.1. Apologetica ortodoxă - mărturie în Duh și Adevăr 


Perspectiva patristică prin care este evidențiată reciprocita- 
tea dintre Adevăr şi comuniune are implicaţii concrete, de ordin 
existenţial şi eclesial. Adevărul nu poate fi redus la o adecvare a 
realităţii la intelect, ci presupune evenimentul de viață împărtășit în 
taina comuniunii. Nu este vorba de un Adevăr trăit doar la nivel 
emoțional-psihologic, ci de Adevărul împărtăşit, în ontologia comu- 
niunii de viaţă a Bisericii. 

Afirmând experiența eclesială a Adevărului ca un criteriu de 
referință pentru Apologetica ortodoxă, se poate valorifica reciprocitatea 
dintre Adevăr şi Duh şi respectiv dintre hristologie şi pnevmatologie. 
Din perspectiva Tradiţiei eclesiale, Hristos este Persoană, dar totodată 
Se constituie ca trup tainic al Bisericii. Astfel, în „Biserica Dumnezeu- 
lui Celui viu, stâlp şi temelie a adevărului” (1 Timotei 3, 15), este trăită 
„taina dreptei credinţe: Dumnezeu S-a arătat în trup, S-a îndreptat în 
Duhul” (1 Timotei 3, 16). Mărturisirea lui Hristos ca Adevăr poate fi fă- 
cută doar prin Duhul Sfânt. În acest sens, Sf. Ap. Pavel precizează cât se 
poate de limpede: „Nimeni nu poate să zică: Domn este Iisus, decât în 
Duhul Sfânt” (1 Corinteni 12, 3). 

Hristos cel întrupat ne descoperă, în Duhul Sfânt, taina Sfintei Treimi. 
Astfel, nu se poate vorbi de Hristos ca Adevăr fără a-L relaționa cu Tatăl şi 
cu Duhul Sfânt. În această perspectivă, mărturisirea Apologeticii ortodoxe 
privitoare la Hristos ca Adevăr trăit prin experienţa eclesială presupune re- 
ciprocitatea organică dintre triadologie, hristologie şi pnevmatologie. 

Apologetica ortodoxă ne invită, prin experienţa eclesială trăită în Duhul 
Adevărului, să fim martori ai lui Hristos cel răstignit şi înviat. În felul acesta, 
Apologetica nu mai rămâne prizoniera unor argumente dialectice prin care 
experienţa religioasă este legitimată de raţiunea autonomă. Așa cum s-a 
precizat şi anterior, Dumnezeu nu are nevoie de avocaţi, ci ne doreşte mar- 
tori ai slavei Sale. Este vorba, aşadar, de o mărturisire biruitoare în Duh şi în 
Adevăr. Faptul că Adevărul și Duhul sunt împreună arată măsura în care 
mărturisirea nu poate însemna nici raţionalism încrezător în forta rațiunii, 
nici pietism generator de atitudini străine de Adevărul comuniunii eclesiale. 

La Cincizecime, Sf. Ap. Petru mărturiseşte: „Dumnezeu a înviat 
pe Acest lisus, Căruia noi toți suntem martori. Deci, înălțându-Se prin 
dreapta lui Dumnezeu şi primind de la Tatăl făgăduinţa Duhului Sfânt, 
L-a revărsat pe Acesta, cum vedeţi și auziți voi” (Faptele Apostolilor 2, 
32-33). Această vedere și auzire de care se împărtășesc cei în prezența 
Duhului Sfânt evidenţiază că Apologetica ortodoxă eclesială vădeşte 
taina unei cunoaşteri în Duh și Adevăr, ce urmează unei întâlniri vii cu 
Hristos. Conștiința apologetică a Bisericii nu se întemeiază pe coerenţa 
sau subtilitatea gândirii argumentative, exprimate în raționamente mai 
mult sau mai puţin sofisticate, ci prin experiența eclesială împărtășită în 
Duh și Adevăr. Această conştiinţă este mărturisită prin experiența con- 
cretă a apostolilor, a mucenicilor, a tuturor celor care s-au nevoit în 
viaţă, stăruind în mărturisirea Adevărului, călăuziți de Duhul Adevărului. 
În acest sens, Evanghelistul Ioan este clar: „Ceea ce era dintru început, ceea 
ce am văzut cu ochii noştri, ceea ce am privit şi mâinile noastre au pipăit [...] 
am mărturisit” (1 loan 1, 1-2). 


4.1.2. Adevăr şi cunoaștere în Apologetica ortodoxă 


Având ca punct de plecare relaţia dintre triadologie, hristologie şi 
pnevmatologie, Apologetica ortodoxă mărturisește identitatea Adevărului 

în reciprocitatea dintre Hristos ca Persoană şi Hristos ca trup tainic al 
Bisericii. Experiența eclesială a Adevărului eliberează Apologetica de scla- 
via conceptelor. Fără să fie ignorată rigoarea privitoare la utilizarea con- 
ceptelor, Apologetica ortodoxă arată totuşi că împărtăşirea Adevărului 
prin experienţa harului din viaţa Bisericii îl eliberează pe om de tiparele 
strâmte ale raţiunii autonome. Sf. Ev. loan mărturiseşte: „Veţi cunoaște 
adevărul, iar adevărul vă va face liberi” (loan 8, 32). Această liberta- 
te este comuniunea în Duhul Adevărului. Sf. Ap. Pavel menţionează: 
„Domnul este Duh, şi unde este Duhul Domnului, acolo este libertate” 
(2 Corinteni 3, 17). 

Astfel, Apologetica ortodoxă se constituie deopotrivă în invitație 
şi mărturisire a experienţei eclesiale a Adevărului, în evenimentele 
de comuniune ale Bisericii, dincolo de orice argumente raționale care 
caută să facă uşor inteligibil şi acceptabil Adevărul credinţei. „Creștinii 
trebuie să înveţe să nu se sprijine pe adevăruri obiective, pe garanţii ale 
Adevărului, ci să trăiască în chip epicletic, să se întemeieze, adică, pe 
evenimentul comuniunii în care îi implică structura Bisericii. Adevă- 
rul eliberează, punând fiinţele în comuniune” (Ioannis Zizioulas, Fiinţa 
eclesială, p. 133). 

Apologetica ortodoxă, structurată prin Adevărul împărtăşit în 
experiența eclesială, mărturiseşte centralitatea Adevărului în demersul 
cunoașterii. Pe această linie, există o continuitate între gnoseologia pa- 
tristică şi Apologetica ortodoxă. Gnoseologia filosofiei şi teologiei bi- 
zantine afirmă distincția dintre adevăr şi cunoaştere. Adevărul situat la 
nivel existenţial, ţine de a fi, iar cunoaşterea înseamnă participarea la 
acest Adevăr. Cunoaşterea înţeleasă ca participare la realitatea Adevăru- 
lui indică, deci, o dimensiune existenţială şi eclesială. 

În relația dintre Adevăr şi cunoaştere, prioritatea aparține Adevărului. 
„În alteritatea dintre adevăr și cunoaștere precede întotdeauna adevărul, 
ca lucru și urmează cunoașterea, ca participare totală sau parțială la acest 
lucru [...], adevăr este lucrul şi cunoașterea este participarea la acesta [...], 
Cunoaşterea, ca participare la realitate, nu se înțelege numai ca o descriere 
schematică şi goală sau ca teorie, ci, totodată, ca energie şi aplicaţie sau, în 
alți termeni, ca act şi practică” (Nikos Matsoukas, Introducere în gnoseologia 
ortodoxă, Ed. Bizantină, Bucureşti, 1997, pp. 37, 38 şi 39). 

Pe de altă parte, pentru Tradiţia Bisericii, apofatismul reprezintă o 
coordonată esenţială. Cunoașterea apofatică nu înseamnă doar negarea 
capacităţii de a cunoaşte prin concepte, ci presupune experienţa harului în 
viaţa Bisericii. Această experienţă nu poate fi epuizată într-o formulare, ade- 
vărul ei fiind mai presus de orice concept. Apofatismul ne fereşte de ispita 
substituirii sau explicării realității duhovniceşti prin argumente ale gândirii 
discursive. 

Pentru Tradiţia ortodoxă, Adevărul este intrinsec legat de experiența 
eclesială. Teologul şi filosoful Christos Yannaras menţionează: „În spaţiul 
Bisericii şi Tradiţiei ortodoxe teologia a avut în permanenţă o semnificaţie 
extrem de diferită față de ceea ce se înţelege astăzi prin aceasta. Ea nu a fost 
o dezvoltare teoretică a unor axiome şi idei, ci expresia şi formularea unei 
experienţe. Înainte de a fi învăţătură, vestea cea bună a Bisericii este un eve- 
niment. Cunoașterea acestui eveniment înseamnă participarea la el, trăirea 
lui înseamnă un mod de viață. Şi pentru exprimarea vieții e nevoie de un alt 
limbaj decât cel al informațiilor şi conceptelor obiective [...]. Pentru gândi- 
rea ortodoxă, adevărul se acoperă cu experiența mistică, iar teologia cu vede- 
rea Iui Dumnezeu” (Karl Christian Felmy, Dogmatica experienței ecleziale, 
Ed. Deisis, Sibiu, 1999, p. 57). 


4.2. Iisus Hristos — Cuvântul întrupat, Adevărul și Lumina lumii 
4.2.1. Rațiunea iconică a Adevărului 


Sf. Ev. loan face în prologul Evangheliei sale o mărturisire elocventă 
despre taina credinţei creştine: Dumnezeu Cuvântul S-a întrupat, prin 
Hristos iubirea şi comuniunea veşnice ale Sfintei Treimi fiind extinse 
la nivelul întregii creaţii. Întreaga lume este, în felul acesta, structura- 
tă, luminată şi împlinită prin lisus Hristos, Adevărul absolut şi reve- 
lat al lumii. Sfântul loan mărturiseşte: „La început era Cuvântul și Cu- 
vântul era la Dumnezeu şi Dumnezeu era Cuvântul [...]. Toate prin EI 
s-au făcut; şi fără El nimic nu s-a făcut din ce s-a făcut. Întru EI era 
viaţă şi viața era lumina oamenilor” (loan 1, 1-4). Prin aceste cuvin- 
te, Sfântul Ioan Îl înfăţişează pe Mântuitorul ca fiind Cuvântul întru- 
pat, Adevărul, Viaţa şi Lumina lumii, dezvăluind legătura tainică dintre 

adevăr, lumină, cuvânt şi viață. Faptul că se arată existenţa dintru înce- 
put a Cuvântului exprimă pe de o parte veşnicia Sa, iar pe de altă par- 
te, caracterul Său personal și comuniunea veşnică cu Tatăl. Prin relaţia 
eternă, prin această vorbire dintre Tatăl şi Fiul, întreaga creaţie poartă 
pecetea comuniunii. De aceea, Hristos - Adevărul lumii nu poate fi diso- 
ciat de comuniunea Sfintei Treimi. 

Rațiunea Adevărului este iconică, ea nu poate fi o realitate abstractă şi 
autoreferenţială. Rațiunea Cuvântului se dezvăluie în relaţie. Sfinţii Părinţi 
au văzut în relaţia dintre minte şi rațiune icoana relaţiei dintre Dumnezeu 
Tatăl şi Fiul, înțelegând din aceasta că Rațiunea este chipul Minţii veşnice. 
Aşadar, conştiinţa de Sine veşnică nu este o existenţă solitară, ci comuniune 
veşnică. Lumina şi bucuria existenţei nu stau în singularitatea unei astfel 
de conştiinţe, ci în comuniune. În vorbirea dintre Tatăl şi Fiul, la cuvântul 
Tatălui răspunde Cuvântul-Persoană, Rațiunea care cuprinde în Sine toate 
raţiunile lumii. În această convorbire din veşnicie este evidenţiată bucuria 
şi lumina Adevărului în comuniune. Sf. Maxim Mărturisitorul subliniază 
caracterul iconic al raţiunii atunci când ÎL numeşte pe Hristos Raţiune a 
Minţii, mai presus de orice cugetare. 

În volumul al doilea vom vedea faptul că, în contextul societăţii 
informatizate, în care încrederea în puterea raţiunii computaționale 
a crescut foarte mult, mărturisirea dimensiunii iconice a raţiunii este 
esențială. Dimensiunea aceasta conduce către înţelegerea faptului că 
rațiunea întrupată nu poate fi cunoscută şi exprimată printr-o succe- 
siune de algoritmi, oricât de performanţi ar fi aceştia. În condiţiile unei 
fascinaţii din ce în ce mai mari pentru rațiunea exersată într-o logică dez- 
întrupată, unde rațiunea nu mai are chip şi întâlnirea față către faţă devi- 
ne tot mai greu de realizat, este imperativă redescoperirea şi mărturisirea 
Raţiunii iconice întrupate prin Cuvânt personal. 

Este semnificativ, de asemenea, faptul exprimat de Părintele 
Stăniloae, potrivit căruia oamenii sunt cuvinte întrupate, făcute să-L cu- 
noască pe Fiul Tatălui, Cuvântul absolut. În Rațiunea Cuvântului sunt 
cuprinse toate rațiunile lumii şi ale oamenilor. Unitatea şi armonia lor 
pot fi explicate doar prin înţelegerea faptului că rațiunea unei persoane 
sau a unui lucru nu poate fi cunoscută decât în relaţia cu altă persoană 
şi cu o lume a cărei raționalitate nu este prin ea însăși. Taina Cuvântului, 

altfel spus, nu se deslușeşte în informaţie impersonală, oricât de rafinată 
şi variată ar fi aceasta, ci în lumina comuniunii de viaţă între oameni. 

În acelaşi timp, ţinând seama de caracterul iconic al rațiunii, se în- 
trevede o reciprocitate între rațiune şi viață. Adevărul rațiunii iconice 
este un adevăr viu, situat în planul vieţii, nu în cel al conceptelor. Prin 
rațiunile lumii, rațiunea umană urcă spre Rațiunea supremă şi, prin 
aceasta, spre sensul vieţii şi al existenţei, anume Dumnezeu Tatăl, Min- 
tea supremă. Sf. Maxim Mărturisitorul arată că Mintea cea necauzată 
prin fire este Capul Raţiunii şi precizează că Rațiunea poate fi tainic con- 
templată prin credinţă. În aceasta, poate fi observată relaţia indestruc- 
tibilă dintre rațiune şi credință. Cel care ajunge la contemplarea Rațiunii 
înaintează spre Minte ca Sens al tuturor. 


4.2.2. Reciprocitatea dintre Hristos şi Duhul Sfânt, 
valorificată în Apologetica ortodoxă 


Fiul, Rațiune iconică a Tatălui, Se întrupează și astfel Adevărul Hristos 
capătă un chip concret. El nu este un adevăr detaşat de viață şi de comuni- 
une. Adevărul este mărturisit şi primit în Duhul Adevărului. Mântuitorul 
arată că, pentru a fi călăuzit spre Adevăr, este nevoie de Duhul Adevărului, 
Care-L mărturiseşte pe Cuvântul întrupat ca Adevăr absolut. 

Mântuitorul le spune ucenicilor: „Încă multe am a vă spune, dar 
acum nu puteţi să le purtaţi. Iar când va veni Acela, Duhul Adevărului, 
vă va călăuzi la tot adevărul; căci nu va vorbi de la Sine [...], Acela Mă va 
slăvi, pentru că din al Meu va lua şi vă va vesti” (loan 16, 12-14). 

Prin Duhul, Tatăl Îşi arată iubirea spre Fiul şi, reciproc, tot prin 
Duhul, Fiul Îşi arată toată iubirea spre Tatăl. Hristos, Adevărul întrupat, 
revelează comuniunea Sfintei "Treimi, şi în acest fel adevărul este ţinut 
împreună cu iubirea. Prin Duhul Sfânt, Duh al înfierii, Adevărul şi Lumi- 
na lumii ne fac fii ai Tatălui şi frați ai Fiului. 

lisus Hristos, Adevărul întrupat, ca Fiu, prin Duhul Sfânt, ne face 
fii ai Tatălui ceresc. Sf. Ap. Pavel spune: „Iar când a venit plinirea vremii, 
Dumnezeu a trimis pe Fiul Său [...] ca să dobândim înfierea. Și pentru 
că sunteți fii, a trimis Dumnezeu pe Duhul Fiului Său în inimile noastre, 
care strigă: Avva, Părinte!” (Galateni 4, 4-6). 

Având conștiința de fii, împreună cu Duhul Îl invocăm pe Dumnezeu 
ca Iată şi ne rugăm Lui ca unui Părinte. Hristos Adevărul ne împărtășește 
Duhul Adevărului prin Care ne rugăm Dumnezeului celui Viu. Adevărul 
întrupat ne conduce spre un Dumnezeu părintesc în fața Căruia putem în- 
genunchea ca fii, rugându-ne ca unui Tată al vieții şi al întregii existenţe. 
Prin Duhul Sfânt ca Duh al Adevărului ne rugăm așa cum se cuvine. Sf. 
Ap. Pavel menţionează în acest sens: „Duhul vine în ajutorul slăbiciunii 
noastre. Căci nu ştim să ne rugăm cum trebuie, ci Însuşi Duhul Se roagă 
pentru noi cu suspine negrăite” (Romani 8, 26-27). 

Apologetica ortodoxă, în continuitate cu Tradiţia patristică, trebuie 
să reflecte reciprocitatea dintre Hristos şi Duhul Sfânt evidenţiată în legă- 
tura indestructibilă dintre Adevărul întrupat şi comuniunea Sfintei Tre- 
imi. De aceea, Apologetica ortodoxă nu înseamnă discurs propagandistic 
despre Hristos, nu este ideologia unui adevăr conceptual, ci întruparea 
stării de fii prin care credinciosul se închină în Duh şi Adevăr Dumnezeu- 
lui celui Viu. Cei care-L primesc pe Hristos ca Adevăr al lumii devin fii 
ai lui Dumnezeu. „Și celor câți L-au primit, care cred în numele Lui, le-a 
dat putere ca să se facă fii ai lui Dumnezeu” (loan 1, 12). 

Apologetica ortodoxă presupune vederea slavei Cuvântului în- 
trupat, o slavă plină de har şi adevăr. Prin legătura dintre Hristos şi 
Duhul Sfânt, Apologetica ortodoxă arată reciprocitatea dintre adevăr 
şi experiența harului ca slavă plină de adevăr. Această Apologetică 
este o mărturie a condiţiei de fii prin care este împărtășită experiența 
sfințitoare a harului. 

Părintele Stăniloae afirmă: „Fiul înviat şi înălţat lucrează în noi prin 
Duhul Sfânt pentru a parcurge şi noi drumul spre starea de fii, în care 
trupul e schimbat la față sau îndumnezeit prin Duhul [...]. Prin relația 
dintre Hristos şi Duhul Sfânt se afirmă nu un Hristos al discursurilor, ci un 
Hristos al harului necreat din Sfintele 'Taine, al Celui ce uneşte cu subiec- 
tul nostru energia dumnezeiască necreată, sfințitoare, transformatoare, 
ridicare a credinciosului în alt plan. Ortodoxia e singura care vorbeşte 
continuu de lucrarea Duhului Sfânt Cel de viață făcător şi sfinţitor. Cel 
prin Care Hristos ne face fii ai lui Dumnezeu, cu un trup înviat, strălu- 
minat, împreună cu toată creaţia” (Pr. Dumitru Stăniloae, Sfânta Treime 
sau La început a fost iubirea, pp. 77, 79). 


82 


În stare de jertfă nu există indiferență. Prin experienţa Duhului 
Sfânt ne împărtăşim în trup de Jertfa Crucii şi de biruinţa Învierii, 
depăşind indiferența generată de autosuficiență. Apologetica, deopotri- 
vă rațională și duhovnicească, asumată în Duh şi Adevăr, poartă pecetea 
slavei Crucii şi Învierii. Sf. Ap. Pavel arată că prin Duhul Sfânt este „pur- 
tată totdeauna în trup omorârea lui lisus, pentru ca şi viața lui lisus să 
se arate în trupul nostru” (2 Corinteni 4, 10). 


4.2.3. Experiența Adevărului întrupat în Viaţă — 
transfigurare a rațiunii 


Adevărul iconic este cel care face să „strălucească cunoștința slavei 
lui Dumnezeu pe faţa lui Hristos” (2 Corinteni 4, 6). Astfel, mărturisind 
pe Hristos, Cuvântul întrupat ca Adevăr şi Lumină a lumii, Apologetica 
ortodoxă depăşeşte o cunoaştere îngâmfată, bazată pe trufia înțelepciunii 
acestei lumi. Este afirmată o cunoştinţă plină de slavă şi de adevăr. Aceas- 
tă cunoştinţă este expresia trăirii eclesiale în Duh şi Adevăr. 

Adevărul întrupat evidențiază funcția revelatoare şi puterea de 
viață ale Cuvântului. Cuvântul adevărat revelează Persoana Fiului lui 
Dumnezeu. Cuvântul Mântuitorului cuprinde Adevărul Însuși. În cu- 
vântul omenesc există o reflectare a participării la Adevărul veşnic, pe 
măsură ce ne angajăm pe Calea Adevărului. În Iisus Hristos, Cuvântul 
întrupat Se dezvăluie ca Adevărul deplin al comuniunii Sfintei Treimi. 

Adevărul întrupat indică şi împlinește sensul profund al raţiunii. 
În această perspectivă, centralitatea şi experienţa eclesială a Adevăru- 
lui în Apologetica ortodoxă revelează dimensiunea iconică a rațiunii. 
Prin contemplarea adevărului rațiunii dumnezeiești din fiecare lucru, 
raţiunea umană depăşeşte caracterul discursiv, descoperind temeiul 
său supraraţional. Este o supraraționalitate care nu anulează rațiunea, 
ci o transfigurează. Experiența Adevărului transfigurează puterea de 
cuprindere a rațiunii. 

Rațiunea Cuvântului veșnic este prezentă în rațiunile dumnezeieşti 
ale lucrurilor creaţiei. Identificarea adevărului raţiunii unui lucru nu 
înseamnă dezvoltarea unui raționament prin care este justificat un fals 
adevăr al lucrului, inventat prin raportarea sensibilă, trupească, la lucrul 

respectiv. Argumentele unei rațiuni pătimașe izvorăsc din orgoliul de a 
impune propriul adevăr, abdicând de la căutarea sinceră, smerită şi con- 
secventă a Adevărului real. 

Uneori, demonstrația unei asemenea rațiuni pătimașe este atât 
de abilă, încât îl amăgeşte inclusiv pe cel care o foloseşte: „Ceea ce e 
remarcabil pentru caracterul lunecos al rațiunii este că de fapt ajunge 
să se convingă ea însăși din această argumentare. Aceasta înseamnă 
înlocuirea unor rațiuni obiective cu raţiuni subiective. Desigur, aceste 
rațiuni subiective nu sunt propriu-zis rațiuni; ele sunt rațiuni pătimaşe, 
în vreme ce raţiunile adevărate sunt obiective, şi le descopăr atunci 
când am experienţa că judecăţile mele se supun rațiunilor din lucruri, 
iar nu invers. Aceasta e o nouă strâmbare, o nouă cădere din adevăr” 
(Pr. Dumitru Stăniloae, Ascetica si mistica Bisericii Ortodoxe, p. 235). 

Se poate observa, în conformitate cu gândirea Sfinţilor Părinţi, 
prioritatea adevărului lucrului în fața raţionamentului dezvoltat prin 
cunoaşterea discursivă. Astfel, adevărul nu poate fi înțeles ca o adec- 
vare între realitate şi concept (gândirea scolastică), ci ca participare la 
Adevăr prin experienţa de viață a realității. Multiplele adevăruri parti- 
culare pot fi expresii ale unei raţiuni împătimite care se îndepărtează 
de realitatea Adevărului real. Adevărul unic şi absolut se află dincolo 
de perspectivele particulare, de punctele de vedere proprii şi de teo- 
riile dezvoltate. 

Adevărul nu se află printr-o rațiune detaşată de viaţă. Obiectivi- 
tatea nu înseamnă o neutralitate față de realitatea vieţii, tot aşa cum 
subiectivitatea nu înseamnă criteriul experienţei autentice. Judecăţile 
rațiunii orgolioase strâmbă adevărul. Participarea la Adevăr este posi- 
bilă în starea inimii smerite şi a unei minţi care nu caută să-și impună 
punctul de vedere, aspirând spre afirmare şi notorietate. Pentru depăşirea 
atitudinii favorabile falsificării adevărului nu e suficient doar un efort al 
rațiunii, ci este nevoie de angajarea tuturor puterilor sufleteşti. 

Numai prin jertfa depășirii egoismului și angajarea omului în- 
treg în viaţa duhovnicească şi eclesială poate fi dobândită participarea 
la Adevăr. „Numai o rațiune care se modelează după o viaţă virtuoa- 
să, adică după o viaţă care a sacrificat printr-un îndelungat exercițiu 
egoismul și orgoliul punctului de vedere propriu, se poate apropia de 

adevăr [...]. Cine s-a apropiat de adevăr a reuşit să se uite pe sine, să iasă 
din sine, iar odată aflat, acest adevăr îl face să uite şi mai mult de sine. 
Această stare e o trăire integrală. Aici nu mai e numai rațiunea care a ui- 
tat de latura afectivității, ci omul întreg s-a uitat pe sine. Omul întreg e 
îndrăgostit de adevăr, e întins spre adevăr, e fericit de a se fi învins pe sine 
şi de a trăi şi a muri pentru adevăr. Rațiunea nu e scoasă din funcţie, însă 
nu e o rațiune rece, ci o rațiune asistată de toate puterile sufletului. Se 
simte liberă pentru că are evidența că slujeşte adevărului” (Pr. Dumitru 
Stăniloae, Ascetica și mistica..., p. 238). 


4.2.4. Reciprocitatea dintre Cuvânt şi Persoană în mărturisirea 
lui Hristos ca Adevăr unic şi absolut al lumii 


Adevărul nu poate fi trăit în izolare şi în egoism, ci prin comunicare şi 
comuniune. Adevărul, fiind mai presus de concept, este o realitate de viață 
care se împărtășeşte în cadrul relațiilor interpersonale. Cuvântul întru- 
pat ca Adevăr Se transmite prin cuvinte cu multă putere de viață. Cuvân- 
tul dumnezeiesc este izvorul cuvintelor care-i pun în relaţie pe oameni 
în calitate de persoane. De aceea, Părintele Dumitru Stăniloae, arătând 
reciprocitatea dintre cuvânt şi persoană, precum și faptul că în Cuvântul 
suprem îşi au temelia și finalitatea cuvintele oamenilor, îi numește pe oa- 
meni cuvinte cuvântătoare. 

lisus Hristos, Cuvântul ipostatic suprem, este Logosul creator şi 
susţinător al tuturor. În acest Cuvânt este fundamentată adevărata co- 
municare ce conduce la comuniune. Prin aceasta, persoana își împlineşte 
adevărul menirii sale, anume de a stărui în iubirea lui Hristos. Persoana 
nu poate trăi în absenţa iubirii, fără să iubească şi fără să fie iubită, fără să 
comunice iubirea trăită. Adevărul, lumina, viața sunt trăite în taina per- 
soanei angajate în comuniune. Prin cuvintele Sale, Logosul întrupat nu ne 
împărtăşeşte doar Adevărul Vieţii, ci ne dă şi puterea de a asuma și de a 
aprofunda prin viață acest Adevăr. 

În cuvintele Logosului întrupat se simte autoritatea deplină iz- 
vorâtă din puterea vieţii. Ele sunt cuvinte ale Adevărului și ale Vieţii. 
Inclusiv cei care mărturisesc în numele Domnului Hristos trebu- 
ie să-şi asume cu seriozitate responsabilitatea, nu doar cu implicaţii în 
istoria prezentă sau viitoare, ci pentru toată veşnicia. Un cuvânt poate zidi 

sau răni pentru toată veşnicia. Cine vorbeşte trebuie să aibă o maximă 
atenţie pentru interlocutor, pentru a evita sminteala. Evanghelia este lim- 
pede în acest sens: „Iar cine va sminti pe unul din aceştia mici, care cred 
în Mine, mai bine ar fi lui să i se atârne o piatră de moară și să se arunce 
în adâncul mării” (Matei 18, 6). 

Cuvântul Adevărului lui Hristos este profetic şi eshatologic, întru- 
cât vesteşte împărăţia lui Dumnezeu, iar Mântuitorul rămâne Profet 
pentru eternitate, oferind celor care-L primesc certitudine pentru toată 
veşnicia. În această perspectivă, Iisus Hristos este Adevărul unic, absolut 
şi veşnic al întregii lumi. Prin acest Adevăr sunt şterse îndoielile şi incer- 
titudinile chinuitoare, atât din istorie, cât şi din întreaga veşnicie. Este 
Adevărul prin care Viaţa a biruit moartea. 

Astfel, „Hristos Se adeverește prin cuvântul cu implicaţie pro- 
fetică, propovăduit prin oamenii care cred în El şi în mod deosebit 
prin slujitorii Lui, ca unica nădejde a oamenilor într-o existență ne- 
pieritoare a lor, față de toate cele pieritoare din jurul lor și prin aceas- 
ta ca unicul Adevăr, ca temelie nepieritoare a vieţii lor netrecătoa- 
re. Hristos ca proroc veşnic e identic cu Hristos ca Adevărul plin de 
sens, ca unicul Adevăr nepieritor, întrucât, prin asigurarea veşniciei 
umanităţii în El ca Dumnezeu, e şi Viaţa reală a tuturor fiinţelor, care 
prin conştiinţa lor, se cer după un sens. Hristos e unicul Adevăr, pentru 
că e Persoana din veci iubitoare, Care ca atare Se face om ca să asigure şi 
oamenilor viața veșnică” (Pr. Dumitru Stăniloae, Chipul nemuritor al 
lui Dumnezeu, p. 337). 

Plecând de la realitatea că Hristos este Adevărul unic și absolut al 
fiecăruia dintre noi şi al lumii întregi, se evidenţiază încă o dată că Ade- 
vărul este Persoană. Sensul ultim al existenţei este întemeiat, susținut și 
împlinit prin Persoana Logosului întrupat. Hristos ca Persoană supremă 
luminează întreaga viaţă şi existență. Persoana dă sens lucrurilor, fiind 
mai presus de lucruri. Adevărul lumii este revelat prin Persoană. 

Împlinirea Revelaţiei prin Hristos arată că întreaga căuta- 
re a Adevărului de către oameni s-a împlinit în Persoana Fiului lui 
Dumnezeu întrupat. Hristos Se descoperă ca Adevăr şi Viaţă a lumii. 
Pentru primirea revelaţiei lui lisus Hristos este nevoie de credință, de 
acceptarea liberă a celor descoperite de către Mântuitorul. Adevărul 
Hristos nu Se impune ca o necesitate intelectuală implacabilă. Dom- 
nul Hristos stă la ușa inimii şi minţii, bătând cu delicateţe și așteptând 

cu răbdare. Puterea de viață a Adevărului propus, nu impus, de către 
Hristos constă în faptul că implică răspunsul liber al omului. 

Experienţa eclesială a Adevărului în Persoana lui lisus Hristos per- 
mite depășirea unor posibile amăgiri. În societatea actuală, aşa cum 
vom vedea pe larg în volumul al II-lea, relativismul şi sincretismul sunt 
tendinţe prezente care erodează asumarea şi mărturisirea Adevărului. 
Teoria adevărului nemanifest, foarte prezentă în gândirea contemporană, 
loveşte direct în logica Întrupării. Conform acestei teorii, adevărul nu 
poate fi explicit. În momentul în care adevărul ar fi o realitate explicită, 
evidentă, în mod normal lumea ar trebui să asume adevărul ca atare. 
Însă adevărul rămâne o realitate implicită, nemanifestă. 

Într-un asemenea context, Apologetica riscă implicit să rămână pri- 
zoniera unui efort naturalist prin care adevărul este identificatprintr-un 
proces exclusiv raţionalist. Astfel, este deturnată, şi în final ratată me- 
nirea autentică a Apologeticii. Din perspectivă eclesială, nu este sufi- 
cientă conştientizarea că lisus Hristos este Adevărul unic şi absolut al 
lumii. Apologetica ortodoxă are responsabilitatea să mărturisească 
acest Adevăr, indiferent de circumstanţe. Acest aspect este relevant mai 
ales în contextul de astăzi, în care vedem semnele unei culturi afla- 
te sub auspiciul acestui veac, iar Apologetica ortodoxă e chemată să 
mărturisească experiența eclesială a Adevărului întrupat în Persoana 
lui lisus Hristos. 

Mărturisirea lui lisus Hristos, Dumnezeu-Omul, ca Adevăr al lu- 
mii evită orice amăgire. În acest sens rămân emblematice şi de maximă 
actualitate cuvintele Părintelui Stăniloae: „În felul acesta am cunoscut 
Adevărul. Nu mai socotim ca adevăr lumea, ci pe Hristos, Fiul lui Dum- 
nezeu, Creatorul lumii şi al oamenilor, Mântuitorul acestora de sub pu- 
terea morţii şi de perspectiva întunericului iadului [...]. Am cunoscut 
că Hristos este Adevărul din Care sunt şi spre Care sunt toate. Am cu- 
noscut că cei ce socotesc lumea ca ultimul adevăr sunt într-o minciună, 
luând întunericul unei culturi atee drept lumină. Am cunoscut că cei 
ce nu cunosc pe Hristos ca Fiul lui Dumnezeu cel întrupat şi, deci, ca 
lumina lumii, ci o socotesc pe aceasta ca unica realitate, se află într-o 
mare minciună. Am cunoscut că toate cuvintele care susțin această pă- 
rere mincinoasă sunt minciuni. Am cunoscut că, avându-le numai pe 
ele, vom fi într-o veșnică sărăcie sau moarte” (Pr. Dumitru Stăniloae, 
Iisus Hristos, lumina lumi..., p. 79). 


APOLOGETICA ORTODOXĂ 87 


Subiecte de rezolvat 


1. Evidenţiaţi structura iconică a Adevărului şi a raţiunii și actuali- 
tatea acestor realităţi în contextul contemporan. 

2. Analizaţi specificul Apologeticii eclesiale fundamentate prin 
taina Cuvântului întrupat. 

3. Subliniaţi reciprocitatea dintre Adevăr şi Viaţă mărturisită de 
Apologetica eclesială în contextul actual. 

5. Caracterul apologetic-mărturisitor al teologiei ancorate 
în Tradiţia patristică şi eclesială 


Cuvinte-cheie: caracterul apologetic-mărturisitor al teologiei/caracterul 
duhovnicesc-eclesial al Apologeticii. 


5.1. Dimensiunea apologetic-mărturisitoare, coordonată 
constantă a teologiei fundamentată patristic și eclesial 


Teologia ortodoxă are un profund caracter eclesial-sacramental, 
manifestându-se în chip mărturisitor-apologetic. Acest chip de mani- 
festare a teologiei ortodoxe nu are în vedere raportarea la un conținut 
doctrinar abstract, ci păstrarea, mărturisirea şi apărarea unui mod de 
viaţă personal-comunitar, eclesial. Rădăcinile dimensiunii apologetic- 
mărturisitoare a teologiei pot fi întâlnite în mărturisirea sfinților, în 
modul lor de viaţă şi de raportare la taina iconomiei dumnezeieşti cu 
privire la lume. 

Mărturiile oamenilor cu viață sfântă sunt fundamentate pe o expe- 
riență care, deşi se realizează la nivel personal, nu este separată în niciun 
fel de comuniunea Bisericii. Aceste mărturii sunt teologie vie, izvorâtă 
din experienţa întru Dumnezeu, atât de diferită de „teologia” restrânsă 
la o serie de axiome şi concepte, ermetizată şi abstractă, fără putere şi 
viaţă ca să poată ajunge la inima omului. Teologia este mărturisitoare, 
fiind fundamentată pe experiența Bisericii, iar mărturisirea are un pro- 
fund conţinut teologic ce se cere afirmat de către omul autentic, eclesial- 
sacramental, după modelul sfinților. 

Asumarea unei teologii mărturisitoare, ce are la bază experiența 
Bisericii, implică, în înţelegerea ortodoxă, şi dimensiunea apologetică 
a teologiei, care nu înseamnă o confruntare de tip ideologic cu diver- 
sele concepţii şi sisteme ale lumii, ci revelarea bogăției şi înțelepciunii 
Duhului care se întrupează în exemple vii, personale, capabile să dea 

mărturie despre taina prezenţei lui Dumnezeu în viaţa lor. Abia în felul 
acesta se pot depăşi ideologiile reducționiste ale modernităţii şi post- 
modernităţii. 

Dimensiunea apologetic-mărturisitoare a teologiei, exprimată din 
interiorul experienţei Bisericii — aşa cum ni se descoperă în gândirea Pă- 
rinţilor — nu are nimic de-a face nici cu raționalizarea excesivă a credin- 
ței, nici cu o credinţă a-raţională. Teologia nu promovează o experiență 
fără rațiune şi în afara credinței Bisericii, dar nici o rațiune desprinsă de 
spiritualitate şi de experienţa autentică a credinţei Bisericii. Această po- 
ziţionare paradoxală, dar și echilibrată, în care apofaticul şi catafaticul 
rămân parte ale aceleaşi realități, trebuie să caracterizeze şi Apologetica 
ortodoxă actuală. 

Aşadar, Apologetica nu este numai rațională, nici numai duhovni- 
cească, nu este numai exprimare a unor concepte, nici numai experiență 
fără capacitatea de a exprima într-o anumită măsură taina întâlnirii 
dintre Dumnezeu și om. Nu putem concepe dimensiunea apologetică a 
teologiei în afara mărturisirii şi experienţei sfinților care au contribuit la 
exprimarea credinţei şi la formularea dogmelor Bisericii. Aceasta pentru 
că nu există viaţă sfântă şi mărturisire dreaptă fără credinţă dreaptă şi nu 
există credinţă dreaptă fără viaţă sfântă şi mărturisire dreaptă. În Viețile 
Sfinților, mărturisirea lui Hristos fiind centrală, nu vom găsi nicio în- 
voială cu formele idolatre ale culturii și filosofiei lumii de atunci și nici 
vreo îngăduinţă față de erezii, ci doar o constantă delimitare personal- 
comunitară a credinţei de tot ceea ce este străin de Adevăr. 

Această atitudine -— în special a martirilor împotriva idolatriei şi a 
mărturisitorilor, părinţilor şi cuvioşilor împotriva ereziei - nu a putut 
fi schimbată nici de poruncile împăraţilor pământeşti, nici de chinurile 
multiple aplicate creştinilor de către conducătorii păgâni, nici de rangu- 
rile înalte promise, nici chiar de moarte. Experienţa cu Hristos - Dum- 
nezeu şi Om - împotriva ereziei şi distincția dintre creaţie și Creator 
împotriva idolatriei au ocupat întotdeauna locul primordial în conştiin- 
ţa şi viaţa sfinţilor, care au asumat în viaţa lor dimensiunea apologetic- 
mărturisitoare a teologiei. Nimeni şi nimic nu era mai presus în viața 
lor decât Hristos, nimeni şi nimic nu-i putea despărți de dragostea lui 
Hristos, Dumnezeul-Om. Nimeni și nimic nu mărturisea şi apăra mai 

convingător decât ei adevărul Persoanei lui Iisus Hristos „Cel răstignit şi 
înviat” şi sensul creaţiei de a fi transfigurată, nu idolatrizată. 

Apologeţii şi Părinţii deconstruiesc prin atitudinile lor apologeti- 
ce o întreagă lume, arătându-i, prin exemple luate din viaţa zeilor, con- 
tradicțiile, limitele şi lipsa de perspectivă soteriologică. În teologia lor, 
mărturisită cu putere, au realizat un raport viu între modul de viață 
al lumii păgâne şi modul de viaţă al creştinilor, între Dumnezeul Viu 
şi personal şi dumnezeii mincinoşi ai unei lumi cuprinse de întuneric 
şi înşelăciune. În ilustrarea acestui raport, prin care o lume se destră- 
ma şi alta se ridica, un rol fundamental l-a jucat atât autenticitatea 
vieţii creştine, fundamentată pe Revelaţie şi manifestată eclesial, cât și 
modul în care Părinţii au reuşit să prezinte cu argumentele iluştrilor 
reprezentanţi din artă, filosofie, poezie şi literatură starea decăzută în 
care se afla lumea păgână, stare care contrazicea statutul omului de 
ființă raţională. 

În Cartea a III-a Către Autolic, Teofil al Antiohiei înfăţişează nele- 
giuirile, idolatriile, patimile şi contradicţiile unei societăți în care creşti- 
nii erau condamnaţi pentru simplul fapt că erau creştini. Această realitate 
contravenea criteriilor raţiunii şi filosofiei pe care păgânii le exprimau. În 
contrast cu viaţa şi judecata lumii păgâne, Teofil al Antiohiei înfăţişează 
şi modul de viaţă al creştinilor, ca mod apologetic de a-L mărturisi pe 
Hristos: „Departe de creştini de a se gândi să facă nişte fapte ca acestea! 
La ei castitatea este o realitate, înfrânarea se practică, monogamia se păs- 
trează, curăţia se păzeşte, nedreptatea este izgonită, păcatul este smuls din 
rădăcină, dreptatea este trăită, legea stăpâneşte, cinstirea de Dumnezeu se 
săvârşeşte, Dumnezeu se mărturisește, adevărul este prețuit, harul nu se 
pierde, pacea ne acoperă, cuvântul sfânt ne povăţuieşte, înţelepciunea ne 
învaţă, viaţa se încununează, Dumnezeu împărtășește” (Teofil al Antiohi- 
ei, Către Autolic, p. 338). 

Apologeţii demonstrează şubrezenia credințelor şi slăbiciunile ze- 
ităților păgâne, care, în definitiv, nu erau decât diferiți oameni limitați, 
supuși stricăciunii şi morţii. Părinţii mărturiseau credinţa în Dumnezeul 
cel Viu şi personal, arătând totodată implicaţiile soteriologice ale ido- 
latriei, scoțând la iveală prin descoperirile lor confuziile unei lumi 
idolatre şi lipsa de relevanţă a idolilor ei. Clement Alexandrinul atrage 

atenția contemporanilor săi că prin idolatrie au dat „prerogativele lui 
Dumnezeu celor care nu sunt dumnezei”, închinându-se pământului 
şi obiectelor plăsmuite din pământ (aur, argint, lemn, fildeş) şi pără- 
sind adevărata închinare ce se cuvine Dumnezeului celui Viu. Îi face 
să înțeleagă pe contemporanii săi că marmura din Paros, chiar dacă 
este frumoasă, nu-i niciodată Poseidon, iar fildeşul, chiar dacă este 
frumos, nu-i niciodată Olimpianul, fapt ce-l determină să nu-și încre- 
dinţeze „celor neînsuflețite nădejdile sufletului”, fiind învăţat să calce 
pe pământ, nu să se închine pământului. Clement Alexandrinul arată 
că creștinii Îl caută pe Dumnezeu, nu operele Lui, nu idolatrizează 
creaţia, ci se închină Creatorului ei (Clement Alexandrinul, Cuvânt de 
îndemn către elini IV, 56, VI, 2, pp. 116-117, 125). 

Dacă idolatria este arătată ca fiind închinare la dumnezei mincinoşi, 
muritori şi desfrânaţi, ereziile şi reprezentanţii lor sunt convocate, prin 
vocea puternică a apologeţilor şi Părinților, să demonstreze prin ce se 
socotesc apostolice şi în ce măsură pot dovedi că sunt integrate în Tra- 
diția Bisericii. În mărturisirea lor, Sfinţii au urmat necontenit cuvintele 
Apostolilor şi aşezămintele Părinților anteriori lor. Astfel, cu autoritatea 
Scripturilor şi a Tradiţiei Părinților, creştinii stăteau în faţa provocărilor 
ereticilor şi chiar a împăraţilor, criticând cu îndrăzneală orice învățătură 
străină de duhul şi viaţa Bisericii. Viaţa şi curajul lor erau înrădăcinate 
în experiența eclesială, ancorată și hrănită în cultul creştin, fiind totoda- 
tă o delimitare strictă faţă de viaţa idolatră sau eretică a lumii de atunci. 

Dimensiunea aceasta, apologetic-mărturisitoare a teologiei, s-a mani- 
festat nu numai în ceea ce priveşte idolatria, ci şi în ceea ce priveşte erezia. 
Concepţiile eronate referitoare la adevărurile credinţei Bisericii, cele refe- 
ritoare la sensul omului și al lumii şi cele referitoare la Iisus Hristos apar ca 
un „examen continuu la adresa vieţuitorului din lume. Cum ne raportăm 
la toate acestea, în ce fel le răspundem, cum le asumăm şi le „convertim” 
la perspectiva adevărului descoperit în lisus Hristos? lată o provocare la 
adresa teologiei şi a vieţii Bisericii, a Apologeticii şi mărturisirii ortodoxe, 
provocări ce se ridică şi astăzi şi care au nevoie de răspunsuri. 

În mărturisirea lor, Părinţii au mers până la capăt, considerând ere- 
zia ca despărțire de trupul sobornicesc al Bisericii. Orice dogmă străină 
de cugetul Bisericii era străină şi de viața Bisericii. Ca atare, nu putea 

exista unitate sau convergenţă între dogmele Bisericii şi erezii, care nu 
erau altceva decât distorsionări ale învăţăturii Bisericii şi, astfel, separări 
de trupul sobornicesc al Bisericii. Mai mult, erezia însemna despărțire 
de Dumnezeu Însuși. Dar orice şi oricine îl desparte pe om de Hristos şi 
de Biserica Sa era considerat — plecând de la viziunea biblică - ca fiind 
supus diavolului. 

Nu numai idolatria era considerată ca fiind operă a diavolului, iar 
cei ce susțineau această operă ca fiind supuşi diavolului, ci şi erezia era 
văzută tot ca operă a diavolului, însă una mult mai rafinată, ieșită din in- 
teriorul Bisericii. Desigur, viaţa Bisericii în interiorul căreia a fost alto- 
ită viaţa Sfinților a făcut diferenţa între învăţătura autentică - experiată 
în comunitatea Bisericii începând de la Apostoli — şi celelalte învățături 
eretice influențate fie de iudaism, fie de păgânism. Eusebiu de Cezare- 
ea istoriseşte că ereticul Marcion, întâmpinându-l pe Sf. Policarp, l-a în- 
trebat: „Mă cunoşti, Policarpe?” Acesta i-a răspuns: „Da, cunosc pe cel 
întâi născut al satanei!” (Eusebiu de Cezareea, Istoria bisericească, IV, 
14,7, p. 158). 

Pentru Sf. Antonie cel Mare învățătura arienilor este neraţională și 
neroditoare, „nu este învățătura Apostolilor, ci a demonilor și a tatălui lor, 
diavolul”. În scopul mărturisirii credinţei Bisericii, Sfântul Antonie se po- 
goară din munte - la rugămintea episcopului şi a fraţilor - şi vine în Ale- 
xandria, unde învață pe popor că erezia arienilor este înainte-mergătoa- 
re lui Antihrist, delimitând astfel cele ce aparțin întunericului de cele ce 
aparțin luminii (Sf. Atanasie cel Mare, Viaţa Cuviosului Părintelui nostru 
Antonie, LXXXI, LĂXVIII în Scrieri, Partea a doua, coll. Părinţi și Scriitori 
Bisericești, vol. 16, Ed. Institutului Biblic şi de Misiune al Bisericii Orto- 
doxe Române, București, 1988, pp. 232, 239). 

Dimensiunea apologetic-mărturisitoare a teologiei implică şi tai- 
na suferinței legată de taina pătimirilor Celui răstignit pe Cruce şi 
Înviat. Creștinii, mărturisitori ai lui lisus Hristos, şi-au asumat în viaţa 
lor taina Crucii şi Învierii lui Hristos. Astfel, putem afirma că dogmele 
Bisericii - şi acest fapt îl putem identifica doar printr-o minimă analiză 
a contextului în care Biserica a formulat dogmele sale - au fost „născute” 
printr-o anumită jertfă, mărturisirea lor a implicat o jertfă pe care sfinţii 
au adus-o pe altarul credinţei Bisericii. 

Eusebiu de Cezareea prezintă un tablou al martirilor, care au 
mărturisit pe Hristos având acelaşi ideal: desăvârşirea. Acest tablou al 
martirilor vine ca un răspuns la diversele moduri de persecuție la care 
împărații romani i-au supus pe creştinii primelor veacuri. lisus Hristos 
a fost mărturisit de diferiți oameni, de toate vârstele, de toate condiţii- 
le sociale şi culturale, deosebiți nu numai după vârstă, ci şi în privinţa 
educaţiei duhovnicești, dar nu în privinţa vieţii duhovniceşti, oameni 
care „au îndurat chinuri de multe feluri şi s-au împodobit cu cununi 
diferite, dar toate ţinând spre mucenicia cea desăvârşită”. Ei toți for- 
mau împreună „o familie duhovnicească sau bisericească” (Eusebiu de 
Cezareea, Martirii din Palestina, XI, pp. 413-414). 

Asumarea mărturisirii nu înseamnă numai jertfă şi suferinţă, ci 
şi desăvârşire şi integrare în comuniunea celor care L-au mărturisit pe 
lisus Hristos. Mărturisirea credinţei în Hristos nu este autonomă, ci este 
integrată în Tradiţia Bisericii, realizându-se după „metoda” Bisericii, în 
duhul Bisericii. De aceea, apologia noastră, în secolul al XXI-lea, este 
integrată și ancorată în Tradiţia Bisericii, trebuind ca exigenţele duhov- 
niceșşti și ascetic-mistice ale acestei Tradiţii care străbate veacurile şi păs- 
trează unitatea cu prorocii, apostolii, martirii şi toți sfinții mărturisitori ai 
Adevărului să fie asumate şi de cei de astăzi. Fiecare Părinte al Bisericii 
s-a integrat în această Tradiţie care îşi are centrul în lisus Hristos ca 
sens al istoriei omenirii, devenind, la rândul său, parte mărturisitoare a 
acestei Tradiţii. 

De pildă, când examinează sensurile denumirilor Sfântului Duh, 
Sf. Vasile cel Mare face apel atât la Scripturi, cât şi la Tradiţia nescrisă 
a Părinților, considerând că stăruința în tradiţiile nescrise este un mod 
apostolic (1 Corinteni 11, 2; 2 Tesaloniceni 2, 15). El îi dă ca exemple 
pe Irineu, Clement Romanul său, Dionisie Romanul, Dionisie Alexan- 
drinul, care au folosit doxologia treimică despre care ereticii spuneau 
că este o invenţie a Sfântului Vasile. Acesta arată că, deşi nu se ştie 
cine este autorul formulei „Lăudăm pe Tatăl și pe Fiul şi pe Sfântul 
Duh Dumnezeu”, aceasta s-a înrădăcinat în Biserici, poporul rostind 
această formulă fără să aibă conştiinţa că greşeşte în vreun fel, mai ales 
că şi conștiința martirilor nu tăgăduia această formulă. De asemenea, 
dă exemplul Sf. Grigorie cel Mare al Neocezareeii, care mărturisise 

dumnezeirea Duhului Sfânt, cuvântările sale fiind asemenea cu ale 
Apostolilor şi Profeţilor, el fiind „un bărbat care a umblat în același 
Duh ca şi aceia, a călcat pe urmele sfinţilor şi a împlinit cu exactitate 
în toată viața sa morala evanghelică”. Sf. Vasile cel Mare precizează 
că termenul ce indică dumnezeirea Duhului şi împreuna Sa cinstire 
cu Tatăl şi cu Fiul este „atât de iubit şi familiar sfinților”, deoarece 
este „adeverit de un obicei atât de îndelungat - care își are începutul 
pe vremea când a început predica Evangheliei — şi, ceea ce este mai 
important, cu sens (plin) de pietate şi sfințenie” (Sf. Vasile cel Mare 
Despre Sfântul Duh, IX, XXIX, pp. 38, 84-88). 

În această atitudine mărturisitoare a Sf. Vasile cel Mare putem desluși 
caracterul apologetic-mărturisitor şi eclesial al teologiei, care se ancorează 
nu în concepţiile vremii — deși le asumă selectiv —, ci în Scripturi şi Tradi- 
ţia Părinților. În acelaşi sens, Sf. Atanasie cel Mare precizează episcopului 
Serapion de Thmuis că cele pe care i le-a scris, le-a scris „după credinţa 
apostolică predată nouă de Părinţi, neadăugând nimic din afară, ci ceea 
ce am învăţat am pus în scris în acord cu Sfintele Scripturi”. Arienii, cu- 
getând „în afara Scripturilor”, înţeleg „Scripturile de Dumnezeu insuflate 
după cugetările omenești”. Împotriva unor astfel de interpretări în afara 
Scripturilor, Sfântul Atanasie insistă privitor la dogma despre dumneze- 
irea Fiului că „acesta este conţinutul credinţei primit de la apostoli prin 
Părinţi” (Sf. Atanasie cel Mare, Epistola I către Serapion, XXXIII, p. 65; 
Epistola a II-a către Serapion, L, pp. 67, 75). 

Formularea credinţei la sinoade nu s-a făcut împotriva Scripturilor 
sau având ca pretext faptul că în Scripturi nu ar exista îndeajuns această 
credinţă, ci s-a făcut în vederea afirmării acesteia în conformitate cu Scrip- 
turile, precum şi în vederea interpretării acestora din perspectiva Tradiţiei. 

Cei ce citesc hotărârile de la Niceea (325) pot să-și amintească prin 
ele de credinţa prezentă în Scripturi. „În zadar aleargă deci aceştia pre- 
tutindeni, răspândind pretextul că au cerut să se adune sinoadele aces- 
tea din pricina credinţei. E mai îndestulătoare dumnezeiasca Scriptură 
decât toate. lar dacă e necesar şi un sinod pentru aceasta, să se ţină cele 
ale Părinților. Căci acestea nu le-au născocit nici cei ce s-au adunat la 
Niceea, ci au scris așa de bine despre ea, că cei ce citesc cu sinceritate 
cele scrise ale acelora pot să-și amintească prin ele credința dreaptă în 

Hristos aflată în dumnezeieştile Scripturi” (Sf. Atanasie cel Mare, Episto- 
la despre Sinoade, pp. 111-112). Credinţa în lisus Hristos, Dumnezeul- 
Om, a fost experiată şi s-a păstrat din vechime, fiind propovăduită de 
Proroci, Evanghelişti, Apostoli şi Părinţi. O schimbare sau înlocuire a ei 
ar fi un act de nesocotire a atâtor sfinți, mărturisitori, martiri şi propo- 
văduitori ai acestei dogme care au cugetat toate „după vechea rânduială 
a Bisericii”. 

Sf. Grigorie de Nyssa nu face interpretarea la Hexaimeron din per- 
spectiva altor concepții filosofice sau de altă natură, existente în vremea sa, 
ci din perspectiva textului inspirat al Sfintei Scripturi, lăsând loc larg ma- 
nifestării misterului credinței fără a avea conştiinţa că a dat lumii ultimul 
răspuns posibil privind diferitele aspecte ale referatului biblic al creaţiei. 
Mai mult decât atât, interpretarea sa nu dorește să fie contrară Tradiţiei 
Bisericii, conştiinţei pe care Biserica a mărturisit-o cu privire la aceste as- 
pecte: „Dar înainte de a purcede la acest lucru, trebuie să mărturisesc că în 
nicio privinţă eu nu voi propovădui vreo învăţătură potrivnică celei spuse 
de Sfântul Vasile în cugetările lui despre facerea lumii, chiar dacă şirul 
argumentării mele va urma alt mers. Învățăturile lui le voi respecta ca pe 
unele care urmează îndată după cuvântul inspirat al Testamentului, iar pe 
ale mele oricine le va citi şi va găsi că ar conţine ceva ce nu se încadrează 
în părerea obişnuită a Bisericii, să nu le socoată nimeni altceva decât nişte 
încercări de studiu, dar care n-ar vrea să supere pe nimeni, dacă peste tot 
ar afla cineva că aş fi exprimat vreo învăţătură discutabilă. Căci cuvântul 
meu nu vreau să pară dogmă [...], ci mărturisesc că prin această scriere 
nu transmit o învăţătură despre modul cum trebuie făcută o adevărată 
interpretare [...]. Scopul meu nu este acela de a împăca numai poziţii care 
par potrivnice una alteia. Drept aceea să mi se îngăduie ca în vederea unui 
scop propriu să examinăm mai amănunțit înţelesul Scripturilor şi singura 
grijă aceasta să fie: plecând numai de la un text sfânt, aşa cum îl avem în 
Scriptură, să scoatem o concluzie clară în legătură cu ordinea şi înşiruirea 
lucrurilor create” (Sf. Grigorie de Nyssa, Cuvânt apologetic la Hexaimeron, 
către fratele său Petru, pp. 95-96). 

Această mărturisire din interiorul Tradiţiei Bisericii o întâlnim 
la toţi Părinţii până la Sf. Grigorie Palama, care în secolul al XIV-lea 
făcea apologia naturii luminii taborice printr-un apel susținut la 

gândirea şi viața „dumnezeieştilor Părinţi”. Apologia Sf. Grigorie Pala- 
ma este rațional-duhovnicească, fiind ancorată în experienţa şi gândirea 
Părinților Bisericii. El opune tendințelor raţionaliste ale filosofiei apuse- 
ne infiltrate în Bizanţ întreaga Tradiţie a Bisericii de la „proroci, apostoli, 
părinţi”, având conştiinţa că în cele afirmate „conglăsuiește cu sfinții” 
(Sf. Grigorie Palama, Despre împărtășirea dumnezeiască și îndumnezei- 
toare, 1, p. 374). 

Dimensiunea apologetic-mărturisitoare a teologiei rămâne o con- 
stantă în Biserică, fiind asumată și manifestată în fiecare epocă istorică, 
inspirând, după modelul prorocilor, apostolilor şi părinţilor, mărturisi- 
rea sfinților modernității şi postmodernităţii. Astfel, dimensiunea apolo- 
getic-mărturisitoare a teologiei în gândirea şi viața Părinților şi a Sfinților 
din toate epocile este fidelă Scripturilor şi Tradiţiei Bisericii, vizând, în 
primul rând, asumarea personal-comunitară a exigențelor Evangheliei lui 
Hristos prezente în Biserică și mărturisirea iubirii lui Hristos pentru om 
şi lume. Ţinând seama de aceste poziţii ancorate în datele Revelaţiei, 
Părinţii au reuşit să asimileze diferitele concepţii filosofice şi ştiinţifice 
ale lumii — şi nu să fie asimilați de ele — raportându-se la acestea selec- 
tiv, identificând limitele metodologice şi de conţinut, construind astfel 
o viziune coerentă și mântuitoare asupra sensului omului şi al lumii, în 
comuniune cu Dumnezeu. 


5.2. Caracterul duhovnicesc-eclesial al Apologeticii ortodoxe 


Dimensiunea apologetic-mărturisitoare a teologiei, fundamentată în 
comuniunea de viaţă a Bisericii, implică afirmarea caracterului duhovni- 
cesc-eclesial al Apologeticii ortodoxe. Dacă teologia ortodoxă este prin 
excelenţă o teologie a experienţei fundamentată apofatic-catafatic, asce- 
tic-mistic şi eclesial-sacramental, Apologetica ortodoxă trebuie să asume 
aceleași exigenţe. Numai în felul acesta ea va reuşi să apere şi să mărturi- 
sească, în contextul unei lumi secularizate şi globalizate, acum şi oricând, 
taina şi sensul vieții în lisus Hristos. 

Caracterul duhovnicesc-eclesial al Apologeticii ortodoxe vizează, 
pe de o parte, faptul că aceasta nu se fundamentează și nici nu se expri- 
mă doar prin puterile raţiunii dezlipite de puterea și experienţa Duhului. 

Pe de altă parte, apologia în ortodoxie nu este în nume propriu, izolat, au- 
tonom, ci presupune întotdeauna și asumarea şi integrarea celui ce o face 
în Tradiţia şi viaţa Bisericii. 

Astfel, apologia credinței nu este creația individuală a vreunui 
apologet anume, oricât de cunoscut şi erudit ar fi el, ci rodul credinţei şi 
mărturisirii Bisericii, fiind viață din viața Bisericii şi mărturisire din 
experiența Bisericii. Aceasta întrucât apologia se fundamentează pe 
dogma, cultul şi spiritualitatea Bisericii, fără a nesocoti puterile ra- 
țiunii umane şi rezultatele ştiinţelor din fiecare epocă istorică. Apo- 
logetul autentic al ethosului ortodox este integrat în modul de viață 
eclesial-sacramental, experimentând şi cunoscând din interior ceea ce 
mărturiseşte și apără. 

Astfel, primordial în Apologetică este nu ceea ce spun alții despre 
credința Bisericii, ci ceea ce reuşim noi să mărturisim din interiorul 
gândirii şi experienţei divino-umane, rațional-duhovniceşti a Bisericii. 
Deşi, în stadiile ei avansate, experiența duhovnicească depăşeşte posibi- 
lităţile raţiunii, ea nu contrazice rațiunea, nu o desființează. Dimpotri- 
vă, o lărgeşte, făcând-o mai cuprinzătoare şi pătrunzătoare pentru cele 
sensibile, păstrând însă, în acelaşi timp, echilibrul apofatic-catafatic al 
cunoașterii, care acordă raţiunii locul cuvenit. 

Apofatismul nu conduce la absenţă, ci la prezenţă, şi dincolo 
de proliferarea unui agnosticism propune unirea omului cu Dum- 
nezeu în iubire și deschiderea minţii spre o realitate cuprinzătoare. Sf. 
Maxim Mărturisitorul subliniază rolul raţiunii în existenţa credinţei, o 
credinţă în afara raţiunii, sau a-raţională, neputând exista: „Fără pute- 
rea (facultatea) raţiunii, nu există cunoştinţă ştiutoare. Iar fără cunoş- 
tință nu poate exista credința” (Sf. Maxim Mărturisitorul, Răspunsuri 
către Talasie, 49, scolia 6, p. 201). 

Acceptarea raţiunii ca singurul criteriu al adevărului anulează as- 
pectele duhovniceşti ale cunoaşterii. În Apologetica ortodoxă rațiunea 
este doar o parte a cunoaşterii integrale, care se realizează printr-o pro- 
fundă asumare duhovnicească a lumii în cadrul relaţiei Dumnezeu — 
om. În acest proces de cunoaştere, calea duhovnicească nu presupune 
o anulare a minţii, ci o schimbare a dispoziţiilor ei (metanoia), această 
convertire presupunând deci nu numai o transfigurare a voinței, ci şi 

a propriei cugetări. Această cale, ca şi convertirea minţii spre cele du- 
hovniceşti şi suprafireşti, nu înseamnă nici pe departe o golire a minţii, 
ci o împlinire a ei, o depăşire a limbajului pentru intrarea într-o relație 
nemijlocită cu Dumnezeul cel Viu în cadrul creaţiei. 

Perspectiva unei asemenea cunoașteri se deschide în Biserică ca 
spaţiu al transfigurării omului în integralitatea fiinţei sale. În Biserică, 
omul are posibilitatea să dobândească o nouă forma mentis, să devină 
o nouă frământătură, fiind cuprins, prin Taine, într-o nouă dimensiune 
a cunoaşterii lui Dumnezeu, a semenilor şi a lumii. Acesta este caracte- 
rul duhovnicesc-eclesial al Apologeticii. Sf. loan Gură de Aur vorbeşte 
despre mintea care se adapă din izvoarele duhovniceşti care nu seacă 
niciodată, Izvorul prim şi absolut fiind Iisus Hristos, îndemnând toto- 
dată ca fiecare om să aducă vasul minţii sale şi să-l umple cu conţinut 
duhovnicesc şi de viață şi aşa să plece cu el acasă (Sf. loan Gură de Aur, 
Omilii la Facere, III, 1, p. 46). 

De aceea, dimensiunea duhovnicesc-eclesială a Apologeticii nu 
anulează contribuţiile rațiunii umane, în măsura în care acestea sunt 
realizate în vederea progresului lumii, ci le asumă selectiv. Caracte- 
rul duhovnicesc al Apologeticii se hrăneşte din caracterul eclesial al 
acesteia, unde întâlnim, în virtutea structurii divino-umane a Bisericii 
fundamentate în Persoana lui isus Hristos, o perihoreză între puterile ra- 
ţiunii şi puterile duhului, între rațional și duhovnicesc. Din perspectiva 
acestei dimensiuni paradoxale, a unei Apologetici rațional-duhovniceşti, 
mintea nu va mai rătăci dezorientată la suprafaţa lucrurilor, ci va ajun- 
ge la încredințarea că în Biserică sunt toate comorile înțelepciunii şi ale 
cunoaşterii ascunse (Coloseni 2, 3). Înţelepciunea Bisericii nu este însă 
înțelepciunea acestui veac, ci înțelepciunea lui Dumnezeu (1 Corinteni 2, 
7) descoperită nouă de Duhul Acestuia (1 Corinteni 2, 10), în sensul că 
înțelepciunea Bisericii este întotdeauna teonomă, iar nu autonomă şi nu 
stă în separație față de izvorul cunoașterii care este Dumnezeu. 

Astfel, dimensiunea duhovnicesc-eclesială a Apologeticii propu- 
ne un tip de cunoaștere care depășește puterile rațiunii fireşti fără să 
le anuleze, înrădăcinând această cunoaștere în gândul lui Hristos şi de- 
venind prin aceasta, dincolo de orice separație între obiect şi subiect, 
calea experimentală a unirii omului cu Dumnezeu, calea redescoperirii 

modului patristic, cuprinzător, de a face apologie. Asumând dimensiu- 
nea duhovnicesc-eclesială a cunoaşterii, omul devine membru organic 
al Trupului lui Hristos, Biserica, pe baza principiului: „Eu sunt Viţa, voi 
sunteți mlădiţele” (Ioan 15, 5), „rămâneţi în Mine şi Eu în voi. Precum 
mlădița nu poate să aducă roadă de la sine dacă nu rămâne în viță, tot 
aşa nici voi dacă nu rămâneţi în Mine” (loan 15, 4). 

Integrarea şi participarea omului la realitatea eclesială nu se rea- 
lizează numai pe calea minţii, ci pe calea tuturor puterilor fiinţei. Este 
participarea la o cunoaştere care presupune iubirea, prin care ajungem 
în cele din urmă să înţelegem care este „lărgimea şi lungimea şi înălți- 
mea şi adâncimea creaţiei” (Efeseni 3, 18-19). Din această perspectivă, 
nici apologia credinţei Bisericii nu se mai realizează doar la nivelul ra- 
ţiunii, ci la nivelul tuturor potenţialităţilor umane luminate de har și 
ancorate în dimensiunea duhovnicească a Bisericii. Semnele divorțului 
dintre caracterul rațional şi cel duhovnicesc al Apologeticii reprezintă 
expresia influențelor occidentale din Evul Mediu și au la bază ruperea 
relaţiei dintre rațiune şi spiritualitate, generând astfel o Apologetică mai 
mult raționalistă, exprimată cu ajutorul metodelor scolastice. 

Sf. Grigorie de Nyssa îi avertiza pe cei din timpul său că, folosind 
exclusiv conceptele despre Dumnezeu, acestea pot deveni idoli, în sen- 
sul în ce mărturisirea credinţei nu este precedată şi întărită permanent 
de experienţa vie în comunitatea sacramental-eclesială. Apologetica 
separată de dimensiunea ascetic-mistică și de comuniune a vieţii Bise- 
ricii devine o construcţie intelectuală, rațională, poate un element de 
metafizică, ce se opune altor concepții şi sisteme raționaliste şi metafi- 
zice. Părintele Dumitru Stăniloae subliniază faptul că teologia „trebuie 
să stea în strânsă intimitate cu viața de rugăciune şi de slujire a Bise- 
ricii, pentru a adânci şi a înviora această slujire. Fără aceasta, Biserica 
poate deveni formalistă în slujirea ei, iar teologia rece şi individualistă” 
(Pr. Dumitru Stăniloae, Teologia Dogmatică Ortodoxă, vol. |, p. 101). 

Astfel, dacă nu există această legătură intimă între teologie şi apo- 
logetică, între spiritualitate şi cultul liturgic al Bisericii, dacă nu există 
o experiere a credinţei în mediul eclesial, teologul/apologetul, şi nu nu- 
mai, riscă să confecționeze o credinţă şi un mesaj care, prin raționalismul 
lor, creează idoli. 

În acest sens, credinţa, ca manifestare ontologică şi relaţie iubitoa- 
re dintre Dumnezeu şi om în Biserică, poate fi înlocuită subtil, dar real, 
conştient sau inconștient, cu credinţa într-un anumit sistem teologic, apo- 
logetic-raţionalist. În starea unei vieţi înstrăinate de dimensiunea eclesial- 
duhovnicească a existenţei, o astfel de înțelegere eronată a credinţei duce 
la „idolatrizarea conceptelor” despre Dumnezeu, om şi lume. 

Această tendinţă a idolatrizării conceptelor, a raţionalizării excesi- 
ve a argumentelor apologetice ne plasează într-o eroare mai mare, ace- 
ea de a recunoaşte drept Dumnezeu ceea ce nu este decât un produs 
al minţii noastre despre EI, sau la o vorbire despre Dumnezeu aflată în 
afara comuniunii cu EI. Sf. Diadoh al Foticeii arată că „nimic nu e mai 
sărac decât cugetarea care, stând afară de Dumnezeu, filosofează despre 
Dumnezeu” (Fericitul Diadoh al Foticeii, Cuvânt ascetic, 7, în Filocalia, 
vol. I, pp. 415-416). 

Prin urmare, apologetul care se va mulțumi doar cu afirmarea 
rațională a unor argumente în favoarea existenței şi manifestării lui 
Dumnezeu în lume, şi nu va mărturisi din interiorul experienței duhov- 
niceşti a Bisericii realitatea mântuitoare a lui Dumnezeu în om şi lume, 
va priva întreaga sa apologie de forța unei „metodologii care a convertit 
și întărit în credință, veacuri la rând, mulțimi de oameni. Astfel, pen- 
tru depăşirea divorțului dintre caracterul raţional şi cel duhovnicesc 
al Apologeticii, este necesară redescoperirea conştiinţei sacramental- 
eclesiale, a metodologiei raţional-duhovniceşti a Părinților de a face 
apologia credinţei, precum şi accentuarea în unitate a aspectului ecle- 
sial, duhovnicesc şi rațional al demersului apologetic. 

Apologetica ortodoxă, depăşind versiunile unilaterale sau exclu- 
siviste — credință sau rațiune, experiere sau demonstraţie, trăire sau 
argumentaţie logică - subliniază dimensiunea integrală a cunoaşterii, 
care se manifestă atât prin credinţă, cât şi prin rațiune, atât în mod 
rațional, cât şi duhovnicesc. Doar din această perspectivă Apologetica 
ortodoxă se prezintă ca drum al cunoaşterii prin excelență, către o 
cunoaștere integrală şi unificatoare, fără confuzie, a cerului cu pămân- 
tul, fără pierderea dimensiunii spirituale, fără a confunda sensibilul cu 
inteligibilul, cele văzute cu cele nevăzute, rațiunea cu taina, timpul cu 
veşnicia, eshatologia cu istoria. 


APOLOGETICA ORTODOXĂ 101 


Astăzi există pericolul de a exclude, pe de-o parte, raționalitatea 
din viaţa spirituală şi din teologie, în timp ce tradiţia teologică a avut 
în centrul ei grija pentru raționalitate. Există, de asemenea, şi riscul 
unui refuz, din câmpul experienței spirituale, adresat raționalităţii, 
tocmai pentru că ea este identificată cu metoda precisă de cercetare 
sau cu parcursul raţionamentului de tip cartezian. Nici credinţa, nici 
iubirea nu sunt iraționale, ci au o raționalitate proprie, fiind realităţi 
deschise raționalităţii şi tainei, dar nu şi reducţiilor raţionaliste sau 
supralicitării apofaticului în detrimentul catafaticului. În definitiv, 
„iubirea nu are doar o raționalitate proprie, ci e orizontul autentic al 
oricărei raționalităţi” (Marko Ivan Rupnik, Cuvinte despre om, p. 149). 

Plecând de la o gnoseologie echilibrată, rațional-duhovnicească, 
cristalizată în gândirea şi viața Părinților Bisericii, Apologetica orto- 
doxă trebuie să mărturisească, în cadrul unei relaţii autentice dintre 
rațiune şi spiritualitate, într-o unitate neconfundată, teologia şi icono- 
mia, eshatologia şi istoria, Dumnezeu - omul - cosmosul, facilitând, 
dincolo de orice confuzii, reducţii şi separaţii, de tipul „apofatismu- 
lui total” sau „autonomizării rațiunii”, o exprimare deplină, unitară, 
coerentă şi dinamică a Tradiţiei Bisericii în inima lumii. 


Subiecte de rezolvat 


1. Ce are la bază dimensiunea apologetic-mărturisitoare a teologiei 
şi cum se manifestă aceasta din perspectiva Tradiţiei Bisericii? 

2. Exprimaţi raportul dintre rațiune/raţional şi taină/duhovnicesc 
în cadrul mărturisirii apologetice a Adevărului. 

3. Care sunt implicaţiile antropologice, eclesiale şi soteriologice ale 
unei apologetici rațional-duhovniceşti? 

II 


APOLOGIA CREȘTINĂ DE-A LUNGUL TIMPULUI: 
OBIECTIVE, METODE, COMPETENŢE 


1. Începuturile apologiei creştine 


Cuvinte-cheie: Mărturisire, Cincizecime, apologie (a Sf. Ap. Pavel în Areopag). 


1.1. Viaţa Mântuitorului Iisus Hristos, 
model de apologie a vieţii creştine 


Vocaţia omului este sfinţenia. Căutarea ei din îndemnul „după Sfân- 
tul Care v-a chemat pe voi, fiţi şi voi înşivă sfinţi în toată petrecerea vieţii” 
(1 Petru 1, 15) poartă pe om la împlinirea desăvârşită a vieţii sale, care 
este dobândirea asemănării cu Dumnezeu. Sfințenia nu priveşte o elită, o 
anumită categorie de persoane „alese” prin predestinare, ci vizează pe „tot 
omul care vine în lume”. Fiecare persoană, fără excepţie, este chemată să 
facă experiența pregustării de aici şi de acum a vieții veşnice: „Aceasta este 
viaţa veşnică, să Te cunoască pe Tine, singurul Dumnezeu adevărat, şi pe 
lisus Hristos, pe Care L-ai trimis” (loan 17, 3). 

Astfel, mărturia vieţii veşnice făcută accesibilă omului prin Întrupa- 
rea Fiului lui Dumnezeu este mărturia Tainei prin care ni se oferă posi- 
bilitatea împărtăşirii noastre, în mod concret, încă din această viață, din 
cele proprii vieții dumnezeieşti. Acest lucru este posibil doar în virtutea 
umanității noastre asumate şi vindecate de păcat prin nașterea, viaţa, pati- 
ma, moartea, învierea şi înălțarea omului- Dumnezeu Hristos de-a dreapta 
Părintelui ceresc. Este ceea ce mărturiseşte Biserica dintru începuturi prin 
aceea că Dumnezeu S-a făcut om pentru ca omul să se îndumnezeiască. 

Viaţa lui Hristos este de la un capăt la altul mărturia iubirii lui 
Dumnezeu pentru om. Hristos apără, în fața asediului morții venite 
prin păcat, posibilitatea omului de a se îndumnezei. Prin însăşi viaţa 
Lui, Hristos, Dumnezeu Cuvântul făcut om, este primul Care chea- 
mă pe om la sfințenie, la asemănarea cu Părintele ceresc. Chemarea 
aceasta pe drumul sfinţeniei, pe drumul asemănării omului cu Dum- 
nezeu, este adresată mai întâi lui Adam, făptură creată după chipul lui 


108 


Dumnezeu, adică după Fiul lui Dumnezeu Care este Chipul Tatălui: 
„Întru Care avem răscumpărarea prin sângele Lui [...]. Acesta este chi- 
pul lui Dumnezeu celui nevăzut, mai întâi născut decât toată făptura 
(Coloseni 1, 14-15). De aceea, îndemnul adresat de Dumnezeu omului 
primordial: „Creșteţi şi vă înmulţiţi şi umpleţi pământul şi-l supuneţi” 
(Facerea 1, 28) indică o creştere în ordine spirituală, înspre asemă- 
narea cu Dumnezeu. 

Chemarea la sfinţenie este prezentă în diverse forme: în viaţa lui 
Noe, în cea a lui Avraam şi a seminţiei lui, în cea a poporului ales. Che- 
marea la sfințenie este exprimată apoi prin gura profeților Vechiului 
Testament, pentru poporul ales, şi prin acesta către întreaga umanita- 
te. În fine, în modul cel mai vădit, chemarea la sfinţenie este adresată 
lumii întregi de Hristos, Care este şi calea către sfinţenie, fiind Cel ce 
uneşte în Persoana Sa dumnezeirea şi umanitatea, deschizând oame- 
nilor calea îndumnezirii lor prin EI, în Duhul Sfânt. 

Din această perspectivă, întreaga istorie a umanităţii poate fi pri- 
vită ca o neîntreruptă chemare şi lucrare a lui Dumnezeu în lume şi în 
istoria popoarelor, în vederea sfințirii oamenilor. Prin Întruparea Fiu- 
lui se descoperă şi că o astfel de devenire depășește posibilităţile fireşti 
ale omului, şi, deopotrivă, că ea este cu putință cu ajutorul harului 
dumnezeiesc. Viaţa creștină are ca sursă de putere şi de sfințenie viața 
dumnezeiesc-omenească a Fiului lui Dumnezeu întrupat. 

Învierea lui Hristos, prin care s-a săvârşit „omorârea morții”, este 
începutul mântuirii oamenilor. Hristos cel înviat adresează cuvânt de 
îndemn către mărturisirea Lui şi a Bunei Vestiri a Învierii Sale — Evan- 
ghelia — tuturor neamurilor, pe care le cheamă la gustarea realităţii 
împărăției vieţii veşnice: „Datu-Mi-s-a toată puterea, în cer şi pe pă- 
mânt. Drept aceea, mergând, învăţaţi toate neamurile, botezându-le în 
numele Tatălui şi al Fiului și al Sfântului Duh. Învăţându-le să păzeas- 
că toate câte v-am poruncit vouă, şi iată Eu sunt cu voi în toate zilele, 
până la sfârşitul veacului. Amin” (Matei 28, 18-20). 

Toate cele poruncite de Hristos sunt cuprinse şi înseamnă de fapt 
însăși mărturisirea de credinţă, prin viaţa curată în Duh şi în Adevăr, tră- 
ită în comuniunea sfinţilor, în Biserica Lui. Viaţa în dreapta credinţă, în 
Biserica Lui, aceasta ne-a poruncit El să păzim. Lucrarea aceasta de 

împlinire a poruncilor presupune mai întâi, potrivit Sf. Maxim Mărtu- 
risitorul, lepădarea vieții păcătoase, adică schimbarea vieții (prin po- 
căință, metanoia), sau, altfel spus, lucrarea nevoinţelor despătimirii. 
Şi atât lucrarea despătimirii, cât şi mărturisirea credinţei, prin viaţa 
curată în Duh și în Adevăr, sunt posibile pentru om doar în Duh şi 
în Adevăr. lar aceasta înseamnă participarea omului la o lucrare tai- 
nică asupra propriei vieți, în care Dumnezeu Însuşi lucrează, prin 
Sfintele Taine şi prin cuvintele Sale, care îl curăţesc şi îl vindecă pe om, 
restaurându-l. 

A lucra cele poruncite, adică a le păzi pe toate cele poruncite, presu- 
pune efort, stăruință, dăruire şi mult ajutor de la Dumnezeu. Presupune, 
după cum formulează Sf. Grigorie Sinaitul, înfrânare, trezvie, smerenie 
şi îndelungă răbdare, „încât să nu ajungem a ne lăsa tâlhăriți de pă- 
cat”: „Privegheaţi [...] de-ar şti stăpânul casei la ce strajă vine furul, ar 
priveghea şi n-ar lăsa să i se spargă casa” (Matei 24, 42-43). Presupune 
un drum al crucii prin respingerea îngăduinţelor vinovate venite prin 
„Cugetarea celor ce nu sunt ale lui Dumnezeu” de „a-ţi fi milă de tine ca 
să nu ţi se întâmple” durerile răstignirii (cf. Matei 16, 22-23), stăruind 
bărbătește până când acest drum rodeşte definitiv înviere. 

Viaţa lui Hristos este apologia cea mai profundă a chipului în care 
omul este chemat de Dumnezeu să viețuiască. Hristos Însuşi este omul 
aşa cum L-a dorit Dumnezeu, noul Adam care dă răspunsul cuve- 
nit păcatului celui aducător de moarte şi model dumnezeiesc pentru 
fiecare dintre noi, apologet prin excelenţă al chipului lui Dumnezeu în 
om. Apologia lui Hristos este apologia vieții veşnice din care omul este 
chemat să se împărtășească întru El. Teologia Bisericii este fundamental 
mărturisitoare nu în sensul unei propagande de ordin ideologic, al unui 
prozelitism extins în dimensiunea orizontală a lumii, ci deschidere dă- 
ruitoare, hrănită pe verticala trăirii harului mântuitor, adresată tuturor 
celor care tânjesc, conştient sau nu, după împărăţia cerurilor. 

Mărturisirea începută de apostoli, ucenicii Mântuitorului, va fi 
continuată până astăzi de Biserică. Lucrarea fundamentală săvârși- 
tă de ei într-un mod participativ este aceea de a deschide oamenilor 
noua realitate adusă lumii de Mântuitorul Hristos. Mărturisirea lor va 
presupune jertfă, după cum prorocise Însuşi Mântuitorul: „Vă vor 

prigoni, dându-vă în sinagogi şi în temnițe, ducându-vă la împărați şi la 
dregători pentru numele Meu. Şi va fi vouă spre mărturie” (Luca 21, 12). 

În aceasta este preînchipuită lucrarea apologiei creştine: nu per- 
suasiune prin exercitarea unor competențe omeneşti, cât expresie 
convingătoare prin încredințarea lucrătoare cu puterea harului dum- 
nezeiesc în Hristos. „Eu vă voi da gură şi înțelepciune”, spune Hristos, 
„căreia nu-i vor putea sta împotrivă, nici să-i răspundă toţi potrivni- 
cii voştri” (Luca 21, 12-15). Promisiunea apărării ucenicilor o vedem 
legată de trimiterea acestora la propovăduire. În faţa ostilităţii şi nea- 
junsurilor de tot felul pe care le vor întâmpina ca mărturisitori ai lui 
Hristos, vor primi mângâiere, întrucât Hristos Însuși va fi cu ei şi îi va 
întări în lucrarea de propovăduire. Ca o constantă a vieţii eclesiale, cât 
timp va exista propovăduire creştină, va exista şi apărarea dumneze- 
iască a acelora care propovăduiesc, de către Însuşi Hristos. 


1.2. Momentul Cincizecimii. Apologia ca urmare 
a îmbrăcării cu putere de Sus 


Încredințându-şi ucenicii că „aşa trebuia să pătimească Hristos 
şi să învieze din morţi a treia zi şi să se propovăduiască în numele 
Său pocăinţa spre iertarea păcatelor la toate neamurile, începând de 
la Ierusalim” (Luca 24, 46-47), Mântuitorul promite să trimită peste 
ei „făgăduinţa Tatălui ceresc”. Îi îndeamnă deci să rămână în cetate 
până ce se vor „îmbrăca cu putere de Sus” (Luca 24, 49). Mântuitorul 
le vorbeşte astfel de primirea Duhului Sfânt, „alt Mângâietor”, Care le 
„va aduce aminte toate” câte le-a spus EI (cf. loan 14, 26), după cuvân- 
tul Său: „Voi ruga pe Tatăl şi alt Mângâietor vă va da vouă să fie cu voi 
în veac, Duhul Adevărului, pe Care lumea nu poate să-L primească, 
pentru că nu-L vede, nici nu-L cunoaşte; voi Îl cunoaşteţi, că rămâne 
la voi şi în voi va fi” (Ioan 14, 15-17). 

Permanenţa prezenţei Duhului Sfânt în Biserică, afirmată de 
Mântuitorul prin cuvintele „rămâne la voi”, „în voi va fi” şi „să fie cu 
voi în veac”, priveşte nu numai pe ucenicii dintru început ai Mântui- 
torului, ci şi pe toţi cei care le vor urma lor, în veac. Din aceasta re- 
iese permanenţa spirituală ca dimensiune a Apologeticii Bisericii, prin 

mângâierea şi întărirea venite prin Duhul Sfânt. Este semnificativ să 
amintim aici faptul că termenul napăkinroc (tradus prin Paraclet sau 
Mângâietor) înseamnă, la origine, avocat, asistent legal. Mângâietorul 
este Cel care îi va întări, ca un adevărat avocat ceresc, pe mărturisitorii 
lui Hristos, ocrotindu-i în mijlocul învolburărilor lumii, acolo unde 
vor fi chemaţi ei să dea mărturia Evangheliei. 

Duhul Sfânt îi asistă în această mărturisire, în mod desăvârşit, fiind 
încredinţat lor, potrivit Noului Legământ, de Dumnezeu Fiul. Duhul Sfânt 
le va da lor înțelepciunea și priceperea necesare unui astfel de demers: 
„Când vă vor duce în sinagogi şi la dregători şi la stăpâniri, nu vă îngrijiţi 
cum sau ce veţi răspunde sau ce veţi zice, că Duhul Sfânt vă va învăţa chiar 
în ceasul acela ce trebuie să spuneţi” (Luca 12, 11-12). Apologia creştină, 
pe urmele apologiei Mântuitorului Hristos, întru Care sălăşluieşte Duhul 
Său, Duhul Adevărului, presupune deci prezenţa inspiratoare şi sfințitoare 
a Duhului întru Care „veţi lua putere, venind Duhul Sfânt peste voi, şi îmi 
veți fi Mie martori în Ierusalim şi în toată Iudeea şi în Samaria și până la 
marginea pământului” (Faptele Apostolilor 1, 8). 

Cincizecimea, moment al pogorârii Duhului Sfânt în chip de limbi 
de foc peste comunitatea rugătoare, este momentul îmbrăcării apostolilor 
cu putere dumnezeiască spre a-L mărturisi pe Hristos. Asistăm oare la un 
demers de avocatură omenească, de persuasiune prin pledoarii bazate pe 
competenţe omenești? Nicidecum. Avem în față un demers de mărturisire 
existențială, generat de prezența arzătoare şi călăuzitoare a Duhului Sfânt 
în inimile celor ce mărturisesc. Este vorba despre o mărturisire făcută din 
interiorul realităţii pe care Dumnezeu Însuşi o împărtășește omului dori- 
tor de mântuire. „Arderea” inimii în prezența Duhului îi va face pe Luca și 
Cleopa să exclame după întâlnirea cu Hristos cel înviat în drumul lor spre 
Emaus: „Oare nu ardea în noi inima noastră, când ne vorbea pe cale și 
ne tâlcuia Scripturile?”, după ce Acesta li se descoperă la frângerea pâinii 
(Luca 24, 32). Arderea aceasta simțită lăuntric este vizată şi în îndemnul 
„Duhul să nu-l stingeţi”, pe care Sf. Ap. Pavel îl adresează, la rândul său, 
creştinilor (1 Tesaloniceni 5, 19). 

Arderea lăuntrică în prezența Duhului îi va face pe apostoli să uite 
primejdiile care îi ţineau ascunși până atunci de frica iudeilor şi îi va 
purta cu îndrăzneală să dea mărturia Împărăției cerurilor cea deschisă 

lumii prin lisus Hristos. Prin iconomie dumnezeiască, momentul sărbă- 
torii Cincizecimii iudaice se face astfel prilejul mărturiei evanghelice în 
fața unei mulțimi de oameni veniți din toate colțurile imperiului, „băr- 
baţi cucernici, din toate neamurile care sunt sub cer” (Ioan 2, 5), „parți 
şi mezi şi elamiţi şi cei ce locuiesc în Mesopotamia, în ludeea şi în Ca- 
padocia, în Pont şi în Asia, în Frigia şi în Pamfilia, în Egipt şi în părțile 
Libiei cea de lângă Cirene, şi romani în treacăt, iudei şi prozeliți, cretani 
şi arabi” (Faptele Apostolilor 2, 9-11), fiind deopotrivă apologie întărită 
harismatic cu puterea copleșitoare a Duhului Sfânt în faţa iudeilor care 
prigoneau învăţătura creştină şi pe adepții ei. 

La Cincizecime primim mărturia vocației Duhului Sfânt de a adre- 
sa tuturor, din adâncul tainic al inimii fiecăruia, întru unitatea credinţei 
noastre peste veacuri şi peste graniţele culturale. În felul acesta, unitatea 
de credinţă, ca lucrare a Duhului Sfânt în inimile noastre, se poate împlini 
nestânjenită de niciuna din piedicile care fărâmiţează îndeobşte omeni- 
rea, diferenţe culturale, lingvistice sau istorice, diferenţe pe care epocile şi 
locurile în care trăim le instaurează între noi. 


1.3. Pledoaria Sfântului Apostol Pavel în Areopag. Apologia 
ca mărturie creştină în context multicultural şi multireligios 


Propovăduirea Evangheliei lui Hristos îl va aduce în mai multe rân- 
duri pe Sf. Ap. Pavel în situaţia de a trebui să îşi justifice demersul în fața in- 
terlocutorilor săi. ÎI întâlnim apărându-şi calitatea de apostol în faţa acelor 
corinteni care-i puneau la îndoială autoritatea apostolică (1 Corinteni 9, 3), 
îl surprindem în faţa tribunalului din Roma, în contextul celei de-a doua 
întemnițări a sa, apărându-se de diferitele acuzaţii ce i se aduceau (2 Timo- 
tei 4, 16), sau îl vedem apărându-se înaintea cetăţenilor evrei ai lerusali- 
mului, unde va fi acuzat de necinstirea templului (Faptele Apostolilor 22, 1). 

Apologia paulină care ne reţine însă în chip cu totul deosebit 
atenţia este cea din Areopag. Atena constituia fără îndoială un con- 
text diferit la nivel cultural şi de mentalitate față de mediul iudaic. 
Avem de-a face cu o „super-piață” de culturi şi de oferte religioase 
disponibile într-o dinamică a cererii şi ofertei proprie jocului concurenței. 
Într-o cetate a Atenei confirmată drept centru cultural şi intelectual de 

calibru al Antichității, Areopagul atenian era, la acea epocă, forul cel mai 
înalt de dezbatere publică, cu o istorie care se pierdea în zorii civilizaţiei 
greceşti. „Loţi atenienii şi străinii care locuiau acolo nu-şi petreceau tim- 
pul decât spunând sau ascultând ceva nou” (Faptele Apostolilor 17, 21), 
în termeni de filosofie sau de religie. Areopagul era, așadar, locul unde, 
prin excelenţă, se întâlneau savanții şi persoanele competente din diferi- 
tele doctrine. Areopagul recapitula într-o oarecare măsură Atena epocii, 
manifestând şi reprezentând emblematic gloria civilizaţiei greceşti. 

Care este starea de spirit a apostolului în faţa acestei nobile misi- 
uni de vestire a Dumnezeului celui Viu în acest context multicultural și 
plurireligios? Resimţirea durerii de a-şi vedea semenii în rătăcire poa- 
te fi înțeleasă cu ușurință la Sfântul Pavel. EI însuși trecuse prin expe- 
rienţa luptei rătăcite împotriva Adevărului, prin experienţa profundă a 
convertirii pe drumul Damascului, ca în final să guste bucuria harului 
dumnezeiesc. Această experiență bogată alimentează râvna căutătoare în- 
tru cele proprii Duhului Sfânt, spre a da mărturia creştină în acest context. 
Sfântul Pavel o propune nu cu puterea înțelepciunii omeneşti, ci cu armele 
proprii Duhului, Care îl inspiră a-şi începe mărturia prin evocarea acelui 
„dumnezeu necunoscut” (Faptele Apostolilor 17, 23), căruia atenienii îi 
ridicaseră un monument. 

Avem în faţă o imagine splendidă a demersului apologetic: punc- 
tul de plecare în mărturisirea apologetică, cu armele Duhului, este acel 
loc până la care omul a putut înainta prin propriile sale competențe 
şi pe fondul propriei sale problematizări şi căutări. Cunoştinţele 
omenești neputând însă circumscrie ceea ce se face cu descoperi- 
re de Sus, peste puterile omului, Dumnezeu rămâne necunoscut 
dacă filosofia nu face loc duhovniciei. Este ceea ce va încerca să co- 
munice Apostolul Pavel atenienilor. Pentru apostol nu putea exista 
confuzie între înțelepciunea şi puterea Duhului, pe care le experi- 
menta prin viaţa sa duhovnicească, şi înțelepciunea lumii. Pentru un 
om obişnuit cu harul lui Dumnezeu, „înțelepciunea lumii acesteia 
este nebunie înaintea lui Dumnezeu, pentru că scris este: «EI prin- 
de pe cei înţelepţi în viclenia lor». Şi iarăşi: «Domnul cunoaşte gân- 
durile înţelepţilor, că sunt deşarte»” (1 Corinteni 1, 19-20). Şi dacă 
înțelepciunea lumii este în ochii lui Dumnezeu nebunie, ce putea 

reprezenta atunci înțelepciunea lui Dumnezeu în ochii celor investiţi 
în direcţia unei înțelepciuni ca rod exclusiv al propriilor lor frământări 
omeneşti? 

Compatibilitatea dintre creştinism și cultura lumii antice a fost afir- 
mată de unii filosofi ai Antichității care sugerează „o posibilă continuitate” 
între filosofia păgână şi creştinism (Gilles Dorival, La mutation chretienne 
des idees et des valeurs paiennes, în: Les Peres de lEglise au XX** sitcle - 
Histoire - Litterature - Theologie, p. 277), acesta din urmă nefiind consi- 
derat în mod necesar exterior valorilor filosofiei. Imaginea creştinismului 
a putut fi aceea a unei filosofii, în pofida caracterului religios al acestuia. 

De exemplu, în Liber de Sententiis Politiae Platonicae, Galien recu- 
noaşte creștinilor calități specifice adevăraţilor filosofi. 

Încercând la rândul său să se adreseze unui neam încă străin de 
Evanghelie în acest loc fondator al democraţiei şi al gândirii religioase 
a Antichității, Sf. Ap. Pavel va încerca să facă apel la două personalităţi 
recunoscute de greci ca unii dintre ei, Epimenide din Creta (sec. VII 
î.Hr.) şi Aratus de Soles din Cilicia (sec. III î.Hr.), pentru a putea oferi 
creştinismul ca pe un reper valabil în căutarea filosofică a atenienilor și 
astfel să câştige interesul lor (Aime Puech consideră acest demers ca o 
primă tentativă de a recunoaște în filosofie un „creștinism latent”. A se 
vedea Aime Puech, Les apologistes grecs du IE siecle de notre ere, p. 27). 

Această perspectivă apologetică va deveni un adevărat credo în viaţa 
Sf. Iustin Martirul și Filosoful, care va afirma, nici mai mult nici mai puţin, 
că „tot ceea ce e bun la alții ne aparține”. Tot el va afirma rolul providenţial 
al filosofiei de jalonare a drumului către Revelația creștină, după cum se 
exprimă plastic patrologul catolic Adalbert Hamman (a se vedea Adal- 
bert G. Hamman, „Dialogue entre le christianisme et la culture grecque, 
des origines chretiennes ă Justin: genese et âtapes”, în vol. Les apologistes 
chretiens et la culture grecque, p. 49). 


” „Majoritatea oamenilor nu pot urmări o demonstraţie cu o atenţie susținută. Iată de ce au ne- 
voie de parabole [...]. În acest sens, în timpurile noastre am văzut aceşti oameni care se numesc 
creştini trăgându-şi credinţa din parabole. Ei se comportă din când în când ca veritabili filosofi. 
Dispreţul lor pentru moarte l-am văzut, să spunem drept, sub ochii noştri. [...] Există de aseme- 
nea o disciplină a sufletului şi o riguroasă aplicare morală în care sunt suficient de avansați ca să 
nu cedeze nimic adevăraţilor filosofi”. A se vedea Galien, Liber de Sententiis Politiae Platonicae, 
apud Gilles Dorival, La mutation etienne... p. 277. 

Revenim, așadar, şi subliniem ideea că Sf. Ap. Pavel nu numai că nu 
anatemizează rătăcirile idolatre ale atenienilor, dar chiar îi încurajează pe 
aceştia în a face pasul către creştinism din interiorul demersului lor meta- 
fizic-religios. El surmontează prin acest procedeu apologetic handicapul 
prezentării, altfel situată în exteriorul oricărui sistem filosofic cunoscut 
atenienilor, evitând situaţia în care ceea ce urma să spună ar fi părut o filo- 
sofie străină, iraţională, un fel de religie bizară venită de nicăieri. Ascultat 
până la un punct, va fi nevoit la un moment dat să se oprească. 

Totuşi, în măsura în care calitatea apologiei Sf. Ap. Pavel ne apare ca 
meritorie, cum putem atunci califica rezultatul pledoariei sale în favoarea 
creştinismului, pe care nu l-am putea caracteriza, în primă instanţă, altfel 
decât modest, dacă nu chiar un eșec, date fiind puţinele convertiri făcute 
şi puţina atenţie acordată? Creştinismul, așa cum a putut fi acesta prezen- 
tat filosofilor atenieni de unul dintre cei mai mari creştini din istorie, este 
oare incapabil de un dialog cu ştiinţele şi cu filosofia? 

Există cercetători contemporani din mediul academic neteologic, 
cum ar fi profesorul de istorie veche Marie-Frangoise Baslez, care aleg 
să vadă în Sf. Ap. Pavel figura unui nou Socrate integrat lungului şir de 
intelectuali neînţeleşi şi persecutați (a se vedea: Marie-Frangoise Bas- 
lez, „Paul ă IAreopage: le nouveau Socrate”, în: Le Monde de la Bible, 
nr. 160, Bayard, Paris, 2004, pp. 28-33). A se vedea, de asemenea, co- 
mentariile lui Aime Puech, care afirmă că a-l evoca pe Socrate în acest 
context echivalează cu a sugera o apropiere între predicarea creştină, 
persecuția lui Socrate și persecuția contra creștinilor, temă exploatată de 
apologetica ulterioară şi care va ocupa un loc important la Sfântul 
Iustin (a se vedea Aime Puech, Les apologistes grecs..., p. 26). 

Această viziune simplistă instalează confuzia lipsei de distincţie în- 
tre mărturisirea inspirată de Duhul Sfânt, proprie vieţii teologice, şi de- 
mersul persuasiv al intelectului uman, propriu puterilor naturale ale 
omului. Ea naște pericolul unei propuneri de dialog între teologie şi ştiinţă 
circumscris planului orizontal al creatului, rezumându-se la o dezbatere 
conceptuală. Este adevărat că, în măsura în care refuză să fie o simplă 
speculație intelectuală, propunându-se ca demers de ordin existenţial care 
cere continuitate între idei şi integrarea lor în actul de viață, creştinismul 
se revelează a fi compatibil cu ideea socratică de filosofie. Ce diferență 

însă între existenţialul teologic paulin şi cel filosofic socratic! Cum ne-am 
putea permite teologic să vedem în Sf. Ap. Pavel un intelectual, când toc- 
mai din interiorul Tradiţiei creştine acesta repetă cu obstinaţie că vorbeşte 
„nu în cuvinte învăţate din înțelepciunea omenească, ci în cuvinte învăţa- 
te de la Duhul Sfânt”? (1 Corinteni 2, 13). 

Cel mai probabil că atenienii aşteptau din partea Sfântului Pavel un 
discurs filosofic compatibil cu propriile lor căutări. Posibil, de o anumită 
anvergură intelectuală care constituia mândria acestei savante societăți. 
Primește oare această elită a învăţaților vremii ceea ce corespundea 
exigenţelor ei? Până la un punct, desigur, discursul paulin cuprinde câte- 
va repere cunoscute lor. Însă, de aici încolo, este vorba despre o „doctrină” 
care duce dincolo de categoriile minţii, în spaţiul dens al unei descoperiri 
posibile doar întru Duhul Sfânt. Și întrucât „omul firesc nu primește cele 
ale Duhului lui Dumnezeu, căci pentru el sunt nebunie și nu poate să 
le înțeleagă, fiindcă ele se judecă duhovniceşte” (1 Corinteni 2, 14), după 
cum spune tocmai Sfântul Pavel, poate să ne mai mire oare dificultatea pe 
care aceşti maeștri ai instrumentelor minţii o aveau în faţa dimensiunii 
existenţiale şi depotrivă tainice a mărturisirii pauline? 

Este remarcabilă abordarea Sf. Ap. Pavel care se arată deopotrivă inspi- 
rată şi firească. Sfântul Pavel nu exercită presiune, nu încearcă să mărturi- 
sească împotriva auditoriului mai mult decât puteau primi aceştia, semn că 
înţelegea şi dificultatea lor de a crede, şi înălțimea străină de lumea aceasta 
a ceea ce el ar fi putut să mărturisească despre Adevăr. Sfântul Pavel înţe- 
lege condiţia existenţială a filosofilor din Areopag, situați, prin cultura şi 
preocupările lor, deopotrivă aproape de Dumnezeu și departe de E]. Ei sunt 
aproape de Dumnezeu, prin nevoile lor existenţiale, prezente în fiecare om 
conştient de propria-i finitudine, dar sunt şi departe de EI, cu mintea împo- 
vărată de concepte şi acoperită de stratul gros al modelelor raționale, strânse 
şi dezvoltate în lunga tradiţie greacă. 

Sf. Ap. Pavel înţelege, ca un misionar prin excelenţă, situarea filo- 
sofilor greci, şi pentru faptul că el însuși experiase, în propria-i viaţă, 
situaţia aceasta de a fi aproape și, în acelaşi timp, departe de Dumne- 
zeu; aproape de adevărul înveşmântat în tiposurile Vechiului Legământ 
şi departe de Dumnezeul Întrupat, apărând cu ardoare tradiţia şi cre- 
dința poporului ales, printr-o luptă îndreptată chiar împotriva celor ce 

mărturisesc venirea lui Mesia. De aceea, Sf. Ap. Pavel -— trecut el însuși 
peste prăpastia dintre rătăcire şi Adevăr, nu prin puterile sale, ci prin 
arătarea lui Hristos pe drumul Damascului — nu va crede în forța argu- 
mentelor raţionale, nici în puterea lor de a transmite fiorul credinţei vii, 
care să-i convertească pe greci. 

În legătură cu aceasta, două sunt observaţiile pe care merită să le 
facem. Mai întâi, este faptul că o experienţă unică îl face pe cel ce a tră- 
it-o să resimtă nevoia de a o mărturisi. Experienţele-limită marchează 
profund şi definitiv pe cei ce le traversează, mai ales dacă ele au un ca- 
racter singular, fără precedent. Foarte adesea, amintirea acestei experi- 
enţe-limită nu se şterge de-a lungul întregii vieţi, îmboldindu-l pe cel ce 
a trăit-o să dea mărturie despre ea, cu multă emoție şi convingere. 

Avem de-a face cu situaţii de acest fel mai ales în cazul celor asupra 
cărora Însuşi Hristos a lucrat minunile vindecării. Este cazul, de exem- 
plu, orbului din Ierihon, vindecat de Hristos. E greu de cuprins starea 
minunată pe care a avut-o orbul după ce, prin minunea săvârşită de 
Hristos, a ajuns să vadă. Însă nu e greu de înţeles de ce anume, după ce 
a fost vindecat, nu a găsit altceva mai preţios de făcut decât să meargă 
după Hristos, „slăvind pe Dumnezeu” (Luca 18, 43). La fel, în cazul 
celui surd şi gângav, vindecat de Domnul Hristos, episod pomenit în 
Evanghelia lui Marcu. În acest caz, se întâmplă ceva chiar mai edifi- 
cator. Hristos le poruncește celor ce erau de față să nu spună nimănui 
despre vindecarea celui suferind. Cu toate acestea, cum ne arată textul, 
cei de față procedează invers: „Cu cât le poruncea [să nu spună nimă- 
nui], cu atât mai mult ei Îl vesteau” (Marcu 7, 35-36). În fine, situația 
e aceeaşi şi în cazul vindecării celor doi orbi din Galileea. Hristos le 
poruncește „cu asprime”: „Vedeţi, nimeni să nu ştie” (Matei 9, 30), însă 
cei vindecaţi nu ascultă porunca! Dimpotrivă, ei aleg să Îl vestească „în 
tot ţinutul acela” (Matei 9, 31). 

E dificil de înţeles şi de trăit în mod deplin starea celor vindecaţi de 
Hristos - Cuvântul lui Dumnezeu, trecerea lor minunată de la suferință și 
neputinţă la deplinătatea puterilor omenești. Însă e ușor de înţeles de ce 
anume, odată vindecaţi, aceştia nu se opresc din mărturisirea lor, din ves- 
tirea minunată a vindecării săvârşite de Domnul. Dorinţa lor înflăcărată 
de mărturisire este atât de puternică, încât rămâne valabilă chiar şi pentru 

cei ce primesc poruncă explicită, de la Însuşi Hristos, vindecătorul lor, să 
nu spună nimănui nimic despre aceasta. 

Şi Sf. Ap. Pavel a trecut printr-o experiență-limită. Sfântul Pavel 
nu avusese prilejul, cum a fost cazul celorlalți apostoli, să descopere pe 
Hristos şi dumnezeirea Lui într-un mod treptat, prin cuvintele Sale, prin 
minunile Sale, prin profeţiile Sale referitoare la pătimirile și moartea prin 
care avea să treacă, profeţii pe care EI Însuși le-a făcut către apostolii Săi. 
Sf. Ap. Pavel, Domnul Hristos, Fiul lui Dumnezeu Întrupat, i S-a arătat 
deodată, Înviat, fără nicio altă înştiinţare, într-un moment în care Sfântul 
Pavel se lupta cu cei ce-l mărturiseau pe EL. 

Omeneşte judecând, e greu de înţeles cum, în Areopag, la prima întâl- 
nire cu cea mai profundă, cea mai articulată dintre culturile vremii, Sfân- 
tul Pavel, cel mai instruit dintre apostoli, trece sub tăcere puternica expe- 
rienţă a convertirii lui. Stă în firea omenească, atunci când crede ceva cu 
toată ființa, să mărturisească într-un mod cât mai convingător, apelând la 
toate argumentele posibile. Prin urmare, Sf. Ap. Pavel procedează într-un 
fel neobişnuit. El nu scoate la bătaie dovezile tari privitoare la Adevărul 
Hristos, nu pomenește de faptul că L-a întâlnit faţă către față pe Cel ce 
a trecut prin moarte; nu strigă filosofilor că L-a văzut pe Cel înviat, Cu- 
vântul lui Dumnezeu, şi nici nu pomenește despre nenumăratele profeții 
făcute de-a lungul unui mileniu şi jumătate despre EI, în Vechiul Testa- 
ment, deși Sfântul Pavel avea cunoştinţă despre toate acestea. De fapt, în 
Areopag, Sfântul Pavel nici măcar nu pomeneşte numele lui Iisus Hristos, 
Fiul lui Dumnezeu cel Veşnic, chiar dacă Îl văzuse față către faţă! 

Aceasta ne arată că Sf. Ap. Pavel nu scoate în luptă cele mai tari 
dintre argumentele credinţei, chiar dacă se află la cea mai provocatoa- 
re dintre întâlnirile culturale ale primelor secole creştine, la confrunta- 
rea dintre creştinismul luminat de credinţă şi cea mai elaborată dintre 
culturile filosofice ale vremii. Cumva, ceea ce se anunța a fi o mare dispută 
de argumente, o desfăşurare de erudiție şi înțelepciune, sfârşeşte, dimpo- 
trivă, destul de repede. Şi aceasta pentru că Sfântul Pavel nu intră în Areo- 
pag cu o strategie omenească, pregătit cu un discurs argumentat, gata să 
se confrunte cu elaboratele critici ale filosofilor greci. 

Sfântul Pavel nu caută să expună Adevărul ca doctrină bogat înte- 
meiată şi anunțată în Vechiul Testament, așa cum cunoştea prea bine. 

Sfântul Pavel nu expune nici Adevărul experiat de el însuşi, în profunda 
experienţă a convertirii. Și aceasta pentru că nu urmăreşte să îi conver- 
tească pe cei din Areopag cu orice preț, împotriva voinţei lor de a se 
deschide către Adevăr, printr-o luptă în care să utilizeze orice mijloace. 
EI face mărturisirea Adevărului credinței doar până la măsura disponi- 
bilităţii acelora de a-L primi. 

O astfel de mărturie cere disponibilitatea unei convertiri. Cere lu- 
crarea harului lui Dumnezeu pe fondul propriei tale onestităţi de a căuta 
Adevărul. Este limpede că mediul reprezentanţilor diferitelor doctrine 
filosofice, compus cel mai probabil din cei care îi învățau la rândul lor pe 
alţii, nu era nici pe departe un mediu ușor de convertit. În acest context, 
ne pare că „eșecul” paulin nu face decât să ne confirme faptul că facul- 
tatea de raționament a omului, în care areopagiţii investeau atât, este 
insuficientă în fața realităţilor duhovnicești. Aceasta chiar în prezența 
unei personalități duhovniceşti de excepţie cum este Sf. Ap. Pavel. 
„Omul firesc nu primeşte cele ale Duhului lui Dumnezeu” (1 Corinteni 
2, 14). Descoperirea lui Dumnezeu în om operează un fel de răstignire 
a inteligenţei, o veritabilă metanoia - înnoire a minţii pentru a primi 
„gândul lui Hristos” (1 Corinteni 2, 16) — singura care îngăduie omului 
să se apropie de dumnezeiesc. 

Înţelepciunea dată de Duhul rămâne o taină imposibil de vestit ca 
„iscusit cuvântător sau ca înțelept” (1 Corinteni 2, 1), întrucât nu ține de 
„cuvintele de înduplecare ale înțelepciunii omeneşti”, ci „în adeverirea 
Duhului şi a puterii” (1 Corinteni 2, 4). lată o minunată definiţie a apologi- 
ei.Grecii căutau înţelepciune (1 Corinteni 1, 22), iar înțelepciunea pe care 
o propunea Sfântul Pavel era relevantă doar pentru inimile care se ară- 
tau, în termeni de onestitate a propriei căutări, compatibile cu exigenţele 
duhovniceşti proprii receptării Duhului Sfânt. 

Predicarea evanghelică a Sfântului Pavel, cu accentul său de ordin 
apologetic, ne plasează în fața misterului ireductibil al inspiraţiei de Sus, 
care caută să lumineze inteligența într-un chip călăuzitor spre mântuire. 
Această cooperare între harul dumnezeiesc şi darurile naturale ale omu- 
lui, prin gura Sf. Ap. Pavel, este o cheie de lectură pentru orice demers care 
îşi propune să elucideze raporturile posibile între teologie, pe de o parte, şi 
filosofie şi ştiinţă, de cealaltă parte. 

Este limpede că Apologetica creştină, în continuitate cu Sfântul 
Pavel, nu s-ar mulțumi vreodată să devină o ştiinţă sau o filosofie natura- 
lă; conţinutul său veritabil ar fi întotdeauna descoperirea lui Dumnezeu 
prin sfinţirea preocupărilor culturale ale omului, prin îmbisericirea lor, 
ireductibilă la dimensiunea orizontală a creatului. Apologetica creştină, 
prin Sfântul Pavel, este o punte între necreat şi creat, permițând creatului 
să se împărtășească din taina necreatului în măsura în care omenescul se 
deschide către planul necreat al existenţei, printr-o cunoaştere nu doar de 
ordin intelectual, ci mai ales existenţial. 


Subiecte de rezolvat 


1. Ce promite Mântuitorul celor care Îl vor mărturisi în faţa pri- 
gonitorilor? 

2. Explicaţi în ce constă importanţa momentului Cincizecimii 
pentru demersul apologetic. 

3. Precizaţi în ce constă particularitatea apologiei Sf. Ap. Pavel în 
Areopag. 

„Întru toată îndrăzneala, precum totdeauna, aşa şi 
acum, Hristos va fi preaslăvit în trupul meu, fie prin 
viață, fie prin moarte. Căci pentru mine viață 

este Hristos şi moartea un câştig” (Filipeni 1, 20-21). 


2. Mărturisire şi martiriu. Conştiinţa mărturisitoare 
întrupată în martirii primelor veacuri 


Cuvinte-cheie: martiriu, martir, mărturisire, conştiinţă eshatologică. 


2.1. Relevanţa și actualitatea martiriului pentru 
conștiința apologetică a Bisericii 


În societatea contemporană marcată, în multe forme, de un puter- 
nic duh al apostaziei, de relativism şi sincretism, sunt imperative re- 
descoperirea şi valorificarea conștiinței mărturisitoare. Apologetica 
ortodoxă nu poate fi concepută fără martiri și martiriu. Plecând de la 
faptul că apologetica ortodoxă ne invită să fim martori ai lui Hristos cel 
răstignit şi înviat, este de maximă actualitate să redescoperim puterea 
de viaţă întrupată în martiriu. Mai ales în vremuri de apostazie, Biserica 
este chemată să-şi vestească şi să-şi cinstească martirii. 

Viaţa martirilor ilustrează concret împlinirea poruncii dumneze- 
ieşti de a ne iubi vrăjmaşii. Prin această atitudine, mai presus de fire, 
creştinismul îşi vădeşte identitatea dumnezeiască. În actele martirice 
sunt pomeniți călăii martirilor şi faptul că mucenicii se roagă pentru 
ei (precum Mântuitorul a făcut-o pe Cruce, precum a făcut și primul 
martir, Sfântul Ştefan). De aceea, simpla perspectivă istorică asupra 
acestor gesturi şi acte martirice este insuficientă pentru înțelegerea şi 
explicarea lor. Puterea martiriului se manifestă în istorie, dar este mai 
presus de aceasta. 

Dragostea față de Hristos şi tăria credinţei sunt puteri duhov- 
nicești mai presus de orice putere a acestei lumi. Fiecărui martir i s-a 

cerut, într-un fel sau altul, prin diverse constrângeri şi suferinţe fizice, 
să apostazieze, să se lepede de Hristos. Fiecare mucenic, ca martor al 
Adevărului, a ales liber să Îl mărturisească pe Hristos, trecând de la viaţa 
aceasta trecătoare, prin suferințe şi moarte, la viața veşnică. Martirul, 
prin puterea lui Hristos, biruieşte cele mai temute puteri ale veacului 
(oameni care se cred dumnezeii acestei lumi, având instituţii, imperii, 
armate la dispoziţia lor) şi, într-un fel, întreg planul lumii create, marcat 
de finitudinea existenţei omenești. 

Prin credinţa lui nestrămutată în Adevărul Hristos, pentru care 
este dispus să renunţe la tot ceea ce are şi la viaţa însăși, martirul 
depăşeşte contingenţele şi relativismele acestei lumi, în numele 
unei credințe care rămâne vie şi în fața testului suprem, moartea. El 
îmbrățişează Adevărul cu întreaga sa ființă, cu toate puterile sale, 
renunțând la tot ce are, într-un gest de dăruire neobişnuită, care de- 
păşeşte limitele firii omeneşti slăbite de păcat. De aceea, prin această 
libertate în Duh şi Adevăr, martiriul depăşeşte determinismul istoric, 
dând mărturie despre o putere pe care o dobândeşte firea omenească 
pătrunsă de harul lui Dumnezeu, o putere care trece pe om dincolo de 
robia puterilor acestui veac, unde stăpânitorii lumii rămân prizonierii 
propriilor himere. 

Poate mai mult decât oricând este necesară o reflecţie atentă cu 
privire la societatea actuală, marcată de consumerism, de prezen- 
ţa unui umanism secularizat, de semnele unei ideologii cu accente 
iconoclaste, în care este neglijată, minimalizată sau contestată pute- 
rea de viață a Cuvântului întrupat. În acest context, conduita mar- 
tiriului se dovedeşte deosebit de semnificativă. Martiriul produce o 
discontinuitate, o ruptură în umanismul imanent care adesea 
uită, abandonează sau refuză transcendenţa. Prin martiriu este 
depăşită viața obişnuită, dominată de planul lumii sensibile, or- 
ganizată în logica eficienţei tehnocratice, încrezătoare în puterile 
sistemului autonom. 

În societatea contemporană, dominată în multe privinţe de 
ideologia consumerismului, viața spirituală autentică, într-o comu- 
nitate unită euharistic cu Hristos, este substituită adesea de câteva 
surogate. Omul de astăzi este angrenat într-o existență mai degrabă 

sensibilă, consumată în planul orizontal al lumii, o viață marcată în 
multe feluri de amăgiri. Ierarhia priorităţilor este răsturnată, iar as- 
piraţiile cele mai înalte, care vizau devenirea spirituală, sunt con- 
curate astăzi de ofertele de consum, ce lărgesc şi diversifică paleta 
plăcerilor şi comodităţilor. 

Mai ales acolo unde lumea este orientată către idealul bunăstă- 
rii materiale, mucenicia, ca expresie deplină a unei vieții dăruite lui 
Dumnezeu şi a jertfei supreme, are implicații mărturisitoare deosebit 
de preţioase şi actuale, trimițând în mod direct către o viaţă eclesială 
autentică. În plus, modul cum martirii au inspirat, după încetarea 
persecuțiilor, monahismul, prin mărturisirea credinţei adevărate până 
la capăt, prin dăruirea lor totală, inspiră şi astăzi calea unei vieți lăun- 
trice dăruite tainic lui Dumnezeu. Nu martiriul sângeros, ci cel trăit 
cotidian şi consecvent ca străduință de a dobândi viaţa întru Hristos, 
de a muri faţă de duhul lumii pentru a învia la existența înnoită întru 
Hristos este de maximă actualitate. 

Astfel, pot fi împărtăşite cuvintele Sf. Ap. Pavel: „Întru toată în- 
drăzneala, precum totdeauna, aşa şi acum, Hristos va fi preaslăvit în 
trupul meu, fie prin viață, fie prin moarte. Căci pentru mine viaţă este 
Hristos şi moartea un câștig” (Filipeni 1, 20-21). 

În ortodoxie, sfinţii martiri au o cinstire deosebită. Martirii întru- 
pează biruinţa Învierii prin moarte. În Duminica Ortodoxiei se face 
o referire specială la pătimirile şi luptele celor care au suferit întru 
Hristos pentru dreapta credinţă. Astfel, biruința Ortodoxiei presupu- 
ne cinstirea martirilor şi a mărturisitorilor. Apoi, în imnurile din sluj- 
bele Vecerniei şi Utreniei din Duminica Tuturor Sfinţilor sunt invocaţi 
în mod special sfinţii martiri: „Cu sângiuirile mucenicilor Tăi, celor 
din toată lumea, ca şi cu o porfiră şi vison împodobită fiind Biserica 
Ta” şi „ca nişte pârgă a firii, Ţie, Săditorului făpturii, lumea îşi aduce, 
Doamne, pe purtătorii de Dumnezeu mucenici [...]”. 

Martiriul exprimă puterea lui Dumnezeu lucrătoare inclusiv prin 
cele considerate slabe și neputincioase în faţa lumii. Într-o societate 
puternic dezorientată, axată în multe privințe pe egoism şi plăceri, 
sunt esenţiale recuperarea şi valorificarea conștiinței mărturisitoa- 
re prin care sfinţii martiri se dovedesc a fi modele demne de urmat. 

Mărturisirea ancorată în conştiinţa martirică trăită de sfinţii mucenici 
întăreşte credinţa şi nădejdea în lumina şi biruinţa Învierii. 

În martiri, Hristos Însuşi este biruitor asupra puterilor răului. 
Astfel, mărturisirea devine o mărturie a biruinţei prin Hristos asu- 
pra morții şi a păcatului. Trăirea în mod existenţial a conştiinţei măr- 
turisitoare presupune o stare de jertfă în care nu există neutralitate 
şi nici indiferenţă (indiferența este mai mult, în sens negativ, decât 
neutralitatea). Martiriul presupune asumarea concretă a convingerilor 
date de credință. Martiriul implică o conştiinţă eclesială puternică a 
mucenicului. Practic, actul de mucenicie şi de mărturisire nu implică 
doar persoana în cauză, ci întreaga comunitate eclesială ca trup al lui 
Hristos, întrucât este o mărturisire a Bisericii. 

O prelungire tainică a acestui martiriu sângeros o constituie mar- 
tiriul ascezei, al conștiinței unei vieți dăruite lui Dumnezeu, al po- 
căinței neîntrerupte, ca lucrări împlinite nu prin moarte, ci în viaţa 
aceasta, printr-o dăruire totală a omului către Dumnezeu. Martirajul 
intenţiei, trăit zilnic, presupune biruința prin asumarea Crucii, trăirea 
îndemnului Mântuitorului: „Dacă vrea cineva să vină după Mine, să 
se lepede de sine, să-şi ia crucea şi să-Mi urmeze Mie. Că cine va voi 
să-şi scape sufletul îl va pierde, iar cine îşi va pierde sufletul pentru 
Mine îl va afla” (Matei 16, 24-25). Lepădarea de sine este, așadar, ban- 
dajul care vindecă viața de suferința egoismului. Calea dăruirii de sine 
pentru Dumnezeu este cea care îl poate readuce pe om într-o viaţă 
de comuniune cu semenii, drumul ce duce către (re)venirea în sine a 
umanităţii, rătăcită într-un ev al consumului și epuizării. 

În raport cu viaţa omului, provocat zilnic să consume lumea în 
mod egoist şi să trăiască autonom, pentru sine, fără deschidere către 
semeni și fără dăruire pentru Dumnezeu, martiriul reprezintă un eve- 
niment zilnic, ce presupune înnoirea fidelității faţă de mesajul Evan- 
gheliei. Sf. Ap. Pavel mărturisea: „Mor în fiecare zi” (1 Corinteni 15, 
31). Cel care asumă conștiința mărturisitoare moare pentru el însuşi 
ca să trăiască întru Hristos, în lume, și pentru ceilalți. 

Conştiinţa martiriului înseamnă o trăire profundă a identităţii 
creştine, o mărturisire cu mult curaj a biruinţei prin Crucea lui Hristos. 
Cel care este pregătit pentru martiraj poate mărturisi împreună cu 

Sf. Ap. Pavel: „lar mie să nu-mi fie a mă lăuda, decât numai în crucea 
Domnului nostru lisus Hristos, prin care lumea este răstignită pentru 
mine şi eu pentru lume” (Galateni 6, 14). 


2.2. Semnificaţia termenilor martir și martiriu 


Termenul martir înseamnă martor şi provine din limbajul ştiinţe- 
lor juridice. În Antichitatea elenă, cuvântul martir desemna martorul 
doveditor într-un act de justiție, unde îşi prezenta de bunăvoie punctul 
de vedere. Acţiunea martorului este exprimată prin mărturie. Martiriul 
reprezenta proba care face dovada afirmației mărturisite. În timp, aceşti 
termeni au dobândit o semnificaţie mai largă decât înţelesul lor juridic. 

Plecând de la faptul că în Vechiul Testament legea lui Dumnezeu este 
normativă, termenul de martor are tot o conotaţie juridică, şi anume aceea 
că îl desemnează pe martorul dintr-o judecată. În iudaism, inclusiv Dum- 
nezeu este invocat ca martor. Sunt mai multe episoade din Vechiul 'Testa- 
ment care evidenţiază această realitate. Dumnezeul cel Viu este adevăratul 
Dumnezeu, spre deosebire de dumnezeii mincinoşi ai păgânilor, iar fiii lui 
Israel sunt chemaţi ca martori pentru a mărturisi această realitate. 

Prorocul Isaia mărturiseşte: „Voi sunteţi martorii Mei, zice Domnul, 
şi sluga pe care am ales-o, ca să ştiţi, să credeți şi să pricepeţi că Eu sunt: 
înainte de Mine n-a fost Dumnezeu şi nici după Mine nu va mai fi! [...] Eu 
sunt Cel ce am vestit, Cel ce am izbăvit şi Cel ce am prezis şi nu sunt străin 
la voi. Voi sunteţi martorii Mei, zice Domnul” (Isaia 43, 10, 12). 

Semnificaţia din Vechiul Testament evidenţiază că termenul de mar- 
tir nu se referă doar la o anumită situație punctuală, ci are în vedere o 
atitudine şi o perspectivă de ansamblu. Expresiile din Vechiul Testament 
precum cortul mărturiei şi chivotul mărturiei indică o lucrare mai largă. 

În Noul Testament, semnificaţia cuvântului martor depăşeşte 
semnificaţia termenului în diferite tradiţii elenizate. Mântuitorul îi 
cheamă pe apostoli şi pe cei care au primit credinţa să fie martori ai 
Lui, până la marginile pământului. Înainte de Înălţarea Sa, Mântuitorul 
mărturiseşte: „Ci veţi lua putere, venind Duhul Sfânt peste voi și Îmi 
veți fi Mie martori în lerusalim și în toată Iudeea şi în Samaria şi până la 
marginile pământului” (Faptele Apostolilor 1, 8). 

În timp, termenul martir dobândeşte în mod tot mai accentuat 
semnificația unor mărturisiri de convingere. lisus Hristos este invo- 
cat ca martorul cel credincios şi adevărat. Domnul Hristos este prin 
excelență Martorul Care mărturiseşte despre Adevărul Evangheliei. 
Mărturia constă în vestirea Evangheliei, în mărturisirea lui Hristos cel 
răstignit şi înviat. 

Primul martir, diaconul Ștefan, este considerat mucenic întrucât 
mărturiseşte conţinutul Evangheliei fără niciun compromis, plătind 
prețul suprem. Astfel, în timp, martirajul este asociat cu jertfirea vieții. 
În Sfânta Scriptură se menţionează: „Şi când se vărsa sângele lui Ştefan, 
mucenicul Tău” (Faptele Apostolilor 22, 20). 

Prin martiriu este dovedită prezenţa lucrătoare a lui Dumnezeu. 
Nu este doar o prezență invocată eshatologic pentru veşnicie, ci una 
lucrătoare în istorie, dar cu deschidere eshatologică. Martirii văd sla- 
va veşnică a lui Dumnezeu în eshaton, dar vizibilă la modul concret în 
această existență. Exemplul primului martir, Sfântul Ştefan, este eloc- 
vent în acest sens: „Iar Ștefan, fiind plin de Duh Sfânt și privind la cer, a 
văzut slava lui Dumnezeu şi pe lisus stând de-a dreapta lui Dumnezeu. 
Şi a zis: lată, văd cerurile deschise şi pe Fiul Omului stând de-a dreapta 
lui Dumnezeu” (Faptele Apostolilor 7, 55-56). 


2.3. Martiriul, răstignire şi înviere întru Hristos 


Martirii sunt martori ai Crucii şi Învierii lui Hristos, împărtăşindu-se 
de biruinţa Învierii în existenţa concretă din istorie, cu deschidere către 
perspectiva eshatologică. Martirul anticipează eshatonul împărăției lui 
Dumnezeu în istorie. Această condiţie eshatologică este o particularitate 
a martirului creştin. 

Astfel, „martirul pătimeşte de dragul Fiului Omului, Care, prin 
moartea Sa, a inaugurat creația unei lumi viitoare, transcendente. Mar- 
tirul creştin apără noua realitate, care începe în prezent și se întinde spre 
veşnicie. EI suferă de dragul lumii noi inaugurate de Hristos, suferă ca 
Hristos, pentru Hristos şi împreună cu Hristos. Mărturisitorii şi martirii 
sunt expresia faptului că Biserica se găseşte mereu în starea eshatologi- 
că începută cu Hristos şi care se va termina cu venirea Fiului Omului, 


APOLOGETICA ORTODOXĂ 127 


însoţit de martiri, în ziua judecății” (PS Sofian Braşoveanul, Martiri, 
martiriu şi mărturie după Sfântul Vasile cel Mare, p. 92). 

lisus Hristos este modelul fiecărui martir şi mărturisitor. Mântuitorul 
ne spune: „Pildă v-am dat, ca precum v-am făcut Eu vouă să faceţi și voi” 
(loan 13, 15). Hristos ne cheamă la o viaţă întru EI şi totodată ne dă puterea 
pentru aceasta. Nu este vorba de o imitare exterioară a faptelor Mântuito- 
rului, ci de dobândirea stării lăuntrice prin care suntem întru acelaşi cu- 
get şi aceeaşi simţire cu Hristos, astfel încât să putem mărturisi, precum 
Sf. Ap. Pavel: „Nu mai trăiesc eu, ci Hristos trăiește în mine” (Galateni 2, 20). 

Hristos este Cel care pătimeşte împreună cu mucenicul. Actele 
de martiraj constituie o confirmare copleşitoare pentru adeverirea fă- 
găduinţei Mântuitorului, făcută după Înviere: „Iată Eu cu voi sunt în 
toate zilele, până la sfârşitul veacului” (Matei 28, 20). 

Dorul după viaţa veşnică implică trăirea martiriului ca o răstigni- 
re şi înviere întru Hristos. Mântuitorul mărturiseşte: „Eu sunt Învierea 
şi Viaţa, cel ce crede în Mine, chiar dacă va muri, va trăi. Şi oricine tră- 
ieşte şi crede în Mine nu va muri în veac” (loan 11, 25-26). Dimensiu- 
nea eshatologică determină o distincţie între martirajul creştin şi alte 
forme de martiraj. Martirul creştin suferă împreună cu Hristos, măr- 
turisind realitatea împărăției cereşti veşnice, care este anticipată, în 
acelaşi timp, în istorie. Hristos cel înviat ne face să trecem prin moarte 
la viață. Astfel, moartea este o trecere tainică spre plinătatea vieţii. 

În absenţa acestei înţelegeri, existenţa şi lumea ar fi realităţi absur- 
de, lipsite de sens. Cu alte cuvinte, doar perspectiva veşniciei validea- 
ză sensul istoriei concrete. Conştiinţa eshatologică îl determină pe 
cel credincios să-şi asume consecvent condiţia de cetăţean al cerului. 
Astfel, moartea este biruită prin puterea Învierii. Martiriul devine o 
înnoire a Botezului care semnifică moartea şi învierea întru Hristos. 

Martiriul trăit ca răstignire şi înviere întru Hristos Domnul presu- 
pune starea dejertfăsfinţitoare. Credinţa de neclintit şi dorulcomuniunii 
veşnice au determinat o dăruire jertfelnică extraordinară a martirilor. 
Prin patima de bunăvoie, mucenicul transfigurează o putere distrugă- 
toare într-una ziditoare şi creatoare. Starea de jertfă trăită în nădejdea 
Învierii este mărturisită de Sf. Ap. Pavel: „Că eu de acum mă jertfesc şi 
vremea despărțirii mele s-a apropiat” (2 Timotei 4, 6). 


128 


Jertfa, suferinţa şi moartea martirilor reprezintă expresii ale credin- 
ţei şi dragostei, ale dorului după comuniunea veşnică. Biruinţa Învierii 
prin moarte este posibilă prin iubirea jertfitoare şi mai presus de fire 
a celor care mărturisesc prin viaţa lor Răstignirea și Învierea lui Iisus 
Hristos. Sf. Ap. Pavel, într-un cuget mărturisitor, afirmă: „Pentru Tine 
suntem omorâţi toată ziua, socotiți am fost ca nişte oi de junghiere. Dar 
în toate acestea suntem mai mult decât biruitori, prin Acela Care ne-a 
iubit” (Romani 8, 36-37). 

Mărturisirea presupune îndrăzneala credinţei şi curajul exprimării 
convingerilor, depăşind orice logică a fricii, a intimidărilor şi amenin- 
ţărilor lumii. Acest lucru este posibil prin trăirea conștiinței că Dumne- 
zeu este scăparea şi puterea noastră. Încrederea şi nădejdea în biruinţa 
prin Hristos determină convingeri de nezdruncinat. Mărturisirea Ade- 
vărului, indiferent de împrejurări şi conjuncturi, este o exigență a mar- 
tiriului. Astfel, inclusiv noi cei de astăzi suntem chemaţi să împlinim 
cuvintele Scripturii: „Trebuie să ascultăm pe Dumnezeu mai mult decât 
pe oameni” (Faptele Apostolilor 5, 29) şi ale Mântuitorului: „Oricine va 
mărturisi pentru Mine înaintea oamenilor, mărturisi-voi şi Eu pentru el 
înaintea 'Tatălui Meu, Care este în ceruri” (Matei 10, 32). 

Dorul după împărăţia lui Dumnezeu şi dragostea jertfelnică față 
de Hristos determină în cazul mucenicilor o conștiință puternică a 
prezenţei şi lucrării lui Hristos în viaţa lor. Fiecare împrejurare a vieţii 
este asumată și înţeleasă din această perspectivă. Nimic nu se întâm- 
plă într-un mod autonom în raport cu Dumnezeul cel Viu. Astfel este 
depăşită logica egoismului şi a încrederii în sine. Mucenicul trăieşte cu 
intensitate faptul că nu prin propriile puteri devine biruitor al încercări- 
lor, ci prin prezenţa vie şi consecventă a Mântuitorului. 

Mai ales pentru mentalitatea actuală, în care, de multe ori şi în di- 
ferite feluri, este cultivată încrederea în propriile forțe, în ceea ce pose- 
dăm sau putem avea (achiziţii ştiinţifice, tehnice sau tehnologie, putere 
militară sau industrială, putere economică sau politică, resurse natu- 
rale, bunăstare materială, bani sau plăceri, etc.), este esenţială recupe- 
rarea conștiinței că nu putem face nimic ziditor fără Hristos. Condiţia 
martirică şi mărturisitoare impune credința vie că atât prin viață, cât şi 
prin moarte trăim întru şi pentru Hristos. În acest sens, Sf. Ap. Pavel 

mărturiseşte: „Căci nimeni dintre noi nu trăieşte pentru sine şi nimeni 
nu moare pentru sine. Că dacă trăim, pentru Domnul trăim, şi dacă 
murim, pentru Domnul murim. Deci şi dacă trăim, și dacă murim, ai 
Domnului suntem” (Romani 14, 7-8). 

Se poate afirma că Tradiţia mărturisitoare a Bisericii ne întăreşte 
în asumarea conștiinței martirice. În lumea în care trăim, asumarea 
consecventă a exigențelor Evangheliei presupune un martiraj zilnic. 
Preasfinţitul Sofian Brașoveanul încheie lucrarea sa despre martiri, 
martiriu şi mărturie într-un mod care atrage atenția asupra propriei 
responsabilităţi: „De mărturia pe care noi creştinii o dăm astăzi cu viaţa 
noastră depinde biruinţa împotriva puterilor de astăzi ale răului și a no- 
ului păgânism contemporan, atât de divers şi de intens propagat. Vom 
da noi această mărturie? Răspunsul rămâne să-l dea fiecare cu viaţa lui” 
(PS Sofian Braşoveanul, Martiri, martiriu şi mărturie... 


2.4. Conștiința mărturisitoare întrupată 
în martirii primelor veacuri 


Sub domnia lui Nero, în 64, sunt exercitate unele măsuri îm- 
potriva creştinilor. Nero, pentru a deturna nemulțumirea poporului 
provocată de incendierea Romei, îi acuză pe creștini. Creştinismul 
este asociat cu o superstiție şi cu practici inumane. Pe lângă răzvrăti- 
rea fundamentată pe mesianism (acuzaţie adusă anterior şi evreilor), 
este evidenţiat caracterul inuman al obiceiurilor creştine. În 68, după 
Nero se succed Galba, Othon şi Vitelius. Nu sunt întâlnite persecuții; 
aceeaşi situaţie poate fi regăsită în timpul lui Vespasian (68-79) şi 
Titus (79-81). 

În timpul lui Domițian (81-96) sunt semnalate disparat unele per- 
secuţii. Pe de o parte, se încearcă reprimarea mesianismului iudaic. 
Rudele lui lisus sunt implicate în descendența davidică. Pe de altă parte, 
mai ales în Asia Mică, creştinii sunt persecutați plecând tot de la curen- 
tele mesianice (milenarismul). 

În timpul lui Traian (98-117), Pliniu cel Tânăr, guvernator al Biti- 
niei, îi scrie împăratului, cerându-i instrucţiuni privind judecarea creş- 
tinilor. Referitor la refuzul abjurării, el notează că „este cu neputinţă 

să-i constrângi pe cei ce sunt cu adevărat creştini”. Traian răspunde că 
nu trebuie admise denunţurile anonime. Totuși, de cele mai multe ori 
motivul acuzaţiei nu îl constituie un anume delict, ci numele de creștin. 
Apologeţii îşi vor concentra în mod preponderent mărturisirea plecând 
de la această atitudine. 

În general, puterea imperială în timpul lui Traian a manifestat tole- 
ranță față de creştini. Ostilitatea era manifestată de către populaţiile pă- 
gâne şi iudaice. Cel mai semnificativ martir al epocii este Sfântul Ignatie, 
episcop al Antiohiei, martirizat la Roma. Fronton, profesor al lui Anto- 
nius şi Marc Aureliu, prezintă acuzaţiile împotriva creştinilor: adorarea 
unui cap de asin, uciderea şi mâncarea unui copil în ceremoniile ritu- 
alice, desfrâuri incestuoase. Multe acuze erau aduse prin confundarea 
creştinismului cu unele practici existente la montanişti și gnostici. În- 
tâlnim asemenea confuzii atât la Celsus, cât şi la filosoful cinic Crescens. 

În secolul al II-lea, în acest context istoric, apologeţii, asumând 
cultura vremii lor, sunt mărturisitori ai identității creştine, folosind in- 
clusiv armele invocate de adversari (raţiunea și valorile morale auten- 
tice). Apologeţii arată că atât raţiunea, cât şi morala se împlinesc prin 
creştinism. Ei denunţă diferitele forme ale păgânismului, mitologia, 
misteriile, cultul împăratului. 

În perioada de început, puterea spirituală a creștinismului a fost 
întrupată într-un mod cu totul convingător în mărturisirea excepțională 
a martirilor creştini. În mod paradoxal, persecuțiile devin chiar cadrul 
de întărire şi răspândire a creştinismului, accentuând biruința puterii 
spirituale asupra celei seculare. Fără să fie ostentativi şi provocatori față 
de ordinea civică cerută de autoritățile imperiale, martirii creştini au 
mărturisit cu demnitate şi curaj identitatea propriei credinţe, prioritatea 
împărăției cerurilor faţă de împărăţia lumească. 

Creştinii au o conştiinţă civică fundamentată în credinţa lor orien- 
tată dincolo de lumea aceasta, către veșnicie. Aceasta face ca nu 
constrângerile unui sistem politic şi social să fie cele ce determină o conduită 
civică autentică, ci modul de a fi exersat cotidian şi structurat pe credința 
în realitățile veşnice ale împărăției cereşti. Animaţi de o iubire profundă 
pentru Hristos, asumând o conștiință eshatologică exemplară, martirii 
devin mărturisitori ai împărăției lui Dumnezeu în lumea prezentă. Astfel, 

ei sunt cei ce au curajul să înfrunte pe faţă autoritatea imperială sau pe cea 
a tribunalelor şi comunităților păgâne, legile şi obiceiurile anticreştine, 
mărturisindu-L pe Hristos ca Dumnezeu şi Domn al lumii şi al istoriei. 

În felul acesta, martirii evidenţiază identitatea profundă a creştinilor. 
Aceştia, înainte de a fi cetăţeni ai imperiului, sunt cetăţeni ai cerului. Hris- 
tos este adevăratul Împărat şi Domn al creştinilor, nu Cezarul. Autoritatea 
lumească este îngăduită de Dumnezeu, însă orice pretenţie de substituire a 
dumnezeiescului cu lumescul este inacceptabilă pentru creştinism. 

Fiind alipiţi de bucuriile netrecătoare ale Adevărului Veşnic și ale vie- 
ţii eterne, pătrunşi de dragostea arzătoare pentru Hristos, martirii înfrun- 
tă prigoana şi moartea cu o pace care-i copleşeşte pe interlocutori. Aceştia 
simt o putere din altă lume în modul de a fi al martirilor. Sfântul Iustin, 
impresionat de curajul martirilor în faţa morţii, are convingerea că este ceva 
ce dădea putere martirilor să mărturisească numele lui Hristos. 

Tertulian, arătând suferinţele martirilor, menţionează că răbdarea 
acestora produce schimbări ale păgânilor. Aceştia din urmă sunt moti- 
vaţi să cerceteze care sunt cauzele acestei purtări atât de nefirești pentru 
contextul cultural al acelui veac. Răbdarea martirilor este o mărturisire 
despre autenticitatea mesajului Evangheliei, generând în păgâni dorința 
de a căuta cu onestitate resorturile profunde ale creştinismului. 


2.5. Mărturii concrete despre puterea înnoitoare a martiriului 


2.5.1. Creștinii ca popor nou prin Hristos, Care pe toate 
le-a înnoit, mărturisesc prin viaţa lor un nou mod de a fi în lume 


„Creştinii nu se deosebesc de ceilalți oameni nici prin pământul pe 
care trăiesc, nici prin limbă, nici prin îmbrăcăminte. Nu locuiesc în orașe 
ale lor, nici nu se folosesc de o limbă deosebită, nici nu duc o viaţă străi- 
nă. Învățătura lor nu-i descoperită de gândirea şi cugetarea unor oameni 
care cercetează cu nesocotinţă; nici nu o arată, ca unii, ca pe învăţătură 
omenească. Locuiesc în oraşe greceşti şi barbare, cum le-a venit soarta 
fiecăruia; urmează obiceiurile băștinașilor și în îmbrăcăminte şi în hrană 
şi în celălalt fel de viață, dar arată o vieţuire minunată şi recunoscută de 
toţi ca nemaivăzută. Locuiesc în ţările în care s-au născut, dar ca străinii; 

iau parte la toate ca cetăţeni, dar pe toate le rabdă ca străini; orice ţară 
străină le e patrie, şi orice patrie le e ţară străină [...]. Sunt în trup, dar 
nu trăiesc după trup. Locuiesc pe pământ, dar sunt cetăţeni ai cerului. Se 
supun legilor rânduite de stat, dar, prin felul lor de viaţă, biruiesc legile. 
Iubesc pe toţi, dar sunt prigoniți. Nu-i cunoaşte nimeni, dar sunt osândiţi; 
sunt omorâţi, dar dobândesc viaţa. Sunt săraci, dar îmbogăţesc pe mulți; 
sunt lipsiți de toate, dar în toate au de prisos. Sunt înjosiți, dar sunt slăviţi 
cu aceste înjosiri; sunt huliți, dar sunt îndreptățiți. Sunt ocărâţi, dar 
binecuvântează; sunt insultaţi, dar cinstesc. Fac bine, dar sunt pedepsiți ca 
răi; sunt pedepsiţi, dar se bucură, ca şi cum li s-ar da viață” (Epistola către 
Diognet, cap. V, în vol. Scrierile Părinților Apostolici, coll. Părinţi și Scriitori 
Bisericești, 1, pp. 339-340). 


2.5.2. Dorinţa neclintită pentru mucenicie 


Sfântul Ignatie se adresează credincioşilor, cerând ca nu cumva să fie 
făcute demersuri menite să împiedice martiriul său: „Scriu tuturor Biseri- 
cilor şi le poruncesc tuturora, că eu de bunăvoie mor pentru Dumnezeu, 
dacă voi nu mă împiedicaţi. Vă rog să nu-mi arătaţi o bunăvoință nepo- 
trivită. Lăsaţi-mă să fiu mâncare fiarelor, prin care pot dobândi pe Dum- 
nezeu. Sunt grâu al lui Dumnezeu şi sunt măcinat de dinţii fiarelor, ca să 
fiu găsit pâine curată a lui Hristos [...]. Dacă sufăr, voi fi un dezrobit al lui 
Hristos şi voi învia liber în El. Acum când sunt înlănţuit, învăţ să nu do- 
resc nimic” (Sf. Ignatie al Antiohiei, Epistola către Romani, cap. IV, în vol. 
Scrierile Părinților Apostolici, coll. Părinţi şi Scriitori Bisericeşti, 1, p. 175). 


2.5.3. Prioritatea Adevărului în căutarea filosofică 


Sfântul Iustin ne spune următoarele despre conflictul lui cu Cres- 
cens: „Eu însumi mă aştept să sufăr din pricina uneltirilor şi să fiu pus 
în butuci din partea celor pe care i-am numit, sau de către Crescens, cel 
iubitor de laudă şi de paradă. Căci nu se cuvine să numim filosof pe un 
bărbat care, vorbind despre noi lucruri pe care nu le cunoaște, acuză în 
public pe creştini că sunt atei şi necredincioși, făcând aceasta pentru 
bucuria şi plăcerea celor mulți, care sunt în rătăcire [...]. Dacă cunoaște 


APOLOGETICA ORTODOXĂ 133 


învăţătura noastră şi de teama ascultătorilor nu îndrăzneşte să declare, 
el se arată nu filosof (iubitor de înţelepciune), ci iubitor de slavă, și nu 
respectă frumoasa maximă a lui Socrate: omul nu trebuie cinstit înain- 
tea adevărului” (Martiriul Sfântului Iustin şi cei dimpreună cu el, în vol. 
Actele martirice, coll. Părinţi şi Scriitori Bisericeşti, 4, p. 42). 


2.5.4. Mărturisirea numelui de creştin 


„Fericita Blandina ca un viteaz atlet îşi reînnoia puterile prin mărturi- 
sire, iar reluarea acesteia era pentru ea repaus şi alinare pentru cele suferite, 
spunând Sunt creștină și nimic rău nu se săvârşeşte de noi. lar Sanctus, răb- 
dând şi el vitejeşte mai presus de fire şi de orice om toate caznele oamenilor 
nelegiuiți, sperând ca prin durata şi mărimea chinurilor să audă de la el ceva 
ce nu se cuvine (pentru un creştin), el a rezistat cu atâta tărie, încât nu şi-a 
spus nici numele, nici neamul, nici oraşul de unde era, nici dacă e sclav sau 
liber, ci la toate întrebările a răspuns în limba latină: sunt creștin. Aceasta a 
mărturisit el de fiecare dată în loc de nume, în loc de neam, în loc de orice, 
iar alt cuvânt n-au auzit de la el păgânii” (Martirii din Lugdunum (Lyon), în 
vol. Actele martirice, coll. Părinţi și Scriitori Bisericești, 4, p. 64). 


2.5.5. Puterea smereniei şi pacea împărtăşită de martiri 


„Se smereau pe ei înşişi sub mâna cea puternică a lui Dumnezeu, prin 
care sunt înălțați acum cu putere; atunci ei au apărat pe toţi, dar n-au con- 
damnat pe nimeni; au dezlegat pe toţi şi n-au legat pe nimeni; iar pentru 
cei ce i-au făcut să sufere chinuri grozave, s-au rugat ca Ştefan martirul 
desăvârşit: Doamne, nu le socoti lor păcatul acesta[...] Ei nu se lăudau 
împotriva celor căzuţi, ci, din cele ce aveau din belşug, ajutau pe cei săraci, 
având față de ei iubire de mamă, vărsând multe lacrimi pentru ei către 
Tatăl. Ei au cerut viaţa și li s-a dat și au împărtășit-o și celor de aproape, 
care s-au întors spre Dumnezeu întru toate biruitori. Iubind totdeauna 
pacea și dăruind totdeauna pacea, ei au plecat în pace la Dumnezeu, fără 
să lase Bisericii suferință, nici dezbinare şi război între fraţi, ci bucurie, 
pace, înţelegere şi iubire” (Martirii din Lugdunum (Lyon), în vol. Actele 
martirice, coll. Părinţi şi Scriitori Bisericeşti, 4, p. 72). 

2.5.6. Efemeritatea puterii şi plăcerii lumești 


În testamentul celor 40 de mucenici (9 martie 320, în timpul perse- 
cuţiei împăratului Liciniu, 308-324), citim: „Să vă depărtaţi de orice poftă 
şi rătăcire lumească. Căci mărirea lumii este înșelătoare şi neputincioasă, 
înfloreşte pentru puţin şi îndată se veştejeşte ca iarba grădinii, primind 
sfârşitul mai repede ca începutul. Mergeţi mai degrabă la iubitorul de oa- 
meni Dumnezeu, care dăruieşte bogăţie neîmpuţinată celor ce aleargă la EI 
şi dă ca răsplată viața veșnică celor ce cred în EI. Timpul acesta este folositor 
celor ce voiesc să se mântuiască, oferind prilejul potrivit pentru pocăință, 
pentru practicarea adevăratei vieţuiri celor ce nu amână nimic pentru viitor. 
Căci schimbarea vieţii este neprevăzută. Şi chiar dacă ai cunoaște-o, vezi 
ceea ce este de folos şi arată în modul acesta curăţia credinței, pentru ca prin 
aceasta să ştergi urma păcatelor făptuite mai înainte. Căci în starea în care te 
voi găsi, zice Domnul, în aceea te voi şi judeca” (Sfinţii patruzeci de martiri, 
în vol. Actele martirice, coll. Părinţi și Scriitori Bisericeşti, 4, pp. 293-294). 


2.5.7. Pierderea celor trecătoare și câştigarea celor veşnice 


„Are să i se ia pământul, ca să dobândească paradisul; are să fie 
osândită cu necinste, ca să fie învrednicită de cununile slavei! Are să-i fie 
torturat trupul şi are să i se ia viaţa trecătoare, ca să primească nădejdile 
cele fericite, ca să fie cu toţi sfinții în bucuria împărăției cerurilor!” (Sf. 
Vasile cel Mare, Omilia la mucenita Iulita, în vol. Scrieri, Partea I, coll. 
Părinţi şi Scriitori Bisericeşti, 17, Ed. Institutului Biblic şi de Misiune al 
Bisericii Ortodoxe Române, București, 1986, p. 387). 

„Pentru ce ne ispiteşti, au zis ei, o, duşmanule al lui Dumnezeu, 
să ne desparţi de Dumnezeul cel Viu şi să slujim demonilor pierzători, 
oferindu-ne bunurile tale? Ne dai oare atât de mult cât încerci să ne 
iei? Urâm darurile tale, prilej de pierzanie; nu primim o cinste care este 
mama necinstei! Ne dai averi care rămân aici şi o slavă care se veştejeşte. 
Ne faci cunoscuţi împăratului, dar ne înstrăinezi de adevăratul Împărat 
[...] un singur dar dorim: cununa dreptăţii. O singură slavă râvnim: sla- 
va din împărăţia cerurilor” (Sf. Vasile cel Mare, Omilia la sfinții patru- 
zeci de mucenici, coll. Părinţi şi Scriitori Bisericeşti, vol. 17, p. 537). 

„Pe voi pământul nu v-a acoperit, ci cerul v-a primit! Vouă vi s-au 
deschis porţile raiului! Privelişte vrednică de oştirea îngerilor, vrednică de 
patriarhi, de profeţi, de drepți! Bărbaţi care, în floarea vârstei, au disprețuit 
viaţa şi au iubit pe Domnul mai presus de părinţi, mai presus de copii. Erau 
într-o vârstă în care viața era plină de nădejdi, dar au disprețuit viaţa aceas- 
ta trecătoare, ca prin mădularele lor să laude pe Dumnezeu. S-au făcut 
privelişte lumii, îngerilor, oamenilor; au ridicat pe cei căzuţi, au întărit pe 
cei şovăielnici, au făcut de două ori mai mare celor credincioşi dorința de 
mucenicie; cu toții au înălțat un singur trofeu al credinţei în Dumnezeu şi 
cu toții au fost împodobiţi cu o singură cunună a dreptăţii în Iisus Hristos, 
Domnul nostru” (Sf. Vasile cel Mare, Omilia la sfinții patruzeci de mucenici, 
în vol. Scrieri, Partea I, coll. Părinţi și Scriitori Bisericești, 17, p. 542). 


2.5.8. Prin simplitatea cuvintelor se vădeşte 
puterea de viață a înţelepciunii dumnezeieşti a mucenicilor 


„Om de la ţară, era nebiruit dascăl al credinței; tiranul l-a atras ca 
pe un vânat ușor de prins, dar singur a cunoscut că are în față un ostaş 
de neînvins; râdea de el pentru că vorbea țărănește; dar s-a cutremurat 
când a văzut că grăieşte, cu putere de tânăr, cuvinte îngereşti. Nu avea 
suflet de țăran cum îi era limba; şi nici nu-şi pocea gândirea odată cu 
cuvintele, ci era un al doilea Pavel, spunând ca şi Pavel: Chiar dacă sunt 
simplu la cuvânt, dar nu și cu ştiinţa. Călăii au obosit bătându-l, dar mu- 
cenicul era mai puternic decât ei; mâinile celor ce-l scrijelau au amorțit, 
dar cugetul celui scrijelat nu s-a încovoiat” (Sf. Vasile cel Mare, Omilia 
la mucenicul Varlaam, în vol. Scrieri, Partea I, coll. Părinţi și Scriitori 
Bisericești, 17, p. 521). 


2.5.9. Mucenicul se leapădă de duhul acestui veac 


„A fugit de tulburările lumii, de mulţimea din piață, de mândria 
înalților slujbaşi, de tribunale, de hulitori, de cei care vând, de cei care 
cumpără, de cei care jură fals, de mincinoşi, de cuvinte de ruşine, de 
glume dobitocești şi de toate celelalte, pe care populaţia oraşelor le trage 
după sine ca pe nişte şlepuri. Și-a curăţit urechile, şi-a curăţit ochii; dar 

înainte de toate şi-a curăţit inima ca să poată vedea pe Dumnezeu și 
să ajungă fericit. A avut descoperiri, a învăţat tainele, nu de la oameni, 
nici prin oameni, ci având mare dascăl pe Duhul Adevărului. Ajungând, 
deci, la gândul că viața pământească este nefolositoare şi zadarnică şi 
mai șubredă decât visul şi umbra, a fost însuflețit mai puternic de dorinţa 
chemării celei de sus” (Sf. Vasile cel Mare, Omilia la mucenicul Gordie, 
în vol. Scrieri, Partea I, coll. Părinți și Scriitori Bisericești, 17, p. 527). 


2.5.10. Prin moarte, mucenicul trece de la viață la viaţa veşnică 


„Pentru ce mă sfătuiţi să fiu viclean? Ca să obţin ce, prin o viclenie 
ca aceasta? Ca să câştig câteva zile? Dar voi pierde toată veşnicia! Ca 
să fug de durerile trupului? Dar nu voi vedea bunătăţile drepţilor! [...]. 
Dacă vă schimbaţi cuvintele după împrejurări, atunci lepădaţi minciu- 
na și spuneţi adevărul [...]. Oamenii toţi sunt muritori, dar mucenicii 
puţini. Să nu aşteptăm să ajungem morți, ci să ne mutăm de la viaţă la 
viaţă [...]. Nu cruţaţi viaţa aceasta pământească, de care neapărat veți fi 
lipsiţi. Chiar dacă cele pământeşti ar fi la fel de veşnice, şi atunci ar tre- 
bui să vă sârguiţi să le schimbaţi cu cele cereşti; dar dacă cele pământeşti 
nu dăinuiesc decât puţină vreme și au atât de puţin preţ, ar fi cumpli- 
tă nebunie ca, în goana după ele, să pierdem fericirea gătită nădejdilor 
noastre” (Sf. Vasile cel Mare, Omilia la mucenicul Gordie, în vol. Scrieri, 
Partea I, coll. Părinți și Scriitori Bisericești, 17, pp. 532-533). 


2.5.11. Dorul după mucenicie 


„Oare nu doriţi mucenicia? Oare nu suferiţi acum că nu mai este 
vreme de mucenicie? Dar să ne exercităm ca pentru vreme de mu- 
cenicie. Au disprețuit aceia viaţa? Dispreţuiește şi tu plăcerea! Au 
aruncat aceia trupurile în foc? Aruncă şi tu acum averile în mâinile 
săracilor! Au călcat aceia pe jăratec? Stinge şi tu flacăra poftei! Da, e 
greu, dar şi cu câştig! Nu te uita la greutăţile din faţă, ci la bunătăţile 
viitoare! Nu la suferinţe, ci la premii! Nu la focul care arde, ci la 
împărăţia care stă înainte! Nu la călăii care stau în jur, ci la Hristos 
Care încununează!” (Sf. loan Gură de Aur, Cuvânt de laudă la toți 

sfinții din toată lumea care au suferit mucenicia, în vol. Predici la săr- 
bători împărăteşti şi cuvântări de laudă la sfinți, p. 530). 


2.5.12. Puterea de viață a mucenicilor este mai puternică 
decât predicile despre mucenici 


„Conving mai mult mucenicii decât predicatorii. Dacă, de pildă, eu 
îți spun că mucenicia n-are în ea nimic dureros, n-ai să mă crezi pe 
cuvânt. Că nu-i greu să filosofezi despre mucenicie. Mucenicul, însă, 
nu are împotrivitor, căci vorbeşte prin viaţa şi faptele sale [...]. De mul- 
te ori noi, predicatorii, nu vă plecăm atâta spre rugăciune, nici nu vă 
deşteptăm sufletele voastre când în predicile noastre vă atragem lua- 
rea aminte, vă grăim cu frumosul, vă înfricoşăm şi vă îndemnăm. Dar 
când vă duceţi la biserica mucenicului, numai la vederea mormântului 
mucenicului, fără să vă predice cineva, daţi drumul la multe izvoare de 
lacrimi şi sunteți fierbinți în rugăciuni. Cine ne mișcă, oare, cugetul, 
de ne face să scoatem ca dintr-un izvor şiroaie de lacrimi? Cine? Nu- 
mai privirea mucenicului şi amintirea tuturor faptelor săvârşite de el” 
(Sf. loan Gură de Aur, Cuvânt la sfinţii din toată lumea..., p. 451). 


Subiecte de rezolvat 

1. Evidenţiaţi reciprocitatea dintre conştiinţa apologetică şi cea 
mărturisitoare a Bisericii. 

2. Analizaţi semnificaţia martiriului ca moarte şi înviere întru 
Hristos. 

3. Plecând de la texte martirice, reliefaţi actualitatea martiriului în 
contextul mentalităţii contemporane. 

3. Apologeţii de limbă greacă şi latină 


Cuvinte-cheie: Apologie, apărare, filosof, cultură a Duhului. 


3.1. Apologiile dintru începuturi, sursă de inspirație 
pentru Apologetica de azi 


Contextul apariției primelor apologii creştine, care ne îndreptăţesc 
să identificăm o „perioadă a apologeţilor” în viaţa dintru început a 
Bisericii, este cel al prigoanelor îndreptate de autoritățile Imperiului 
Roman împotriva celor care Îl afirmau în trăirea lor pe Hristos. Inter- 
zicerea practicării religiei creştine se petrecea sub incidenţa unor acu- 
zaţii aspre şi, deopotrivă, nedrepte, aceasta din cauza unei neadecvări 
la realitate, falsificatoare, semănătoare de confuzie. Ea a determinat 
apariţia apologiilor — mărturisiri de apărare sub formă scrisă prin care 
se propuneau răspunsuri acuzatorilor într-o paradigmă intelectuală 
compatibilă cu cea a demersului de acuzare. Adevărate manifestări ale 
unui „drept la replică” prigonit sau marginalizat, lucrările apologeţilor 
Bisericii primare vizau: justificarea credinţei lor în faţa autorităților 
păgâne; apărarea de atacurile iudeilor sau ale filosofilor vremii; conso- 
lidarea în credinţă prin lămurirea unor aspecte legate de problemele 
pastorale, morale sau dogmatice ale epocii. 

Apologeţii se afirmau public printr-o mărturisire existenţială, 
ţâşnită din realitatea interioară ardentă a prezenţei lui Hristos, încăr- 
cată deci de îndrăzneala celui care se ştie încredinţat cu toată fiinţa 
sa Dumnezeului celui Viu şi puternic. Apologiile lor nu sunt nici pe 
departe formulări culturale, intelectuale, preocupate doar de forme 
sau concepte, ci afirmaţii vii, de trăire proprie, întru totul acoperite 
de adevăr, în plan existenţial. Miza lor o constituia salvarea vieților 
umane, amenințate prin dezinformare, răstălmăcire pervertită ori ne- 
înțelegere criminală. Apologeţii se expuneau deci cu preţul vieţii lor 

pentru câştigarea vieții aproapelui, şi, implicit, pentru apărarea tru- 
pului lui Hristos - Biserica. 

Istoric vorbind, vedem în apologie o manifestare de interacţiune 
între exponenții creştinismului (în acest context se remarcă cei cu pre- 
gătire profană pusă inspirat în slujba mărturisirii creştine şi acei filosofi, 
intelectuali, politicieni, precum şi din alte categorii sociale practicanți 
ai unor religii păgâne, iudei sau chiar atei, exponenţi ai unor convingeri 
împotrivitoare adevărurilor revelate dumnezeieşti). 

Creştinismul a fost dintru început un scandal. Pe de o parte, iudeii 
vedeau în a urma lui Hristos vinovăția de neiertat de a trăda credința 
Patriarhilor Vechiului Testament printr-un gest sectar, de infidelitate 
față de Însuşi Dumnezeu. Mărturiile Sf. Ap. Petru (Faptele Apostolilor 
2-3) şi a Sf. Arhid. Ştefan (Faptele Apostolilor 7) apărute imediat după 
Cincizecime arată clar preocuparea evreilor încreștinaţi de a demon- 
stra că în Hristos profeţiile mesianice au fost împlinite. Este o apo- 
logetică de început, bazată pe argumente de ordin religios specifice 
mediului de credință iudaic. „Mă socotesc fericit, o, rege Agripa, că 
astăzi, înaintea ta, pot să mă apăr de toate câte mă învinuiesc iudeii” 
(Faptele Apostolilor 26, 2), va spune mai târziu Sf. Ap. Pavel în apărarea 
credinței sale, ca mărturie adresată poporului evreu privind persoana 
Mântuitorului Hristos. 

Pe de altă parte, pentru romani creştinismul însemna ateism, 
adică respingerea cultului acceptat de stat al zeităților păgâne şi al 
împăratului, şi deci o subminare a legii. În fine, nici grecii, care practi- 
cau politeismul, nu puteau primi o credinţă care mărturisea un singur 
Dumnezeu, şi nici ideea unui Logos întrupat ca om, în lumea şi în 
istoria pe care ei le considerau stricăcioase. În acest context, creştinii 
s-au simţit dintru început motivaţi să intervină prin mărturii publice 
în apărarea doctrinei lor. Apologeţii apărau însă nu printr-un gest ex- 
terior, formal, ci în virtutea a ceea ce cunoşteau în intimitatea fiinţei 
lor, din interior, prin lucrarea harului. Apologeții erau mărturisitori ai 
credinței, însă mărturia lor nu era ca aceea a unor avocaţi care ştiu să 
folosească tehnicile de pledoarie și competența. Demersul apologeților 
era în primul rând unul de mărturisire existenţială. Inspirația divină, 
la picioarele căreia aşezau jertfelnic întreaga lor pricepere şi elocvenţă, 

făcea ca omul şi harul să lucreze sinergic, cu competenţă teologică, 
edificatoare întru cele de Sus. 

În perioada primului secol al Bisericii asistăm cu precădere la apariţia 
unei literaturi creştine sub formă de răspuns la nevoile și problemele in- 
terne ale comunităţilor creștine, literatură ale cărei model şi rădăcini sunt 
constituite în fond de epistolele pauline!?. Intrarea în următorul secol stă 
sub semnul unor mutații profunde. Creștinismul, ignorat în mare parte 
până atunci, devine ţintă a atacurilor virulente venite din partea filosofiei 
păgâne, în care sunt formulate acuzaţii despre practici decadente și ate- 
ism. Şi pentru că atacurile veneau din partea unor oameni extrem de bine 
instruiți în ştiinţele vremurilor lor, creştinii s-au văzut nevoiţi să-şi ape- 
re convingerile prin răspunsuri care să „satisfacă” exigenţele de formă ale 
veacului lor, revelând însă lumii fondul adânc al unei teologii autentice, a 
Dumnezeului celui Viu, care nu lasă înafară şi fără relevanţă nici realităţile 
lumii sensibile, pe care le-ar putea avea în atenţie ştiinţele, şi nici strădaniile 
de reflecţie filosofică, ce poate fi cuprinsă şi valorificată în cheie creștină. 

Istoria bisericească consemnează astfel numele unor apologeţi de 
limbă latină (Tertulian, Minuciu Felix) şi greacă (Quadratus, Aristide, 
Ariston de Pella, Sf. Iustin Martirul și Filosoful, Miltiade, Apolinarie, 


' Larga majoritate (6/7) a pasajelor nou-testamentare în care este evocat termenul de 
„apologie” (respectiv derivate ale acestuia) se găseşte în scrierile pauline: „Bărbaţi frați şi pă- 
rinți, ascultați acum, apărarea mea faţă de voi” (Faptele Apostolilor 22, 1); „Eu le-am răspuns 
că romanii n-au obiceiul să dea pe vreun om la pierzare, înainte ca cel învinuit să aibă de 
față pe pârâşii lui şi să aibă putinţa să se apere pentru vina sa” (Faptele Apostolilor 25, 16); 
„Apărarea mea către cei ce mă judecă aceasta este” (1 Corinteni 9, 3); „Că iată, însăşi aceasta, 
că v-aţi întristat după Dumnezeu, câtă sârguință v-a adus, ba încă şi dezvinovăţire şi mâhnire 
şi teamă și dorință și râvnă şi ispăşire! Întru totul aţi dovedit că voi înşivă sunteți curați în acest 
lucru” (2 Corinteni 7, 11); „Precum este cu dreptate să gândesc astfel despre voi toți; căci vă 
port în inima mea, şi în lanţurile mele, şi în apărarea şi în întărirea Evangheliei, fiindcă voi toți 
sunteți părtaşi la același har cu mine” (Faptele Apostolilor 1, 7); „La întâia mea apărare, nimeni 
nu mi-a venit într-ajutor, ci toți m-au părăsit. Să nu li se ţină în socoteală! Dar Domnul mi-a 
stat într-ajutor şi m-a întărit, pentru ca, prin mine, Evanghelia să fie pe deplin vestită şi s-o 
audă toate neamurile; iar eu am fost izbăvit din gura leului” (2 Timotei 4, 16-17). Al şaptelea 
pasaj nou-testamentar aparţine Sf. Ap. Petru, fiind considerat în teologia apuseană temei fun- 
damental privind necesitatea existenței unui demers de ordin apologetic: „Ci pe Domnul, 
pe Hristos, să-L sfinţiţi în inimile voastre şi să fiți gata totdeauna să răspundeți oricui vă cere 
socoteală despre nădejdea voastră. Dar cu blândețe şi cu frică, având cuget curat, ca, tocmai în 
ceea ce sunteți clevetiţi, să iasă de ruşine cei ce grăiesc de rău purtarea voastră cea bună întru 
Hristos (1 Petru 3, 15-16). 

Meliton de Sardes, Taţian Asirianul, Teofil al Antiohiei, Atenagora Ate- 
nianul, Hermias; (a se vedea: Pr. loan G. Coman, Patrologie, pp. 41-56), 
autori deveniți emblematici prin mărturisirile lor. Scrierile acestora, sub 
formă de scrisori, tratate sau dialoguri, adresate magistraţilor, senatului, 
împăratului, ori celor dintre neamuri, filosofi ori simple persoane particu- 
lare, cuprindeau în general două părţi (Pr. loan G. Coman, Patrologie, p. 
41): una, de combatere a acuzațiilor aduse, a filosofiei şi manifestării de- 
cadente a politeismului păgân, alta, de apărare a adevărurilor de credință 
şi trăire creştine (care vor fi sintetizate ulterior în simbolul niceo-constan- 
tinopolitan). O analiză succintă a calităţii instruirii apologeților mai sus 
prezentaţi ni-i dezvăluie ca fiind posesori ai unei educaţii cu nimic mai 
prejos decât cea a adversarilor lor". 

În demersul său de a încerca să surprindă trăsăturile definito- 
rii ale vechii Apologetici creştine, cea din anii de persecuție care se în- 
tind din vremea lui Aristide la cea a lui Tertulian, Bernard Pouderon 
demonstrează că nu se poate vorbi despre un „gen literar” al apologi- 
ei din simplu motiv că manifestările acesteia sunt variate ca formă de 
expresie literară, în consecinţă, imposibil de circumscris unui gen anu- 
me”. Apologiile au îmbrăcat fie forma dialogului (Sf. Iustin Martirul şi 


"1 Aristide era „foarte elocvent şi ucenic al lui Hristos sub vechea-i haină”, aceea de fi- 
losof, după cum mărturiseşte Fericitul Ieronim. Sf. Iustin Martirul şi Filosoful, la rândul său 
filosof, după cum o arată şi numele, parcursese un întreg periplu filosofic prin doctrinele sto- 
ică, peripatetică, pitagoreică, platonică, convertindu-se prin citirea profeților. Miltiade fusese 
retor. Taţian Asirianul, iniţial sofist, după studiul diferitelor filosofii, se convertise la Roma 
sub influența Sfântului Iustin. Hermias excela prin dezvăluirea contradicțiilor principiilor din 
filosofia epocii. Tertulian, cu studii vaste de filosofie, literatură, retorică, medicină şi drept, 
iniţial avocat şi orator, se dedicase apărării sistematice a credinţei creştine în calitatea sa ulte- 
rioară de preot şi mărturisitor creștin. Lactanţiu slujea cauza creştină punând în lucrarea sa 
elocinţa, aflată la vremea sa la atât de mare stimă în mediile intelectuale. 

12 Observaţia nu constituie o surpriză, în măsura în care, în contextul literaturii contem- 
porane, după două mii de ani de scrieri de ordin apologetic (nu numai din interiorul vieții 
creştine, se înțelege), lucrurile se văd similar. Astfel, lexicul de termeni literari defineşte apolo- 
gia ca „apărare orală sau scrisă a unei persoane, a unei colectivităţi, a unei instituţii sau a unei 
filosofii”. Nu este considerată un gen literar propriu-zis pentru că poate îmbrăca o mulţime de 
forme. Se face observaţia că cu „cât o societate este mai agitată de curente contrare, cu atât mai 
mult se dezvoltă apologiile”. Apologia evocă „arta de a te apăra și de a convinge care este ini- 
ma retoricii”. Cel mai vechi exemplu de apologie cunoscut este Apologia lui Socrate de Platon. 
A se vedea Michel Jarrety (coord.), Lexique des termes, Ed. Le Livre de Poche, Paris, 2001, 
p. 36 (autorul definiţiei este Daniel Menager). 

Filosoful, Dialog cu iudeul Tryfon), respectiv o derivată a acestuia de tip 
compte-rendu al unei conversații (Teofil al Antiohiei, Ad Autolycum), fie 
forma de scrisoare sau epistolă (Teofil al Antiohiei, Ad Diognetum), re- 
spectiv „scrisoare deschisă”, cum este Apologeticum a lui Tertulian, fie 
discurs (fictiv sau nu, în măsura în care ce a ajuns până la noi nu este 
întotdeauna forma depusă în mâinile autorităţilor, ci o posibilă variantă 
de circulaţie pentru publicul larg) adresat în scris împăratului (o ilustrea- 
ză cele mai vechi apologii, aparținând lui Aristide, Iustin, Atenagora, Me- 
liton - din care s-au conservat doar fragmente; în sens juridic, Apologia 
lui Iustin este un discurs judiciar de tip pro gente, un discurs de adresare 
cuiva, caracterizat de autorul însuși drept libellum, cu alte cuvinte o cerere 
sau o petiție adresată în mod oficial împăratului şi al cărei răspuns are 
forță de hotărâre legală), respectiv discurs oficial (Taţian, Ad Graecos), fie 
tratat adresat unei categorii (Atenagora, De resurrectione: în cazul de față, 
a gnosticilor) (a se vedea Bernard Pouderon, „La premiere apologstique 
chretienne: definitions, themes et visees”, în: Kentron, nr. 24, Rd. Presses 
Universitaires de Caen, 2008, p. 227). 

Un principiu unificator al tuturor acestora se datorează istoricu- 
lui Eusebiu, primul care foloseşte termenul generic de apologie pentru a 
numi în a sa Istorie bisericească majoritatea apologiilor despre care ni s-au 
transmis informaţii (sunt semnalate: a lui Quadratus și a lui Aristide în 
Istoria bisericească IV, 3, 1.3; a lui lustin în: IB II, 13, 2; IV, 8, 3; IV, 11,11; 
IV, 16, 2; IV, 17, 1; IV, 18,2; a lui Meliton de Sardes, astăzi pierdută, în IB 
IV, 13, 8; IV, 26, 1; a lui Miltiade, astăzi pierdută, în IB V, 17, 5; a lui Ier- 
tulian, în IB II, 2, 4; INI, 33, 3; V, 5,5. A se vedea: Bernard Pouderon, „La 
premiere apologstique chrâtienne..., p. 228). Tradiţia manuscrisă a păstrat 
de altfel la doar două din ele titlul de „apologie”, anume la cele aparținând 
lui Aristide şi lui Iustin (este foarte posibil, sugerează Pouderon, ca acest 
titlu să nu fi figurat pe copiile originale care circulau public în timpul vieții 
autorilor, ci mai curând să fie o adăugare tardivă din momentul când ge- 
nul „apologiei” s-a precizat la nivel bisericesc cu atât mai mult trebuie deci 
să privilegiem înţelesul care-l depăşeşte pe cel literar). 

Este puţin probabil ca Sfântul Iustin să fi depus la cancelaria îm- 
păratului un libellum cu titlul explicit „apologie”. EI utilizează ter- 
menul în interiorul scrierii sale, nu atât cu scopul definirii unui gen, 

ci ca justificare sau argument în înlănțuirea ideilor sale. La Aristide, 
tradiția manuscrisă siriacă prezintă următoarea propoziţie: „apolo- 
gia pe care a făcut-o filosoful Aristide pe lângă împăratul Adrian, 
având ca subiect religia”, cel mai probabil fiind vorba de o adăugare 
tardivă făcută de un copist care ar fi putut prelua categoria istoricu- 
lui creştin Eusebiu (Bernard Pouderon, „La premiere apologetique 
chretienne...”, p. 228). De altfel, acolo unde forma eşuează în a defini 
genul, ne ajută finalitatea. 

Pouderon subliniază noima împreună-considerării acestor scri- 
eri atât de diferite prin intermediul unui al doilea principiu unifica- 
tor care face referire la finalitatea acestor scrieri: este vorba de a apă- 
ra (comunitățile sau persoanele creştine), de a pleda pentru ele, de a 
„lua apărarea” (expresie folosită de Sfântul Iustin în Apologia II, 15, 5 
în scop defensiv în fața acuzațiilor de antropofagie rituală, preluată din 
aria judică, care desemna apărarea unui acuzat într-un proces. Este de 
remarcat faptul că, în contextul retoricii antice, apologia nu este atât un 
gen, cât parte a unui discurs judiciar (a se vedea Bernard Pouderon, „La 
premicre apologstique chretienne...”, p. 228). 

Primii apologeţi creştini s-au inspirat din experienţa înaintaşilor 
lor, fie aceştia filosofi (a se vedea Apologia lui Iustin în paralel cu Apo- 
logia lui Socrate de Platon, fiind evidentă încercarea Sfântului Iustin 
de a-i prezinta pe creștini ca pe un nou Socrate acuzat pentru filosofia 
sa) sau iudei. 

Putem spune că exegeza textelor biblice şi, deopotrivă, scrierile 
de ordin apologetic iudaice constituie, în mod natural pentru primii 
apologeţi creştini, o sursă de inspiraţie la îndemână. Ideea existenţei 
unei astfel de literaturi, care să inspire abordarea apologeţilor, este în- 
temeiată, dacă ne gândim la numeroasele inițiative de explicare a iuda- 
ismului în raport cu practicile religioase ale popoarelor vecine, dar şi la 
demersul de explicitare a gândirii filosofice greceşti în raport cu tradiția 
iudaică. Exemplele la îndemână în această chestiune sunt Filon Alexan- 
drinul şi Iosif Flavius. 

Apologetica creştină primeşte de la apologetica iudaică trei con- 
tribuţii semnificative, în ceea ce privește: (1) răspunsul la acuzaţiile 
de ateism, prezentarea monoteismului şi polemica anti-politeistă şi 

idolatră, (2) răspunsul la acuzaţiile de incest, moarte rituală, mărturia 
morală creştină în raport cu critica moravurilor păgâne şi (3) răspunsul 
la acuzaţia de noutate, respectiv elaborarea argumentului de vechime. 

Unii apologeţi asumă îndrăzneţ afirmarea noutăţii creştinismului — 
Clement în Stromatele VI, 5, 41; Aristide în Apologia 16, 5, în timp ce alții 
adoptă viziunea iudaismului elenist. Cultura iudaică şi elenistă a fost de 
folos primilor apologeţi, întrucât punea la dispoziţie numeroase teme, 
formulări, documente şi argumente elaborate de-a lungul timpului, 
conţinuturi care au putut sprijini afirmaţiile apologeţilor în apărarea, 
argumentarea şi propovăduirea adevărului de credință (a se vedea, în 
acest sens Jaroslav Pelikan, Tradiţia creștină..., pp. 36-139 sau Monique 
Alexandre, Apologetique judeo-hellenistique et premieres apologies chreti- 
ennes, în vol. Bernard Pouderon, Joseph Dore, Les apologistes chretiens et 
la culture grecque, pp. 1-40). 

În lumea păgână, mesajul evanghelic a trebuit să înfrunte rezistențe 
puternice de ordin religios, politic şi cultural. Apologeţii, în calitate de 
scriitori, acceptă această provocare. Chiar dacă scrierile lor nu au avut 
un efect politic imediat, efortul intelectual al acestora a contribuit în 
interiorul creștinismului cu un impuls decisiv cel puţin în trei direcţii: 
dialogul cu filosofia, respingerea ereziilor şi elaborarea dogmelor. Sunt 
întru câtva primii intelectuali ai creștinismului. Îi putem numi fondatori 
ai teologiei creştine, inteligența lor duhovnicească inaugurând-o pe a 
noastră (a se vedea Bernard Pouderon, Les Apologistes grecs du II siecle, 
Fd. du Cerf, Paris, 2005). Sunt primii constructori de punți (pontifex) 
între creștinism și filosofie, care funcţionează în ambele sensuri: dau 
creştinilor posibilitatea să-şi exprime doctrina în contextul circuitului 
de idei al epocii lor, respectiv facilitează accesul celor din afara Bisericii, 
printr-o adevărată muncă de traducere şi de vulgarizare a înţelesurilor 
vieţii creştine, la filosofia cea împlinitoare întru Hristos. 

Prin munca lor, sunt premergători ai Sfinţilor Părinţi ai epocii 
sinoadelor ecumenice, întrucât se ostenesc deja în respingerea erezii- 
lor (în special gnostice) prin explicarea atentă, cu instrumentele con- 
ceptuale ale timpului lor, a sensurilor doctrinei creştine. „Pe urmele 
apologeţilor creştini din primele veacuri (în special ale lui Clement 
Alexandrinul), Părinţii Bisericii din veacul al patrulea - dintre care 

îi amintim pe Sfinţii Atanasie, Vasile şi cei doi Grigorie - au reușit nu 
numai un serios şi nuanţat dialog cu reprezentanţii culturii profane, 
îmbrăcând mesajul credinţei într-o formă adecvată acelui timp, dar au 
şi conturat reperele de bază ale unei metodologii selective, pe care o 
poate utiliza la fel de eficient şi teologia de azi. Pentru că nu răspunsu- 
rile date de Sfinţii Părinţi la vremea aceea sunt ceea ce trebuie să apă- 
răm astăzi, ci metoda lor de abordare şi soluționare a problemelor (Pr. 
Dumitru Popescu, „Leologie, cultură, ştiinţă - o întâlnire necesară”, 
în vol. Știință şi teologie. Preliminarii pentru dialog, pp. 7-8). 

Cu alte cuvinte, apologetica ține mai curând de duh - mod de vieţuire 
manifestat prin anumite repere metodologice la întâlnirea cu cultura. 
Dialogul teologie-cultură, unde cele două sunt partenere de dialog, fără 
identificare şi fără separare, solicită efortul de „resemnificare sau de in- 
terpretare teologică a culturii, pentru că ceea ce poate da consistență cul- 
turii, ca rod al minţii și al sensibilităţii omenești, nu este raţiunea umană 
singură -— în stare de bune şi de rele, de unde ambivalenţa culturii —, ci 
rațiunea divino-umană, pe care se clădeşte teologia” (Pr. Dumitru Popes- 
cu, Teologie, cultură, știință, p. 8). Frumuseţea demersului apologetic așa 
cum se dezvoltă în această perioadă de început a Bisericii vine și din faptul 
că pune în lucrare duhovnicească instruirea primită în şcoli (păgâne, de 
multe ori) pentru a oferi roadele unor elaborări de ordin teologic care să 
descopere şi să invite, să cucerească şi să convingă cu privire la adevărul 
de credință, cel mai adesea pe oamenii cultivați, dar ostili, printr-o măr- 
turisire esenţială şi inteligibilă, mai uşor de asimilat, adecvată stării lor. 


3.2. Dimensiunea misionară a apologiilor creştine 


Aruncând o privire critică asupra întregii perioade a primelor vea- 
curi creştine, şi cu precădere asupra demersului asumator al Părinților 
Bisericii în ceea ce priveşte cultura vremii lor, se poate spune că întâl- 
nirea dintre creştinism şi moştenirea culturală a lumii antice merită 
întreaga atenţie. Deseori efervescent, dar şi fecund, contactul dintre cul- 
tura elenistică de factură păgână şi creştinism va permite confecționa- 
rea unor haine conceptuale și ideatice necesare afirmării adevărului de 
credință conform înţelegerii veacului respectiv. 

Pe de altă parte, întâlnirea dintre creştinism, iudaism şi cultura şi 
filosofia greceşti elenistice va solicita numeroase precizări dogmatice 
de acuratețe care să contrabalanseze presiunile centrifuge de factură 
gnostică sau filosofic-păgână. Prin învăţătura lor, gnosticii furnizau 
material reflexiv şi teme apologetice bine articulate filosofic, ceea ce 
solicita şi din partea apologeţilor o bună cunoaștere a filosofiei antice, 
dar şi precizări fine privitoare la adevărul de credinţă folosind textele 
Vechiului Testament şi noua învăţătură a lui Hristos. Toate acestea vor 
determina, încetul cu încetul, conturarea unui vocabular teologic, şi 
chiar, în sens larg, a unei adevărate culturi creștine. 

În acest context, întâlnirea dintre ştiinţa vremii şi teologie este 
una deseori în afirmare de competenţă, deseori incomodă, dar care 
va avea meritul de a deschide cugetarea creştină către valori ale cul- 
turii într-un demers propriu, inovator. Elenizarea creştinismului sau 
încreştinarea elenismului - iată o provocare din care creştinismul nu 
va ieşi înfrânt. 

Apologetica Bisericii primare participă deci, într-o primă fază, la 
încreştinarea legislaţiei Imperiului Roman, iar într-o fază ulterioară, 
la încreștinarea culturii. Ambele demersuri au fost trăite prin folosinţa 
mărturisitoare, catalizatoare a tuturor competenţelor şi abilităţilor in- 
telectuale, culturale, artistice personale, prin intermediul cărora apo- 
logeţii exprimau întru Duhul Sfânt realitatea vieţii creştine. Distincția 
făcută de Sf. Ap. Pavel între înţelepciunea lumii și cea de la Dumnezeu 
nu va împiedica Biserica primară să se deschidă realităţii culturale 
contemporane ei. Dimpotrivă, treptat, cultura, filosofia şi ştiinţa, iu- 
daismul şi elenismul vor fi asumate şi compatibilizate într-un efort de 
recuperare a valorilor şi de respingere a ceea ce depărta de Dumnezeu. 

Biserica începe prin a propune o privire critică asupra lumii şi asupra 
istoriei, selectivă şi, în același timp, asumatoare prin transformare. Expe- 
riența personală a Părinților marchează trecerea istoriei prin laboratorul 
unei prefaceri care va schimba radical orizontul de înţelegere. În urma 
acesteia, mărturisirea creştină va fi mai aptă în a formula mesajul evan- 
ghelic în raport cu bogăţiile culturii şi cugetării fiecărui context istoric 
şi cultural în parte, cuprinzând, aşa cum vom vedea imediat, istoria şi 
reflecţia filosofică, tradiţiile culturale şi ştiinţele. 

3.3. Repere apologetice fundamentale în primele veacuri. 
Sfântul Iustin Martirul şi Filosoful 


Cel mai nobil exponent al literaturii creştine vechi, cum îl numeş- 
te elenistul catolic Andre Wartelle, este Sf. Iustin Martirul şi Filoso- 
ful. Un alt cercetător în patrologie, Charles Munier, notează ca Sfântul 
Iustin a urmat o învăţătură filosofică de nivel superior, ceea ce face ca 
scrierile sale „să dovedească o educaţie filosofică de bună calitate, care 
îi permite să dialogheze cu elita intelectuala a vremii sale” (vezi intro- 
ducerea la vol. Justin, Apologie pour les chretiens, pp. 13-14). 

Sfântul Iustin (cca 100 - cca 165, născut la Flavia Neapolis, pe 
vremuri Sihem, în Samaria) reprezintă filosoful de meserie, care des- 
coperă creştinismul ca răspuns deplin la căutarea adevărului realizată 
în prealabil prin filosofie. Trece succesiv prin mai multe şcoli: stoică, 
peripatetică, pitagoreică şi platoniciană. Fiecare abandon al unei şcoli 
nu este decât consecința descoperirii alteia, care răspunde mai bine 
propriei căutări spirituale. Iustin se opreşte în cele din urmă la creşti- 
nism, pe care ajunge să îl considere singura filosofie sigură şi benefică, 
elaborată cu ajutorul lui Dumnezeu. 

Iustin devine astfel cel dintâi din şirul istoric al teologilor care aleg 
să se prezinte pe ei înșiși ca „filosofi” şi care apără astfel calitatea lor de 
interlocutori ai filosofilor păgâni sau ai autorităţilor civile. Ce legături 
trebuie să întreţină creștinismul cu celelalte filosofii? Pentru Sfântul Ius- 
tin adevărul creştin nu e condiționat în niciun moment de adevărurile 
filosofice, dar poate fi descoperit pe baza cunoştintelor aduse de acestea. 
Atrage atenţia fără ezitare asupra slăbiciunii speculațiilor care îi con- 
duc neîncetat pe filosofi la contradicții, întrucât „la toţi se pare că există 
semințe de adevăr, dar le putem reproşa că atunci când se contrazic ei 
înşişi nu folosesc o reflecţie riguroasă” (Sfântul Iustin, Apologia I, 44, 
10, p. 245), punând în evidenţă, prin opoziţie, rigoarea creştinismului. 
Pentru lustin, faptul că filosofii „se contrazic ei înşişi în puncte esenţiale 
arată că aceștia nu posedă nici o ştiinţă infailibilă, nici o cunoaştere ire- 
futabilă” (Sfântul Iustin, Apologia, II, 13, 3, p. 363). 

Facem câteva mențiuni privind viziunea Sf. Iustin Martirul. În 
Apologia 1 (30.53), el arată că profeţiile Vechiului Testament sunt 

împlinite, ceea ce demonstrează că lisus Hristos nu este un simplu om, 
ceea ce reprezintă principalul argument rațional din această lucrare în 
favoarea creștinismului. În a treia parte a acestei lucrări el afirmă că fapt 
ce este bun în filosofia greacă a fost luat din cărțile lui Moise, mult mai 
vechi decât toți autorii filosofiei şi culturii greceşti. 

În Dialogul cu iudeul Trifon, Sf. Iustin Martirul şi Filosoful urmăreş- 
te, în principal, argumentele care să dovedească faptul că tradiția Vechiu- 
lui Testament se continuă în creştinism. Mai întâi, Legea Veche, care pre- 
vedea, între altele, circumcizia sau sabatului, ar trebui văzută într-un plan 
spiritual, în centrul căruia este Hristos. Apoi este reluat şirul dovezilor 
care indică faptul că profeţiile Vechiului "Testament s-au împlinit în Hris- 
tos. Aici se face apel la evenimente și situaţii menţionate în Vechiul Testa- 
ment, care sunt receptate ca tipos-uri cu înţelesuri referitoare la Întruparea 
Fiului şi la activitata Sa. În fine, Iustin afirmă că Biserica este Noul Israel, 
moștenitoarea tuturor celor încredințate de Dumnezeu poporului ales. 

Rigoarea şi coerenţa găsite de Sfântul Iustin în creştinism îi permit 
să-l apere pe acesta prin demonstraţii care au ca scop sublinierea supe- 
riorităţii acestuia în raport cu alte doctrine filosofice. Cu toate acestea, 
Sfântul Iustin nu ezită să îmbrace haina filosofiei şi să aparţină unei şcoli 
de filosofie chiar după ce devine creştin. Marcat de asemănările dintre 
demersul filosofic şi cel creştin, el încearcă să convingă filosofii păgâni 
de veridicitatea mesajului creştin plecând tocmai de la aceste asemă- 
nări. În acest sens, Sf. Iustin Martirul nu ezită să afirme că, în parte, 
Hristos a fost cunoscut şi de către Socrate (Apologia 2, 10) şi că stoicii, 
asemenea profeților, au vorbit şi ei „toţi cu dreptate după puterea se- 
minţiei Logosului [din ei]” (Apologia 2, 13). „Lucrurile care s-au spus 
cu dreaptă judecată de către oameni ne aparţin nouă, creştinilor”, sus- 
ține el, cuprinzând prin aceasta tradiţia filosofică (Apologia 2, 13). 

În esenţă, prin doctrina Logosului, Sf. Iustin Martirul inaugurează 
un demers ceva continua peste veacuri, acela de a îngloba istoria gândi- 
rii greceşti şi a iudaismului în tradiţia creştină. În ideea aceasta, 
Sfântul lustin consideră filosofia un bun foarte preţios şi mare în ochii lui 
Dumnezeu. Îndrăgostiţii de înţelepciune, cum îi numește pe filosofi, 
nu au decât să descopere creştinismul ca „filosofie autentică”, cea 
pe care creștinii de mai târziu nu vor ezita s-o numească „filosofia 

filosofilor”. Sf. Iustin Martirul prezintă argumente care indică faptul 
că filosofia şi creştinismul fac front comun împotriva politeismului 
tradițional, dar că, în raport cu toate filosofiile vremii, creștinismul 
este superior. În fine, merită precizat că lui Iustin Martirul şi Filoso- 
ful îi aparţine şi întrebuințarea termenilor negativi destinaţi să indice 
faptul că Dumnezeu este mai presus de tot ceea ce există în lumea 
aceasta. El va afirma că Dumnezeu este nenăscut (cu termenul non- 
generat, genetos — naştere, Apologia 1, 14, 2, 6, 2, 12), ceea ce trimite la 
inadecvarea oricăror nume în legătură cu Dumnezeu. În acelaşi timp, 
Sfântul Iustin nu omite să sublinieze că lui Dumnezeu I se cuvin totuşi 
nume precum „tată”, „creator” sau „domn, ca termeni ce derivă din 
activităţile Sale (Apologia 2, 6). Cu referire la acest ultim aspect, este 
de remarcat faptul că Sfântul Iustin, ca şi alți apologeţi ce îi vor urma, 
aşază lângă afirmaţiile ce susțin transcendenţa lui Dumnezeu pe cele 
care arată că Dumnezeu nu este incognoscibil, trimițând mereu la re- 
alitatea evenimentului Întrupării, care-L face vizibil (Apologia 1, 63). 

Toate acestea îl îndreptăţesc pe cel ce studiază istoria Apologeticii să 
îl considere pe Sfântul Iustin drept figura emblematică a apologetului care 
afirmă o continuitate posibilă între filosofie şi creştinismul văzut ca împli- 
nire a căutării filosofilor. Plecând de la abordarea nouă, originală, se poate 
spune că Sfântul Iustin este inspirat să îndrăznească a include cultura şi fi- 
losofia grecească în etapele de pregătire istorică pe care Dumnezeu Însuşi 
le lucrează pentru om. În felul acesta, Sfântul Iustin rămâne autorul care in- 
augurează în modul cel mai ferm deschiderea gândirii creştine către patri- 
moniul filosofic şi conceptual al Antichității greceşti. În viziunea pe care o 
propune, cultura greacă va reprezenta, alături de cea iudaică, tradiţiile 
prin care creştinismul va cuprinde întreaga istorie. 

Sfântul Iustin va considera tradiţia greacă, prin ideile lui Socrate 
şi Platon, dar şi prin întreaga doctrină despre Logos, alături de tra- 
diția iudaică drept arii în care Dumnezeu Însuşi a lucrat pentru a 
pregăti umanitatea în legătură cu Întruparea Fiului. În felul acesta, 
pentru prima dată în istorie, creştinismul valorizează experiențele 
culturale ale umanităţii dincolo de granițele poporului ales, arătând 
că Dumnezeu a lucrat şi în destinul altor neamuri pentru a pregă- 
ti umanitatea în vederea Naşterii lui Hristos, Cel ce Se întrupează 

pentru întreaga umanitate. „Apologetica lui Iustin, care culminează 
cu conceptul de Logos, este exact teologia istoriei” (B. Seeberg, „Die 
geschichtstheologie Justin des Mărtirer”, în: Zeitschrift fiir Kirchen- 
geschichte, nr. 58, 1939, pp. 1-81). 

Şi, dacă este să luăm în calcul deschiderea produsă de primii apo- 
logeţi, în special de Sf. Iustin Martirul şi Filosoful, dar și de Atenagora 
sau Taţian, în aceste vremuri de început se constituie o abordare apo- 
logetică creştină care se va obişnui tot mai mult cu orizontul cuprin- 
zător al teologiei, deschisă spre valorizarea gândirii filosofice şi ştiinţi- 
fice. În cazul apologeţilor şi al raporturilor lor cu patrimoniul culturii 
greceşti şi iudaice, nu este vorba de o cuprindere care să anihileze sau 
să respingă aceste tradiții vechi de credinţă şi filosofie, ci de o dorință 
de îmbrăţişare izvorâtă din profunda lor convingere că în creştinism 
căutările grecilor şi aşteptările poporului ales sunt pe deplin împlinite. 

Toate acestea afirmă nu doar rolul propedeutic, ci şi pe cel de trep- 
te edificatoare pe care creștinismul le scoate la iveală în mod minunat 
din tradiţia iudaică şi din filosofia greacă, realizând deschideri misi- 
onare şi istorice remarcabile. [lar acestea au fost posibile prin contri- 
buţia şi vederea spirituală îndrăzneață a primilor apologeţi]. Mărtu- 
risirile formulate de ei reuşesc să afirme că Întruparea Logosului şi 
Evanghelia Sa sunt evenimente pe care Dumnezeu le-a pregătit de-a 
lungul istoriei, pentru întreaga umanitate, inspirând gândirea şi re- 
flecţia filosofică nu doar în rândul drepţilor din poporul ales, ci şi în 
rândul filosofilor Antichității greceşti. 

Ei reușesc să dovedească faptul că Evanghelia este un mesaj de 
viaţă şi adevăr pe care Fiul lui Dumnezeu Întrupat, Logosul, îl adre- 
sează, prin Biserica Sa, întregii umanități. Aceasta este modalitatea 
remarcabilă prin care apologeţii reuşesc, într-un mod inspirat, să folo- 
sească mediul cultural ostil creştinismului în forma unei şanse pentru 
deschiderea universală a Bisericii către culturile vremii. Luptând să 
răspundă acuzelor formulate împotriva creștinismului, ei reușesc să 
afirme că Dumnezeu pregăteşte omenirea pentru Întruparea Fiului nu 
doar prin mărturisirea credinței poporului ales, ci și prin reflecţia  fi- 
losofică a grecilor şi a altor neamuri, anunțând vocaţia teologiei de a 
valoriza întreaga istorie a lumii. 

3.4. Dezvoltarea Apologeticii. De la un creştinism elenizat 
la încreştinarea elenismului 


Descoperirea creştinismului nu putea fi foarte la îndemână în acest 
mediu păgân. Cum să depăşeşti caracterul ermetic al acestei cunoașteri 
de dincolo de inteligență, accesibilă prin cuvântul evanghelic a cărui 
autoritate nu este recunoscută de păgâni? Cum să-L faci pe Dumnezeu 
cel inaccesibil accesibil raţiunii folosind mijloacele inteligenţei? Apo- 
logeţii s-au văzut obligaţi să prezinte creştinismul folosind instrumen- 
te de gândire originare din cultura păgână, păstrând în același timp 
caracterul apofatic al obiectului mărturiei lor. Observă în acest sens 
Bernard Pouderon: „Ieologia lor este la fel de mult o teologie în raport 
cu raţiunea cât în raport cu credința, ca două abordări complementare 
ale unui adevăr unic. Aceasta se explică prin faptul că majoritatea fuse- 
seră formaţi în filosofia greacă ale cărei principii metodologice şi epis- 
temologice le-au păstrat şi prin faptul că ei se adresează unui public 
păgân, puţin receptiv la o argumentare prin Scripturi sau doar prin cre- 
dinţă, dar sensibil în schimb la concordanța dintre doctrină și rațiune” 
(Bernard Pouderon, Les Apologistes grecs..., p. 86). 

În acest context, figura Sfântului Iustin este remarcabilă, ca 
unul care pare a fi primul teolog al Bisericii care să fi căutat să dez- 
volte o prezentare rațională a tainei creștine (Bernard Pouderon, Les 
Apologistes grecs..., p. 154). EI va fi urmat de alţi apologeţi, în gene- 
ral personalităţi creştine bine instruite, care vor face, la rândul lor, 
efortul să exprime conţinutul credinţei folosind mijloacele culturii 
în care fuseseră formaţi. Ne atrage atenția exemplul lui Atenagora, 
cel care s-a implicat într-o argumentare pur rațională a unicităţii 
lui Dumnezeu, fondată, aşa cum subliniază Bernard Pouderon, pe 
„reducerea la absurd de ipoteze succesive şi susținută facând apel la 
mărturia profeților, mărturie susceptibil a fi acceptată de păgâni, cel 
puţin în numele vechimii şi tradiției” (Bernard Pouderon, Les Apolo- 
gistes grecs..., p. 86). 

Este vorba deci de o abordare a lui Dumnezeu după normele filo- 
sofiei. Atenagora se foloseşte pentru aceasta de concepte filosofice (pre- 
cum: necreat, nenăscut, impasibil, incomprehensibil, inaccesibil) care 

permit satisfacerea exigenţelor intelectuale ale vremii. Tot demersul său 
în calitate de „filosof creştin” este acela de a oferi o imagine raţională 
creştinismului. Nu se teme să confrunte viziunea teologică cu ştiinţa din 
timpul său, fie că e vorba de filosofie sau de medicină (Bernard Pouderon, 
D'Athenes ă Alexandrie..., p. 229). lar exemplele sunt numeroase. 

Pe măsură ce dreptul lor de a exista ca religie a fost recunoscut pu- 
blic, demersul creştinilor se va orienta la nivel apologetic către o afir- 
mare a identității doctrinare în raport cu celelalte doctrine religioase 
şi filosofice. Este de remarcat, după cum constată Bernard Pouderon, 
că în afara religiei tradiţionale se dezvoltau în acea perioadă curente 
noi. Pe de o parte, cultul imperial devine un mijloc de legătură între 
toate regiunile Imperiului şi este favorizat ca atare de către autorități. 
Pe de altă parte, cultele orientale arată o practică purtătoare de o reli- 
giozitate nouă şi care „într-o anume măsură va pregăti succesul creşti- 
nismului” (Bernard Pouderon, DAthenes ă Alexandrie..., p. 37). 

Se afirmă deopotrivă şi mișcarea filosofilor, care ştiau „să ocupe 
spaţiul devenit liber, cel puţin în sânul populaţiei care avea acces la 
cultură”, prin introducerea unei morale şi spiritualităţi noi, una de 
inspiraţie esențialmente stoică, cealaltă împrumutând atât din plato- 
nism, cât şi din stoicism (Bernard Pouderon, D'Athenes ă Alexandrie..., 
p. 38). Pouderon notează: „Stoicismul și platonismul, care susțineau 
un Dumnezeu unic superior zeilor panteonului greco-roman, deve- 
niseră cele mai periculoase concurente ale creștinismului, cel puţin 
pentru elita cultivată. Dar ele au fost și aliatele lui, oferindu-i cadrul 
intelectual de care avea nevoie pentru a-şi defini teologia şi morala: 
Porticul, Academia şi, într-o măsură mai mică, cenaclurile pitagoreice 
reprezentau în felul lor pregătiri pentru creştinism” (Bernard Poude- 
ron, DAthenes ă Alexandrie..., p. 38). 

Apologeţii şi-au răspândit mărturia tocmai în acest context, pro- 
blematic şi stimulant în același timp. Apologiile se transformau în 
adevărate dezbateri intelectuale între creştini şi păgâni. Primii 
împrumutau armele de la dușmanii lor, care se dovedeau a fi uneori 
intelectuali redutabili, apologeţii trebuind să răspundă pe măsura exi- 
genţelor acestora. În acest context, educaţia lor a putut juca un rol 
foarte important. 

Privind critic perioada apologeţilor primelor secole, nu putem trece 
cu vederea efectul pozitiv al întâlnirii lor cu cultura lumii antice. Dese- 
ori clocotitoare, dar fecundă în același timp, întâlnirea a permis elabo- 
rarea formulărilor conceptuale necesare afirmării credinţei conform 
nevoilor epocii respective. Se disting mai ales precizările dogmatice, ca- 
pabile să contrabalanseze tendinţele centrifuge gnostice sau filosofico- 
păgâne. Chiar dacă apologiile nu sunt „nici tratate de teologie, nici ope- 
re dogmatice” propriu-zise (Bernard Pouderon, Les apologistes grecs..., 
p. 85), încărcătura teologică a acestor adevărate opere de difuziune a 
credinţei creştine printre „cei din exterior” este bogată. Apologeţii au 
trebuit să „enunţe în termeni comprehensibili publicului lor, şi prin ur- 
mare să conceapă clar mesajul (kerygma) specific religiei creştine [...]. 
Ei sunt în acelaşi timp martori preţioșşi ai elaborării dogmei în secolul al 
II-lea şi actori privilegiați ai acestor formulări” (Bernard Pouderon, Les 
apologistes grecs..., p. 85). 

Elaborarea treptată a unui vocabular teologic şi, în sens larg, a 
unei adevărate culturi de inspiraţie creştină în sânul elenismului ne 
permite să subliniem rolul important al acestuia din urmă în afirmarea 
creştinismului. Trebuie precizat însă, aşa cum remarcă şi John Meyen- 
dorft, că nu avem de-a face, în această întâlnire fertilă, cu preluarea de 
către creştinism a unor porțiuni din sistemele filosofice ale gândirii 
greceşti, ci de preluarea unor concepte elaborate, cu înţelesuri rafinate 
de discursul filosofic. Însă, chiar și aceste concepte vor dobândi, aşa 
cum vom vedea în cele ce urmează, un sens nou, în noua lor slujbă de 
exprimare a Adevărului revelat. 

Situarea aceasta critică prin care creştinismul reformulează sau 
respinge unele concepţii greceşti era previzibilă, dacă ținem seama de 
deosebirile majore dintre filosofia greacă şi Sfânta Scriptură în mul- 
te teme fundamentale, precum creaţia sau libertatea omului (George 
Florovsky, „Ihe Idea of Creation in Christian Philosophy”, în: 
Eastern Church Quarterly, 8, 1949, pp. 53-77). De aceea, contactul 
dintre creştinism şi doctrinele păgâne s-a manifestat adesea printr-o 
afirmare incomodă a competenţelor, dar a avut fără îndoială meritul 
remarcabil de a deschide gândirea creştină către expresia culturală 
printr-un demers propriu şi inovator, respectiv de a sensibiliza cultura 

la valorile credinţei creştine. Cultura, filosofia și ştiinţa au fost cântărite 
cu discernământ și transformate în acord cu credința printr-un proces de 
recuperare a valorilor compatibile cu mărturisirea Dumnezeului creştin. 

Odată cu schimbările survenite în istorie prin acceptarea creştinis- 
mului ca „religie licită” în urma demersului Sf. Constantin cel Mare, pri- 
gonirea din partea statului încetează. Accentul demersului apologetic se 
mută asupra afirmării identităţii doctrinare şi dogmatice, afirmare reali- 
zată în dialog, deseori în dispută, cu filosofiile care tindeau să-i altereze 
conţinutul prin însuşiri frauduloase de idei şi concepte și prin tot felul de 
denaturări. Îngrijora contaminarea a ceea ce ţinea de descoperirea dum- 
nezeiască, adresată mântuirii oamenilor, prin amestecarea cu construc- 
ţii ideatice ale gândirii omeneşti, şi deci relative şi perisabile. Aici vieţile 
care se cereau salvate nu erau cele biologice, ci cele duhovniceşti, iar miza 
fundamentală era mântuirea. Câtă vreme sunt tributare acestui context, 
trebuie să înțelegem adecvat afirmaţiile „războinice” ale unor apologeţi 
creştini care tindeau să vadă în fiecare erezie efectul dramatic al influenței 
unei doctrine filosofice asupra creștinismului. lată de ce filosofia va părea 
în ochii multora, în secolele ce vor urma, „mama tuturor ereziilor”. 


Subiecte de rezolvat 

1. Căror acuzaţii le răspund primii apologeţi? 

2. Ce forme literare au îmbrăcat primele apologii creştine? 

3. Ce caracterizează apologia primilor creştini în ceea ce priveşte 
problematica utilizării raţiunii? 

4. Metoda apologetică a Părinților alexandrini şi capadocieni 


Cuvinte-cheie: metoda apologetică, selectare, integrare, filosofie, Părinţii alexan- 
drini, Părinţii capadocieni. 


Evanghelia asumată şi experiată în cadrul comunităților creştine a creat 
un nou mod de apologie al creştinilor în mijlocul unei lumi păgâne. Deşi 
această delimitare era reală, Părinţii Bisericii nu au renunțat la cultura lumii 
în care trăiau şi în care Îl mărturiseau pe Hristos ca sens al vieţii. Urmând 
modelul lui Hristos în mărturisirea lor apologetică, Părinţii au trasat coordo- 
natele esenţiale ale mărturisiri şi apologeticii creştine: pe de o parte, au evitat 
să încadreze strict mesajul Evangheliei lui Hristos în coordonatele culturii tim- 
pului lor, iar pe de altă parte, s-au folosit în mod selectiv de valorile contextu- 
lui cultural pentru a mărturisi adevărul de credinţă. 

În multe privințe, Întruparea lui Hristos și cuvintele Lui, păstrate 
în Evanghelii, aduc pentru prima dată în istoria şi în culturile umanită- 
ţii înţelesuri de o noutate radicală în raport cu tot ceea ce fusese afirmat 
până la acea vreme. Noutatea evenimentului Întrupării şi a mesajului 
Evangheliei în ansamblu priveşte, într-o anumită măsură, toate aspec- 
tele fundamentale ale existenţei: vocaţia omului și condiţia lui, lumea şi 
viaţa, înțelesurile legii, păcatului şi mântuirii, calea cultivării virtuţilor, 
semnificaţia şi dobândirea libertăţii, Adevărul şi viaţa veşnică. În multe 
privinţe, exprimarea acestor noi înţelesuri în lumina Revelaţiei, cu privire 
la aspecte de neocolit în orice cugetare filosofică, a însemnat un efort ma- 
jor. Pe de o parte, cum s-a afirmat, în mărturisirea adevărului de credință 
Părinţii Bisericii au căutat să valorifice patrimoniul de idei filosofice și 
culturale ale vremii, subliniind însă, de fiecare dată, noutatea mesajului 
Evangheliei, felul cum Întruparea Fiului, Calea, Adevărul şi Viaţa, le lumi- 
nează, le cuprinde şi le depăşeşte. În efortul acesta, Părinţii Bisericii nu au 
rămas cantonaţi și unui anumit context cultural, ci au deschis cuprinsul 
local spre dimensiunea universală a adevărului de credință, arătând că în 

Hristos, Mesia şi Logosul, se găsesc împlinite şi aşteptările poporului ales, 
întinse pe parcursul lungii tradiții iudaice, dar şi căutările metafizice ale 
filosofiei greceşti. 

Pe de altă parte, în strădania de a formula o cuprindere creştină a iu- 
daismului şi tradiției greceşti, Părinţii au arătat că au discernământul, din 
perspectiva Revelaţiei, să realizeze o distincţie în interiorul culturii lumii 
şi, implicit, o decantare și separare între ceea ce este luminos şi ceea ce este 
întunecat. Părinţii au avut discernământul duhovnicesc de a deosebi fap- 
tele întunericului de faptele luminii, frumosul de urât, virtutea de viciu, în 
interiorul gândirii antice. Confuziile generate de idolatrie au fost depășite 
prin apelul gândirii şi experienţei creştine la Dumnezeul cel Viu descoperit 
în lisus Hristos, care generează o nouă perspectivă asupra vieţii omului în 
interiorul lumii. 

Spre deosebire de exponențţii celor care considerau cultura elină drept 
ceva rău şi ireconciliabil cu religia creştină — Taţian, Hermias, Epifanie de 
Salamina, Teodoret de Cyr, Ipolit al Romei, Tertulian -, au existat o seamă de 
Părinţi care au nuanţat raporturile cu achiziţiile culturale ale vremii, într-o 
manieră constructivă. Am văzut deja abordarea inspirată şi îndrăzneață a 
Sf. Iustin Martirul şi Filosoful de a regăsi în cultura greacă înţelesuri care 
pregătesc umanitatea pentru primirea Revelaţiei, a Întrupării Logosului, 
într-un mod asemănător cu ceea ce făcuse tradiţia iudaică prin contribuția 
profeților. Origen, Clement Alexandrinul, Sf. Atanasie cel Mare, Capadoci- 
enii, Sf. Maxim Mărturisitorul, Sf. loan Damaschin vor dezvolta, pe aceeași 
linie, o teologie tot mai cuprinzătoare în raport cu filosofia și cultura vre- 
murilor, selectând de fiecare dată cu grijă cele mai potrivite concepte şi căi 
pentru ca adevărul Evangheliei lui Hristos să fie receptat şi înțeles într-o 
lume dominată de o cultură păgână. 


4.1. Alexandrinii: Clement, Origen, Sfântul Atanasie cel Mare 
4.1.1. Clement Alexandrinul 
Viaţa 


Clement Alexandrinul (cca 150-217) s-a născut la Alexandria, din- 
tr-o familie de păgâni. Se converteşte la creştinism, ajungând ucenic al 

lui Panten şi, mai apoi, urmaş al acestuia la cârma școlii din Alexandria. 
Clement Alexandrinul a fost un căutător al Adevărului, apelând la dia- 
lectica filosofică pentru a demonstra autenticitatea învățăturii creştine. 
Opera lui teologică se constituie, în principal, dintr-o trilogie a Logo- 
sului — Protrepticul, Pedagogul şi Stromatele —, un efort considerabil de 
reflecţie teologică vizând delimitarea gândirii creştine de filosofiile, cos- 
mogoniile şi curentele de gândire de factură gnostică, maniheică plato- 
nică existente în secolul al II-lea. 


Menţiuni privind caracterul apologetic 
al operei lui Clement Alexandrinul 


Protrepticul este o lucrare construită după un model prezent în 
literatura Antichității!” şi conţine o amplă dezvoltare a discursului 
apologetic, într-o manieră apropiată de cea aparținând lui Atenagora. 
În lucrare, Clement caută să argumenteze felul cum descoperirea fă- 
cută prin Logosul Întrupat împlineşte multe dintre evenimentele şi 
înțelesurile consemnate în tradiția iudaică şi în cultura greacă. Așa 
cum Orfeu, în mitologia greacă, îmblânzea fiarele cu cântecul său, 
Hristos Întrupat îmblânzeşte pe oameni prin cuvintele Sale, destinate 
să salveze neamul omenesc (capitolul 1). Sunt criticate de asemenea 
cultul politeist (pus de Clement pe seama demonilor), astrologia, 
miturile şi sacrificiile umane (capitolele 3-5). Clement încearcă să 
dovedească apoi că filosofii şi poeţii greci, în special Platon, au des- 
luşit aspecte despre Dumnezeu şi că descoperirea cea mai de încre- 
dere cu privire la Dumnezeu o găsim la profeţii Vechiului Testament. 
În urma acestor descoperiri, Dumnezeu cheamă pe oameni la adevăr 
prin cuvintele Logosului Însuşi (capitolele 7-9). 

În Pedagogul, Clement are în atenţie, într-o manieră de asemenea 
apologetică, educaţia sau formarea spirituală a omului. Pedagogul 
este Însuși Logosul, fiecare om fiind chemat să devină discipol, adică 


15 Acest gen, inaugurat probabil de Aristotel, a mai fost adoptat în filosofie de Cleante, 
Posidonius sau Cicero, dar este prezent şi în medicină, fiind destinat a convinge cititorul să se 
convertească la o anumită şcoală de gândire filosofică. În cazul lucrării lui Clement, este vorba 
despre o transpunere a genului în legătură cu adevărul de credinţă creştin (Claudio Moreschini, 
Enrico Norelli, Istoria literaturii creștine vechi grecești și latine, Ed. Polirom, Iaşi, p. 281 sqq). 


160 


asemenea unui copil, călăuzit în drumul desăvârşirii sale de Hristos- 
Logosul (capitolele 1-3). În multe aspecte, prezentarea devine pole- 
mică, întrucât Clement aduce în discuţie viziunea gnosticilor, care 
desconsiderau condiţia de copil în parcursul spiritual al omului. Cle- 
ment îi contrazice, făcând dese referiri la textele biblice care îi dau pe 
copii drept exemple de curăţie (capitolele 5-6). 

Urmează apoi argumente formulate împotriva gnosticilor şi 
marcioniţilor cu privire la raportul dintre bunătatea lui Dumnezeu 
şi dreptatea Lui, despre care aceștia afirmau că sunt incompatibile. 
Exploatând polisemia termenului filosofic logos, care îi era binecu- 
noscută, Clement face menţiuni cu privire la legătura dintre Logos şi 
raţiunea omenească, din care deducem că prin rațiunea omenească 
omul ar trebui să fie călăuzit de Logos către o viață morală conformă 
cu El. Aceasta ar însemna că o viață supusă Logosului care se tradu- 
ce prin credinţa ce naşte datoria de a trăi moral (capitolele 7-13). În 
capitolele ce urmează Clement apără viaţa creştină în faţa celor care 
puneau la îndoială preocuparea comunităţilor creştine faţă de viaţa 
socială. Clement afirmă că, dimpotrivă, morala creştină se dovedeşte 
a fi, prin virtuțile şi temeiurile ei divine, baza unei morale adecvate 
societăţii. 

În Stromatele, o culegere de teme diverse, sunt menţionate foar- 
te multe aspecte cu caracter apologetic. Filosofia greacă, susține 
Clement, are fragmente semnificative cu privire la Adevăr. Păreri- 
le exprimate de filosofi conţin adevăruri despre Dumnezeu, încât 
este important să distingem filosofia, considerată drept strădanie 
pregătitoare pentru oameni în parcursul istoriei pentru întâlnirea 
cu Dumnezeu, de practica sofistică. Clement menţionează că Moise 
este mai vechi decât grecii, lucru dovedit şi prin unele calcule crono- 
logice, încât se explică felul cum grecii, inspirându-se din Scriptură, 
au ajuns să mărturisească despre Logos. 

Înțeleptul descris de filosofia antică se apropie, în viziunea lui 
Clement, de chipul omului credincios pe care îl putem descoperi 
acum în lumina Întrupării (Stromata 1). Credinţa este o premisă a 
cunoaşterii, un impuls care duce la cultivarea virtuţilor. La rândul 
lor, virtuțile conduc la iubire şi gnoză (cunoaştere), iar adevărata 
cunoaştere este contemplaţia mistică (Stromata 2). Asemănarea cu 

Dumnezeu se realizează printr-o despătimire, ceea ce şi filosofii 
greci remarcă în mai multe rânduri!*. 

Adevăratul gnostic, afirmă Clement, este martirul (Stromata 4), 
cel eliberat de patimi (Stromata 6), cu o pregătire complexă în ştiin- 
ţele profane şi înzestrat cu toate virtuțile. Dumnezeu este descoperit 
şi de greci, însă în parte şi într-un grad imperfect, dar poporului ales 
i-a fost descoperită această pregătire pentru întrupare în mod deplin, 
prin profeţi (Stromata 5 şi 6). În felul acestei cuprinderi, urmând lui 
Filon Alexandrinul şi mai ales Sf. Iustin Martirul şi Filosoful şi lui 
Atenagora, Clement găseşte de cuviință să considere toate ştiinţele 
profane drept instrumente potrivite pentru reliefarea adevărului cre- 
dinţei (Stromata 7). 


Relevanţa operei lui Clement în contextul Apologeticii ortodoxe 


Este de remarcat faptul, mai evident în Protrepticul, că nu este în 
intenţia lui Clement de a dezvolta o critică a întregii tradiţii greceşti. 
Dimpotrivă, aşa cum am văzut, Clement recunoaşte la Platon şi în multe 
Jocuri din filosofia greacă crâmpeie de adevăr despre raţiunea universa- 
lă, despre Logos, aşadar descoperiri cu referire la Dumnezeu. Clement 
critică mai ales religiile politeiste şi ritualurile păgâne care nu sunt con- 
forme cu Logosul. 

Filosofia devine la Clement Alexandrinul un factor esenţial în în- 
tărirea credinţei creştine. De aceea el este numit „cel cu adevărat filosof 
între filosofi” (Sf. Maxim Mărturisitorul). Clement dezvoltă o reflecţie 
cu profunde implicaţii teologice şi filosofice. EI caută demonstrarea şi 
cunoaşterea adevărurilor creştine, arătând că gnosticul este mai aproape 
de Dumnezeu, pe o treaptă superioară în raport cu cel care crede şi care 
doar prin credinţă, fără un parcurs al cunoașterii Scripturii, se mântu- 
ieşte. Dar, subliniază Clement, între credinţă şi gnoză nu există contrast, 
iar acest fapt a facilitat o înţelegere mai clară a credinţei creştine de către 
filosofii timpului. În viziunea lui Clement, credinţa, prin relaţia ei cu 


14 Această ultimă temă va fi reluată de întreaga tradiţie mistică a creştinismului, 
fiind rafinată semnificativ de Sf. Dionisie Pseudo-Areopagitul, Sf. Maxim Mărturisitorul sau 
Sf. Grigorie Palama, într-un fel care va lega iubirea, credinţa, viața despătimită, în comuni- 
une cu Dumnezeu, şi cunoaşterea ca atare. 

gnoza, nu mai este ceva simplist, ci reprezintă o bază a cunoaşterii. În 
felul acesta, Clement reușește să schimbe percepţia multor învățați ai 
timpului faţă de noua credinţă creștină. 

Metoda apologetică a lui Clement Alexandrinul este axată pe des- 
luşirea realităţilor lumii în care el trăieşte, o lume deopotrivă idola- 
tră şi ostilă credinţei în lisus Hristos, dar şi călăuzită întrucâtva de 
Vechiul 'Testament şi de locuri adânci din filosofia greacă către primirea 
Logosului. EI identifică slăbiciunile, contradicţiile şi neajunsurile păgânis- 
mului, prezent în cultură şi în filosofie, îndemnându-i pe contemporanii săi 
să părăsească „basmele învechite”, „vrăjitoriile”, „ghicitoriile”, „oracolele”, 
precum și idolatria imorală şi iraţională. 

Demonstraţiile lui Clement sunt logice şi istorice, el arătând că dum- 
nezeii la care se închină păgânii nu sunt dumnezei, ci iluzii ce decurg din 
confundarea creaturii cu Creatorul. Dumnezeii păgânilor — şi aici exem- 
plifică riguros demonstraţia sa - sunt muritori, plini de pasiuni, desfrâ- 
naţi, neputincioşi, ucigători şi mincinoşi. El împarte manifestările idolatre 
— care au drept fundament ideea generală a confuziei dintre creatură şi 
Creator — în şapte categorii: 1) idolatrizarea cerului şi a stelelor; 2) idola- 
trizarea regnului vegetal; 3) idolatrizarea schimbărilor soartei ca răzbu- 
narea sau starea binevoitoare; 4) idolatrizarea patimilor; 5) idolatrizarea 
ideilor omeneşti; 6) existenţa celor doisprezece dumnezei în accepțiunea 
teogoniei lui Hesiod şi a teologhisirii lui Homer; 7) idolatrizarea binefa- 
cerilor dumnezeieșşti, revărsate peste oameni (Clement Alexandrinul, Cu- 
vânt de îndemn către elini, pp. 86-87). 

Apologia sa este îndreptată nu numai împotriva mitologiei şi 
idolatriei, ci şi împotriva unor locuri din filosofie, el combătând cele 
mai importante concepţii antice despre originea lumii şi materiei 
sau despre scopul lumii. Pe lângă unele idei din platonism, Clement 
combate şi alte sisteme filosofice cu cosmologiile şi cosmogoniile lor, 
subliniind superioritatea adevărului de credinţă. Astfel, îl combate 
pe Thales din Milet, care așeza ca principiu al tuturor lucrurilor apa, 
pe Anaximene şi Diogene din Apolonia care aşezau ca principiu al 
tuturor lucrurilor aerul, pe Parmenide Eleatul, care vorbește despre 
universul etern şi așază la baza lui apa şi focul, pe Hipasus Metapon- 
tinul, după care elementul creator al lumii este focul din care sunt 

toate şi în care se întorc toate, pe Heraclit Efeseanul, care aşeza ca 
principiu al lumii tot focul, pe Empedocles Acragantinul, care pune 
la baza existenţei lumii patru elemente - focul, aerul, apa, pământul 
- care stau şi în armonie și în dezacord. Aceste sisteme panteiste sunt 
catalogate de Clement şi drept ateiste, întrucât se închină materiei, 
şi nu Dumnezeului celui adevărat (Clement Alexandrinul, Cuvânt de 
îndemn către elini, pp. 122-129). 

Clement Alexandrinul afirmă nu numai realitatea unui Dumnezeu viu, 
transcendent creaţiei, ci şi distincţia dintre creatură şi Creator. „Pentru ce, 
o, filosofie, îmi umpli viaţa cu idoli, făcând dumnezei din vânturi, din aer, 
din foc, din pământ, din pietre, din lemne, din fier şi din lumea aceasta, 
făcând dumnezei chiar din stelele rătăcitoare? [...] Eu doresc cu ardoare pe 
Domnul vânturilor, pe Domnul focului, pe Creatorul lumii, pe Cel ce a dat 
lumină soarelui! Pe Dumnezeu Îl caut, nu operele lui Dumnezeu” (Clement 
Alexandrinul, Cuvânt de îndemn către elini, pp. 88-99, 125). 

În apologia sa, Clement identifică cu precizie slăbiciunile lumii 
antice și de-construieşte această lume, dar în acelaşi timp decodifică, 
în izvoarele filosofiei antice, descoperiri pregătitoare cu referire la Lo- 
gos, punând în felul acesta o bună parte din achiziţiile culturii greceşti 
în legătură cu adevărul creştin. Prin aceasta, filosofia greacă renaşte în 
cadrele învățăturii şi vieţii Logosului întrupat, iar tabloul lumii antice, 
decăzută şi imorală, este curăţat şi înnoit prin alternativa asumării va- 
lorilor creştine ale Bisericii. Prin întregul său demers apologetic arată 
lumii păgâne în interiorul căreia mărturiseşte că Dumnezeul Bisericii 
„este măsura adevărului tuturor existenţelor”. În Pedagogul, el va accen- 
tua sensul înalt al viețuirii creştine, importanța experienței omului cu 
Dumnezeu văzută în cadrul relaţiei Tată-fiu, Pedagog-ucenic. 


4.1.2. Origen 


Viața 

Origen (cca. 185-254) s-a născut în Alexandria, din părinţi creştini, fi- 
ind elev al şcolii de aici condusă de Panten şi Clement Alexandrinul, şi ajun- 
gând şi el mai târziu, la fel ca şi Clement Alexandrinul, la conducerea acestei 
şcoli. El audiază şi cursurile filosofului neoplatonic Amoniu Sacca și este 

făcut preot de episcopii Teoctist din Cezareea și Alexandru din Ierusalim. 
Este depus din treaptă de episcopul Dimitrie al Alexandriei, fiind totodată 
exilat. Suferă persecuții pentru Hristos sub împăratul Deciu, murind în Tyr 
în 254 şi lăsând o operă teologică impresionantă. 


Opera 

Origen este unul dintre cei mai fecunzi şi mai profunzi scriitori 
răsăriteni; el asimilează întreaga cultură antică, făcând în același timp 
teologie şi filosofie. Întinderea operei sale este egalată poate de cea a 
Fericitului Augustin şi a Sf. loan Gură de Aur. În ciuda unor erori, Ori- 
gen este un izvor de inspiraţie în diferitele aspecte ale teologiei pen- 
tru scriitorii ulteriori, marii Părinţi ai Răsăritului creştin. Ceea ce s-a 
păstrat din scrierile lui Origen se datorează bibliotecii din Cezareea 
Palestinei întemeiate de Pamfil, traducerilor lui Ieronim și Rufin şi 
Filocaliei alcătuite din texte ale lui Origen de Sfinţii Vasile cel Mare şi 
Grigorie de Nazianz. 

Unii cercetători, cum ar fi Claudio Moreschini, vorbesc de ambi- 
valența personalității lui Origen: un Origen creştin şi altul neoplatoni- 
cian. Cert este faptul că învăţătura lui Origen o continuă pe cea a lui 
Clement Alexandrinul căci, deşi nu împărtășește aceeaşi simpatie față 
de filosofie ca şi Clement, Origen este în mare parte influenţat de aceas- 
ta. Pe de altă parte, Origen asumă în mod sistematic metoda alegorică 
de interpretare a textelor sacre, în special vechi-testamentare, pentru a 
evita interpretările literale ale ereticilor. Din opera sa reiese că a fost nu 
numai exeget, ci şi apologet şi dogmatist. El scrie omilii şi comentarii la 
mai toate cărţile Sfintei Scripturi, opere din care ni s-au păstrat doar o 
parte. Abordări ale unor teme dogmatice în viziunea lui Origen găsim în 
lucrarea Despre principii, în timp ce între cele mai importante strădanii 
apologetice ale vremii putem menţiona lucrarea Contra lui Celsus. 


Mențiuni apologetice în opera lui Origen 

Contra lui Celsus este opera apologetică prin excelenţă a lui Ori- 
gen. Într-o lucrare scrisă pe la 170, filosoful epicureu Cels aduce o 
critică severă creştinismului, contestând mesianitatea şi dumnezei- 
rea lui lisus Hristos. Origen răspunde acestor acuzaţii demonstrând 

mesianitatea lui Hristos, autenticitatea Evangheliilor, limitele şi con- 
tradicţiile păgânismului. Această scriere este considerată a fi cea 
mai bună apologie a creştinismului dinaintea Sinodului de la Niceea 
(325). Şi în această lucrare Origen se foloseşte de filosofie, apelând 
la argumentele şcolilor stoice şi platonice împotriva celei epicureice 
căreia îi aparţinea Celsus. 

Teologia patristică a pus în lumină raportul dintre înțelepciunea 
lui Dumnezeu şi înțelepciunea lumii, dintre cultura Duhului şi cul- 
tura lumii, precizând locul și rolul raţiunii în procesul cunoașterii și 
forţa credinţei ca manieră de participare a omului la înțelepciunea lui 
Dumnezeu. Răspunzând lui Celsus, Origen afirmă relativitatea cu- 
noaşterii umane, precum şi relaţia dintre credință şi rațiune, fapte- 
le raţiunii fundamentându-se pe misterul credinţei: „Cel care are nu 
numai credinţă, ci priveşte sau analizează problemele şi cu ajutorul 
rațiunii, va prezenta el însuşi argumentele care-i vin în minte şi de care 
s-a convins după o cercetare amănunțită. Nu pare oare mai adevărată 
părerea că, întrucât toate faptele omenești depind de credinţă, se cade 
să credem mai mult în Dumnezeu decât în argumentările raționale?” 
(Origen, Contra lui Celsus, |, 11, pp. 38-39). 

Întâlnim la Origen deosebirea între cele două înţelepciuni: înţe- 
lepciunea dumnezeiască și înțelepciunea omenească. El afirmă însă 
şi necesitatea relației dintre cele două înţelepciunii. „Cea omenească 
este cea numită la noi «înţelepciune a lumii acesteia, care este nebu- 
nie la Dumnezeu», iar pe cea dumnezeiască, cu totul diferită de cea 
omenească, o dăruiește Dumnezeu prin har. [...] Eu susţin că înţelep- 
ciunea omenească nu este decât un exerciţiu al sufletului, scopul ei 
este însă cea dumnezeiască”. Origen deosebeşte înțelepciunea divină 
de credință. Plecând de la textul din 1 Corinteni 12, 8-9, el consideră 
că prima este înțelepciunea, a doua este cunoașterea, iar a treia este 
credința. „Desigur că noi susţinem că niciun om care nu s-a deprins 
în înțelepciunea omenească nu este în stare s-o înțeleagă pe cea dum- 
nezeiască, dar, în același timp, mărturisim şi aceea că orice înțelep- 
ciune care se mărgineşte numai la om este nebunie în fața celei dum- 
nezeieşti” (Origen, Comentariul la Evanghelia după Luca, VI, 13-14, 
pp. 380-382). 

Comparând pe lisus Hristos cu zeități ca Hercule, Asclepios sau 
Dionysos, Origen pune în discuţie sfințenia vieții fiecăruia şi sfințenia 
celor ce au relatat despre faptele acestora, în cazul Domnului cele re- 
latate nefiind legende, întrucât au fost scrise de martori oculari, mar- 
tori „care au dovedit prin fapte şi printr-un întreg stil de viaţă că ei 
au fost convinşi de adevărul celor văzute, demonstrând vrednicia de 
credinţă a istorisirii lor prin suferinţele pe care le-au îndurat de dragul 
învăţăturii lor” (Origen, Contra lui Celsus, III, p. 184). Astfel, în cazul 
sfinților există o conformitate între viață, mărturisire şi apologie, viața 
devenind o mărturisire continuă, o apologie continuă a Persoanei lui 
lisus Hristos, iar apostolii, martirii și mărturisitorii fiind cu toţii mar- 
torii Adevărului. 

Aspecte apologetice întâlnim şi în lucrarea Despre principii, consi- 
derată cea mai timpurie lucrare dogmatică în care Origen încearcă să 
concilieze creştinismul cu filosofia. Această lucrare era orientată, prin- 
tre altele, şi împotriva lui Marcion, Valentin şi Vasilide. Apologia lui 
Origen se desfăşoară în acest caz în două direcţii: a) împotriva erezii- 
lor şi b) împotriva filosofiei, de care este totuși influenţată gândirea sa. 

Dar apologia lui Origen în mediul cultural al secolului al II-lea 
conţine nu numai observaţii şi argumente critice împotriva ereziilor 
vremii, ci şi multe consideraţii cu privire la ştiinţele vremii, în special 
la astronomie. El împărtășește multe dintre concepţiile ştiinţei elenis- 
tice, mai ales în ceea ce priveşte cosmologia, dar exprimă şi opinii cri- 
tice faţă de doctrinele peripatetică, platonică, stoică şi gnostică. 

Plecând de la inaccesibilitatea ființială a lui Dumnezeu, Origen 
subliniază cunoașterea Lui din lucrările Sale, din măreţia cosmosu- 
lui. Dumnezeu este numit de Origen, pe urmele lui Platon, Plutarh şi 
Filon, dar și ale lui Clement Romanul, Sf. Iustin Martirul și Filosoful 
şi Clement Alexandrinul, „Părintele lumii întregi” şi „însăşi rațiunea 
de a fi a lumii întregi” (Origen, Despre principii, L, 1, 6, p. 49). 

Din dorinţa de a argumenta, prin mijloacele unei gândiri filosofice 
străine de Revelaţie, propriul sistem cosmologic, Origen face erori care 
influenţează decisiv atât antropologia, cât şi hristologia sa. De exemplu, 
Origen nu a reușit să facă distincție între dimensiunea ontologică şi cea 
cosmologică, ajungând astfel la concluzia că totul este actualizat în mod 

etern, şi aceasta din cauza eșecului sintezei sale între cosmologia biblică 
şi presupoziţiile metafizice ale platonismului. Origen consideră creatura 
drept operă a naturii divine, care este bună, și nu a voinţei divine, şi de 
aici concepţia sa despre existența dintotdeauna a lumii. 


Relevanţa operei lui Origen în contextul Apologeticii ortodoxe 


Origen descoperă rolul important al Sfintei Scripturi în cadrul apo- 
logiei, precum şi metoda alegorică de interpretare a textelor Scripturii 
pentru înţelesul lor profund duhovnicesc. Apologia lui Origen se con- 
struieşte mai mult ca răspuns la diferitele provocări pe care le formula 
filosofia antică la adresa creștinismului. Ca și în cazul lui Clement, apo- 
logia lui Origen reprezintă un demers în care sunt formulate observaţii 
critice atât la adresa ereziilor, cât şi la adresa filosofiei. În acest fel, meto- 
da apologetică a lui Origen ne avertizează asupra rolului pe care filosofia 
trebuie să-l aibă în dezvoltările apologetice, sugerând totodată un mod 
în care trebuie să fie asimilată în interiorul demersului apologetic. Cen- 
trul apologiei lui Origen este Logosul, Hristos, pe Care orice apologetică 
ortodoxă trebuie să Îl identifice și să Îl mărturisească. 


4.1.3. Sfântul Atanasie cel Mare 


Viaţa 

Sf. Atanasie cel Mare (295-373) se naște la Alexandria, petrece o 
perioadă în pustiul Tebaidei cu Sf. Antonie cel Mare, iar ulterior devine 
diacon în Alexandria, participând la Sinodul I Ecumenic de la Niceea 
(325). În 328 este ales patriarh al Alexandriei, fiind deosebit de activ în 
lupta împotriva ereziei ariene. În contextul acestor dispute, este de cinci 
ori exilat, rezistând calomniilor şi mărturisind adevărul întrupării în is- 
torie a Logosului Hristos, Cel ce este de o ființă cu Tatăl. Din cei 46 de 
ani de episcopat, mai mult de 16 ani a fost exilat. 


Opera 
Începând cu secolul al IV-lea, apologia creştină primeşte nuanţe noi, 
creştinismul devenind religie licită în cadrul Imperiului şi beneficiind 

de nenumărate drepturi. Scrierile capătă mai multă consistență, sunt mai 
extinse şi reflectă deschideri mai ample și mai profunde față de filosofia și 
ştiinţele vremii. 

Opera apologetică a Sf. Atanasie cel Mare este concentrată în 
Cuvânt împotriva elinilor şi Despre întruparea Cuvântului, această din 
urmă operă fiind scrisă înainte de Sinodul | Ecumenic. Dacă în prima 
lucrare contestă politeismul păgân, subliniind importanța monoteis- 
mului, în cea de-a doua lucrare Sfântul Atanasie accentuează impor- 
tanţa întrupării, morţii şi învierii lui Hristos, respingând în acest sens şi 
obiecțiile iudeilor. 

Lucrările cu caracter mai mult dogmatic, dar şi apologetic sunt 
Contra arienilor, în care, apelând la Scriptură şi Tradiţia Bisericii de 
până la el, Atanasie demonstrează dumnezeirea lui Hristos. "Totodată, 
combate pe Arie, Sabelie, Pavel de Samosata şi Marcel de Ancira. Tot 
între scrierile cu caracter dogmatic amintim Epistolele dogmatice către 
Serapion din Ihmuis, în care îi combate nu numai pe arieni, ci mai ales 
pe cei ce negau divinitatea Sfântului Duh. A mai scris Epistola despre 
sinoade, Epistola către Epictet, Epistole hristologice către episcopul Adelfiu 
şi filosoful Maximus, dar şi Apologie către împăratul Constanțiu, Apolo- 
gie despre fuga sa, Apologia contra arienilor, toate acestea ilustrând un 
profund simţ apologetic. 


Menţiuni apologetice în opera Sfântului Atanasie cel Mare 


Sf. Atanasie cel Mare a avut rolul decisiv în delimitarea credinţei creş- 
tine față de vechea filosofie greacă, prelungită în Biserica primelor veacuri 
prin tot felul de sisteme gnostice. Sfântul Atanasie a făcut distincția fun- 
damentală între creat şi necreat, şi de aici între teologie şi iconomie. Astfel, 
se susține participarea creaţiei la Dumnezeu prin intermediul energiilor 
necreate ale lui Dumnezeu. Dacă demersul general al teologiei ante-nice- 
ene avea în centrul său iconomia care prezintă lucrarea Treimii în creaţie, 
Părinţii Sinodului | Ecumenic vor face eforturi considerabile pentru a tra- 
sa distincţiile necesare între creat şi necreat, Treime şi cosmos, neizolând 
Treimea de cosmos, dar nici identificând-o cu cosmosul. În acest sens, 
s-ar putea spune că apologia Sf. Atanasie cel Mare viza nu doar cosmolo- 
gia, ci şi hristologia, şi de aici, soteriologia. 

Specificul gândirii atanasiene constă în întemeierea teologic-biblică a 
triadologiei şi cosmologiei creştine, spre deosebire de unele cercuri inte- 
lectuale care căutau să fundamenteze dogma trinitară pe baza noţiunilor 
filosofiei greceşti, ajungând astfel la un panteism exprimat în mod mai 
mult sau mai puţin direct, panteism pe care Sfântul Atanasie îl evită prin 
termenul ouoovotoc, deoființă, termen care se impune şi în Simbolul de 
credință niceo-constantinopolitan. Sfântul Atanasie asumă terminologia 
filosofică şi o împlineşte cu conţinut revelațional, tocmai pentru ca Reve- 
laţia să fie înţeleasă de oamenii vremii. 

Teologia Logosului se dezvoltă în jurul temei iconomiei divine 
în timp şi spaţiu, depăşind esenţialismul static și formele modaliste și 
subordinaţiaoniste impuse de ereziile veacurilor primare. Prin Logos se 
revelează dumnezeirea tri-ipostatică ce imprimă viață creaţiei prin ener- 
giile ei divine şi îndumnezeietoare. Dacă sabelianismul nega distincția 
Persoanelor - Dumnezeu S-a descoperit drept Creator sub chipul Tatălui, 
iar în Întrupare același Dumnezeu ar fi luat o altă persoană, cea a Fiului 
—, arianismul promova o separație între persoanele divine care mergea 
până la anularea egalităţii fiinţiale. Arie susținea că deşi Fiul este după 
fiinţa Sa o creatură, prin El Dumnezeu a creat toate, chiar şi timpul. Încât, 
scopul pentru care Dumnezeu l-a creat pe Fiul, susținea Arie, este creația 
lumii, EI primind la creaţie puterea creatoare a Tatălui şi devenind astfel 
Fiu adoptiv al Tatălui. Astfel, pentru Arie doctrina Logosului de inspira- 
ţie soteriologică a Scripturii a devenit o speculație cosmologică, iar viața 
Fiului lui Dumnezeu a devenit subsecventă cosmosului. 

Pentru cei mai mulţi dintre Părinţii secolului al IV-lea, ceea ce lega 
cosmologia teologică din crezul niceean de cosmologia platonică formu- 
lată în Timaios era afirmarea doctrinei despre Logos. Aceasta chiar dacă 
prin formularea ideii, prezentă în Simbolul de credinţă, potrivit căreia 
toate s-au făcut prin Unul Domn lisus Hristos, Fiul lui Dumnezeu, cele 
două cosmologii se distanțează fundamental (Jaroslav Pelikan, Iisus de-a 
lungul secolelor..., pp. 76-77). 

Sf. Atanasie cel Mare, împotriva oricărui demers eretic care susținea 
crearea lumii de către Dumnezeu din necesitate, arată că lumea este operă 
a iubirii şi bunătăţii personale ale lui Dumnezeu, bunătate şi iubire care se 
exteriorizează şi se răsfrâng asupra creaţiei, răscumpărarea realizată prin 

Logosul întrupat fiind tot expresia acestei iubiri. Prin dogma de la Niceea, 
Părinţii Bisericii au evidenţiat transcendenţa divină a Logosului, Care 
prin aceasta nu mai este un simplu mediator între Dumnezeu și lume, ca 
în platonism, EI fiind de fapt Rațiunea tuturor lucrurilor, Rațiunea perso- 
nală care creează lumea ex nihilo, din iubire. 

Sfântul Atanasie ia atitudine critică nu numai faţă de învățătura lui 
Arie, ci şi față de cosmologia epicureică, în care se considera că toate s-au 
produs de la sine, din întâmplare, în afara oricărei providenţe. De aseme- 
nea, sunt exprimate critici şi la adresa cosmologiei platoniciene, în care 
se considera că Dumnezeu le-a făcut pe toate dintr-o materie mai înainte 
existentă și veşnică. În fine, sunt formulate menţiuni şi împotriva cosmo- 
logiei gnostice a lui Marcion, în care se afirma că există un alt făcător al 
tuturor decât Tatăl Domnului nostru lisus Hristos (Sf. Atanasie cel Mare, 
Tratat despre Întruparea Cuvântului, Il, pp. 90-91). 

Spre deosebire de cosmologiile păgâne, în care elementele lumii se 
aflau într-o opoziţie sau într-o confuzie totală, în învăţătura creștină des- 
pre cosmologie, așa cum a fost formulată ea după sinodul de la Niceea, 
elementele lumii se află prin Logos într-o unitate şi o diversitate depli- 
nă, Logosul fiind punctul de plecare şi de sosire în dezvoltarea tuturor 
interpretărilor de ordin cosmologic. 

O cosmologie fără Logos este a-logică, este fără sens, deoarece ele- 
mentele cosmice sunt unite în Logos fără să se amestece și fără să-şi 
piardă identitatea, rămânând în același timp distincte fără să se împar- 
tă şi fără să se despartă, așa încât putem vorbi și în creaţie de o unitate 
în diversitate. Disputa teologică a Sfântului Atanasie cu aceste sisteme 
are marele merit de a fi precizat conţinutul credinţei evanghelice nu 
numai față de arianism, neoplatonism sau gnosticism, ci şi față de gân- 
direa origenistă, care, deşi era opusă arianismului era totuşi impregna- 
tă de elemente panteiste. 

Sf. Atanasie cel Mare arată că înţelepţi și filosofii Antichității, „scri- 
ind atâtea, n-au reuşit să convingă pe nimeni despre nemurire şi viața în 
virtute, în timp ce Hristos, prin „cuvinte simple” și „oameni neînvățaţi 
în ale vorbirii”, a reuşit să convingă mulți oameni să disprețuiască moar- 
tea şi să privească spre cele veşnice. El continuă: „Ioate acestea spuse 
de noi nu sunt numai cuvinte, ci au mărturia adevărului din experienţa 

însăși. Să vină cel ce voiește să privească dovada virtuţii în fecioarele lui 
Hristos şi în tinerii ce păzesc curăţia fecioriei, iar credinţa în nemurire, 
în ceata aşa de mare a martirilor” (Sf. Atanasie cel Mare, Tratat despre 
Întruparea Cuvântului, IL, XLVII-XLVIII, pp. 144-145). 

În Viaţa Cuviosului Părintelui nostru Antonie, Sf. Atanasie cel 
Mare vorbeşte despre împărţirea pe care Sfântul Antonie o face în ac- 
tul cunoaşterii privitoare la Dumnezeu, care constă în credința născu- 
tă din simţirea sufletului şi în argumentarea rațională. Sfântul Anto- 
nie demonstrează, înaintea înţelepţilor elini care doreau să biruiască 
legitimitatea propovăduirii „dumnezeieştii Cruci” cu silogismele fi- 
losofiei, că în cunoașterea lui Dumnezeu credinţa rămâne primordi- 
ală. În cadrul acestui proces, nu este admisă confuzia între creatură 
şi Creator. „lar aceia șovăind şi întorcându-se într-o parte şi în alta, 
Antonie zâmbind a zis iarăşi prin tălmaci: « Acestea (călumea nu e Dum- 
nezeu) se dovedesc chiar prin arătarea lor. Dar fiindcă voi vă bizuiţi mai 
mult pe argumente raţionale şi având meșteșugul acesta, voiţi ca şi noi 
să ne întemeiem credinţa în Dumnezeu pe dovedirea raţională. Spuneţi 
mai întâi voi: Cum se poate ajunge la cunoaşterea sigură a lucrurilor şi 
mai ales a lui Dumnezeu: prin dovedire rațională sau prin lucrarea cre- 
dinţei? Şi ce e mai întâi: lucrarea credinţei sau dovedirea rațională?» Iar 
aceia răspunzând că mai întâi este lucrarea credinţei şi aceasta e cu- 
noştința sigură, Antonie a zis: «Bine aţi spus. Căci credința se naș- 
te din simţirea sufletului, iar argumentarea rațională, din meșteșugul 
celor ce construiesc. Drept aceea, cei ce au lucrarea credinței nu au 
nevoie de dovedirea rațională sau poate că le e de prisos. Şi de fapt, ceea 
ce noi înțelegem prin credinţă, voi încercaţi să dovediţi prin jude- 
căţi. Şi de multe ori voi nici nu puteţi exprima ceea ce înțelegem noi. 
Deci mai bună şi mai sigură e lucrarea credinţei decât silogismele 
voastre sofistice»”. 

Primordială este cunoașterea existenţială, care mai apoi se exprimă 
şi se explicitează pe cât posibil printr-o cunoaștere rațională. Exemplul 
îl întâlnim în Vieţile Sfinților: „Venind iarăşi unii asemenea acestora la el 
în muntele din afară şi gândindu-se că-l iau în râs că nu învățase carte, 
Antonie zise către ei: «Ce credeţi? Ce e mai întâi: mintea sau cartea? Şi 
care din ele e pricina celeilalte: mintea a cărţii sau cartea a minţii?” lar 

aceia răspunzând că întâi e mintea şi că ea a născocit cartea, Antonie le 
zise: «Deci cel cu mintea sănătoasă n-are nevoie de carte». Aceasta i-a 
uimit atât pe aceia, cât și pe cei de față. Deci au plecat minunându-se că 
au văzut atâta deşteptăciune la un om simplu”. 

Observăm pe de o parte inferioritatea cunoaşterii raționale față de 
cunoaşterea prin credință, chiar insuficiența ei, insuficiență care, însă, 
nu trebuie să ne determine la anularea sau nesocotirea acestei cunoaş- 
teri, întrucât, dacă este privită ca fiind unită cu credința, poate da roade 
remarcabile şi o unitate a actului gnoseologic. Credinţa „o ia înaintea ar- 
gumentării raționale”. Se poate observa pe alocuri în această scriere un fel 
de subordonare a însemnătăţii cunoașterii raționale în gândirea Sfântului 
Antonie, care totuşi are rolul ei în procesul cunoaşterii lui Dumnezeu: „Pe 
aceasta de veți avea-o şi voi, nu veţi mai căuta dovedire prin raționamen- 
te, ci veţi socoti îndestulătoare credința în Hristos”. Sfântul Antonie face 
distincţia între cunoaşterea rațională, care este mai prejos de cunoaşterea 
prin credinţă, şi cunoaşterea ca rod al cugetării diavoleşti, care este neraţi- 
onală şi strâmbă (Sf. Atanasie cel Mare, Viaţa Cuviosului Părintelui nostru 
Antonie, LXXVI, LXXIX, LXXXI, pp. 235-239). 


Relevanţa operei Sfântului Atanasie cel Mare 
în contextul apologeticii ortodoxe 


Opera Sf. Atanasie cel Mare rămâne emblematică pentru Apo- 
logetica ortodoxă prin fundamentarea ei revelațională, precum şi 
prin caracterul mărturisitor al adevărului descoperit în lisus Hristos, 
Dumnezeu și Om. Este foarte actuală, mai ales în contextul diverselor 
contestaţii care circulă şi astăzi, în lumea contemporană, la adresa 
Persoanei lui Hristos ca Dumnezeu şi Om. Apologetul ortodox des- 
coperă în lucrările Sfântului Atanasie o profundă argumentaţie raţio- 
nală şi duhovnicească. Apologia Sfântului Atanasie pleacă dinspre 
interiorul Bisericii, al Scripturii şi Tradiţiei spre exteriorul diverselor 
concepţii filosofice contemporane lui în vederea argumentării divi- 
no-umanităţii lui Hristos. El nu ezită să arate nici limitele lumii şi ale 
cunoașterii prin reflecţia filosofiei antice, şi nici pericolul ereziilor 
fundamentate mai mult pe logica raţiunii omenești, utilizată în filo- 
sofie, decât pe Revelaţie. 

Opera Sfântului Atanasie pune în valoare principiul selecţiei pe 
care teologia trebuie să-l aplice în raportul ei cu orice strădanie filo- 
sofică omenească. El preia apologetic un termen folosit de eretici şi cu 
adânci rădăcini în filosofia antică - homoousios — şi îl transformă în 
termen-punte de legătură ce stabileşte o unitate între conţinutul Re- 
velaţiei şi mijloacele umane de a o exprima. Prin aceasta nu dă numai 
un răspuns definitiv arienilor, ci subliniază un principiu ce priveşte ra- 
portul dintre teologie şi cultura lumii. Avem de-a face cu o îmbogăţire 
a orizontului reflecţiei creştine printr-o tot mai largă deschidere a teo- 
logiei către achiziţiile culturale ale lumii adunate dincolo de granițele 
Templului şi ale Bisericii, deschidere ce dezvăluie vocaţia universală a 
Revelaţiei făcute prin Fiul. 


4.2. Părinţii capadocieni: Sfântul Vasile cel Mare, 
Sfântul Grigorie de Nazianz şi Sfântul Grigorie de Nyssa 


4.2.1. Sfântul Vasile cel Mare 


Viaţa 

Sf. Vasile cel Mare (330-379) s-a născut în Cezareea Capadociei, 
a urmat studii în Cezareea Palestinei, la Constantinopol (cu retorul 
Libaniu) şi Atena, devenind prieten apropiat cu Sfântul Grigorie de 
Nazianz. Botezat de episcopul Dianiu de Cezareea, călătoreşte în Egipt, 
Palestina și Mesopotamia pentru a cunoaște viaţa monahală, devenind 
apoi preot şi episcop al Cezareei Capadociei. Luptă energic împotriva ere- 
ziilor ariană şi pnevmatomahă, dezvoltând în acelaşi timp o bogată acti- 
vitate filantropică în Biserică. Scrie reguli pentru viața monahală, opera 
sa teologică având profunde implicaţii dogmatic-apologetice şi practice. 


Opera 

În cadrul operei sale, lucrările Contra lui Eunomie şi Despre Sfân- 
tul Duh ocupă un loc special. Omilia Către tineri pune în valoare dis- 
cernământul prin care aceştia pot să selecteze din scrierile păgâne, ca 
albina din flori, ceea ce este bun şi folositor, în conformitate cu Revela- 
ţia. Omiliile la Hexaemeron descoperă nu numai capacitatea exegetică a 

Sfântului Vasile, ci şi iscusința sa apologetică. În Omilii la Psalmi, 
Sfântul Vasile foloseşte metoda alegorică, spre deosebire de Omiliile la 
Hexaemeron în care predomină sensul literal al Scripturii. Nici genul 
epistolar nu lipseşte din opera Sf. Vasile cel Mare, în epistolele sale -— 
care abordează variate teme - putând fi descoperite numeroase aspec- 
te apologetice. 


Menţiuni apologetice în opera Sfântului Vasile cel Mare 


Omiliile la Hexaemeron ale Sf. Vasile cel Mare se caracterizează prin- 
tr-o atitudine apologetică exprimată de pe poziţii duhovnicești eclesiale, 
atitudine din care transpare metoda apologetică a Părinților în interio- 
rul 'Tradiţiei Bisericii. Aceste Omilii debutează cu denunțarea celor care 
aveau o concepţie autonomă despre lume, fiind afirmat adevărul creaţiei 
lui Dumnezeu, adevăr ce poate fi pătruns doar prin asumarea viziunii du- 
hovniceşti, ascetic-contemplative a Bisericii. Apologia creaţiei împotriva 
celor care tăgăduiau caracterul ei teonom nu se realizează de pe poziţiile 
rațional-argumentative şi mitologice specifice filosofiei antice, ci printr-o 
asumare ascetic-contemplativă şi rațională strâns legată de cele descoperi- 
te unui sfânt, Moise, de către Dumnezeu și fixate în Scriptură. 

Pentru Sf. Vasile cel Mare, cunoaşterea lumii se fundamentează 
nu pe principiile dispersate, contradictorii şi parţiale care ar putea fi 
desprinse printr-o reflecţie omenească pe marginea lumii, ci pe princi- 
piile unitare şi desăvârşite ale Revelaţiei lui Dumnezeu în istorie. Sen- 
sul apologiei Sfântului Vasile este acela ca omul să descopere din cele 
create cele necreate, lumea fiind „o şcoală şi un loc de învăţătură a 
sufletelor omeneşti” şi totodată „un loc unde se poate învăţa cunoaște- 
rea lui Dumnezeu, fiind prin cele văzute şi simţite în lume, o călăuză a 
minţii pentru contemplarea celor nevăzute” (Sf. Vasile cel Mare, Omilii 
la Hexaemeron, |, 6, pp. 76-77). 

Din perspectiva datelor Revelaţiei, Sfântul Vasile evidenţiază con- 
tradicţiile şi lipsa de unitate a concepţiilor antice despre originea, sen- 
sul şi finalitatea lumii, concepțiile materialist-autonome ale filosofiei 
care nu puneau la baza creaţiei realitatea Dumnezeului Viu şi personal 
fiind numite „pânză de păianjen”. În abordarea concepţiilor filosofiei 
greceşti despre cosmos, Sfântul Vasile abordează o metodă apologetică 

pe care o întâlnim adesea la apologeţii creştini ai primelor veacuri în 
raportarea lor la filosofia antică. 

El descoperă lipsa consensului şi relativitatea concepţiilor cos- 
mologice ale filosofilor greci, în sensul că nicio concepţie nu a rămas 
neclintită şi nerăsturnată, ci întotdeauna „ideile celui de-al doilea au 
surpat ideile celui dintâi”, filosofii combătându-se unii pe alţii. Această 
stare a fost generată de subiectivismul care domina fiecare concepţie 
în parte în ceea ce priveşte problematica cosmologică, filosofii nu au 
pus la „temelia creaţiei universului o cauză raţională, ci ideile lor des- 
pre facerea lumii şi concluziile neştiinţei lor inițiale despre Dumnezeu” 
(Sf. Vasile cel Mare, Omilii la Hexaemeron, I, 7, pp. 72-73). 

Ca răspuns la această situaţie, şi în concordanţă cu ansamblul exe- 
gezei Tradiţiei, Sfântul Vasile combate concepţiile eleniste ale şcolilor 
ioniană şi atomistă, care puneau la începutul lumii elemente iraționale, 
şi urmează învăţăturii biblice după care lumea este creată de Dumne- 
zeu din nimic, subliniind totodată imposibilitatea unei materii preexis- 
tente şi coeterne cu Dumnezeu. 

Dar metoda apologetică a Sfântului Vasile nu anulează știința filo- 
sofilor şi a celor preocupaţi de astronomie, ci combate concepţiile celor 
care, cunoscând atâtea despre univers, „o singură ştiinţă din toate n-au 
descoperit, ştiinţa de a înţelege pe Dumnezeu, Creatorul universului” 
(Sf. Vasile cel Mare, Omilii la Hexaemeron, f4 75). Din această perspec- 
tivă, „cercetarea fiinţei fiecărei existenţe” nu este de folos pentru „zidirea 
Bisericii”. El îndeamnă ca minţii să i se pună „hotar” în curiozitatea ei 
de a cerceta ființa lucrurilor, din simplul motiv că omul nu va putea 
pătrunde prin ea înţelesul ultim al lucrurilor, el fiind chemat să dobân- 
dească „gândul binecredincios” prin care mărturiseşte că „toate se ţin 
prin puterea Creatorului” (Sf. Vasile cel Mare, Omilii la Hexaemeron, |, 
8-9, pp. 79-81). 

Totuşi, este semnificativ faptul că întreg caracterul teocentric al 
apologiei Sf. Vasile cel Mare nu dispreţuieşte rezultatele cercetărilor 
fizicii din vremea sa, ci, plecând de la acestea - fără să le absolutizeze 
— trece la contemplarea Creatorului din creaturi: „Dacă ţi se pare că 
poate fi adevărat ceva din cele spuse, atunci mută-ţi admiraţia spre 
Dumnezeu, Care le-a rânduit așa pe acestea! Că nu se micşorează 

admiraţia pentru lucrurile măreţe din natură dacă se descoperă chipul 
în care Dumnezeu le-a făcut. Iar dacă nu le socoteşti adevărate, simpla 
ta credinţă să-ţi fie mai puternică decât argumentele logice” (Sf. Vasile 
cel Mare, Omilii la Hexaemeron, |, 10, pp. 81-82). 

Prin această poziţionare apologetică, el nu rămâne captiv în cu- 
prinsul vreunei concepții științifice şi filosofice despre lume și om - 
deşi le descrie pe toate cele cunoscute în vremea sa —, ci le tratează 
detaşat şi liber din perspectiva Revelaţiei: „Dacă am încerca acum să 
vorbim de toate câte spun aceşti învățați, am cădea şi noi în aceeași 
pălăvrăgeală ca şi ei. Noi însă să-i lăsăm pe aceşti învăţaţi să se lupte 
între ei. Să nu mai vorbim de natura existenţelor, ci să dăm crezare 
lui Moise [...] și să slăvim pe Marele Meșter al celor făcute cu înţelep- 
ciune şi măiestrie” (Sf. Vasile cel Mare, Omilii la Hexaemeron, |, 11 
p. 83). Astfel, în cunoaşterea creaţiei este nevoie nu numai de rațiune, 
ci şi de credinţă şi de o asumare doxologică a relaţiei cu Creatorul. Cre- 
ația nu este o entitate autonomă, ci un loc al prezenţei Creatorului, așa 
încât omul, văzând creaţia în diversele ei manifestări, este chemat să-și 
amintească de măreţia Creatorului. 

Sf. Vasile cel Mare dezvoltă împotriva ereticilor o apologie care are 
la bază Scriptura şi Tradiţia Bisericii, viața comunităților. EI luptă cu 
ereticul Eunomie tocmai pentru a feri taina Întrupării Cuvântului de 
schema intelectuală a filosofiei antice. Fără a anula capacităţile raţiu- 
nii în cunoaşterea lui Dumnezeu, mărturisește inaccesibilitatea fiinţei 
lui Dumnezeu şi necesitatea asumării unei cunoașteri existenţiale și 
experimentale a lui Dumnezeu, Care nu poate fi niciodată epuizat în 
procesul cunoașterii. 


Relevanţa operei Sfântului Vasile cel Mare 
în contextul Apologeticii ortodoxe 


Opera Sf. Vasile cel Mare este poate cel mai bun exemplu de con- 
strucție apologetică pe care l-a realizat creştinismul primelor veacuri. 
Apologia Sfântului Vasile rămâne un model demn de urmat pentru 
dezvoltarea apologeticii ortodoxe în vremea noastră. Este o apolo- 
gie cu adânci rădăcini eclesial-liturgice şi comunitare din care nu lip- 
seşte discernământul selecţiei dintre virtuţi şi vicii, dintre aspectele 

constructive şi cele distructive ale filosofiei. Metoda apologetică a 
Sf. Vasile cel Mare poate fi caracterizată prin extensie, precizie în forță: 
extensia tematică în care sunt cuprinse aspecte privitoare la cosmologie 
sau gnoseologie, precizia în identificarea slăbiciunilor argumentative ale 
filosofilor şi forța cu care expune, în duhul Tradiţiei, învățătura Bisericii. 

Poziţia apologetică a Părinților Bisericii era în general una com- 
plexă, ei trebuind pe de o parte să critice manifestările decadente ale 
unei lumi idolatre, concepţiile și filosofiile ei, iar pe de altă parte să se 
deschidă față de unele valori ale aceleaşi lumi, pe care apoi să le inte- 
greze într-o viziune unitară conformă cu Revelația. De pildă, termi- 
nologia aristotelică, platonică sau stoică în ceea ce priveşte substanța 
şi ipostasul este asumată selectiv şi împlinită cu un conţinut creştin, 
revelațional. Prin această acţiune, Sfântul Vasile răspunde atât arianis- 
mului şi macedonianismului, cât şi lui Eunomie, deschizând creștinis- 
mul spre asumarea cu discernământ a culturii lumii. 


4.2.2. Sfântul Grigorie de Nazianz 


Viaţa 

Sf. Grigorie de Nazianz (329-390) s-a născut la Arianz, tatăl său, 
Grigorie, fiind episcop de Nazianz, trecut la creştinism prin strădu- 
ințele mamei sale Nona. Studiază la Cezareea Capadociei, Cezareea 
Palestinei, Alexandria și Atena, unde se împrieteneşte cu Sf. Vasile 
cel Mare. Este hirotonit preot de către tatăl său, vine la Constantino- 
pol chemat de comunitatea creştină de aici, ajunge patriarh şi participă 
la Sinodul al II-lea Ecumenic de la Constantinopol (381). Din pricina 
tulburărilor şi disputelor privind scaunul patriarhal, se retrage ca epi- 
scop la Nazianz, unde se dedică vieții duhovniceşti, grijii faţă de comu- 
nitatea de acolo şi scrisului, lăsând în urmă o profundă operă teologică. 


Opera 

Opera Sf. Grigorie de Nazianz este concentrată în cuvântările sale, 
cele mai importante dintre acestea fiind Cele cinci cuvântări teologice 
rostite în biserica Anastasia din Constantinopol. În aceste cuvântări 

apără învăţătura despre Sfânta "Treime împotriva eunomienilor şi mace- 
donienilor. Cuvântările Sfântului Grigorie tratează în general probleme 
dogmatice, apologetice, morale şi chiar personale, după cum poeziile 
sale au conţinut dogmatic, moral sau istoric, fiind realizate în principal 
ca alternativă la poeziile păgâne. Epistolele sale au un conţinut personal, 
exprimând anumite împrejurări ale propriei vieţi, dar unele dintre ele 
vădesc şi un conţinut dogmatic menit să combată apolinarismul. 


Menţiuni apologetice în opera Sfântului Grigorie de Nazianz 


Sf. Grigorie de Nazianz prezintă caracterul teonom al cosmologi- 
ei sale în contrast cu cosmologiile greceşti antice. Cele cinci cuvântări 
teologice exprimă această atitudine apologetică. El îndeamnă pe con- 
temporanii săi la lepădarea de ideile cosmologice greceşti antice, care 
făcuseră subiectul atâtor dezbateri, şi la adoptarea unei cosmologii teo- 
nome, care are în centrul ei un Dumnezeu viu, personal, experiabil şi 
incognoscibil în acelaşi timp. „Aruncă tăcerea lui Pitagora şi grăunțe- 
le orfice şi mândria mai nou exprimată prin «EI a zis». Aruncă ideile 
lui Platon şi trecerile în noi corpuri şi întoarcerile sufletelor noastre și 
amintirile şi iubirile - care n-au nimic bun - trezite în suflete de trupu- 
rile frumoase. Aruncă ateismul lui Epicur şi atomii și plăcerea nedemnă 
de un filosof. Aruncă providența meschină şi meșteşugită a lui Aristotel 
şi cuvintele despre sufletele muritoare şi caracterul omenesc al dogme- 
lor lui. Aruncă încruntarea mândră a celor din stoici, lăcomia şi hoină- 
reala cinicilor. Aruncă golul şi plinul aiurelilor ce se născoceau despre 
zei sau jertfe, despre idoli, despre demonii binefăcători, despre magie, 
despre evocarea zeilor, a sufletelor, despre puterea aștrilor. Dacă tu so- 
coteşti că toate acestea sunt nedemne de cuvânt, ca lucruri mici despre 
care s-a judecat de multe ori drept, întoarce-te la ale tale şi să cauţi ceea 
ce e vrednic de cinste în ele, şi eu îți voi arăta şi în acestea căile largi. 
Filosofează-mi despre lume sau despre lumi, despre materie, despre su- 
flet, despre firile raționale ale celor bune şi rele, despre înviere, despre 
judecată, despre răsplată, despre patimile lui Hristos” (Sf. Grigorie de 
Nazianz, Cele cinci cuvântări teologice, I, 10, p. 19). 

Sfântul Grigorie subliniază distincţia dintre Creator şi creatură, 
precum Sfântul Vasile şi Sf. Atanasie cel Mare, accentuând chemarea 

omului de a vedea în creaţie lucrarea Creatorului şi, astfel, de a se ridica 
dinspre măreţia şi ordinea creaţiei spre credința în Dumnezeu. Aceasta 
era de fapt o poziționare apologetică împotriva celor care idolatrizau 
creaţia sau o considerau autonomă. „Buna rânduială a celor văzute ne 
ajută doar să cunoaştem pe Dumnezeu şi să ne folosim de privire ca de 
o călăuză spre vederea celor mai presus de vedere, dar nu să ne păgubim 
de Dumnezeu, prin măreţia celor văzute” (Sf. Grigorie de Nazianz, Cele 
cinci cuvântări teologice II, 13, p. 32). 

Sf. Grigorie de Nazianz evidenţiază raportul dintre credinţă şi ra- 
ţiune, precum şi riscul ca o rațiune slabă, neînduhovnicită, să fie cu- 
cerită de realitatea imediată şi astfel să se ajungă la o slăbire a tainei: 
„De fapt, când pretuim mai mult puterea rațiunii, părăsind credința 
şi nesocotind autoritatea Duhului prin iscodirile noastre, rațiunea se 
arată învinsă de puterea realității — şi va fi învinsă numaidecât, odată 
ce e susținută de unealta slabă a înţelegerii noastre. Și atunci la ce se 
ajunge? Slăbiciunea rațiunii apare ca slăbiciunea tainei. Astfel, subți- 
rimea raționamentului pune în evidenţă «kenoza crucii» (1 Corinteni 
1, 17), cum socotește Pavel. Căci credința este împlinirea rațiunii noas- 
tre” (Sf. Grigorie de Nazianz, Cele cinci cuvântări teologice III, 21, 
p. 70). Găsim aici o apreciere profundă a relației dintre credinţă şi 
rațiune, raţiunea aflându-şi împlinirea în credință. Rațiunea în sens 
autonom nu poate sesiza taina, ci o slăbește, deposedând lumea de 
caracterul ei tainic, haric şi, în definitv, teonom. 


Relevanţa operei Sfântului Grigorie de Nazianz 
în contextul Apologeticii ortodoxe 


Opera Sf. Grigorie de Nazianz inspiră Apologetica ortodoxă în- 
spre o mărturisire a înălțimilor tainice ale Treimii, printr-o terminolo- 
gie precisă, printr-o delimitare de filosofiile lumii şi printr-o afirmare 
justă a raportului credință-raţiune. Apologia pe care Sfântul Grigorie 
o face Tainei Treimii este realizată din interiorul datelor Revelaţiei, 
prin ascuţimea unei minţi duhovnicești şi a unei filosofii studiate in- 
tens şi asumate selectiv. Principiul selecţiei pe care l-am identificat 
la Sf. Vasile cel Mare devine, prin Părinţii capadocieni, calea împă- 
rătească a Apologeticii răsăritene, abordarea de care s-a ţinut seama 

în raportarea teologiei ortodoxe la achizițiile oricărei civilizaţii şi la 
culmile oricărei culturi, în toate perioadele istorice care vor urma. 


4.2.3. Sfântul Grigorie de Nyssa 


Viaţa 

Sf. Grigorie de Nyssa (335-394), frate cu Sf. Vasile cel Mare, se naște 
în Cezareea Capadociei. Devine retor, se căsătorește, iar după moartea 
soţiei se retrage la mănăstirea Iris din Pont, unde se dedică ascezei şi stu- 
diului. În 371 este ales episcop de Nyssa, împotriva voii sale, loc pe care 
îl pierde în 376 ca rezultat al intrigilor ariene. Sfântul Grigorie ia parte 
la al II-lea Sinod Ecumenic de la Constantinopol (381). 


Opera 

Opera Sf. Grigorie de Nyssa cuprinde numeroase scrieri dog- 
matice, dintre care cele mai importante sunt lucrările împotriva lui 
Eunomie şi împotriva lui Apolinarie, Dialogul despre suflet și înviere, 
Despre credință către Simplicius, Despre Treime către Eustațiu, cu un 
pronunţat caracter apologetic. În aceste lucrări sunt apărate aspecte 
esenţiale ale învățăturii ortodoxe despre Treime, lisus Hristos, despre 
om şi lume ca şi creaţie a lui Dumnezeu, despre valoarea sufletului şi 
viaţa veşnică. Între scrierile exegetice amintim Despre crearea omului, 
Explicaţie apologetică la Hexaemeron, Despre pitonisă, Despre rugăciu- 
nea domnească. Amintim şi lucrările Despre viața lui Moise, Tâlcuire 
la Cântarea Cântărilor şi Marele cuvânt catehetic, ultima având un pro- 
nunțat caracter apologetic. 


Menţiuni apologetice în opera Sfântului Grigorie de Nyssa 

Împotriva cosmologiei platonice, Sf. Grigorie de Nyssa arată că 
lumea are un început, afirmând totodată şi diversitatea lumii în unitate. 
Creaţia are un început și un sfârșit, la fel cum și mişcarea proprie crea- 
ţiei are un început și un sfârşit. EI folosește numirea de Unul, specifică 
filosofiei neo-platonice, însă cu un alt înţeles, fundamental diferit de cel 
statuat în neoplatonism. Astfel, Unul la Sfântul Grigorie nu este o esență 

impersonală, nici o esență de natură panteistă, ci Dumnezeu cel Per- 
sonal, un Dumnezeu întreit în Persoane (Sf. Grigorie de Nyssa, Tâlcuire 
la Cântarea Cântărilor, VIII, p. 229). 

Plecând de la creaţie, de la frumuseţea şi măreţia ei, Sfântul Gri- 
gorie vorbeşte despre cunoaşterea prin analogie a Ziditorului lumii, 
subliniind şi confuzia pe care o generează cei care se opresc numai la 
suprafața lumii. Prin acestea, Sfântul Grigorie evidenţiază caracterul 
nevăzut, tainic al Creaţiei, care nu poate fi perceput prin simţuri, dar 
care se şi deosebeşte fundamental de Creatorul necreat şi veşnic. Me- 
toda apologetică a Sfântului Grigorie are drept scop „zidirea Bisericii” 
prin abordarea diversă a celor care nu cunosc credința în Hristos. „Ire- 
buie să spunem însă că nu există o singură metodă de a învăţa pe toți 
cei care se apropie de învățătură, ci la învăţăturile deosebitelor religii 
trebuie folosite şi metode de învăţare diferite, bineștiind că, chiar dacă 
ținta învăţământului este una, metoda de a-l propovădui nu-i pentru 
oricine aceeaşi. Cel ce urmează învățăturii iudaice se leagă de un anumit 
fel de idei, câtă vreme cel ce a trăit în păgânism se pasionează de cu totul 
altele. La fel stau lucrurile şi cu cel din partida lui Eunomie, a lui Manes, 
a lui Marcian, Valentin, Vasilide sau a oricăruia din şirul celor ce pe- 
trec în credințe rătăcite. Întrucât fiecare din aceştia au vederi deosebite, 
înseamnă că şi noi va trebui să ducem lupta contra fiecăreia din aceste 
credinţe ale lor. Aceasta pentru că totdeauna felul bolii ne arată şi pe al 
vindecării” (Sf. Grigorie de Nyssa, Marele cuvânt catehetic, p. 286). 

Acest text pune în evidenţă necesitatea unei duble atenţii în demer- 
sul mărturisirii credinţei: o flexibilitate a demersului apologetic, în sensul 
adaptării metodei la fiecare dintre situaţiile concrete în care se cere mărtu- 
risită şi apărată credinţa, deopotrivă cu păstrarea neștirbită a Adevărului 
de credinţă, neafectat în conţinut de împrejurările în care este mărturisit 
lisus Hristos. În exprimarea apologetică a adevărului credinței este nece- 
sar să cunoaștem starea, orientările şi ideile celui căruia ne adresăm. 

Pentru Sf. Grigorie de Nyssa, unirea este condiţia cunoaşterii lui 
Dumnezeu, şi nu invers. Cu cât sufletul se unește mai mult cu Dum- 
nezeu, cu atât creşte şi dorința de apropiere de EI în înţelegerea tainei 
Lui de neînțeles. În aceasta constă adevărata cunoaștere a Celui căutat, 
în a cunoaște prin aceea că nu cunoaşte. Observăm şi aici exprimarea 

paradoxală a Părinților Bisericii, care cuprindea deopotrivă posibilită- 
țile raţiunii şi adâncul tainei la care se raportau personal în procesul 
cunoaşterii. Ei se delimitează astfel de abordările care subliniau unilate- 
ralitatea raţională a cunoașterii, de lipsa de orizont a cunoaşterii bazate 
doar pe puterile raţiunii omeneşti. În aprinsele dispute cu Eunomie şi cu 
alți eretici, Părinţii capadocieni dezavuează astfel de forme de cunoaște- 
re, subliniind rolul Rvelaţiei și al credinţei în descoperirea Adevărului. 

În alt loc, Sf. Grigorie de Nyssa vorbeşte despre incapacitatea cu- 
vântului de a reda cele pe care mintea le-a contemplat, așa încât „toată 
ştiinţa minţii omeneşti este slabă în enunţarea celor neajunse”. În Omilii 
la Ecclesiast, el arată că Dumnezeu, identificat cu Binele, fiind deasupra 
creaturii, este în acelaşi timp mai presus de puterea noastră de înţele- 
gere, mintea noastră orientată spaţial şi temporal fiind în incapacitate 
de a pătrunde natura nemărginită a Dumnezeirii, Aceasta fiind dincolo 
de veacuri şi de spaţiu. Mintea nu are altceva de constatat decât că Cel 
pe care Îl caută este mai presus decât firea creaturii, „e cu totul altceva 
decât lucrurile care pot fi cunoscute”, mintea adoptând o atitudine apo- 
fatică fundamentată pe tăcere şi admiraţie în faţa misterului de necu- 
prins al dumnezeirii (Sf. Grigorie de Nyssa, Omilii la Ecclesiast, pp. 205, 
266-267). Urcuşul catafatic-apofatic al omului spre Dumnezeu este ilus- 
trat şi asemănat cu urcuşul lui Moise pe muntele Sinai. 


Relevanţa operei Sfântului Grigorie de Nyssa 
în contextul Apologeticii ortodoxe 


Creştinismul răsăritean nu s-a plasat niciodată în întregimea lui 
pe o poziţie ostilă raţiunii, filosofiei sau științei. În același timp însă, 
teologia Sfinţilor Părinţi ai primelor veacuri creştine nu a supraestimat 
niciodată puterile de înţelegere ale rațiunii omenești în comparaţie cu 
celelalte puteri ale spiritului sau ale ființei umane. Creștinismul răsări- 
tean nu face astfel din rațiunea umană un zeu, dar nici nu o anulează, ci 
o priveşte ca un dar oferit de Dumnezeu, încurajând astfel cunoaşterea şi 
progresul ştiinţei autentice, care potențează rolul şi rostul omului pe acest 
pământ, în conformitate cu voia revelată a Creatorului. 

Prin urmare, înțelepciunea lumii prin ea însăşi nu poate ajun- 
ge la experienţa deplină a lui Dumnezeu, fiind necesară o participare a 

acesteia la taina lui Dumnezeu în unire cu credința omului și cu experien- 
ţa Celui revelat. Numai o unitate raţional-duhovnicească, care păstrează 
rațiunea omului deschisă spre descoperirile credinţei, poate să ofere, în 
experienţa cunoaşterii, o viziune unitară asupra sensului creaţiei, punând 
omul şi cosmosul în legătură cu Dumnezeu şi în conformitate cu modul 
în care Dumnezeu S-a revelat. Astfel, înțelepciunea lumii are nevoie de 
înțelepciunea lui Dumnezeu pentru a fi parte a unei istorii transfigurate 
în lumina şi taina Împărăției. În ultimă instanţă, această perspectivă ne 
este descoperită de metoda apologetică a Părinților capadocieni, metodă 
prezentă şi în opera şi gândirea Sf. Grigorie de Nyssa. 


Subiecte de rezolvat 


1. Precizaţi care este atitudinea Părinților alexandrini şi capado- 
cieni faţă de filosofia antică. 

2. Precizaţi pe ce se fundamentează apologia Părinților alexandrini 
şi capadocieni. 

3. Precizaţi rolul Sf. Atanasie cel Mare la întărirea poziţiilor apolo- 
getice ale Bisericii. 

4. Ce rol au avut Părinţii capadocieni în precizarea raportului rați- 
une-credință? 

5. Repere patristice privind relaţia dintre credinţă și rațiune 


Cuvinte-cheie: Sfânta Scriptură, creaţie, Întruparea Fiului lui Dumnezeu, 
rațiune, credință, cunoaştere, vedere mai presus de minte. 


5.1. Credința ca vedere mai presus de înțelegere. 
Repere filocalice 


Gândirea patristică evidenţiază o perspectivă cuprinzătoare în care 
este subliniată şi valorificată reciprocitatea dintre rațiune şi credință. Mai 
ales în ultimele secole, odată cu influența modernităţii, se consolidează 
o mentalitate conform căreia este acreditată ideea unei separaţii între 
rațiune şi credinţă. Prin influență ideologică, această separare devine 
suportul promovării unor conflicte artificiale între credinţă și rațiune, 
între teologie şi ştiinţă. Aşa cum vom vedea, prin diferite ideologii (și 
mai ales odată cu iluminismul) sunt consacrate expresii precum crede și 
nu cerceta, care se impun ca sloganuri ale unei propagande ideologice, 
cu eficiență devastatoare la nivelul opiniei publice. În acest context, atât 
identitatea credinţei, cât şi cea a raţiunii sunt distorsionate. 

Din păcate, acest tip de interpretare a relaţiei dintre credinţă și rațiune 
a influențat majoritatea lucrărilor apologetice prin care s-a încercat cre- 
dibilizarea credinţei în raport cu discursul ştiinţific sau filosofic, în cu- 
prinsul unei cunoașteri raționale. În felul acesta de înţelegere, credința 
rămâne doar trăire subiectivă, structurată printr-o atitudine emoţională, 
iar raţiunea este doar gândire obiectivă, exprimată printr-un demers cere- 
bral, supus exigențelor logicii formale. Într-o asemenea perspectivă s-au 
dezvoltat tipare reducţioniste şi unilaterale. Pentru cineva familiarizat cu 
astfel de tipare, poate să contrarieze încercarea de a valorifica reperele 
filocalice în relația dintre credinţă şi rațiune. 

Considerăm însă că structurarea deopotrivă duhovnicească şi 
eclesială a Apologeticii ortodoxe poate fi accentuată prin valorificarea 

reperelor filocalice care vizează relaţia dintre credinţă și rațiune. Am 
văzut că Părinţii capadocieni legau cunoașterea de experiența directă 
a comuniunii cu Dumnezeu, Care Se revelează lumii descoperind de- 
odată şi tainele ei. În viaţa spirituală fixată în textele filocalice, găsim 
numeroase locuri care adâncesc această relaţie între cunoașterea lui 
Dumnezeu şi viață, prin asumarea unei credinţe autentice. De aceea, 
considerăm că Tradiţia filocalică are un potenţial semnificativ şi specific 
cu privire la raportul dintre credinţă şi rațiune în orizontul cunoaşterii 
lui Dumnezeu şi al lumii, care poate fi asumat în evidenţierea unor re- 
pere apologetice, un potenţial care poate să inspire spre depăşirea sche- 
melor reducționiste ale relaţiei dintre credinţă şi rațiune. 

Credinţa este îndeobşte înţeleasă ca aderare la anumite valori, ca sus- 
ținere rațională a unui set de afirmaţii. Chiar în limbajul uzual al credin- 
ței, ne exprimăm şi ne raportăm la simbolul niceo-constantinopolitan ca 
la o mărturisire de credinţă. Însă, gândirea filocalică distinge mai multe 
aspecte în faptul credinţei şi consideră credinţa ca viaţă călăuzită de po- 
runcile dumnezeieşti şi orientată către cultivarea virtuţilor şi comuniunea 
cu Dumnezeu drept forma cea mai înaltă a înţelegerii omenești, în care 
vederea şi participarea omului la viața dumnezeiască sunt depline. 

Întrucât în literatura filocalică găsim numeroase texte privitoare la 
experienţa vie a credinței, facem în cele ce urmează câteva menţiuni 
care reliefează deosebirile de fond între ceea ce reprezintă cunoaşterea 
rațională, ca demers omenesc autonom, și experienţa credinţei, ca for- 
mă cuprinzătoare de înţelegere. 

Există multe locuri în textele nou-testamentare şi în gândirea patristi- 
că în care credinţa primeşte nuanţe distincte, din care se pot desprinde cel 
puţin două înţelesuri diferite ale credinţei. Una este credinţa în existența 
lui Dumnezeu şi alta este credinţa în El. Prima ar putea fi asociată, dacă 
este să ținem seama de altă consideraţie, cu credinţa din auz (Romani 10, 
17), iar cealaltă reprezintă credinţa ca temelie, ca adeverire a celor nădăj- 
duite (Evrei 11, 1). Patriarhul Calist scrie că „este o credinţă care ia ființă 
prin cuvântul simplu şi deci are nevoie de dovedire” şi o alta „care nu are 
deloc nevoie de dovedire, sădind o încredințare îndestulătoare în credin- 
cios, din unele lucruri vădite” (Calist Patriarhul, Capete despre rugăciune, 
cap. 52, pp. 293-294). 

Despre această din urmă credinţă, Sf. Isaac Sirul afirmă că rezidă 
în „primirea cu ochii duhovniceşti a tainelor ascunse în suflet şi a bogă- 
ției dumnezeieşti celei ascunse ochilor [...] şi descoperite în Duhul celor 
ce se ospătează la masa lui Hristos prin cugetarea la legile Lui (St. Isaac 
Sirul, Cuvinte despre nevoință, pp. 337-338). Este credinţa care „vede şi 
răsare din înţelegere şi se numeşte recunoașterea şi arătarea adevărului” 
(pp. 306-307), „care răsare în suflet din lumina harului, având mărturia 
minţii şi sprijinind inima ca să biruiască orice îndoială, din siguranța 
nădejdii, care o fereşte de orice înşelare” (p. 337). Este evident că, în 
privinţa acestui ultim înţeles al credinţei, nu avem de-a face cu o adezi- 
une intelectuală, ci cu o putere de înţelegere sporită. Este vorba despre 
o credinţă trăită ca act decisiv al vieţii personale, o convingere profundă 
„pe baza unei înţelegeri, a unei intuiţii, a unui contact tainic şi direct cu 
Dumnezeu în Treime și cu Hristos, prin lucrarea Duhului Sfânt, sau a 
harului în suflet” (p. 337). 

Călăuziţi de înţelesul acesta neobişnuit al credinţei, care este, în ul- 
timă instanţă, miezul ei autentic şi care angajează existenţial viaţa fie- 
cărui credincios, devine mai uşor de înţeles de ce anume credinţa este 
situată deasupra celorlalte forme de cunoaştere şi înțelegere a realității. 
În legătură cu aceasta, mulţi autori patristici deosebesc trei stadii de 
sesizare şi raportare a omului la lume şi la Dumnezeu: o receptare şi o 
înțelegere de primă instanţă a ceea ce cade sub simţuri, o cunoaştere 
care urmează acesteia şi care constă în desprinderea anumitor cunoş- 
tinţe din lucrurile sensibile și, în fine, cea care le cuprinde și le depă- 
şeşte pe acestea două, credinţa. „Credința, găsim în textul filocalic apr- 
ținând lui Calist şi Ignatie Xanthopol, e mai subțire decât cunoștința, 
după cum şi cunoştinţa e mai subțire decât cunoaşterea lucrurilor ce cad 
sub simțuri” (Calist şi Ignatie Xanthopol, Metoda sau Cele 100 capete, 
pp. 46-47). Perceperea lucrurilor sensibile, comentează aici Părintele 
Dumitru Stăniloae, este proprie oricui, chiar şi animalelor. Cunoștin- 
ţa unor principii raţionale este mai subtilă, căci implică o putere de 
abstragere de la lucrurile sensibile şi de la multitudinea lor. Dar cre- 
dinţa este mai subtilă şi decât această cunoştinţă, căci surprinde inde- 
finitul, care e forma realității celei mai înalte sau cea care este proprie 
persoanei (p. 47). 

Aşadar, perceperea lucrurilor sensibile reprezintă etapa cea mai de 
jos a receptării lumii şi a realităţilor ei, fiind, în formele ei primare, co- 
mună întregii lumi animale. Cunoaşterea lucrurilor sensibile (cunoștin- 
ţa) ar fi cea de-a doua, specifică omului, ființă raţională, mod de înţe- 
Jegere a lumii care decurge din puterea rațională cu care este înzestrat 
şi care presupune posibilitatea desprinderii unor înțelesuri mai înalte, 
inteligibile, din realităţile sensibile ale lumii şi din experiența concretă 
a vieții. Mai presus de acestea, şi într-o formă mai cuprinzătoare, este 
situată credința — înţeleasă ca viaţă, ca „vedere” şi „înţelegere” dincolo de 
înțelegerea obişnuită, o intuiţie spirituală ce cuprinde întreaga realitate. 

Găsim observaţii de acest fel şi la Sf. Grigorie Palama, care afirmă, 
aşa cum vom vedea ceva mai încolo, că în cazul credinţei vorbim des- 
pre un alt fel de vedere. „Credinţa noastră, scrie Sf. Grigorie Palama, e o 
vedere mai presus de minte”, „vedere mai presus de înțelegere”, „vedere a 
inimii”. Distincţiile merg, în cazul Sf. Grigorie Palama, chiar mai depar- 
te. Dincolo de această vedere mai presus de minte, prezentă în cazul cre- 
dinţei, se situează dobândirea celor crezute. În ultimă instanță, afirmă 
Sf. Grigorie Palama, forma cea mai cuprinzătoare de înțelegere, vederea 
cea mai profundă și mai cuprinzătoare a lumii, adevărata cunoaștere, 
care vede lumea și viaţa drept transparente în raport cu Dumnezeu, este 
vederea celor nădăjduite, vedere proprie vieţii veşnice, modului transfi- 
gurat al existenţei omeneşti din Împărăţia lui Dumnezeu. 

Vederea celor nădăjduite este caracterizată de Sf. Grigorie Palama 
drept vedere mai înaltă decât vederea cea mai presus de minte! (Sf. 
Grigorie Palama, Cuvânt pentru cei ce se liniştesc cu evlavie, cap. 41, 
p. 318). Totuşi, în urcuşul acesta, Sf. Grigorie Palama pune o limită. 
Chiar dacă prin credință, şi mai apoi prin dobândirea celor nădăjdu- 
ite, omul ajunge să vadă şi să posede cele mai presus de toate cele cu- 
noscute prin simţuri şi prin minte, totuși acestea nu reprezintă ființa lui 
Dumnezeu. „Căci ființa lui Dumnezeu e dincolo şi de aceasta prin depăși- 
re. Aşa este tot ipostasul bunătăţilor viitoare” (Sf. Grigorie Palama, Cuvânt 
pentru cei ce se liniștesc cu evlavie). 

Este evident, așadar, că în cazul credinţei avem de-a face cu o formă 
superioară de înţelegere, cu o vedere intuitivă şi cuprinzătoare, situată, 
în ordinea cunoașterii, deasupra celorlalte forme de vedere şi înţelegere. 

Primele două stadii de înţelegere, anume perceperea lucrurilor sensibile 
şi, respectiv, cunoaşterea lucrurilor sensibile, cu desprinderea unor cu- 
noștinţe din câmpul lumii sensibile, sunt adecvate lucrurilor şi, în multe 
privinţe, sunt specifice explorării științifice şi reflecției raționale a omului. 
Aceasta întrucât toate acestea sunt rezultatul unor abordări metodice ale 
realităţii, printr-o fragmentare a ei. În cuprinsul acestei cunoașteri, omul 
„iscodeşte” realitatea, punând întrebări şi obținând răspunsuri parțiale şi 
întru câtva particulare, desprinse de fundalul întreg al existenţei şi care nu 
pot sesiza prezenţa şi lucrarea lui Dumnezeu în lume. 

Găsim astfel de judecăţi evaluative în textele experienţiale ale 
Filocaliei. „Metodele cunoaşterii au cârmuit lumea cinci mii de ani, sau 
ceva mai puţin, sau mai mult, şi omul n-a putut să-și ridice nicidecum 
capul de la pământ şi să simtă puterea Ziditorului său până ce n-a ră- 
sărit credința noastră și nu ne-a eliberat pe noi de întunericul lucră- 
rii pământești şi din robia de după împrăștierea cea deşartă” (Sf. Isaac 
Sirul, Cuvinte despre nevoinţă, pp. 323-324). Deosebit de semnificativ 
aici este faptul, subliniat de Părintele Dumitru Stăniloae, că însăşi căde- 
rea în păcat de la început poate fi socotită ca o împrăştiere din unitatea 
primordială a oamenilor din dragostea de Dumnezeu şi dintre ei (nota 
382, p. 323). Câtă vreme rațiunea omenească dezvoltă forme de cunoaş- 
tere fragmentate, care nu mai sunt puse împreună în slujba vieţii, pentru 
întrajutorarea oamenilor şi slava lui Dumnezeu, ele rămân în continuare 
umbrite de împrăștierea unităţii primordiale, pe care o sporesc. 

În cuprinsul (acestei) înţelegeri născute din eforturile raţiunii ne- 
luminate de credinţă, credinţa însăşi, ca viață a unui subiect personal 
ce se încredințează de un adevăr profund la care participă, rămâne 
nepătrunsă. De aceea, având un orizont mai restrâns, cunoaşterea ra- 
ţională, dezvoltată prin puterea de sesizare şi de înțelegere a omului, 
chiar dacă poate sprijini desprinderea unor cunoştinţe mai înalte despre 
lume şi viață, nu poate înlocui credinţa. „Nu este cunoștință fără lip- 
suri, scrie Sf. Isaac Sirul în aceeaşi lucrare, oricât de mult s-ar îmbogăți. 
Dar vistieriile credinţei nu le încape cerul şi pământul. Cel ce-şi reazimă 
inima de nădejdea credinţei nu va fi lipsit niciodată de ceva; şi când 
nu are nimic, toate le are prin credinţă” (Sf. Isaac Sirul, Cuvinte despre 
nevoință, pp. 323-324). 

Aşadar, doar prin credinţă trecem dincolo de limitele puterilor de 
înțelegere omeneşti. Toate cele ce se referă la Dumnezeu se situează, de 
fapt, în afara puterilor noastre de înţelegere. În faţa acestei situaţii, omul 
nu poate să aibă răspunsuri mulțumitoare. Aici se deschide un nou ca- 
pitol în cunoaştere, în care rațiunea este cuprinsă într-o vedere mai largă 
asupra lumii, anume experiența credinţei. 

Însă toate aceste deosebiri, subliniate de Părinţi, între credinţa vie 
şi celelalte forme de înţelegere, se pot întrevedea cel mai bine dacă luăm 
în considerare faptul că, în cazul credinţei, miezul e constituit dintr-o 
relaţie interpersonală, divino-umană, între Persoanele Sfintei Treimi 
şi persoana umană. Credința deschide, în ultimă instanță, pe om către 
Dumnezeul Personal, într-un mod distinct de cel în care cercetarea is- 
coditoare a realităţii, dezvoltată prin ştiinţă, face accesibile înțelesurile 
lucrurilor. Este semnificativ aici şi faptul că această credinţă vie, ca mod 
de viaţă, se transmite, de asemenea, într-un mediu interpersonal: de la 
Hristos Dumnezeu-Omul către Apostoli, în Duhul Sfânt, şi de la Apos- 
toli către toţi credincioşii, prin lucrarea Duhului Sfânt. 

În ultimă instanţă, credinţa este starea adecvată vederii, cunoaşte- 
rii şi înţelegerii persoanelor. În acest sens, Părintele Dumitru Stăniloae 
scrie că omul este calea prin care vine credinţa în cineva. lar aceasta 
se referă, spune Părintele Stăniloae, nu doar la cuprinsul credinței, „ci 
şi la puterea pe care o dă aceasta omului care crede. Cel mai minu- 
nat lucru este forţa cu care se comunică certitudinea de credință de 
la omul care o are la cel care îl vede. Cine se află în preajma unui om 
care îşi mărturiseşte încordat sau calm, dar neclintit, credința, greu 
poate rezista să nu devină şi el credincios. Certitudinea din altul naşte 
certitudinea din noi” (Pr. Prof. Dumitru Stăniloae, Iisus Hristos sau 
Restaurarea Omului, p. 16). 

Vederea cea mai presus de minte, cum formulează Sf. Grigorie 
Palama, este cea care-l face pe om să resimtă în cuvintele Cuvântului, 
primite prin credinţă, însăşi puterea Persoanei Lui, aşa cum se rele- 
vă Acesta în relația pe care omul o are cu EI (nota 35, în Filocalia, 
vol. VI, p. 140). În felul acesta, credinţa deschide persoana către o lu- 
crare mai presus de fire, săvârşită în interioritatea ei, de harul lui Dum- 
nezeu care lărgeşte puterile de înţelegere omenești, printr-un anumit 


APOLOGETICA ORTODOXĂ 191 


simț spiritual, aşa cum îl numeşte Părintele Dumitru Stăniloae (nota 
440, în Filocalia, vol. X, p. 361). 

Ținând seama de această lucrare a harului în om, ca realitate vie, 
indispensabilă credinţei, înțelegem mai lesne de ce credința se leagă de 
împlinirea poruncilor și de cultivarea virtuţilor. Prin lucrarea de culti- 
vare a virtuţilor pe care o angajează, credinţa luminează raţiunea și felul 
de a vedea lumea şi lucrurile ei. Observaţia aceasta este obişnuită în aria 
teologiei empirice. Iată, drept exemplu, menţiunea Sf. Antonie cel Mare: 
„Trupul vede prin ochi; iar sufletul prin minte. Și precum trupul fără 
ochi e orb şi nu vede soarele care luminează tot pământul şi marea, nici 
nu se poate bucura de lumină, așa şi sufletul dacă nu are minte bună și 
viețuire cuvioasă este orb şi nu înţelege pe Dumnezeu” (Sf. Antonie cel 
Mare, Învăţături despre viaţa morală a oamenilor şi despre buna purtare, 
cap. 118, p. 37). 

În esenţă, starea pătimaşă sau despătimită a sufletului organizează 
în mod specific percepţia asupra realităţii şi, mai cuprinzător, modul 
vederii şi raportării la realitate, iar aceasta pentru că „mintea se preface 
după forma fiecărui lucru şi se colorează după chipul lucrului cunoscut 
de ea” (Sf. Petru Damaschinul, Învățături duhovnicești, p. 100). 

Pe de o parte, mintea este trasă în jos de simţuri, dacă lucrarea lor 
nu este hotărnicită de rațiune. Şi, reversul acestei situaţii, adică despă- 
timirea, lărgeşte, extinde puterile de înțelegere ale omului. Celui curat, 
afirmă Sf. Antonie cel Mare, nimic nu-i este neînțeles (Învățături despre 
viața morală a oamenilor şi despre buna purtare, p. 36). 

Câtă vreme este alipită de lucrurile mărginite ale lumii sensibile, min- 
tea este fragmentată între acestea. Însă, potrivit firii ei, ne spune un autor fi- 
localic, ea este simplă, „pentru că şi Dumnezeu este simplu”. Rațiunea însă, 
potrivit aceluiaşi autor, este rânduită să cumpănească experienţele simţuri- 
lor, anume datele ce vin prin ele, pentru ca ele să nu producă vreo vătămare 
minţii. Nu este vorba de o respingere nediferenţiată a lucrurilor lumii sensi- 
bile, ci de o întrebuințare cumpătată şi de o apreciere adecvată a lucrurilor. 
Când rațiunea „judecă cu pricepere” lucrarea simţurilor, fără să le facă „mai 
tocite decât trebuie” și „fără să acopere sau să disprețuiască frumuseţile ce- 
lor supuse simţurilor”, dar şi fără „să le laude în chip josnic şi deci fără să 
pună autoritatea minţii sub ascultarea acestora cu nepăsare”, când, în fine, 

rațiunea dă cu înțelepciune fiecăruia ce i se cuvine, „mintea se face îndată 
unitară şi simplă, restabilindu-se firea ei” (Calist Catafygiotul, Despre unirea 
dumnezeiască şi viața contemplativă, cap. 87, p. 481). 

Există o legătură între vederea de care este capabilă mintea şi mo- 
dul pătimaș sau despătimit de viețuire al omului. Aceasta leagă lucrarea 
poruncilor, care este expresia vie a credinţei, de puterea înțelegătoare a 
omului. Lucrarea poruncilor, cel mai adesea înţelese ca fiind expresia vie 
a credinţei, despătimeşte pe om, eliberându-l de înțelesurile pătimașe 
ale lucrurilor şi de întrebuinţarea lor, egoistă lărgind totodată puterile 
lui de înţelegere. 

În acestea se vede cât de mult au crezut sfinţii în această unitate a 
persoanei umane, care este afectată prin gânduri şi fapte în toate puterile 
ei, care se resimt în manifestarea lor şi în fineţea lor de pe urma felului 
în care sunt întrebuințate toate celelalte. Şi, mai ales, Părinţii pun în le- 
gătură întrebuințarea minţii cu lucrarea virtuţilor. lată exprimarea, mai 
directă, a legăturii dintre vedere, înţelegere şi lucrarea virtuţilor: „Puterile 
cuprinzătoare ale minţii sunt patru: cuminţenia, agerimea, înţelegerea şi 
destoinicia. Cel ce uneşte acestea cu cele patru virtuţi cuprinzătoare ale 
sufletului, însoţind cu cuminţenia minţii cumpătarea sufletului; cu age- 
rimea, chibzuinţa; cu înţelegerea, dreptatea; cu destoinicia, bărbăţia, şi-a 
întocmit sieşi, în chip îndoit, căruță cu foc ce-l duce la cer” (Cuviosul 
Nichita Stithatul, Cele 300 de capete despre făptuire, despre fire și despre 
cunoștință, p. 190). 

Aşadar, restaurarea lucrării minţii nu se realizează, cum observă şi 
Părintele Dumitru Stăniloae, prin dispreţuirea lucrurilor din planul lu- 
mii sensibile, ci, dimpotrivă, prin descoperirea conturului unitar al fru- 
museții lumii. Găsim aici o viziune exprimată limpede şi de Sf. Maxim 
Mărturisitorul, potrivit căruia drumul către desăvârşire, către sfințenie, 
trece prin contemplarea lumii. 

De aceea, credința este foarte strâns legată de poruncile lui Dum- 
nezeu. De exemplu, Sf. Grigorie Sinaitul apropie până la identificare 
poruncile de credinţă. În aceasta stă caracterul viu al cunoaşterii prin 
credință, care constă în atitudini şi în puteri omeneşti puse în sluj- 
ba credinţei: „Socoteşte ca lege nemijlocită a poruncilor credinţa care 
lucrează în inimă. Căci din această credinţă izvorăşte toată porunca 

şi ea produce luminarea sufletelor” (Sf. Grigorie Sinaitul, Capete după 
Acrostih, p. 105). 

Înfăptuind poruncile, cultivând virtuțile, într-o viață tot mai mult 
călăuzită şi transfigurată de har, omul reorganizează întreg spaţiul şi 
timpul lumii, cu lucrurile şi situaţiile vieţii concrete. Credinţa ajunge să 
resemnifice întreaga viață omenească şi să reorganizeze câmpul acțiuni- 
lor omenești, umplând cu sens fiecare gest, fiecare cuvânt: „Ioate sunt cu 
putinţă celui ce crede” (Marcu 9, 23); „Căci credinţa se socoteşte în loc de 
dreptate” (Romani 4, 9); „Căci sfârşitul legii este Hristos” (Romani 10, 4). 
Credinţa împlineşte viaţa omului şi aduce pe acesta la starea deplinătății. 

Aşadar, cei ce-L caută pe Dumnezeu pe drumul exclusiv al raţiunii 
omenești, aşa cum caută un lucru, nu vor găsi nimic: „Dumnezeu, afirmă 
Sf. Simeon Noul Teolog, nu este nicăieri pentru cei ce privesc trupeşte, 
căci e nevăzut (Sf. Simeon Noul Teolog, Cele 225 de capete teologice și 
practice, p. 17). „Nu căuta cu mintea ce este Dumnezeu şi unde este. Căci 
este mai presus de ființă și necuprins de loc, fiind mai presus de toate”, 
spune Teognost (Teognost, Despre făptuire, contemplație și preoție, p. 249). 

De fapt, Dumnezeu poate fi sesizat prin credinţa vie, făptuitoare, căci 
e ascuns în poruncile Sale, şi „cei ce-L caută pe EI Îl găsesc pe măsura îm- 
plinirii lor” (Marcu Ascetul, Despre legea duhovnicească, p. 252), şi pe cât 
se curăţă, găsim la Teognost, în același loc, în lucrarea menţionată mai sus, 
pe atât se învrednicesc de iluminare. Astfel, pentru cei ce ajung să înțeleagă 
duhovniceşte, Dumnezeu Se descoperă a fi pretutindeni; „căci e de față, ne 
spune Sf. Simeon Noul Teolog, în locul menţionat, fiind în toate şi în afară 
de toate. EI este în toate şi aproape de cei ce se tem de EI (Psalmi 84, 10). 


5.2. Repere apologetice în teologia Sfântului loan Gură de Aur 


Viața 

Sf. loan Gură de Aur s-a născut la Antiohia (cca. 354). Mama sa, 
Antusa, era creştină, iar tatăl său, care avea o înaltă demnitate milita- 
ră (Secundus), a murit curând după naşterea lui. După o copilărie în 
care va fi educat de mama sa (rămasă văduvă la 20 de ani), loan va 
beneficia de o aleasă instruire clasică de la retorul Libaniu. Botezat 
târziu (cca. 372), de Meletie, episcopul Antiohiei, se împrieteneşte cu 

Teodor (viitorul episcop de Mopsuestia). Intră în monahism după 
moartea mamei sale, trăind câţiva ani o viață retrasă şi aspră, ceea ce îi 
va afecta sănătatea. 

loan este făcut preot de către episcopul Flavian (386) şi începe să 
predice în bisericile din Antiohia. Mai multe predici, cu puternice accen- 
te critice la adresa autorităților imperiale, îi aduc faimă. Dezvoltă mul- 
te cuvinte apologetice la adresa anomeilor şi ample comentarii la cărți 
biblice ale Vechiului şi Noului Testament. În 397, Sfântul Ioan este ales 
patriarh al Constantinopolului. Urmează o slujire cu numeroase tulbu- 
rări de ordin politic. Mai multe măsuri cu caracter moral şi administrativ, 
precum şi unele cuvântări cu aspre critici la adresa luxului autorităţilor 
din Constantinopol, vor determina pe mulţi să-i fie potrivnici. Începând 
cu anul 404, Sfântul loan trăieşte o perioadă grea, de exil. Moare la Co- 
mana, în Pont, în 14 septembrie 407, rostind cuvintele care au rămas 
mărturie a credinţei şi jertfei sale: „Slavă lui Dumnezeu pentru toate!” 


Opera 

Cu dificultate s-ar putea găsi în tradiţia patristică un scriitor ca- 
pabil să-l concureze prin opera lui pe Sf. loan Gură de Aur. Acesta 
ne-a lăsat lucrări exegetice şi interpretative de mare extindere, deopo- 
trivă pentru texte ale Vechiului Testament (cum sunt cele la Facerea, 
Psalmi şi Isaia) şi Noului Testament (la Evanghelia Sfântului Matei, a 
Sfântului loan, la Faptele Apostolilor şi la Epistolele Sfântului Pavel), 
dar şi ample lucrări apologetice şi dogmatico-polemice, cum sunt cele 
contra anomeilor şi contra iudeilor, precum şi multe lucrări ascetice 
şi educativ morale, cum este celebrul tratat Despre preoție, şi o bogată 
corespondenţă, care cuprinde 18 volume (47-64) în ediția Migne. 

Practic, scrierile Sf. loan Gură de Aur ating mai toate aspectele 
dogmatice relevante, ale vieţii morale şi pastorale, ajungând până la 
comentarea practicilor vieţii cotidiene, urmăresc interpretarea cărți- 
lor Vechiului Testament cel mai mult folosite în Biserică, elogiază per- 
sonalitatea multor personaje biblice, a sfinţilor şi contemporanilor săi 
de seamă, se opresc asupra învățăturilor fundamentale ale Bisericii şi 
apără ortodoxia creştină de asaltul ereziilor, foarte numeroase în epo- 
că (Sf. loan Gură de Aur, Despre necunoașterea lui Dumnezeu, p. 10). 


APOLOGETICA ORTODOXĂ 195 


În secţiunea de față ne oprim însă la câteva locuri. Selectând din 
această bogată operă a Sf. loan Gură de Aur, facem unele referiri la 
câteva texte reprezentative pentru tema noastră apologetică. Găsim 
consideraţii deosebit de relevante privind cunoașterea lui Dumnezeu 
şi formularea unor deosebiri dintre teologie şi orice altă formă de cu- 
noaştere într-una dintre lucrările apologetice ale Sf. loan Gură de Aur, 
îndreptată împotriva anomeilor. 

Anomeii erau un grup eretic ce mărturisea o variantă ariană a 
doctrinei ortodoxe, potrivit căreia Dumnezeu-Fiul nu era de aceeaşi 
ființă cu Tatăl. Desprinderea din trunchiul arian a doctrinei a avut loc 
în condiţiile persecuției împotriva arienilor întreprinse în vremea lui 
Teodosie. Secta l-a avut ca reprezentant mai important pe Eunomiu 
din Cizic, împotriva căruia s-au ridicat mulţi teologi ai timpului (Sf. 
Vasile cel Mare, Sf. Grigorie de Nyssa, Didim din Alexandria, Apoli- 
narie din Laodiceea şi Teodor de Mopsuestia). Anomeii introduceau 
în plus față de arianismul propriu-zis ideea că subordonarea Fiului 
față de Tatăl se manifestă chiar la nivelul esenței acestora. Faptul de a 
fi nenăscut, acordat Tatălui, prin intermediul aristotelismului, nu pu- 
tea fi acordat şi Fiului, ceea ce ar fi antrenat deosebiri de esenţă între 
Dumnezeu-Tatăl și Dumnezeu-Fiul. Altfel spus, Dumnezeu- Tatăl şi 
Dumnezeu-Fiul nu puteau împărtăşi aceeași ființă. 


5.2.1. Despre incomprehensibilitatea lui Dumnezeu 


Sf. loan Gură de Aur abordează problema ereziei anomeilor în cinci 
cuvântări. Primele două nu se opresc la implicaţiile doctrinare ale teo- 
riei anomeilor, ci tratează mai degrabă atitudinea spirituală care trebuie 
adoptată față de un Dumnezeu situat dincolo de posibilitățile omului de 
a-L cuprinde cu mintea (Sf. loan Gură de Aur, Despre necunoașterea lui 
Dumnezeu, p. 11). Următoarele trei cuvântări utilizează un suport doc- 
trinar mai pronunţat, pe lângă strategiile oratorice şi elevația discursului 
care însoţiseră celelalte două cuvinte. Ideea fundamentală a lucrării este 
faptul că oamenii sunt pulbere și cenușă (Facerea 18, 27), carne și sânge 
(Matei 16, 17), iarbă şi floare a câmpului (Isaia 40, 6), umbră (1 Cronici, 
29, 15), fum (Psalmi 101, 4) şi deşertăciune (Psalmi 38, 5), dacă nu cumva 

există ceva mai slab şi mai lipsit de valoare decât aceste lucruri cu care 
este asemuit (St. loan Gură de Aur, Despre necunoașterea lui Dumnezeu, 
p. 43). Acest fapt este o realitate chiar și în privinţa celor aleși. Patriarhul 
Avraam, spune Sf. loan Gură de Aur, care vorbea cu Dumnezeu, spune 
despre sine: „ar eu sunt pulbere şi cenușă”. Libertatea de a-l vorbi lui 
Dumnezeu nu i-a stârnit orgoliul, ba dimpotrivă, deținerea acestei li- 
bertăţi îl determină să păstreze măsura (Sf. loan Gură de Aur, Despre 
necunoașterea lui Dumnezeu, p. 44). 

Imposibilitatea de a-L cunoaşte pe Dumnezeu pare mai mult de- 
cât firească, având în vedere radicala deosebire de ordin ontologic din- 
tre Dumnezeu şi om. Sf. loan Gură de Aur menţionează acest fapt: 
„Lutul şi olarul sunt din aceeaşi substanță, după Iov. «Nu iau în seamă 
pe cei ce locuiesc în case de lut, din acelaşi lut din care noi înșine ne 
tragem obârşia» (Iov 4, 19). Dacă omul se arată superior şi mai fru- 
mos decât lutul, diferența nu provine dintr-o deosebire de natură, ci 
din înţelepciunea meşteşugarului, fiindcă altminteri nu te deosebeşti 
cu nimic faţă de lut. [...] Pe când între lut și olar nu este nicio de- 
osebire, între Dumnezeu şi om deosebirea de substanţă este atât de 
mare, încât niciun cuvânt nu o poate cuprinde spre a-i socoti măsura” 
(Sf. loan Gură de Aur, Despre necunoașterea lui Dumnezeu, p. 51). 


5.2.2. Creaţia și omul nu pot fi cunoscute în mod deplin 


Cunoaşterea omului, care este orientată spre lucrurile crea- 
te din lumea aceasta, nu este şi nu poate fi desăvârşită. Sf. loan 
Gură de Aur subliniază, plecând de la Sf. Ap. Pavel, faptul că în- 
treaga cunoaştere pe care o pot acumula oamenii în această viață 
va dispărea. Mai întâi, cunoaşterea substanţei din care este făcută 
lumea nu este posibilă. Splendoarea cerului, afirmă Sf. loan Gură 
de Aur, este evidentă, nu însă şi substanţa lui: „Vezi acest cer? Ştim 
că poartă chipul unei bolți, dar chiar şi acest lucru nu îl învăţăm 
pornind de la raționamentele noastre, ci din dumnezeiasca Scrip- 
tură. Mai ştim şi că înconjoară întreg Pământul, fiindcă am au- 
zit acest lucru tot acolo. În schimb, ne este necunoscut care este 
substanța cerului. Dacă se găseşte vreunul care şi-ar susține cu 

vehemenţă ideile şi ar fi gata de ceartă, să spună care este esența ceru- 
lui: Este cumva gheaţă solidificată? Este cumva nor comasat? Este un 
aer mai dens? Nimeni nu ar fi în stare să afirme cu precizie” 
(Sf. loan Gură de Aur, Despre necunoașterea lui Dumnezeu, p. 56). 

În volumul al doilea al manualului, vom vedea că afirmaţia aceasta 
se regăseşte în discursul fizicienilor şi cosmologilor secolului al XX-lea, 
într-un mod evident. Desigur, ştiinţa a răspuns la o parte dintre 
necunoscutele ce privesc materia cosmică, dispusă în spaţiu, însă ră- 
mâne în multe privințe departe de a elucida natura spaţiului şi supor- 
tul lui ultim. 

Sf. loan Gură de Aur subliniază faptul că întreaga cunoaştere 
de care este capabil omul în această lume este relativă şi incomple- 
tă. El invocă aici cuvintele Sf. Ap. Pavel, potrivit cărora „cunoaștem 
în parte”, însă aceasta nu înseamnă cunoaşterea unei părți, ci a unei 
părţi insignifiante dintr-o anume parte. „Când eram prunc, scrie 
Sf. Ap. Pavel, vorbeam ca un prunc, simțeam ca un prunc, judecam ca 
un prunc, dar când m-am făcut bărbat, am lepădat cele ale pruncului 
(1 Corinteni 13, 11). Nu este întâmplătoare, afirmă Sf. loan Gură de 
Aur, alegerea de către Sfântul Pavel a pruncului, şi nu a copilului, pen- 
tru a sublinia distanța foarte mare dintre cunoașterea „în parte” pe 
care o putem avea în lume şi cea desăvârșită din Împărăţia lui Dum- 
nezeu. Un copilaş sau prunc vede, aude și exprimă multe, însă nu vede, 
nu aude, nici nu exprimă limpede vreun lucru. El gândeşte, însă nu în 
chip logic (Sf. loan Gură de Aur, Despre necunoașterea lui Dumnezeu, 
p. 20). „Asemenea şi eu știu multe, continuă Sf. loan Gură de Aur, ştiu 
că Dumnezeu este peste tot şi că este în întregime peste tot, dar nu ştiu 
cum; că este fără de început şi nevăzut, dar nu ştiu cum. Căci rațiunea 
refuză să priceapă cum se poate ca ceva să fie o substanţă (ousia) fără 
să aibă ființă nici de la sine, nici de la altul. Ştiu că L-a născut pe Fiul, 
dar nu cunosc cum. Ştiu că Duhul este de la EI, dar cum este de la 
EI nu cunosc” (Sf. loan Gură de Aur, Despre necunoașterea lui Dum- 
nezeu, p. 21). 

Consecvent acestei abordări profunde și oneste, Sf. loan Gură de 
Aur afirmă faptul că nici omul nu se cunoaște pe sine îndeajuns: „Ce 
anume este esența sufletului? [...] Să fie cumva una dintre acestea: aer, 

un suflu, un vânt, ori un foc? Toate sunt de natură corporală, pe când 
sufletul este necorporal. [...] Noi nici măcar nu putem spune care este 
modalitatea în care se află sufletul în trupul nostru. Să fie oare adevărat 
cum că s-ar răspândi prin întreaga masă a corpului? Dar o asemenea 
afirmaţie este lipsită de sens, deoarece este o modalitate de a fi proprie 
ființelor corporale. Asta pentru că, de fiecare dată când se întâmplă 
să fie amputate mâinile sau picioarele, sufletul rămâne întreg, nu este 
mutilat cu nimic în urma ciuntirii corpului. Atunci, dacă nu se află în 
întreg corpul, să se afle în schimb reunit într-o anumită parte a cor- 
pului? În acest caz urmează cu necesitate ca celelalte părți rămase să 
fie moarte, deoarece un lucru neînsuflețit este mort pe de-a-ntregul” 
(Sf. loan Gură de Aur, Despre necunoașterea lui Dumnezeu, p. 117). 

Şi în acest caz găsim o convergenţă remarcabilă în afirmaţiile şti- 
ințelor recente care au în atenţie omul, pe care o vom prezenta mai pe 
larg în volumul al doilea, şi care constată, pe diferite căi, o anumită 
transcendenţă a persoanei umane în raport cu toate modelele şi struc- 
turile care încearcă descrierea ei exhaustivă (G.W. Allport, Structura 
şi dezvoltarea personalității, Ed. Didactică şi Pedagogică, Bucureşti, 
1991, p. 568). 


5.2.3. Dumnezeu ca prezență apofatică 


Prin consideraţii de acest fel, care evidenţiază un anumit apofa- 
tism al lumii create şi al omului, Sf. loan Gură de Aur pregăteşte şi 
argumentează pentru a-i combate pe anomei ideea că natura divină 
este imposibil de cunoscut. Însă, în sprijinul afirmației ce vizează in- 
comprehensibilitatea lui Dumnezeu, Sf. loan Gură de Aur nu aduce 
ca argument doar incomprehensibilitatea lumii sau a omului, ci multe 
alte texte biblice şi argumente raționale. 

Sfântul loan arată mai întâi că puterile omeneşti sunt mai slabe de- 
cât cele ale îngerilor, evocând cazul profetului Daniel. Acesta, potrivit 
textului biblic, a făcut un efort ascetic deosebit pentru a fi pregătit să 
primească vedenia unui înger. După ce a văzut îngerul, Daniel a afirmat 
că „măreţia lui s-a prefăcut în stricăciune”. Cu alte cuvinte, nici nu avea 
puterea să înfrunte acea lumină; de aceea se găsea într-o mare tulburare, 

silit fiind să se desprindă din legătura cărnii ca şi cum ar fi fost prins în 
lanţuri. Deşi prezenţa îngerului este una apăsătoare, el totuși îl sprijină 
pe Daniel: „Daniel, înaintea căruia leii îşi plecau ochii de teamă, cel care 
avea puterea ca, având trup omenesc, să înfăptuiască lucruri care depă- 
şesc omul, nu poate îndura prezenţa unuia care este împreună cu el rob 
al lui Dumnezeu, ba încă îşi pierde atunci suflarea” (Sf. loan Gură de 
Aur, Despre necunoașterea lui Dumnezeu, p. 71). 

Natura divină este însă ascunsă nu doar îngerilor, ci şi heruvimi- 
lor, sau serafimilor. Îngerii preamăresc, se închină, înalță neîncetat 
cântări de laudă şi imnuri mistice: „Slavă întru cei de sus lui Dum- 
nezeu” (Luca 2, 14). Serafimii cântă „Sfânt, Sfânt, Sfânt” (Isaia 6, 3) 
şi îşi pleacă ochii, neavând putere să îndure nici măcar coborârea lui 
Dumnezeu spre a fi laolaltă cu ei, iar heruvimii rostesc „Binecuvân- 
tată fie slava Domnului în locul unde sălăşluieşte EI” (Iezechiel 3, 12). 

Referindu-se la cutezanţa omenească a anomeilor, Sf. loan Gură de 
Aur arată că aceasta depăşeşte limitele unei existenţe sensibile, şi chiar 
pe cea a îngerilor: „Câtă teamă este acolo sus, şi cât orgoliu aici jos? 
Aceia preamăresc, aceştia caută să iscodească; aceia îşi acoperă ochii, 
aceştia pun în discuţie posibilitatea de a fixa cu nerușinare privirea asu- 
pra slavei negrăite. Cine n-ar ofta, cine nu i-ar deplânge pentru nebunia 
la care au ajuns şi pentru că sunt lipsiți cu totul de minte?” (Sf. loan 
Gură de Aur, Despre necunoaşterea lui Dumnezeu, p. 29). 

În lumina acestui înţeles pot fi percepute şi numeroasele texte 
vetero-testamentare în care profeții afirmă că L-au văzut pe Dumne- 
zeu. Nu este vorba despre faptul că ei au văzut esența divină, ci numai 
„chipul coborârii”, şi chiar şi pe acesta într-un mod mai puţin deslușit 
decât văd puterile îngereşti, întrucât profeţii, în condiția existenţei 
omeneşti, trup și suflet marcate de finitudine, nu au avut puterea „să 
vadă precum heruvimii” (Sf. loan Gură de Aur, Despre necunoaşterea 
lui Dumnezeu, p. 68). 

Miezul celor cinci cuvinte ale Sf. loan Gură de Aur este men- 
ționat la finalul fiecărei demonstraţii și reprezintă un hotar dincolo 
de care cunoaşterea omenească nu poate trece. Dumnezeu este incompre- 
hensibil în ființa Sa. Textele biblice aduse în sprijinul acestei afirmaţii sunt 
nenumărate: „De mă voi sui la cer, acolo eşti, şi de mă voi cobori în iad, eşti 

şi acolo” (Psalmi 138, 8). „Cum este cu putinţă să fie prezent peste tot? Profetul 
nu o ştie; el, însă, se cutremură, se pierde şi este copleșit numai gândindu-se la 
aceasta” (Sf. loan Gură de Aur, Despre necunoașterea lui Dumnezeu, p. 24). 

Şi în alte scrieri, Sf. loan Gură de Aur subliniază faptul că raţiunea nu 
este adecvată pentru a lămuri tainele lui Dumnezeu: „Ce poate avea în co- 
mun raționamentul omenesc cu cele sfinte?” (Tâlcuiri la Epistola întâi către 
Timotei, p. 62). Nimic nu poate fi mai rău, mai puțin adecvat, răspunde într- 
un alt loc Sf. loan Gură de Aur, decât alegerea raționamentelor omenești 
pentru a judeca şi a măsura lucrurile cele dumnezeieşti. În felul acesta, spu- 
ne el, cel ce încearcă să privească înspre lumina dumnezeiască, încercând 
să vadă ceva desluşit prin raționamente omeneşti, „nu numai că va cădea, 
ci încă şi batjocoreşte harul lui Dumnezeu” (Comentariile sau explicarea 
Epistolei a doua către Timotei, p. 19). Mai degrabă decât un demers raţional, 
judecarea raţională a celor dumnezeieşti este considerată drept nebu- 
nie, una care înlocuieşte în lume supranaturalul şi divinul, punând în 
locul credinţei, rațiunea (din vol. Bogăţiile oratorice, p. 160). 


5.2.4. Credinţa face accesibile tainele lui Dumnezeu 


Este semnificativ de subliniat că în locul abordărilor raționale, care 
nu ajung să lămurească tainele lui Dumnezeu și lucrarea Lui în lume, 
omul are un alt drum al edificării sale: credința, capabilă să îl ridice pe om 
„la lucrurile cerului” şi să îl învrednicească să le contemple: „Ceea ce nu 
poate înţelege înțelepciunea omenească, ea [credinţa] o înţelege şi o pune 
în practică în mod uşor” (Comentariu la Evanghelia de la loan, p. 324). 

Aici este important însă să precizăm că Sf. loan Gură de Aur nu 
consideră raţiunea omenească fără relevanţă în urcușul omului către 
Dumnezeu. Ea îi poate sluji omului în cunoaşterea celor sensibile ca 
dovezi ale existenţei Lui, însă ea nu poate depăși, prin puterile ei, teri- 
toriul acesta, nu poate ajunge să vadă lămurit şi nici nu-l poate aju- 
ta pe om să înţeleagă Cine este Dumnezeu şi cum putem să trăim în 
comuniune cu El. Astfel, posibilitatea înaintării omului înspre în- 
țelegerea celor cu putință de înțeles din tainele dumnezeieşti este 
dată de puterea credinţei, ca o privire mai pătrunzătoare, o putere prin 
care omul îşi depăşeşte, de fapt, propriile puteri. 

Credinţa, ca experienţă vie, convinge mai mult pe cineva decât 
oricare dintre raționamentele omenești, afirmă în alt loc Sf. loan Gură 
de Aur. Ea este „cu mult mai clară decât dovezile ieşite din judeca- 
ta noastră, şi nicio altă gândire sau idee falsă nu o mai poate zgudui 
vreodată” (Omilii la Epistola către Romani a Sfântului Apostol Pavel, 
pp. 139-140). Doar credinţa deschide calea cunoaşterii celor dum- 
nezeiești, şi numai în interiorul experienţei vii a credinţei puterile 
omeneşti se lărgesc şi devin capabile să vadă tainele dumnezeieşti şi 
lucrările Sale minunate în lume, într-un fel minunat, adecvat acestor 
lucrări care sunt mai presus de rațiune şi pot fi primite de om într-un 
fel (situat) dincolo de posibilităţile rațiunii. 

Sf. loan Gură de Aur exemplifică de asemenea modul cum faptele 
credinței sunt dincolo de înţelegerea rațională: „Dacă Bunul Dumnezeu 
ne-a acordat ceva mai bun şi mai mare decât raționamentul omenesc, 
atunci cu adevărat că aceasta este credința pe care a infiltrat-o în noi. Nu 
e posibil ca cel tare în credinţă să ceară raționamente omenești. Căci iată 
că cele mai însemnate ale noastre sunt lipsite de raționamente omeneşti 
şi se sprijină numai pe credinţă. Nicăieri nu este Dumnezeu, şi cu toate 
acestea EI este pretutindeni. Ce poate fi mai nelogic decât aceasta? Fie- 
care lucru observat în parte te lasă în mare nedumerire. Desigur, Dum- 
nezeu nu este în spaţiu sau în loc, dar nu este un loc în care să nu fie. 
Nu S-a făcut EI pe Sine, şi nici nu a început a fi. Acum, ce raționament 
omenesc primeşte acestea, dacă nu ar fi credinţa? Sau, oare, nu ar părea 
ridicol, şi mai mult, o enigmă fără sfârşit? [...] Vezi acum ce confuziune 
şi întunecime mare? Și pricepi de ce este nevoie de credinţă peste tot?” 
(Comentariile sau Explicarea Epistolei către Coloseni, pp. 61-62). 

Şi, într-un fel care depăşeşte înţelegerea raţională, credința este ca- 
lea către o viață înnoită, o viaţă în care omul se împărtășește, prin lu- 
crarea minunată a lui Dumnezeu, de puterea lui Hristos, Dumnezeu- 
Omul, Cel Care a biruit moartea şi a înviat: „,[...] prin credinţă vine 
cunoștința şi, prin urmare, nu e cu putință a-L cunoaşte pe EI fără cre- 
dință. Cum așa? Prin credinţă noi trebuie să cunoaştem puterea învie- 
rii Lui din morți, fiindcă altfel, prin ce raţionament am putea-o înţele- 
ge? Prin niciunul, ci numai prin credință. Dar dacă învierea lui Hristos 
este cunoscută prin credință, atunci cum vom înţelege prin raționamente 

naşterea lui Dumnezeu Cuvântul, când învierea este un fapt mai mic 
decât această naștere? [...] Din credinţă vine apoi și împărtăşirea de patimile 
lui Hristos. Cum aşa? Dacă n-am fi crezut, n-am fi pătimit. Dacă n-am fi 
crezut că, pătimind împreună cu EI, vom şi împărăţi împreună cu EI, n-am 
fi suferit ceea ce am suferit. Așadar, și nașterea Lui, şi învierea numai prin 
credinţă pot fi înțelese” (Omilii la Epistola către Filipeni, pp. 212-213). 


Subiecte de rezolvat 


1. Menţionaţi câţiva autori filocalici care au subliniat deosebirea 
dintre credinţă şi rațiune în ordinea cunoașterii. 

2. Prin ce se deosebeşte credinţa de rațiune, în consideraţiile Părin- 
ților filocalici? 

3. Cum situează Sf. loan Gură de Aur cunoaşterea lui Dumne- 
zeu în raport cu posibilităţile cunoașterii omeneşti orientate asupra 
Creaţiei? 

4. Cum foloseşte Sf. loan Gură de Aur apofatismul Creaţiei şi al omului 
în argumentarea dimensiunii apofatice a cunoaşterii lui Dumnezeu? 

5. Ce rol are credinţa în cunoaşterea lui Dumnezeu pentru Sf. loan 
Gură de Aur? 

Humanitas, Bucureşti, 1997; 

18. Sf. Petru Damaschinul, Învăţături duhovnicești, în Filocalia, vol. V, 
Ed. Humanitas, Bucureşti, 2005; 

19. Sf. Simeon Noul Teolog, Cele 225 de capete teologice și practice, 
în Filocalia, vol. VI, Ed. Humanitas, Bucureşti, 1997; 

20. Teognost, Despre făptuire, contemplaţie şi preoție, în Filocalia, 
vol. IV, Ed. Humanitas, Bucureşti, 2000. 


Autori contemporani 

1. Allport, G.W,, Structura şi dezvoltarea personalității, Ed. Di- 
dactică şi Pedagogică, Bucureşti, 1991, p. 568; 

2. Stăniloae, Dumitru Pr., lisus Hristos sau Restaurarea Omului, 
Ed. Omniscop, Craiova, 21993. 


6. Cunoașterea lui Dumnezeu şi cunoaşterea lumii 
în abordările apologetice 


Cuvinte-cheie: credință, tainele lui Dumnezeu, filosofie şi teologie, raționalitatea 
Creaţiei, omul - inel de legătură între Cer și Pământ, Creaţia ca euharistie, dis- 
tincții între teologie şi filosofie, apologetică, educație, cunoaşterea lui Dumnezeu. 


6.1. Sfântul Ioan Damaschin 


Viaţa 

Sf. loan Damaschin (cca. 675-749) s-a născut într-o familie nobilă, 
în Damasc, capitala Siriei, intrată în secolul al VII-lea sub dominație ara- 
bă. L-a avut ca profesor pe călugărul Cosma cel Bătrân, de la care a în- 
văţat aritmetica, geometria, astronomia, apoi teologia şi filosofia. Ocupă 
funcția tatălui său, de consilier al califilor arabi ce conduceau Damascul. 
Înainte de 736 se retrage la mănăstirea Sfântul Sava din Palestina, fiind 
hirotonit preot. După 726, când Leon Isaurul publică edictul împotriva 
sfintelor icoane, Sf. loan Damaschin va apăra cultul icoanelor scriind 
trei tratate împotriva iconoclaștilor. 


Opera 

Teolog, imnograf, luptător împotriva iconomahilor, erezie care 
pune sub semnul îndoielii însuşi evenimentul Întrupării Logosului în is- 
torie, bun cunoscător al filosofiei antice, Sf. loan Damaschin asimilează 
şi sistematizează în mod original şi creator întreaga Tradiţie dogmatică 
a Răsăritului creştin în strânsă conexiune cu gândirea filosofică speci- 
fică culturii elenistice. Lucrarea sa fundamentală, dincolo de omiliile și 
imnele sale, pătrunse în cultul Bisericii, este trilogia formată din Dialec- 
tica, Împotriva ereziilor, Expunerea exactă a credinţei ortodoxe, cunos- 
cută sub titlul de Izvorul cunoștinței. O altă operă importantă a Sf. loan 
Damaschin este intitulată Trei tratate contra celor ce luptă împotriva 

sfintelor icoane, legată de Dialogurile împotriva maniheilor, autorul ex- 
punând cu forță şi precizie argumentele teologice împotriva celor care 
luptau împotriva cultului icoanelor şi a celor care susțineau că răul este 
constitutiv creației, generând astfel nu numai un conflict teologic, ci şi 
unul cultural-social. 


Menţiuni apologetice în opera Sfântului Ioan Damaschin 


Sf. loan Damaschin a fost prin excelență apologetul dogmei, așa 
cum a fost aceasta experiată şi formulată în cadrul Bisericii. Din per- 
spectiva dogmei, el va sistematiza întreaga sa gândire, care conţine refe- 
rințe masive nu numai la parcursul dogmei în gândirea patristică, ci şi 
referinţe privind filosofia antică asumată selectiv de către Părinţii Bise- 
ricii în formularea dogmei şi a credinţei. 

Astfel, terminologia filosofică ocupă un loc special în expresia gân- 
dirii Sf. loan Damaschin, dar această terminologie este utilizată pen- 
tru a argumenta şi exprima dogma. Gândirea apologetică a Sf. loan 
Damaschin se exprimă în interiorul gândirii dogmatice a Bisericii şi cu 
deschidere spre valorile filosofiei antice sub forma cărora era transmis şi 
propovăduit adevărul revelației Logosului în istorie. 

Sf. loan Damaschin va prezenta în chip original şi sintetic gândirea 
dogmatică a Bisericii, asumând întreaga Tradiţie de până la el. Totodată, 
el asumă şi utilizează selectiv şi datele şi reflecţiile filosofice ale vremii. 
Aceasta este asumată în mijloacele ei de către Sf. loan Damaschin, silo- 
gismele, logica şi dialectica filosofică de influenţă aristotelică fiind utili- 
zate în nenumărate cazuri pentru a exprima cât mai inteligibil şi precis 
tainele credinţei. Astfel, acestea nu determinau structurile gândirii sale 
teologice, ci slujeau la buna ei exprimare, la baza raţiunii stând credin- 
ţa, iar Dumnezeu fiind înţeles prin credinţă, și nu prin simpla reflecţie 
rațională. Demonstrația rațională nu este absentă din gândirea Sf. loan 
Damaschin, aceasta fiind adresată mai ales celor care nu credeau în ade- 
vărul Scripturilor. 

În viziunea apologetică a Sf. loan Damaschin, raţiunea are un rol 
bine definit, nu numai în ceea ce priveşte coerenţa exprimării dogmei, 
ci şi în raport cu argumentele în favoarea acesteia. Ilustrând o relaţie fi- 
rească între teologie şi ştiință/filosofie în vremea sa, Sf. loan Damaschin 

oferă nenumărate informaţii ştiinţifice — fără să aibă conştiinţa defini- 
tivului acestora sau a vreunei contraziceri cu datele credinţei — privind 
detaliile creaţiei şi părţile componente ale acesteia, sublinind însă de 
fiecare dată prezenţa şi lucrarea lui Dumnezeu în creaţie. Astfel, el vor- 
beşte despre lumină, foc, luminători - soare, lună, stele —, planete, aer, 
vânturi, ape, mări, pământ, animale, dezvoltând, cu referire la acestea, 
o teologie a creaţiei întregi văzute şi nevăzute, fără să ocolească datele 
ştiinţifice din vremea sa. Sfântul Ioan pleacă de la textul biblic privind 
datele creaţiei, supunându-le apoi pe acestea din urmă unor interpretări 
ştiinţifice specifice acelor vremuri. În ceea ce priveşte datele ştiinţifice, 
Sf. loan Damaschin prezintă opinia unor învățați. 

Concluzia la care ajunge Sfântul loan este că universul se conduce 
după legi fixe pe care Creatorul le-a instituit. Teologia nu intră astfel 
în vreo concurență cu datele științifice privind cosmosul, ci se foloseș- 
te de ele în mod inspirat. El combate astrologia, despre care afirmă că 
suprimă libertatea omului, supunându-l nu lui Dumnezeu - libertatea 
absolută şi sensul libertăţii omului, ci puterilor cosmice: „Elinii spun că 
prin răsăritul, apusul şi prin conjuncția acestor stele, a soarelui şi a lu- 
nii, se conduc destinele noastre. Cu aceasta se ocupă astrologia. Dar noi 
susţinem că ele sunt semne de ploaie, de secetă, de frig, de căldură, de 
umezeală, de uscăciune, de vânturi și de alte asemenea, dar nici într-un 
caz semne ale faptelor noastre, căci noi am fost făcuţi liberi de creator 
şi suntem stăpânii faptelor noastre. Dacă facem toate din cauza mişcării 
stelelor, facem cu necesitate ceea ce facem: iar ceea ce se face cu necesi- 
tate nu este nici virtute, nici viciu” (ibidem, II, 1-12, p. 39). 

Pe de o parte, Sf. loan Damaschin depăşeşte confuzia dintre lu- 
mea inteligibilă şi lumea sensibilă, iar pe de altă parte, confuzia din- 
tre lumea inteligibilă şi Creatorul necreat şi veşnic, confuzie specifică 
ereziilor gnostice şi maniheiste din primele secole creştine. În legătu- 
ră cu acestea, el afirmă distincţia fundamentală dintre ființa lui Dum- 
nezeu, neîmpărtăşibilă, şi energiile Sale, prin care creația participă la 
dimensiunea de viaţă a Sfintei Treimi: „Pe toate le umple și nu este cu- 
prins de nimic”. Astfel, Dumnezeu „străbate prin toate fără să Se ames- 
tece şi împărtăşeşte tuturor energia Lui”, fiind „în întregime în toate şi 
în întregime mai presus de toate” (ibidem, II, 1-12, pp. 45-74). 

Când Leon Isaurul (717-740) publică edictul împotriva cultului icoa- 
nelor în 726, patriarhul Ioan V al Ierusalimului solicită ajutorul Sf. loan 
Damaschin. Sfântul loan se va evidenția ca un mare apărător al sfintelor 
icoane, punând la baza cultului lor întreaga tradiţie biblică şi patristică, 
precum şi realitatea Întrupării Logosului. EI scrie primul tratat contra ico- 
noclasmului ca răspuns la edictul lui Leon Isaurul. Al doilea tratat este 
scris de Sfântul loan pentru credincioşii care nu înţeleseseră primul tratat. 
În fine, după un timp, scrie al treilea tratat, în care sistematizează ideile 
despre cultul icoanelor cuprinse în primul şi în al doilea tratat. 

Prin aceste scrieri întrevedem o reacție apologetică rapidă a Sf. 
loan Damaschin, într-o formă ce face trimitere la poziţiile formulate 
în Tradiţia Bisericii, aplicând metoda rațional-duhovnicească. Dis- 
tincția dintre creat şi necreat, dar şi distincţia dintre ființă şi energii 
este aplicată de Sf. loan Damaschin şi în cazul aprofundării învățătu- 
rii despre sfintele moaște, despre cinstirea sfinţilor şi a sfintelor icoa- 
ne, teme care au, de fapt, profunde implicaţii cosmologice şi soterio- 
logice. Această distincție implică evitarea confuziei dintre creatură 
şi Creator, pe de o parte, şi, evitarea separaţiei dintre adorare şi în- 
chinare. Sfânta Scriptură uneşte întotdeauna adorarea cu închinarea. 

Realitatea Întrupării Cuvântului lui Dumnezeu are implicaţii cos- 
mice şi soteriologice, stând la baza cinstirii sfintelor icoane: „Când Cel 
fără de corp, fără de formă, fără de greutate şi calitate, fără de mă- 
rime din pricina superiorității firii Lui, Cel care există în chipul lui 
Dumnezeu, a luat chip de rob prin această apropiere de cantitate şi 
calitate şi a îmbrăcat chipul corpului, atunci zugrăveşte-L în icoane 
şi aşază spre contemplare pe Acela care a primit să fie văzut” (Sf. loan 
Damaschin, Cele trei tratate contra iconoclaștilor, pp. 42, 44). 

În abordarea Sf. loan Damaschin este mărturisită valoarea ma- 
teriei, plecând de la textele Sfintei Scripturi. Această perspectivă 
evită nu numai concepţia maniheistă conform căreia materia ar fi rea 
şi necinstită — care antrenează ideea că Dumnezeu este autorul celor 
rele — ci şi consecinţele unui spiritualism a-cosmic care ar fi avut o 
influență capitală asupra realismului Întrupării şi soteriologiei. 

Astfel, este mărturisită însemnătatea materiei şi a cosmosu- 
lui în procesul răscumpărării şi al îndumnezeirii omului. Sf. loan 

Damaschin avertizează, în legătură cu aceasta, că nu ne închinăm mate- 
riei, ci celui care este înfățișat în icoană: „Nu mă închin materiei, ci mă 
închin Creatorului, Care pentru mine S-a făcut materie, a locuit în ma- 
terie şi prin materie a săvârşit mântuirea mea. Cuvântul trup S-a făcut și 
a locuit printre noi. Este clar însă tuturor că trupul este materie şi zidire. 
Cinstesc, venerez şi mă închin materiei, prin care s-a făcut mântuirea 
mea. O cinstesc nu ca pe Dumnezeu, ci ca fiind plină de lucrare dumne- 
zeiască şi de har” (Sf. loan Damaschin, Cele trei tratate..., II, 14, p. 107). 

Din această perspectivă, într-un mod contrar concepţiei plato- 
nice şi maniheiste, materia este bună, fiind opera lui Dumnezeu, me- 
diul în care şi prin care s-a realizat mântuirea noastră. În aceasta se 
poate vedea, din perspectivă hristologică, relația strânsă dintre cos- 
mologie, antropologie şi soteriologie. De la materia înduhovnicită şi 
transfigurată a trupului lui lisus Hristos, Sf. loan Damaschin trece 
la materia în sens larg, aşa cum este ea în cuprinsul lumii create, 
care, datorită îndumnezeirii firii umane în Hristos, poate fi şi ea 
transfigurată. 

Duhul nu este exterior materiei, ci interior ei, materia devenind ast- 
fel „loc” în care se realizează mântuirea. În felul acesta, în concepția Sf. 
loan Damaschin, dualismul antic dintre spirit şi materie, dintre inteligi- 
bil şi sensibil este depăşit, afirmându-se astfel posibilitatea ca materia să 
fie transfigurată. Pe aceeași linie va merge şi Sf. Teodor Studitul, care, ca 
şi Sf. loan Damaschin, are ca precursori pe Sf. Maxim Mărturisitorul și 
pe alţi Părinţi ai Bisericii. 

Apologia Sf. loan Damaschin în favoarea sfintelor icoane reafir- 
mă, în acelaşi timp, viziunea Bisericii asupra materiei şi cosmosului, 
delimitându-se prin aceasta de filosofia greacă. Se afirmă aici, în per- 
spectivă biblică şi patristică, posibilitatea materiei şi a trupului uman 
de a fi transfigurate. Totodată, găsim în aceasta o reafirmare în regis- 
tru apologetic a realităţii şi implicaţiilor soteriologice ale Întrupării şi 
Învierii lui lisus Hristos, precum şi a realităţii teandrice a Persoanei lui 
lisus Hristos. Această fire transfigurată, ca imagine a veacului viitor, este 
prezentată în icoană. În icoană contemplăm şi simţim ca prezenţă miste- 
rul eshatologic al întregii creaţii - om şi cosmos —, mister pe care se fun- 
damentează şi spre care tind toate cele create. 

Relevanţa operei Sfântului Ioan Damaschin 
în contextul apologeticii ortodoxe 


Părinte al Bisericii, Sf. loan Damaschin dezvoltă cu note originale 
o viziune sintetică şi unitară asupra teologiei patristice în conexiune cu 
valorile filosofiei antice de care se împărtășește întreaga sa gândire teo- 
logică. Apelul său susținut la silogismele filosofice, pe care le întâlnim şi 
în lucrarea Dogmatica, evidenţiază structura tipologică a acestui Părinte 
în perspectivă apologetică. Este vorba de o tipologie care a influenţat în 
mare măsură şi gândirea occidentală. Perspectiva sistematică, argumen- 
tativă şi precisă în care își expune ideile face din Sf. loan Damaschin 
unul din cei mai redutabili apologețţi ai creştinismului răsăritean, calita- 
te pusă în valoare de atitudinea sa fermă împotriva iconoclasmului. 

Deşi considerat „părintele filosofiei bisericeşti”, el nu este în sens pro- 
priu nici filosof, nici savant, ci doar teolog, dar un teolog cuprinzător, care 
dovedeşte interes față de filosofie în scopuri teologice şi dogmatice şi care 
duce mai departe gândirea precursorilor săi, Leonţiu de Bizanţ, Sf. Maxim 
Mărturisitorul sau Sf. Anastasie Sinaitul (Basile Tatakis, Filosofia bizantină, 
pp. 155-156). Opera Sf. loan Damaschin este un model deosebit de con- 
strucție dogmatic-apologetică dezvoltată în interiorul Tradiţiei şi expri- 
mată într-un mod sintetic şi, în acelaşi timp, original. 


6.2. Sfântul Maxim Mărturisitorul 


Viaţa 

Sfântul Maxim (cca. 580-662), născut la Constantinopol dintr-o 
familie de nobili creştini, a primit o educaţie aleasă şi devine secretar al îm- 
păratului Heraclie. Intră în monahism, într-o mănăstire de la Chrysopolis 
- Scutari, şi participă la mai multe dispute cu monoteliștii. Petrece câțiva ani 
şi la Roma, determinându-l pe papa Martin I să condamne monotelismul 
în Sinodul de la Lateran (649). Este arestat, din ordinul lui Constans II, 
împreună cu Anastasie, ucenicul său, și adus la Constantinopol în 653. În 
urma procesului, Maxim este exilat la Bizya, în Tracia, iar Anastasie este 
exilat la Perberis, la marginea imperiului. Este din nou judecat la Constan- 
tinopol, unde i se taie limba și mâna dreaptă, şi este trimis din nou în exil la 
Lazika, pe țărmul Mării Negre, unde moare în suferinţe grele la 82 de ani. 

Opera 

Sfântul Maxim scrie în numeroase genuri (exegetică, dogmatică, 
mistică, liturgică, moral-ascetică), abordând o gamă largă de teme hris- 
tologice, soteriologice şi cosmologice, preocupându-se de aspecte apo- 
logetice referitoare în special la ereziile monofizită şi monotelită. 

Prin lucrările lui, Sf. Maxim Mărturisitorul s-a dovedit a fi fără în- 
doială figura dominantă a secolului al VII-lea, bucurându-se de o largă 
recunoaştere în teologia actuală. EI a avut, cum formulază un istoric 
al literaturii creştine, „extraordinara capacitate de a îmbina exigenţele 
metafizice cu efortul de definire a dogmei credinţei, îndeosebi în ceea 
ce priveşte natura lui Hristos, de a trece prin experiențele monahale 
pe care le-a adâncit şi limpezit în gândirea sa; de a se sluji din plin, 
până la atingerea erudiţiei, de contribuţiile predecesorilor săi, pentru 
ca la sfârşit să propună o concepţie nouă în care converg şi se întâlnesc 
toate lumile culturale şi religioase ale epocii anterioare lui” (Claudio 
Moreschini, Istoria filosofiei patristice, p. 705). 

„Viziunea lumii pe care ne-a lăsat-o Maxim Mărturisitorul în scrie- 
rile sale o găsim într-un alt loc, aparținând unui alt nume cu rezonanţă în 
teologia apuseană, este [...] culmea şi bilanțul cugetării greceşti, atât 
a celei teologice şi mistice, cât şi a celei filosofice” (Hans Urs von 
Balthasar, Die Kosmische Liturgie, p. 47, apud. Dumitru Stăniloae, Viaţa 
şi scrierile Sfântului Maxim Mărturisitorul, p. 15). 

Opera sa (pentru câteva coordonate privind viaţa şi opera Sf. Maxim 
Mărturisitorul, într-o redactare recentă, indicăm Studiul introductiv şi 
Bibliografia realizate de Pr. Dragoş Bahrim, în vol. Sf. Maxim Mărturisi- 
torul, Întrebări şi nedumeriri, Ed. Doxologia, 2012, pp. 9-64 şi respectiv 
pp. 269-297) este uimitoare prin diversitatea subiectelor şi prin numă- 
rul scrierilor, punând în dialog diverse tendinţe şi curente teologice şi 
filosofice, într-o „sinteză grandioasă şi personală a marilor curente fi- 
losofice ale Antichității şi a principalelor idei patristice” (Pr. Dumitru 
Stăniloae, Introducere, în Filocalia, vol. II, p. 15), aşezându-le pe toate în 
lumina unei teologii autentice, cu valenţe hristocentrice, antropologice 
şi cosmologice remarcabile. 

Scrierile Sfântului Maxim sunt diverse: replici temeinice, profund 
creştine şi bogat filosofice, la unele aspecte problematice grave din 

opera lui Origen şi Evagrie, tâlcuiri la unele locuri din scrierile Sfinților 
Pseudo-Dionisie Areopagitul şi Grigorie de Nyssa, tratate polemice îm- 
potriva monoteliților, comentarii şi lămuriri la unelepasaje din Sf. Grigo- 
rie de Nazianz, învățături despre „îndumnezeire” bazate pe soteriologia 
Sf. Chiril al Alexandriei şi pe hristologia calcedoniană. 

O intenţie de prezentare sistematică a operei Sfântului Maxim, 
apreciază Părintele Dumitru Stăniloae, cel care a tradus pentru prima 
dată în spaţiul românesc lucrări aparţinând Sfântul Maxim, elaborând 
studii introductive şi ample note explicative, „stârneşte un sentiment 
aproape paralizant. Este sentimentul pe care îl trezeşte un masiv alpin 
la gândul de a-l îmbrăţişa” (Cuvânt înainte la prima ediție, în Filocalia, 
vol. 3, p. 11). Şi, semnificativ, toate acestea au fost exprimate într-o 
manieră care a ocolit adesea caracterul savant al limbii permise de 
dialectul atic (chestiunea se întemeiază pe reproşul formulat de pa- 
triarhul Fotie, care, după ce i-a analizat discursul ascetic, a afirmat 
că nu preferă întotdeauna dialectul atic - Bibliotheca, codex CXCIII, 
apud. ibidem) şi au fost desăvârşite de martiriul său, care a pecetluit 
această operă matură (Nikos Matsoukas, Teologie dogmatică și simbo- 
lică, p. 256). 

De aceea, elementele teologiei maximiene au constituit un excelent 
cadru filosofic şi teologic şi un fond terminologic inspirat pentru în- 
treaga gândire şi spiritualitate bizantină, asigurând, alături de lucrările 
sfinților capadocieni şi de opera Sf. loan Damaschin, un „cadru autori- 
tativ de referință” pentru majoritatea controverselor doctrinare ivite în 
Răsăritul creştin de-a lungul Evului Mediu (John Meyendorf, Teologia 
bizantină, p. 63). 

Între extinsele şi profundele reflecții maximiene, putem menţiona 
aici hristologia inspirată, ce afirmă cele două voințe ale lui Hristos, antro- 
pologia şi cosmologia hristocentrice, o gnoseologie profund structurată 
de experienţa ascetică şi mistică, o eclesiologie mistagogică. Pornind de 
la aceste numeroase contribuţii care privesc raportul dintre voinţa ome- 
nească şi cea dumnezeiască în ipostasul Hristos, sau cel dintre Creaţie, 
Scriptură şi Întrupare, sau cel dintre om, Creaţie şi Biserică, facem, în 
cele ce urmează, câteva menţiuni pe care le considerăm relevante din 
punct de vedere apologetic în contextul actual. 

6.2.1. Rațiunile generale ale Creaţiei. 
Valorificarea filosofiei și a ştiinţelor 


În Categorii, pentru a desprinde o anumită stratificare a realităţii, 
Aristotel îşi alege ca punct de plecare, tiparele în care ne exprimăm cu 
privire la lume şi la lucrurile ei, propunând zece categorii: substanță, 
calitate, cantitate, relaţie, loc, timp, poziţie, posesie, acțiune şi pasivitate. 
Sf. Maxim Mărturisitorul face o clasificare asemănătoare, invocând însă 
cinci raţiuni generale: ființa (gr. ousia), mișcarea (gr. kinesis), diferența 
(deosebirea, gr. diaphora), unirea (combinarea, sinteza, amestecarea, gr. 
Krasis) şi poziția (stabilitatea, gr. stasis). 

Părintele Dumitru Stăniloae face o scurtă corespondenţă între cele 
zece categorii aristotelice şi cele cinci propuse de Sfântul Maxim: „Iden- 
tice sunt substanța, poziţia, şi (cu un nume deosebit) mişcarea (la Aris- 
totel, acţiunea). Relaţia a devenit la Sfântul Maxim sinteză. Diferenţa, 
care e proprie Sfântului Maxim, e la Aristotel expresia generală a deose- 
birilor categoriilor. Locul e implicat la Sfântul Maxim în poziţie; timpul, 
în mişcare; cantitatea, în ființă; calitatea, în diferență; posesia, în relație” 
(Pr. Dumitru Stăniloae, Prefaţă la Ambigua, p. 56). 

Pentru Sfântul Maxim, aceste rațiuni generale ale Creaţiei fac 
posibilă, prin contemplare naturală, o anumită cunoaștere despre 
Dumnezeu şi despre raporturile Sale cu lumea şi cu omul. Ousia este 
fiinţa creaţiei, toate celelalte categorii fiind predicate ale ei. Substanţa 
(cum traduce Părintele Stăniloae), totalitatea lucrurilor care există, este, 
după Sf. Maxim Mărturisitorul, „învăţătoarea teologiei”, pentru că, ple- 
când de la lucruri, omul ajunge să constate existenţa unei cauze. Însă, 
căutând cauza a tot ceea ce există, ajungem la cauza tuturor, la ființa-ca- 
uză a tot ceea ce există. Cu alte cuvinte, însăşi cauza tuturor este indica- 
tă, într-un mod indirect, în toate cele ce există, pentru că lucrurile nasc 
întrebări cu privire la cauzele lor, orientând gândurile către un Cauzator. 

Deosebirea, diferenţa (gr. diafora), se referă la diferenţele existen- 
te între naturile şi formele din cadrul substanţei Creaţiei, ce asigură 
diversitatea. Acest atribut este pus, de asemenea, în legătură cu Dum- 
nezeu: „Propriu-zis este una şi aceeaşi Raţiune, care prin infinitatea 
şi transcendența ei este în sine şi pentru sine negrăită şi necuprinsă, 

fiind dincolo de toată creaţiunea şi de deosebirea şi varietatea ce există 
şi se cugetă în ea, arătându-se şi multiplicându-se din bunătate în toate 
câte sunt din ea, pe măsura fiecăreia şi recapitulând (readucând) toate în 
sine” (Sf. Maxim Mărturisitorul, Ambigua, $7d, p. 117). 

Sf. Maxim Mărturisitorul vede lucrarea omului cu cele sensibile 
şi inteligibile drept căi de dezvoltare a virtuţilor. În aceasta se arată 
că omul a primit „o putere creatoare de unire cu Dumnezeu, făcând 
Creaţia, impregnată de virtuțile lui, demnă de Dumnezeu, cel Atot- 
bun” (Sf. Maxim Mărturisitorul, Ambigua, $7d, p. 117). 

Potrivit Sf. Maxim Mărturisitorul, stabilitatea părţilor şi puterilor 
create (gr. stasis) în cuprinsul Creaţiei, rămânerea acestora în albia lucră- 
rii lor, pentru binele comun, cheamă şi pe cei ce le cugetă la cultivarea 
virtuţilor. Stabilitatea aceasta este „învăţătoarea moralității voluntare, care 
trebuie să stea fermă pe lângă ceea ce a hotărât bine împotriva a ceea ce 
se opune persistenţei în el, neprimind să fie abătută de la baza raţională 
de cele ce-i vin în cale” (Sf. Maxim Mărturisitorul, Ambigua, $ 28, p. 200). 

În fine, mișcarea (gr. kinesis) este atributul care conferă elementelor 
substanței potența asocierii în combinaţii noi. În filosofia antică a Greciei, 
mișcarea, un aspect foarte important în înțelegerea naturii (Aristotel, de 
exemplu, scria în Fizica faptul că trebuie să înțelegem mişcarea pentru a 
înţelege natura), era asociată cu nedesăvârşirea, cu stricăciunea. Prin Sf. 
Atanasie cel Mare, teologia arată că mişcarea existentă în lume are un scop 
bun. Sf. Maxim Mărturisitorul exprimă faptul că Însuşi Fiul lui Dumne- 
zeu S-a făcut om, adică subiectul raţiunii, al gândirii şi al mişcării, ca să-l 
pună pe om şi lumea întreagă într-un total acord cu rațiunea şi cu mișca- 
rea Sa divină plină de iubire, re-centrând mişcarea oamenilor prin lume şi 
readucând-o pe făgaşșul ei, spre Dumnezeu (Pr. Dumitru Stăniloae, nota 
989, în Ambigua, p. 233). 

Prin aceste rațiuni generale ale Creaţiei, Sfântul Maxim vede 
ființa, mişcarea şi celelalte drept elemente ce îl călăuzesc pe om către 
cunoașterea lui Dumnezeu, pentru a-l încredința că EI este Creatorul, 
Proniatorul și Judecătorul lumii. În acelaşi timp, Creaţia, cu toate cele 
ale ei, îl orientează pe om şi spre lucrarea de dobândire a virtuţilor, 
pentru a-l apropia de de Dumnezeu. Mai precis, ființa, mişcarea şi 
deosebirea oferă o anumită cunoaştere a lui Dumnezeu în relaţia Lui 

cu Creaţia, ca Ziditor, Proniator şi Judecător, în timp ce unirea şi po- 
ziția oferă o cunoaștere despre om în viaţa sa virtuoasă şi în relaţie cu 
Dumnezeu (Lars Thunberg, Antropologia teologică a Sfântului Maxim 
Mărturisitorul: Microcosmos şi Mediator, p. 85). 

În acest fel, şi ființa şi atributele ei, adică toate cele create, orien- 
tează pe om spre înțelesurile lor spirituale, prin care el poate urca spre 
Dumnezeu. Potrivit Sf. Maxim Mărturisitorul, sfinții privesc lumea 
cuprinzând-o pe de-a-ntregul, nelăsând nimic în afara ei ca fiind lipsit 
de importanţă în urcuşul omului spre Dumnezeu: „[...] privind toată 
creaţiunea în stabilitatea ei, [sfinţii] au concentrat cele cinci moduri 
arătate ale contemplaţiei în trei, cunoscând că creațiunea, constând 
din cer, pământ şi cele din mijloc, este prin rațiunea ei învăţătoarea 
filosofiei morale, naturale şi teologice” (Sf. Maxim Mărturisitorul, Am- 
bigua, $ 28, p. 201). În felul acesta, întreaga Creaţie e văzută ca o car- 
te, în care literele şi silabele sunt corpuri constituite prin combinarea 
multor calităţi, toate fiind expresia unui unic Cuvânt prezent în toate 
(Sf. Maxim Mărturisitorul, Ambigua, $ 27, pp. 191-192). 


6.2.2. Omul, microcosmos şi mediator între cer și pământ 
(syndesmos) și laborator al Creaţiei (ergasterion) 


În concepţia Sf. Maxim Mărturisitorul, omul - chip al Logosului 
- ocupă un loc cu totul excepţional printre celelalte creaturi, având ca 
scop al întregii vieţi dobândirea asemănării cu Dumnezeu. Sf. Maxim 
Mărturisitorul menţionează că omul, înzestrat cu trup material și suflet 
spiritual, cu simţuri destinate lumii sensibile şi cu minte înțelegătoare, 
trebuie să lucreze la unirea întregii Creaţii cu Dumnezeu. 

Unirea pe care trebuie să o realizeze omul este între creat şi necreat, 
în lumea lucrurilor create, între inteligibil şi sensibil, în lumea sensibilă, în- 
tre cer şi pământ, pe pământ, între paradis şi lumea oamenilor, în omenire, 
între bărbat şi femeie, între masculin şi feminin (Sf. Maxim Mărturisitorul, 
Ambigua, 106, p. 388 sqq). Potrivit Sfântului Maxim, omul avea rolul de 
verigă, de inel de legătură (syndesmos), de laborator (ergasterion), care „lea- 
gă şi ține toate într-un ansamblu şi este în mod natural intermediarul între 
extremităţile tuturor diviziunilor”, tocmai pentru că el avea capacitatea de a 

uni și calitățile părţilor lumii. Faptul că el era destinat să aibă aceste roluri se 
vede şi din aceea că, în cronologia creaţiei, între toate creaturile, omul este 
ultimul, ca un fel de „legătură naturală” între toate, deoarece creşterea, îm- 
plinirea lui, ce se realizează prin această unificare a tuturor, se realizează în 
Dumnezeu, în care nu există diviziune (Sf. Maxim Mărturisitorul, Ambigua, 
106, p. 388 sqq). 

Însă menirea aceasta a omului a fost zădărnicită de păcat. Deodată cu 
armonia Creaţiei şi unitatea ei, căderea lui Adam a afectat şi propriile lui 
puteri. 'Teologia afirmă că această menire este împlinită de Hristos, Cuvân- 
tul lui Dumnezeu Întrupat. EI restaurează puterile spirituale ale omului şi 
întreaga Creaţie. 

Planul lui Dumnezeu de a-l îndumnezei pe om a fost împlinit prin 
Hristos Dumnezeu-Omul. Perspectiva din care Sfântul Maxim realizea- 
ză toate aceste interpretări şi dezvoltarea tuturor acestor înțelesuri are în 
centru Logosul divin, care „dă sens vieții omeneşti” şi „umple de sensuri 
(de rațiuni) toate lucrurile lumii” (Pr. Dumitru Stăniloae, Cuvântul înainte la 
prima ediţie, în Filocalia, vol. II, p. 11). 

Întruparea lui Hristos în lume face aşadar ca atotprezenţa lui Dum- 
nezeu să fie într-o „fază dinamică”, exercitându-şi „puterea de atracţie asu- 
pra noastră, ajutându-ne într-un mod mult mai activ ca înainte la depăşirea 
distanţei între noi şi EI şi între noi înşine” (Pr. Dumitru Stăniloae, Teologia 
dogmatică ortodoxă, vol. L, p. 148). În Hristos, omul transformă lumea în 
vederea unirii polilor ei, viețuind în „legea harului”, în Biserică. Prin lucra- 
rea lui, prin iubirea de Dumnezeu şi de semeni, lumea „se încălzește din 
ce în ce mai mult [...] pentru a-i uni, pentru a-i articula și suda împreu- 
nă” (Pr. Dumitru Stăniloae, „Dinamica Creaţiei în Biserică”, în: Ortodoxia, 
3-4/1977, p. 288). Pe această „lucrare de înduhovnicire a vieţii omului se 
întemeiază chiar lucrarea lui Dumnezeu în lume” (Pr. Dumitru Stăniloae, 
Teologia Dogmatică Ortodoxă, vol. III, p. 7). 


6.2.3. Creaţia ca dar şi euharistie. Înţelesurile din creaturi, 
hrană spirituală pentru minte 


Lumea inteligibilă își află, într-un mod mistic, forma concretă în 
speciile simbolice ale lumii sensibile. La fel, lumea sensibilă intră, prin 

cunoaștere, în minte şi se află organizată aici prin raţiuni (Basile Tatakis, 
Filosofia bizantină, p. 123). Pentru că, privită fără patimă, Creaţia se dez- 
văluie, în ultimă instanță, ca fiind „mâncare” spirituală pentru mintea 
omului. Semnificativă aici este viziunea Sfântului Petru, menţionată în 
Faptele Apostolilor. 

Redăm integral textul, în cele ce urmează: „Petru s-a suit pe aco- 
periş, să se roage pe la ceasul al şaselea. Și i s-a făcut foame și voia să 
mănânce, dar, pe când ei îi pregăteau să mănânce, a căzut în extaz. Şi a 
văzut cerul deschis şi coborându-se ceva ca o față mare de pânză, legată 
în patru colţuri, lăsându-se pe pământ. În ea erau toate dobitoacele cu 
patru picioare şi târâtoarele pământului şi păsările cerului. Şi glas a fost 
către el: Sculându-te, Petre, junghie şi mănâncă. lar Petru a zis: Nicide- 
cum, Doamne, căci niciodată n-am mâncat nimic spurcat şi necurat. Şi 
iarăşi, a doua oară, a fost glas către el: Cele ce Dumnezeu a curăţit, tu să 
nu le numeşti spurcate. Şi aceasta s-a făcut de trei ori şi îndată acel ceva 
s-a ridicat la cer. Pe când Petru nu se dumirea întru sine ce ar putea să fie 
vedenia pe care o văzuse, iată bărbaţii cei trimiși de Corneliu, întrebând 
de casa lui Simon, s-au oprit la poartă” (Faptele Apostolilor 10, 9-17). 

Sf. Maxim Mărturisitorul interpretează această viziune a Sf. Ap. 
Petru în lumina înţelesurilor pe care le au cele sensibile din Creaţie. 
„Feţele de pânză” și „dobitoacele” de pe ea reprezintă, pentru Sf. Ma- 
xim Mărturisitorul, indicii prin care Dumnezeu îi arată lui Petru că 
lumea văzută este mâncare spirituală, prin înțelesurile ei cele nevăzu- 
te, prin raţiunile ei, arătate prin chipurile lucrurilor sensibile. În felul 
acesta, pentru Sf. Maxim Mărturisitorul, lumea nu mai cuprinde nimic 
necurat în ea. În alt loc, Sf. Maxim Mărturisitorul scrie că „nu mâncă- 
rurile sunt rele, ci lăcomia; nici banii, ci iubirea de arginţi, nici slava, 
ci slava deşartă. Iar dacă e aşa, nu există nimic rău în cele ce sunt, afară 
de abuzul lor” (Sf. Maxim Mărturisitorul, Capete despre Iubire, III, 4). 


6.3. Sfântul Grigorie Palama 
Viața 


Teolog al luminii necreate dumnezeieşti, pe care a experiat-o 
el însuşi ca unul care şi-a curăţit inima pentru a primi darul de Sus al 

contemplării de Dumnezeu, Sf. Grigorie Palama (1296-1359), arhiepiscop 
al Tesalonicului, s-a arătat în timpul vieţii sale un inspirat-de-Dumnezeu 
apărător al isihasmului. De mic copil vădeşte calități intelectuale remar- 
cabile, care îi permit să primească o educaţie aleasă la curtea împăratului 
Andronic al II-lea Paleologul. Intrat în monahism la mănăstirea Vatoped 
din Sfântul Munte, va pune în slujba lui Dumnezeu toate darurile sale na- 
turale şi duhovniceşti, ajungând, prin iconomia lui Dumnezeu, să scrie în 
apărarea spiritualităţii şi vieţii isihaste. 

Sintetizând învăţătura Părinților athoniți despre o cunoaștere reală 
a lui Dumnezeu, nu în ființă, ci prin har, energiile necreate divine care 
hrănesc întreaga Creaţie şi o menţin în existenţă, a opus această învățătură 
ortodoxă părerii raţionaliste de „cunoaştere” a lui Dumnezeu conceptual, 
prin filosofare, prin demers exclusiv rațional. Varlaam de Calabria expu- 
nea o greşeală sistematică a teologiei apusene de a vedea în har o energie 
creată; în acest sens, esenţa teologiei creştine, formulată de Sf. Atanasie cel 
Mare încă din secolul al IV-lea, „Dumnezeu S-a făcut om pentru ca omul 
să se îndumnezeiască”, devenea lipsită de sens. 

Teologia palamită reprezintă o genială adâncire teologică a gnoseolo- 
giei divine. Ea exprimă acel adevăr revelat de cognoscibilitate a lui Dum- 
nezeu nu în ființa Sa, ci prin energiile Sale necreate. Mai mult, cunoaşterea 
întregii lumi capătă sensul profund al unei gustări duhovniceşti a prezen- 

ței divine din ea, reliefând o adevărată „transparenţă” către Creatorul său. 
6.3.1. Triadele, un adevărat manual de apologetică ortodoxă 


Triadele'5 Sf. Grigorie Palama sunt un exemplu remarcabil de apo- 
logie creştină aparținând perioadei bizantine. Caracterul apologetic este 
explicit prin structurarea materialului sub formă de răspunsuri la obiecţii 
formulate cu privire la sensul spiritualităţii creştine și al practicii isihaste. 


'5 Prima menționare a termenului Triade o aflăm în Elogiul închinat Sfântului de 
către patriarhul Filotei: „Înțeleptul Grigorie va redacta atunci nouă tratate, împărţite în 
trei Triade” (PG CLI, 588 D). Există însă şi un titlu manuscris „Pentru cei care se sfinţesc 
în isihie” pe care părintele John Meyendorff, în ediția critică publicată în franceză, îl oferă 
prin traducere cu o tentă mai pronunţat apologetică: „Apărarea sfinților isihaşti” (a se 
vedea: GREGOIRE PALAMAS, Defense des saints hesychastes (introduction, texte critique, 
traduction et notes par Jean Meyendorff), coll. Spicilegium sacrum lovaniense: ctudes et 
documents, vol. 30, Louvain, 1959). 

În contextul clarificărilor pe care le adresează Sfântul contemporanilor săi 
cu privire la felul în care trebuie înţeleasă cunoașterea lui Dumnezeu prin 
lucrarea harului, trăirea teologică este afirmată ca urmare a experienţei 
suprafireşti, mistice, trăite de om în integralitatea sa! de făcut referința 
bibliografică explicită în relaţia cu Dumnezeu prin viaţa eclesială. Prin 
referirile la educaţia profană sau la ştiinţe, Sfântul pune în evidenţă com- 
petenţele specifice ale fiecărui demers de cunoaștere în parte, teologic şi 
ştiinţific, în condiţiile în care cele ştiinţifice erau afirmate de adversari ca 
obligatorii pentru devenirea teologică a omului (cu alte cuvinte, absolut 
necesare mântuirii). Se îngrijeşte deci să înlăture confuzia primejdioasă în 
planul mântuirii între ce ţine de lucrarea suprafirească a harului și, respec- 
tiv, de o lucrare circumscrisă ordinii naturale a lucrurilor. 

Contextul în care Sf. Grigorie Palama intervine era unul îngrijorător 
pentru teologia mistică a Bisericii. Prin vocea lui Varlaam de Calabria”, 
teologhisirea pe care o propunea Occidentul în epoca Renaşterii, şi care 
acum iradia în Orient, promova cunoștințele filosofice ca mediator necesar 
către Dumnezeu, acordând filosofiei valenţe soteriologice şi se interesa de 
lucrarea intelectului în detrimentul vieții ascetice, mergând până la a ridi- 
culiza experienţa mistică a rugăciunii inimii, care constituia tradiția şi prac- 
tica atonită în care Sf. Grigorie Palama crescuse. Teologia suferea presiu- 
nea unei intelectualizări!5 care o deforma încetul cu încetul către speculație 


1 GREGOIRE PALAMAS, Defense des saints hesychastes, p. 80 

1 Varlaam de Calabria, grec de origine italiană, s-a născut în jurul anului 1300 la Se- 
minara (în Calabria). Urmează filiera studiilor profane în Italia, unde se inițiază în gândirea 
scolastică. Studiază la Constantinopol scrierile originale ale filosofilor greci. Specializarea în 
gândirea Sf. Dionisie Pseudo-Areopagitul îi va permite să ocupe o catedră la Universitatea 
imperială în timpul împăratului Andronic al III-lea. Va fi hirotonit episcop de Seminara spre 
sfârşitul vieții sale. Moare spre anul 1350 în Calabria. A scris mai multe lucrări de logică şi de 
astronomie, a se vedea spre exemplu BARLAAM DE SEMINARA, Traites sur les €clipses de soleil 
de 1333 et 1337 (histoire des textes, editions critiques, traductions et commentaires par Joseph 
Mogenet et Anne Tihon, avec la collaboration de Daniel Donnet), Ed. Peeters, Louvain, 1977. 

'5 Argumentele lui Varlaam sunt speculativ-intelectuale. Disputa cu Sfântul Grigorie 
relativ la problematica Filioque în privinţa căreia primeşte misiune din încredințarea împă- 
ratului Andronic al III-lea să se ocupe şi să se exprime în negocierile cu Latinii, o arată lim- 
pede. Afirmând problematizarea Filioque ca pură dialectică, Varlaam ajunge la concluzia că 
niciun raționament privind adevărul dumnezeiesc nu se poate sprijini pe o demonstrație. 
Orice reflecţie privind Filioque ajunge să-i pară inutilă, mergând până la a relativiza credința 
ortodoxă prin propunerea ca ortodocşii şi catolicii să creadă fiecare cum vrea despre Duhul 

intelectuală, deturnându-se de la miezul ei liturgic printr-o centrare în cu- 
getarea umană. Astfel, printr-o interpretare pur intelectuală a apofatismului 
evocat de Sf. Dionisie Pseudo-Areopagitul, Varlaam nu vedea în teologie 
decât o cunoaştere intelectuală şi simbolică a lui Dumnezeu, negând practic 
posibilitatea de participare la nivel existenţial la viața divină, singura care îl 
poate conduce pe om la îndumnezeire (theosis). 

Sistemul de gândire propriu exerciţiului ştiinţelor sau filosofiei, pe 
care Varlaam îl crede şi îl afirmă ca adevărata teologie, este în realitate 
lipsit de puterea harică sfinţitoare. Pentru Varlaam nu există distincție 
reală între teologie şi filosofie, aceasta pentru că face din intelect organul 
privilegiat al cunoaşterii lui Dumnezeu: „Nu numai că ne ocupăm cu 
tainele naturii, măsurăm evoluţia celestă, studiem mişcările opuse ale 
stelelor, conjuncţiile lor, fazele lor şi creşterile, căutăm consecinţele 
care decurg şi suntem mândri de asta, dar mai mult, pentru că raţiunile 
acestor fenomene se găsesc în Inteligența divină, primă şi creatoare, în 
timp ce imaginile acestor rațiuni există în sufletele noastre, ne grăbim să 
cunoaştem aceste fenomene şi să ne debarasăm de semnele ignoranței 
prin metodele distincţiei, raţionamentului şi analizei; vrem astfel, rămâ- 
nând vii după moarte, să căpătăm asemănarea cu Dumnezeu” (Gregoire 
Palamas, Defense des saints hesychastes, pp. 4-6). 

Ofensiva filosofic-teologică a lui Varlaam va declanșa răspunsul 
Sfântului Grigorie: „M-am simţit incapabil să răspund acestor lucruri; 
am păstrat tăcerea în faţa lor”, îşi începea acesta mărturia, „dar astăzi, 
Te rog, Părinte, să mă înveţi ce trebuie să spun pentru a apăra Adevă- 
rul, pentru ca să fiu gata, urmând apostolului, să dau răspuns despre 
nădejdea noastră” (1 Petru 3, 15) (ibidem, p. 6). Rațiunea de a fi a unei 
apologii fiind apărarea Adevărului creştin, o astfel de apărare ţâşneşte fi- 
resc din trăirea teologică a inimii, se împletește cu rugăciunea, având ca 


Sfânt şi astfel să ajungă la comuniune: „Reunione facta permitterentur ipsi Graeci quod super 
eodem articolo tent credere, Latinique crederent catholice, Spiritum Sanctum a Patre et Filio 
procedere” (PG 151, col. 1337 D). Apologia ortodoxiei propusă de Varlaam se desfăşoară 
în spaţiul cugetării filosofice, afirmând că este imposibil ca latinii să poată demonstra cu si- 
logisme că nu numai Tatăl este principiul şi sursa divinului (a se vedea BARLAAM CALA- 
BRO, Opere contre latini (introduzione, storia dei testi, edizione critica, traduzione et indici a 
cura di Antonis Frygos), Biblioteca apostolica vaticana, Ed. Citta del Vaticano, Vatican, 1998, 
pp. 381-413). Iată deci o „respingere” a Filioque pe criterii scolastice. 

punct de plecare încredințarea lăuntrică a Domnului prin rugăciune pe 
fondul conştientizării propriilor neputinţe în a-l sluji aşa cum se cuvine. 
Este mărturia oferită explicit nouă de Sfântul Grigorie. 

Compoziţia Triadelor ne întăreşte convingerea că ne aflăm în fața 
unei capodopere a genului apologetic din mai multe motive: 1. este vorba 
de mărturia scrisă a unei experienţe duhovniceşti exprimate curajos cu 
originalitatea teologică a celui familiarizat prin propria-i trăire cu Dum- 
nezeu; 2. afirmă distincția dintre competențele de ordin teologic, dăru- 
ite unora dintre oameni în chip harismatic, şi cele naturale, aparținând 
la măsuri mai mari sau mai mici tuturor oamenilor, şi respectiv afirmă 
necesitatea discernământului duhovnicesc în ceea ce privește educaţia 
în şcolile profane, problemă legată intrinsec de aceea a mărturisirii lui 
Dumnezeu cu sprijinul competenţelor de ordin ştiinţific sau filosofic; 
3. oferă mărturia fundamentală, sintetizată prin cuvântul Apostolului 
Petru care îndeamnă a da socoteală oricui o cere despre nădejdea creş- 
tină (1 Petru 3, 15), despre sensul apologiei creştine construite din inte- 
riorul trăirii teologice. 

Triadele oferă astfel câteva repere metodologice fundamentale pri- 
vind posibilitatea configurării a unei apologetici specific ortodoxe as- 
tăzi: 1. o apologie ortodoxă este întâi de toate o alcătuire duhovnicească; 
2. distincția în planul cunoașterii între rodul harismei și al ştiinţei face 
posibilă utilizarea cu discernământ a mijloacelor cunoaşterii naturale în 
sprijinul afirmațiilor de ordin teologic, cu păstrarea competenţelor spe- 
cifice; 3. rostul unei iniţiative apologetice este întotdeauna duhovnicesc, 
expresia unei căutări de ordin eclesial. 

Este limpede că Triadele Sf. Grigorie Palama nu sunt o alcătuire cu 
pretenții ştiinţifice sau filosofice, ci răspuns duhovnicesc la acel discurs 
cu pretenţie de teologie care risca să niveleze, la nivel de competenţe 
specifice, teologia şi ştiinţa. Dacă astăzi dialogul dintre teologie şi știință 
sau filosofie este iniţiat adesea pentru raţiuni de ordin intelectual, relie- 
fând convergenţe sau divergențe între cele două moduri de cunoaştere, 
teonom - duhovnicesc şi autonom - raţional, implicarea problematicii 
teologie - ştiinţă (sau teologie-filosofie) poartă în apologie o finalita- 
te eminamente teologică, şi anume justificarea sau apărarea adevăru- 
rilor de credinţă. Sintetizând, putem spune că motivaţia apologiei este 

întotdeauna de ordin teologic, implicând afirmarea acesteia ca discurs 
teologic, în timp ce motivaţia dialogului teologie-ştiință poate rămâne 
la nivel epistemologic. 

În faţa provocărilor lui Varlaam, care îl acuza că este un ignorant lipsit 
de educaţie!?, sau ale lui Nichifor Gregoras”, care îi reproşa că abandonase 
studiile la cincisprezece ani”, respingându-i astfel calitatea de interlocutor 
valabil, Sf. Grigorie Palama evocă educaţia primită? în tinereţea sa. 

Problematica importanţei educaţiei în viaţa creștină îl preocupă pe 
Sfântul Grigorie. În timp ce primul tratat al primei Triade evocă o „de- 
finire a normelor și a limitelor în interiorul cărora ne este de folos să ne 
dedăm studiilor” (Sf. Grigorie Palama, Triade |, 1, 1, p. 8), primul tratat 
al celei de-a doua este scris împotriva celor care declară că „cunoaşterea 
provenind din educaţia profană este cea care aduce cu adevărat mântu- 
irea” (Sf. Grigorie Palama, Triade II, 1, 1, p. 224). Educaţia profană se 
poate arăta utilă pentru teologie, dar în niciun caz indispensabilă, ea 


'9 BARLAAM CALABRO, Epistole greche: i primordi episodici e dottrinari delle lotte esicaste 
(studio introduttivo e testi a cura di Giuseppe Schiro), Ed. Instituto Siciliano di studi bizantini 
e neoellenici, Palermo, 1954, p. 253. 

% [Repere bio-bibliografice] Istoricul şi astronomul bizantin Nichifor Gregoras se naște spre 
anul 1295 (la Heraclea Pontului, Asia Mică). Este probabil cea mai mare personalitate intelectu- 
ală, de formaţie enciclopedică, a secolului al XIV-lea. Educaţia sa se va desăvârși la Universitatea 
imperială condusă de Teodor Metochit cu care face filosofie şi astronomie. În urma relației cu 
Ioan Glykys, savant grămătic şi retor, se va iniţia în studiul gramaticii (a se vedea: Correspondance 
de Nicephore Gregoras (texte 6dite et traduit par Radolphe Guilland), Ed. les Belles lettres, Paris, 
1967, pp. I-III). A fost paznicul arhivelor în timpul împăratului Andronic II Paleologul, protector 
al ştiinţelor și literelor. Pasionat de astronomie, prezice eclipsa solară din 16 iulie 1330 (Nicephore 
Gregoras, Calcul de l&clipse du 16 juillet 1330, Joseph MoGENET, Anne TIHON & al. (eds), Ed. ].C. 
Gieben, Amsterdam, 1983). Îi aparţine propunerea unei reforme a calendarului pe care împăratul 
nu a pus-o în practică din raţiuni de ordin religios şi politic. Moare în 1360. 

1 A se vedea: Jean MEYENDORER, Saint Gregoire Palamas et la mystique orthodoxe, 
Ed. Seuil, Paris, 2002, p. 46. 

” Evocarea pe care o face Sf. Grigorie Palama se găseşte într-o scrisoare adresată lui 
Gregora (Contra lui Gregora 1.14). Este evocată de Filotei Kokkinos, patriarh al Constantin- 
opolului, în cuvântul său privitor la Sf. Grigorie Palama (Tomosuri dogmatice. Viaţa. Slujba. 
Scrieri I, Ed. Deisis, Sibiu, 2009, p. 469). Jean Meyendorft povesteşte, la rândul său, episodul 
din viața Sfântului: acesta fu invitat de împăratul Andronic să se exprime cu privire la logica 
lui Aristotel şi arătă o atât de profundă înţelegere a filosofiei, încât împăratul şi cei prezenţi 
fură uimiţi, inclusiv marele logofăt care se pare că adresă împăratului următoarele cuvinte: 
„Aristotel însuşi, dacă ar fi fost aici, l-ar fi lăudat” (Saint Gregorie Palmas..., p. 47). 

comportă riscuri dacă o utilizăm fără discernământ teologic: „Cel rău, 
afirmă Palama, ne sugerează întinderea variată şi profundă, multitudi- 
nea cunoştinţelor, aşa cum sugerează altora bogăţia şi plăcerile trupului, 
pentru ca să ne ocupăm toată viața cu căutarea acestora și astfel să nu 
avem suficientă vigoare în educaţia care nu curățeşte sufletul” (Sf. Gri- 
gorie Palama, Triade |, 1, 7, p. 22). 

Sfântul, prin viaţa lui, se arată un apărător al echilibrului personal 
care ţine cont de priorităţile vieţii duhovniceşti. Înţelegem prin aceas- 
ta că un apologet în sens ortodox este un om inspirat de Dumnezeu a 
pune în lucrare competențele primite prin educaţie, fără ca aceasta să 
însemne că respectivele cunoştinţe în sine pot apăra trăirea creştină. 
Metoda filosofiei sau a ştiinţelor nu poate înlătura trăirea teologică întru 
Duhul Sfânt: „Prin transpunerea mijloacelor analitice de care dispune 
filosofia ştiinţelor profane în cercetarea lucrurilor necesare, şi servin- 
du-ne de anumite elemente pe care ni le dă formarea filosofică pentru 
a lămuri Scriptura, ne putem depărta ușor de calea dreaptă dacă nu 
posedăm harul Duhului Sfânt care este singura cheie a Sfintelor Scrip- 
turi” (Sf. Grigorie Palama, Triade II, 1, 6, p. 236). 

Prin distincţiile pe care le oferă, Triadele pot servi ca îndrumar preţios 
în dezvoltarea Apologeticii actuale. Aprobând doctrina palamită în 1351 
şi recunoscând în Grigorie Palama un Sfânt Părinte, Biserica a condamnat 
într-o manieră solemnă secularizarea Modernităţii, opunându-i un uma- 
nism creştin (Jean Meyendorft, Saint Gregoire Palamas... p. 27) şi refuzân- 
du-l astfel pe cel centrat doar în om, şi nu în Hristos Dumnezeu-Omul. Prin 
Sf. Grigorie Palama, aşteptările noastre de ordin apologetic sunt centrate pe 
viaţa eclesială, și nu pe exercițiul autonom al ştiinţelor, pe lucrarea divino- 
umană specifică spaţiului eclesial, şi nu pe cea autonom-raţională cu care 
ştiinţele arată eficacitate în studiul lumii materiale. 


6.3.2. Cunoaşterea ca viaţă în Dumnezeu 


Sunt semnificative, de asemenea, câteva observaţii de mare rafi- 
nament privind viziunea Sf. Grigorie Palama cu referire la felul cum, 
pentru om-suflet şi trup este posibilă cunoaşterea în sensul ei cel mai 
cuprinzător, cunoaşterea lui Dumnezeu. 

Sf. Grigorie Palama observă echipamentul senzorial şi puterile înțele- 
gătoare ale omului care îl fac pe acesta deschis deopotrivă lumii sensibile 
din cuprinsul lumii create şi înțelesurilor inteligibile nevăzute şi mai pre- 
sus de simţuri. Sesizarea şi înțelegerea lumii se petrece în chip minunat 
în unirea simţurilor trupului, capabil să sesizeze cele sensibile, cu mintea, 
capabilă să vadă înțelesurile lor. Însă, Sf. Grigorie Palama extinde consi- 
deraţiile acestea dincolo de exerciţiul sesizării şi înțelegerii omeneşti cu 
privire la lumea sensibilă. Prin lucrarea Duhului Sfânt, puterile acestea 
omeneşti vor vedea cele dumnezeieşti care sunt mai presus de înţelegere: 
„Precum mintea unită în chip negrăit cu simţirea vede cele supuse simţu- 
rilor şi precum simţirea își înfăţişează simbolic şi sensibil cele inteligibile 
(cunoscute cu mintea) odată ajunsă la perceperea lor prin unirea ei cu 
mintea, așa şi acestea amândouă (simţirea şi mintea), unite cu Duhul, vor 
vedea lumina nevăzută în chip duhovnicesc, mai bine zis vor conviețui, 
odată îndumnezeite, veşnic împreună cu ea” (Sf. Grigorie Palama, Despre 
cunoștința naturală, p. 328). 

Însă această sesizare a celor mai presus de înţelegere e posibilă doar 
prin credinţă. În acord cu întreaga tradiţie patristică, Sf. Grigorie Palama 
afirmă că doar prin credință omul ajunge să resimtă şi să vadă în lume şi 
în viaţă lucrarea lui Dumnezeu. Dar credința nu se întemeiază pe dovezi 
experimentale, cum este cazul ştiinţei, şi nici nu creşte prin argumente 
raționale, cum se petrec lucrurile în cazul reflecţiei filosofice. Credinţa 
este o formă de cunoaştere care se deosebeşte, în fond şi în cuprindere, de 
exercițiul rațiunii omeneşti așa cum este el elaborat în demersul explorării 
ştiinţifice sau în reflecţia filosofică. În aceasta se vede şi deosebirea dintre 
teologie, filosofie şi ştiinţă, întrucât „[...] în dogmele creştinilor călăuzeşte 
credința, nu dovedirea” (Sf. Grigorie Palama, Despre împărtășirea dumne- 
zeiască, p. 373). 

În toate acestea se văd și rațiunile pentru care Sf. Grigorie Palama con- 
sideră credinţa o formă de înţelegere mai presus de înțelegere, şi o vedere 
mai presus de minte: „,[...] eu socotesc şi sfânta noastră credinţă ca fiind un 
fel de vedere, a inimii mai presus de toate simțţirile şi de toate înțelegerile, ca 
una ce întrece toate puterile înțelegătoare ale sufletului nostru. Şi numesc 
credință nu mărturisirea binecredincioasă, ci întemeierea neclintită pe ea şi 
pe cele făgăduite de Dumnezeu. De fapt, credinţa noastră este o vedere mai 

presus de minte” (Sf. Grigorie Palama, Cuvânt pentru cei ce se liniştesc cu 
evlavie, cap. 41, pp. 317-318). 

Dar credința aceasta, la care face referire Sf. Grigorie Palama, nu des- 
coperă doar tainele dumnezeieşti. Nu în mod exclusiv în aceasta constă 
deosebirea de celelalte arii ale cunoaşterii omenești. Credinţa uneşte pe 
om cu Dumnezeu, aducându-l într-o stare mai presus de înţelegere: „Cre- 
dinţa, depăşind ideile născute din privirea făpturilor, ne-a unit pe noi cu 
Rațiunea aflată mai presus de toate şi cu Adevărul neconstruit și simplu; şi 
am înţeles mai bine decât prin demonstraţie nu numai că toate s-au făcut 
din cele ce nu sunt, ci şi că s-au făcut numai cu cuvântul lui Dumnezeu. 
[...] De aceea sunt mai fericiţi cei ce n-au văzut şi au crezut (Ioan 20, 29) 
decât cei ce au văzut şi au crezut în Cel înviat din morţi şi în Începătorul 
vieţii veşnice (Faptele Apostolilor 3, 15). Căci aceştia prin ochii mai presus 
de lume ai credinței au văzut şi au cinstit cele ce ochiul văzându-le nu le 
crede prin el însuși şi înțelegerea nu le poate cuprinde” (Sf. Grigorie Pala- 
ma, Cuvânt pentru cei ce se liniștesc cu evlavie, pp. 319-320). 

Găsim numeroase formulări ale Sf. Grigorie Palama privind acest as- 
pect: credinţa ca receptare vie a adevărului, resimţită profund şi direct în 
toate lucrările omeneşti, înnoind nu doar mintea lui prin înţelesuri, ci mai 
ales viaţa lui. În felul acesta, credinţa, ca vedere mai presus de minte şi înţe- 
legerea mai presus de înţelegere, împuterniceşte spiritual pe om, în viața şi 
mișcarea lui prin lume, devenind decisivă şi în făptuirea lui concretă, încât 
înţelegerea şi viața lui, cuvintele şi faptele lui devin toate şi fiecare în parte 
mărturisitoare, prin aceea că sunt transparente acestei vederi simple şi ne- 
înșelătoare. 

În fine, împlinirea poruncilor și faptele credinței sunt indispensa- 
bile credinţei şi vederilor ei mai presus de minte şi de înţelegere. În felul 
acesta, planul cunoaşterii se uneşte cu viaţa însăşi. Împlinirea concretă a 
poruncilor lui Dumnezeu, ca formă de a împlini viaţa, se descoperă a fi 
calea cunoaşterii depline a lui Dumnzeu, atât cât este cu putință omului. 

Viaţa se împlinește în cunoașterea lui Dumnezeu şi adevărata cu- 
noaştere este viaţă întru El. Și atât viaţa deplină, cât şi cunoașterea de- 
plină sunt posibile prin credinţă. Și toate cele trei, viața omului, credința 
în Dumnezeu, Care-i împuterniceşte spiritual viața, şi cunoașterea Lui 
prin credință sunt ascunse, ca şi EI, în porunci, şi se descoperă omului, 
ca şi EI, prin împlinirea concretă a poruncilor. lar drumul credinţei, prin 
înfăptuirea poruncilor, sfârşeşte în unirea deplină cu EI. 

De aceea, împlinirea poruncilor și cultivarea virtuţilor deschid ori- 
zonturi mai largi în cunoaştere decât oricare dintre abordările ştiinţelor: 
„Nu cel mult învăţat se apropie de Dumnezeu, ci acela care s-a curăţit 
prin virtute de patimi şi s-a lipit prin rugăciune stăruitoare şi curată de 
Dumnezeu, ajungând prin ele la deplina încredințare şi gustare a bu- 
nătăţilor viitoare, încredințare şi gustare pe care, cinstind-o cu numiri, 
după putință mai dumnezeieşti, au numit-o arvună tainică” (Sf. Grigo- 
rie Palama, Cuvânt pentru cei ce se liniștesc cu evlavie, p. 281). 

Părintele Dumitru Stăniloae comentează aici că dobândirea virtuţilor 
este calea de curăţire de adevărata neştiință de Dumnezeu. „Cei ce se cu- 
rățesc au o vedere a lui Dumnezeu care e o arvună a vederii depline din 
viaţa viitoare. În vederea aceasta este o certitudine a prezenței lui Dumne- 
zeu” (nota 25, în Sf. Grigorie Palama, Cuvânt pentru cei ce se liniștesc cu 
evlavie, pp. 281-282). 


Subiecte de rezolvat 

1. De ce putem evoca o raționalitate a creaţiei? În virtutea cărui fapt 
creaţia se arată a fi inteligibilă? 

2. Care sunt aspectele invocate de Sf. Maxim Mărturisitorul în pri- 
vinţa dimensiunii euharistice a Creaţiei? 

3. De ce Triadele constituie pentru noi un adevărat îndreptar apo- 
logetic? 

4. Care este specificul cunoaşterii prin credință? 

5. Precizaţi locul şi rolul filosofiei în gândirea apologetică a Sf. loan 
Damaschin. 

6. Precizaţi atitudinea apologetică a Sf. loan Damaschin în ceea ce 
priveşte iconoclasmul. 

III. 


__ DETURNAREA APOLOGETICII ECLESIALE 
IN CONTEXTUL SECULARIZARII ȘI UTOPIILOR 
GENERATE DE RAŢIUNEA AUTONOMA 


1. Contextul apariției şi dezvoltării gândirii scolastice 


Cuvinte-cheie: Imperiul carolingian, anul 1000, cavalerism. 
1.1. Contextul Evului Mediu timpuriu 


Istoric, există mai multe tendințe în explicarea trecerii de la Anti- 
chitate la Evul Mediu. Până nu demult au fost dominante poziţiile care 
exprimau apariţia Evului Mediu prin evenimente violente, fiind vorba 
de o trecere bruscă între cele două perioade istorice. Căderea Romei şi 
destrămarea Imperiului Roman erau percepute ca evenimentele care au 
contribuit la destructurarea lumii antice, favorizând apariția lumii me- 
dievale. În ultimul timp, cercetători de renume arată că, de fapt, a avut 
loc o tranziţie de lungă durată şi că au existat mai mulți factori care au 
contribuit la trecerea de la lumea antică la cea medievală. Astfel, perioada 
secolelor IV-VIII este echivalată cu începutul Evului Mediu (fără să fie 
efectiv lumea medievală), unii preferând să o numească Antichitate târzie. 
Este o perioadă de tranziţie în care imaginarul şi realităţile lumii antice se 
modifică treptat. 

În plan cultural şi religios, un rol semnificativ în modificarea 
mentalităţii în această perioadă de tranziţie l-au avut Fericitul Augus- 
tin, Boethius, Cassiodor, Isidor din Sevilia, Beda şi Grigorie cel Mare. 
Prin lucrările sale reprezentative, Confesiuni şi Cetatea lui Dumne- 
zeu, Fericitul Augustin (354-430) va exercita o influență considerabilă 
asupra gândirii Evului Mediu. Lucrarea Cetatea lui Dumnezeu, scrisă după 
cucerirea Romei, în 410, de goții conduşi de Alaric, va influenţa decisiv 
mentalitatea următoarelor veacuri. 

Practic, odată cu căderea Romei, considerată cetatea invincibilă a Im- 
periului Roman, se prăbușește în plan simbolic o lume întreagă structu- 
rată pe simbolismul civilizației romane. Fericitul Augustin indică, în acest 
context, o schimbare de viziune, o trecere de la preocupările care vizează 

realizările şi ordinea acestei lumi trecătoare către o orientare focalizată pe 
cetatea lui Dumnezeu, veşnică, folosind timpul istoriei pentru dobândirea 
împărăției cereşti. Se creionează oarecum o perspectivă pesimistă asupra 
istoriei lumii, cultivându-se o discrepanţă între eshaton şi istorie, reflectată 
în diferența radicală dintre cetatea omenească şi cetatea lui Dumnezeu. 

Boethius (480-524) provenea dintr-o familie de aristocrați romani. 
L-a slujit pe regele got Teodoric, dar fiind acuzat de complicitate în cadrul 
unei conspirații, a fost întemnițat, murind, în cele din urmă, în închisoare. 
EI este cel care a valorificat filosofia lui Aristotel, insistând asupra cultivă- 
rii raţiunii şi indicând raţiunea ca realitate definitorie a persoanei: „Evul 
Mediu îi datorează tot ce s-a ştiut despre Aristotel până pe la mijlocul 
secolului al XII-lea, Logica vetus, vechea logică, şi, în doze asimilabile, ca- 
tegoriile conceptuale şi verbale care vor fi cel dintâi fond al scolasticii. Un 
exemplu este definiția persoanei: naturae rationabilis individua substantia, 
substanţa individualizată a naturii raționale. Abelard va spune despre el că 
a zidit credința noastră și a lui astfel încât să nu poată fi înfrântă” (Jacques 
Le Goff, Evul Mediu și naşterea Europei, p. 27). 

Cassiodor (490-580) a avut într-o primă parte a vieţii un rol politic, 
apoi s-a retras într-o mănăstire din Calabria. S-a implicat şi a încurajat 
traducerea unor lucrări greceşti, susținând activitatea intelectuală în mă- 
năstiri. În lucrarea sa Institutiones divinarum et saecularium litterarum, €l 
prezintă o concentrată sinteză a diferitelor ştiinţe în vederea încurajării 
muncii de studiu a monahilor. 

Isidor (570-636) a fost arhiepiscop al Seviliei. Considerat de contem- 
poranii săi drept mare învăţat, este cunoscut ca fiind un remarcabil enci- 
clopedist al Evului Mediu. Isidor din Sevilia a avut aspiraţia de a acumula 
şi de a prezenta în formă succintă cunoștințele din domeniul culturii şi 
ştiinţelor profane. 

Beda (673-736) continuă activitatea călugărilor care au mărturisit 
Evanghelia în Anglia. Opera sa a avut un caracter enciclopedic, fiind in- 
tens folosită în Evul Mediu. 

Grigorie cel Mare (540-604) a avut un rol important în misiu- 
nea Bisericii în contextul procesului de tranziţie de la mentalităţile 
specifice lumii antice la gândirea Evului Mediu. El apără Biserica de in- 
vaziile longobarzilor şi se implică în misiunea de evanghelizare a Angliei. 

Totodată, are o intensă activitate culturală şi pastorală, publicând lucra- 
rea sa semnificativă Liber regulae pastoralis. În plan educaţional, acordă 
un rol important şcolilor. Pe lângă elementele culturii clasice, cultivate în 
şcoli, va urmări şi valorificarea aspectelor creştinismului. 


1.2. Tendinţe filosofice prescolastice 


Carol cel Mare nu a avut doar ambiția politică de a realiza un imperiu 
rival Imperiului Bizantin, ci a urmărit să genereze o nouă identitate cultu- 
rală, distinctă de perspectiva religioasă şi culturală a Răsăritului. EI a încu- 
rajat o dezvoltare culturală care în mod deliberat trebuia să se distanţeze 
de cultura religioasă și teologia Răsăritului. În acest sens apelează la cel 
mai mare învățat al timpului din Occident, Alcuin (735-804), magistru al 
şcolii episcopale din York. Acesta va avea un rol important în plan cultural 
şi în organizarea şcolilor din Imperiul carolingian. 

Alcuin promovează în Imperiul carolingian spiritul de studiu al 
învăţaţilor irlandezi. Va intensifica studiul filosofiei şi va relaționa teologia 
mai degrabă cu filosofia antică decât cu scrierile Sfinţilor Părinţi. Va or- 
ganiza, pornind de la modelul şcolilor din Antichitate, studiile celor şapte 
arte liberale, structurate în trivium (în limba latină însemnând cele trei 
căi, cu referire la disciplinele gramatică, logică şi retorică, cu rol de pre- 
gătire) şi quadrium (geometrie, aritmetică, astronomie şi muzică, în speţă 
cele ce urmau grupului trivium). În logica promovată de Alcuin vor fi 
dezvoltate elemente ale gândirii lui Boethius şi Cassiodor. 

Un alt gânditor cu un rol important în prefigurarea viitoarei perspec- 
tive scolastice este John Scotus Eriugena (810-877). Acesta manifestă o 
sete copleșitoare pentru cunoaștere, pentru cercetare, inclusiv a proble- 
melor considerate complicate și delicate, dovedind totodată o dorință 
puternică de a împărtăși şi altora rezultatele cercetărilor sale. Este unul 
dintre foarte puţinii învăţaţi din acea vreme care cunoaşte bine limba 
greacă, ocupându-se şi de traduceri. Originar din Irlanda, va fi chemat de 
Carol cel Pleşuv la curtea sa, unde se va bucura de o mare consideraţie. 

Practic, gânditorii scolastici au făcut referire în mod constant la Eriu- 
gena, fie pentru a întări anumite idei, fie pentru a-şi exprima dezacordul 
față de acestea. Oricum, ei nu au făcut abstracţie de gândirea învățatului 

irlandez. Eriugena acordă o importanță majoră filosofiei, asumând-o ca 
un mod de viață şi înțelegând-o ca o căutare a lui Dumnezeu. Putem spu- 
ne că el ajunge să identifice filosofia cu experienţa religioasă. Eriugena 
relaționează studiul teologiei cu dialectica, pretinzând că aceasta are un 
rol major în aprofundarea şi înțelegerea adevărurilor teologice. Pe lângă 
traduceri şi comentariile aferente, a scris De divina praedestinatione (con- 
damnată ca eretică de două Concilii) şi De divisione naturae (condamnată 
după mai bine de trei secole de papa Honorius al II-lea). 

Arătând echivalenţa dintre filosofie şi religie, Eriugena evidenţiază ro- 
lul capital al raţiunii, subordonând principiul autorităţii acesteia din urmă. 
E] menţionează: „Adevărata filosofie este adevărata religie, aşa după cum 
adevărata religie este adevărata filosofie. Autoritatea rezultă din dreapta 
rațiune, iar nu raţiunea din autoritate. Orice autoritate ale cărei afirmaţii 
nu sunt aprobate de rațiune nu are nicio valoare; în timp ce rațiunea dreap- 
tă nu are nevoie să fie apărată de garanţia niciunei autorităţi [...]. Mulţi au 
credinţă, dar foarte puţini (şi numai docții) fac apel la rațiune. Rațiunea 
este mai activă, în timp ce credinţa este mai lentă” (Ovidiu Drâmba, Isto- 
ria culturii şi civilizaţiei, vol. 7, Ed. Saeculum, Bucureşti, 2003, pp. 24-25). 

O semnificaţie aparte în dezvoltarea gândirii medievale, precursoa- 
re a scolasticii, a avut-o Gerbert d' Aurillac, magistru al şcolii episcopale 
din Reims, care va ajunge papă cu numele de Silvestru al II-lea. Acesta 
se va implica asiduu în studierea științelor, considerând că dialectica este 
absolut necesară pentru studiul textelor biblice şi al teologiei. Mai mult 
decât atât, susținea că dialectica ar trebui să aibă prioritate în comenta- 
rea şi explicitarea textelor biblice în raport cu scrierile patristice. Gerbert 
d' Aurillac pledează convingător pentru încrederea în rațiune, în puterea 
de cunoaștere a ştiinţelor, deschizând drumul spre gândirea scolastică. 

Valorificarea filosofiei antice şi predarea celor șapte arte liberale în 
şcolile episcopale întăresc rolul raţiunii analitice în cunoaștere. Dialecti- 
ca nu va mai însemna doar analiza unor idei și capacitatea de a elabora 
demonstraţii prin argumente raționale, ci va integra şi elemente de metafi- 
zică. Ea va fi tot mai strâns legată de problemele teologice. Treptat se conso- 
lidează o atitudine mentală conform căreia rațiunea exersată discursiv are 
rolul central în actul cunoașterii, inclusiv în ceea ce priveşte realitățile teo- 
logice. Pe de o parte, se conturează o autonomizare tot mai mare a rațiunii 

în raport cu experienţa eclesială, iar pe de altă parte, această rațiune auto- 
nomă va dobândi o autoritate normativă în domeniul cunoașterii. 

Anselm de Canterbury (1033-1109) va studia rolul relaţiei dintre 
rațiune şi credinţă. El recunoaşte primatul credinţei, dar credinţa este pre- 
gătită şi desăvârşită prin rațiune. Credinţa ajută la înţelegerea rațională. 
Credinţa este angajată constant în căutarea înţelegerii raționale. Este 
evidenţiată reciprocitatea dintre credinţă şi înţelegere: crede ut intelligas. 
Anselm dezvoltă argumentul ontologic al existenţei lui Dumnezeu în lu- 
crarea sa Proslogion. 

În secolul al XII-lea, un rol important în promovarea cunoaşterii fi- 
losofice articulate la studiul teologiei l-a avut Şcoala din Chartres. Ber- 
nard de Chartres şi Guillaume de Conches sunt primii reprezentanţi ai 
săi, influenţaţi de platonism. Va fi încurajată speculaţia filosofică dez- 
voltată independent de autoritatea teologiei. Cel care va ilustra această 
tendință în modul cel mai semnificativ este englezul John din Salisbury 
(1115-1180). Acesta a studiat la Chartres şi la Paris, a fost consilier al pa- 
pei Adrian al IV-lea, secretar al lui 'Ihomas Becket şi a devenit episcop de 
Chartres. John din Salisbury valorifică îndoiala din filosofia antică în actul 
cunoaşterii, arătând că adevărul poate fi primit numai dacă este înţeles 
rațional, subliniind relaţia dintre credinţă și rațiune. Dialectica este im- 
portantă, dar ea nu trebuie folosită în sine, ci valorificată în studiul filoso- 
fiei şi teologiei. 


1.3. Contextul anului 1000 


Carol cel Mare este cel care va încerca refacerea unei unități im- 
periale în Occident, considerându-se continuator al Imperiului Roman 
de Apus. Încoronarea sa în ziua de Crăciun a anului 800 la Roma de 
către papa Leon al III-lea are o semnificaţie simbolică. Practic, Imperiul 
Carolingian creat şi extins de Carol cel Mare se doreşte o alternativă 
imperială în materie de politică, de gândire culturală şi religioasă la Im- 
periul Bizantin din Răsărit. Plecând de la această rivalitate, prin Imperiul 
Carolingian se încearcă structurarea unei viziuni şi organizări politice a 
lumii diferite față de realitățile Imperiului Bizantin. Nu e vorba doar de 
diferenţe în domeniul social, politic sau cultural, ci şi de o perspectivă 

religioasă care în mod intenționat se doreşte a fi eliberată de sub tutela 
gândirii eclesiale specifice Bisericii răsăritene. 

Alianţa dintre franci şi papalitate va constitui un element de referință 
în acest demers, iar structura şi gândirea Bisericii vor fi influențate de in- 
truziunea francilor. Ierarhii şi preoţii, selectați din aristocrația francilor, 
se vor comporta mai mult ca nişte seniori sau conducători militari, fiind 
înstrăinaţi de ceea ce presupune ethosul eclesial. Intenţia papalității de 
a-i folosi pe suveranii franci ca putere seculară împotriva longobarzilor 
se va întoarce împotriva identităţii eclesiale a Bisericii. Influenţa franci- 
lor asupra Bisericii va eroda în timp conştiinţa eclesială. 

Carol cel Mare (768-814) şi fiul său Ludovic cel Pios (814-840) în- 
cearcă printr-o alianţă cu ierarhii să dezvolte un proiect de societate în 
care virtuțile creştine să fie valorificate în sens civilizator. De aici decurge 
misiunea civilizatoare a conducătorilor atât politici, cât şi eclesiastici. 
Aristocraţia trebuie formată la curtea imperială, iar preoții trebuie 
formaţi de ierarhi. Există o acțiune convergentă a Statului și a Bisericii, 
astfel încât misiunea Bisericii îşi diluează conştiinţa eclesială, fiindu-i le- 
zate vocaţia și identitatea ei înrădăcinate în mesajul și duhul Evangheliei. 
Este dezvoltată în această perioadă o puternică structură eclesiastică, dar 
episcopii franci se manifestă ca fiind tot mai înstrăinaţi de duhul Bisericii 
şi de menirea ei sfinţitoare. 

Ideea unităţii imperiale împărtăşită de Carol cel Mare va fi continu- 
ată de împăratul Otto I. Acesta a fost încoronat rege la Aix-la-Chapelle 
în anul 936 şi împărat la Roma în anul 962 de către papa Ioan al XII- 
lea. Din motive diplomatice, pentru ameliorarea relaţiilor cu Imperiul 
Bizantin, Otto I va obţine pentru fiul său mâna prinţesei bizantine Teo- 
fana. Noul imperiu va purta în mod sugestiv titulatura „Sfântul Impe- 
riu Roman de Națiune Germană”. Pe de o parte, se urmărea afirmarea 
continuității Imperiului Roman, pe de altă parte, era evidenţiat rolul im- 
portant al neamurilor germanice. 

Otto al II-lea a consolidat structurile imperiului. Otto al III-lea, în- 
coronat la Roma în 983, părea să aibă un rol deosebit pentru creștinătatea 
occidentală. A primit o educaţie impresionantă la Roma, de la Adalbert 
din Praga (considerat sfânt în Apus) şi de la Gerbert d Aurillac, arhiepi- 
scop de Reims. Gerbert era un erudit excepţional, format în Catalonia, 

având interferenţe cu lumea culturală arabă și cunoştinţe remarcabile 
de aritmetică, geometrie, muzică şi astronomie. Cu ajutorul împăratului 
Otto al III-lea, el a devenit papă în 999, sub numele de Silvestru al II-lea. 
Împăratul şi papa pun la cale un proiect ambițios de întărire a 
creştinătăţii occidentale, având în vedere includerea în acest proiect atât 
a ungurilor, cât şi a slavilor. În mutaţiile tiparelor de gândire survenite în 
jurul anului 1000, preocuparea pentru un reviriment al creştinismului 
(dar înţeles mai ales în latura sa socială şi politică) este o componentă 
semnificativă. În jurul anului 1000 sunt încreştinaţi ungurii şi scandina- 
vii, iar croații intră sub autoritatea francilor încă din secolul al IX-lea. 

Pentru înţelegerea mentalității şi contextului istoric specifice anului 
1000 sunt definitorii cronicile scrise de călugărul Raoul Glaber, cuprinse 
în cinci cărţi de Istorii despre perioada 985-1046. Spaimele anului 1000 
însoțesc aşteptarea înfrigurată a celei de-a doua veniri a Mântuitorului. 
La un mileniu de istorie după Întruparea Fiului lui Dumnezeu, omeni- 
rea este concentrată pe semnele prevestitoare ale revenirii Mântuitoru- 
lui, traversând angoasa disoluţiei unei lumi, favorizată de magia anului 
1000. La începutul celui de-al doilea mileniu se constată o schimbare de 
paradigmă şi în spiritualitatea creştină occidentală, respectiv în gândi- 
rea teologică. Se trece de la o spiritualitate centrată pe ritualism (spiritu- 
alitatea specifică epocii carolingiene) la o spiritualitate a acţiunii, în care 
cultul sfintelor moaşte şi pelerinajele au un rol semnificativ. 

Cronicarul Raoul Glaber (cca 985 - cca 1046) arată că există o mis- 
terioasă legătură între sentimentul aşteptării celei de-a doua veniri şi 
intensificarea semnificativă a pelerinajelor făcute de occidentali către 
lerusalim sau Compostela (unde, conform unor mărturii, s-ar fi desco- 
perit mormântul Sf. Ap. Iacov, martirizat la Ierusalim). Ţinând seama 
de aceasta, s-ar putea spune că gândirea teologică este una care îl orien- 
tează pe credincios către acţiune şi către implicare în realitatea concretă 
a istoriei. Deziluzia aşteptării eshatologice neîmplinite este convertită 
într-o furibundă investire în istorie cu scopul de a o schimba. Omul 
de la începutul celui de-al doilea mileniu încearcă să devină făuritorul 
propriului destin. 

Eshatonul este istoricizat, lerusalimul ceresc nu mai este aşteptat, ci se 
începe o pregătire pentru cucerirea Ierusalimului terestru. Dimensiunea 

interioară a pelerinajului se diluează. Dacă în spiritualitatea eclesială 
ancorată în experiența Bisericii, prin pocăință şi rugăciune, credinciosul 
străbate întâi de toate un traseu de înnoire duhovnicească, pelerinajul 
dezvoltat în spiritualitatea de la începutul mileniului al II-lea este unul 
istoricizat, în care atenţia este îndreptată asupra modificărilor de ordin 
exterior. În această atmosferă se pregăteşte mentalitatea cruciadelor. 

Există o mutație esenţială în raport cu gândirea şi atitudinea ultime- 
lor veacuri din mileniul I, dominate de gândirea Fericitului Augustin. În 
perioada respectivă, istoria nu era valorificată suficient, considerându-se 
că se poate face prea puţin în lumea căzută şi dominată de păcat, 
atenţia îndreptându-se către cetatea cerească. La începutul mileniului al 
doilea, ca urmare a așteptărilor înşelate de faptul că cea de-a doua venire 
a Domnului Hristos nu se întâmplase în mod istoric, se trece la o gândire 
şi acțiune mai pragmatice, prin care istoria să poată fi modelată, astfel 
încât paradisul să fie instaurat în planul terestru al istoriei. 

În lucrarea Anul 1000, plecând de la mărturiile relatate în cronicile de 
epocă ale lui Glaber, istoricul Georges Duby evidenţiază aceste modificări 
de paradigmă. Referindu-se la mutaţia din plan religios, Duby observă: „Ce 
înseamnă de fapt anul o mie de la Întrupare și de la Răscumpărare? Începu- 
tul unei schimbări majore, trecerea de la o religie ritualică şi liturgică — cea 
a lui Carol cel Mare, dar şi cea de la Cluny - la o religie activă care se întru- 
pează, cea a pelerinilor ce se îndreaptă spre Roma, spre mănăstirea Sfântului 
Iacov sau spre Sfântul Mormânt şi, nu peste multă vreme, cea a cruciaților” 
(Dominique Barthelemy, Anul o mie și pacea lui Dumnezeu, p. 31). 

Răspândirea influenţei papalității şi generarea unei rețele extinse prin 
care se promovează în mod instituționalizat un mod de a fi sunt facilitate 
prin ordinul călugărilor de la Cluny (910-1150). Mănăstirea acestora a fost 
înființată de ducele Guillaume cel Pios, fiind trecută direct sub autoritatea 
papei, iar monahii fiind absolviţi de ascultarea față de alţi ierarhi, inclusiv 
față de episcopul titular al regiunii. Astfel, mai mult decât simbolic, există o 
legătură directă cu Roma, dezvoltându-se o vastă rețea de abaţii dependente 
de mănăstirea-mamă de la Cluny, al cărei abate depindea direct de papă. 

Odon din Tours, stareț la Cluny în anii 927-942, şi Mayeul, stareţ 
în anii 948-994, au fost reprezentativi prin reformele promovate. Prin ei 
vor fi relaționate liturghia şi spiritul de asceză, precum şi dimensiunea 

misionară. Misiunea reţelei de abaţii aflate sub tutela mănăstirii Cluny 
întăreşte pe de o parte autoritatea papală în teritoriu, iar pe de altă parte 
promovează un creștinism în care sunt împletite relaţiile dintre seniori 
şi călugări, dintre puterea lumească şi viața monastică. Tocmai de aceea, 
călugării acestui ordin au fost denumiți seniorii de la Cluny. 

Modificările de paradigmă din contextul anului 1000 pot fi analizate 
plecând de la preţioasele relatări ale lui Glaber. Trebuie menționat că acestea 
sunt scrise în 1030, prin urmare după ce profețiile apocaliptice referitoare 
la anul 1000 se dovediseră greşite. Mai mulți istorici reliefează că atitudinea 
milenaristă şi promovarea sfârşitului lumii care generaseră spaimele anului 
1000 fuseseră cultivate mai mult de oameni simpli. Glaber, călugăr învățat 
al rețelei clunisiene, avusese un rol mai degrabă în combaterea acestor in- 
terpretări deformate, arătând că, de fapt, între 1000-1033, la aniversarea 
unui mileniu de la Întruparea şi Pătimirile Mântuitorului, creștinismul se 
consolidează. Întărirea creştinismului în lumea occidentală este vizibil prin 
încreştinarea slavilor, scandinavilor şi ungurilor, precum şi prin construcția 
de numeroase biserici (dalbele biserici din Franţa, evocate de Glaber). 

Polemicile din jurul anului 1000, convulsiile sociale şi situaţiile 
cumplite create de foametea din anii 1031-1033 au generat ceea ce s-a 
numit pacea lui Dumnezeu. Violenţele sociale şi războaiele private între 
diferiți seniori au motivat o angajare din partea reprezentanţilor Biseri- 
cii şi a oamenilor simpli pentru instituționalizarea păcii sau a răgazului 
lui Dumnezeu. Astfel au fost posibile numeroase armistiţii, generate de 
anumite momente privilegiate. 

Dominique Barthelemy arată că în jurul anului 1095 se atinge 
punctul culminant al instituţiilor legate de pacea lui Dumnezeu. El 
susține că insuficienta relativizare a sintagmei pacea lui Dumnezeu 
va supraestima rolul ei, transformând-o într-o matrice pentru anu- 
mite modificări semnificative din secolul al XII-lea. Istoricul fran- 
cez evidenţiază astfel relaţia dintre pacea lui Dumnezeu şi cruciadă, 
comunele urbane, pacea regelui şi cavalerie. El precizează că pentru a 
înțelege adecvat modificările de perspectivă din contextul anului 1000 
trebuie depășite prejudecățile care pot bloca un demers onest de cer- 
cetare, inclusiv atitudinea vădit anticlericală dezvoltată în mod special 
în istoriografia secolului al XIX-lea. 

1.4. Renaşterea din secolele XII-XIII 


Secolele XII-XIII reprezintă perioada de înflorire a scolasticii. Acum 
vor fi elaborate marile tratate scolastice, se vor dezvolta universităţile și 
vor începe construcțiile marilor catedrale care vor marca topografia şi 
istoria Europei. Această perioadă, prin cultura şi mentalitatea înnoite în 
raport cu trecutul, are un rol important pentru evoluţia gândirii europe- 
ne, fiind numită de mai mulți istorici „Renașterea din secolele XII-XIII” 
(sau o primă fază a Renaşterii clasice). Creștinătatea occidentală sufe- 
ră transformări semnificative în această perioadă. Istoricul american 
Charles Haskins a remarcat pentru prima dată în 1927 rolul important 
şi specific al acestei perioade. 

Istoricul francez Jacques Le Goff arată că în secolele acestea se poa- 
te vorbi de o feminizare a creştinismului şi de dobândirea unui aspect 
dolorist. Totodată, în contextul Renaşterii din secolele XII-XIII, vor fi 
redefinite două realități semnificative, natura şi rațiunea, cu consecinţe 
deosebite pentru istoria europeană occidentală ulterioară. Cultul pentru 
Fecioara Maria se dezvoltă foarte mult în Occident în această perioadă. 
Rugăciunea Ave Maria dobândeşte un statut echivalent cu rugăciunea 
domnească Tatăl nostru. Cultul este însoţit de imagini mariale valorifi- 
cate în iconografie, miniaturi, sculpturi, broderii. Majoritatea bisericilor 
sunt închinate Fecioarei Maria (de exemplu, catedrala din Paris, închi- 
nată iniţial Sfântului Ștefan, devine Notre-Dame de Paris). 

Avântul cultului marial şi cultivarea exagerată a pietății mariale 
au contribuit la întărirea aspectului dolorist al creștinismului. Pieta în 
care Maria este înfăţişată ţinându-şi în braţe fiul, pe Hristos mort, va 
deveni o emblemă a reprezentării creştinismului. Acum începe să se 
întărească perceperea unui creştinism în care centralitatea nu mai este 
deţinută de Hristos cel biruitor, Care prin Înviere a învins moartea, ci 
de Hristos cel Care pătimeşte, suferind pentru păcatele lumii. Hris- 
tos Cel Înviat, biruitor al păcatului şi al morţii, va lăsa treptat locul 
durerii lui Hristos, cel Care suferă şi moare pentru păcatele omenirii. 
Este prezentată o anatomie a patimilor, punându-se accentul pe ome- 
nescul suferințelor, ceea ce alimentează perceperea Patimilor într-un 
mod oarecum detaşat de Înviere. Se accentuează, aşadar, o diferență de 

perspectivă între creştinismul occidental şi tradiţia eclesială a Bisericii 
de Răsărit, unde accentul cade pe biruința asupra morţii şi pe slava şi 
lumina Învierii. 

Natura şi rațiunea sunt redefinite prin prisma influențelor din lu- 
crările lui Aristotel traduse în latină pe filieră arabă. După recucerirea 
Peninsulei Iberice de către creştini, prin traducerile făcute, învățații evrei 
şi arabi contribuie la redescoperirea lui Aristotel de către occidentali. 
Umanismul creştin din secolele XII-XIII se fundamentează pe spiritul 
aristotelic, iar redefinirea naturii şi a raţiunii are un rol important în 
cosmologie şi cunoaştere, generând o perspectivă teologică întemeiată 
pe încrederea în puterea de înțelegere a raţiunii autonome, detaşate de 
experienţa duhovnicească şi eclesială. De exemplu, Anselm de Canter- 
bury redefineşte raţiunea în sensul propunerii unei credințe angajate în 
căutarea înțelegerii (fidens quarens intellectum). 

În Renaşterea din secolul al XII-lea, care constituie contextul gene- 
rării şi dezvoltării scolasticii, un rol aparte l-a avut reînnoirea dreptului 
scris. Până acum, în societatea feudală dreptul cutumiar era determi- 
nant, preluând multe elemente din jurisprudenţa romană. Începând cu 
sfârşitul secolului al XI-lea şi continuând cu secolul al XII-lea, se con- 
stată o intensificare a preocupărilor pentru studiul ştiinţelor juridice. 
Bologna este considerată o cetate a spiritului juridic. Reforma grego- 
riană a determinat un interes sporit pentru cercetările juridice, fiind 
necesare teoretizări ample. Reînnoirea dreptului şi angajarea serioasă 
şi consecventă în studiile juridice se află în legătură cu celelalte eveni- 
mente care au contribuit la modificările de perspectivă în gândirea şi 
atitudinea existente în lumea medievală din acea perioadă. 

Analiza logică, dezvoltarea unor pledoarii bazate pe raționamente ar- 
gumentate metodic şi nuanţat au contribuit la răspândirea unei gândiri 
bazate pe argumente raţionale, capabilă să fie exprimată printr-o metodă 
clară şi sistematică. Mai mulți seniori simt nevoia de a se înconjura de 
jurişti profesionişti. Acest tip de gândire se răspândeşte dincolo de cerce- 
tările scolastice accesibile unui număr restrâns de specialişti în teologie, 
filosofie şi logică, prin faptul că în acţiunile oamenilor apar multe situații 
care necesită o anumită jurisprudenţă. În felul acesta, educaţia juridică 
formează o gândire modelată după canoanele logicii formale. 

1.5. Ideea cavalerismului 


Idealul cavaleresc este foarte prezent în planul mentalităților co- 
lective în societatea medievală a perioadei scolastice. Spiritul turniru- 
rilor cavalerești structurate prin coduri ale onoarei în care noblețea și or- 
goliul se manifestă reciproc poate fi regăsit în amțfiteatrele universităților, 
în marile dezbateri. Este un spirit similar prin care în numele unui 
ideal se caută afirmarea proprie şi învingerea interlocutorului. Ideea ca- 
valerismului determină nu doar o conduită, un mod de a fi specific 
Evului Mediu, dar influenţează inclusiv gândirea şi mentalitatea lumii 
medievale. Rezonanţe ale cavalerismului se regăsesc chiar în gândirea 
scolastică din teologie. 

Dezbaterile scolastice, prin spiritul lor de competiţie, pot fi asemuite 
cu turnirurile cavalereşti: „Magiştri şi studenţi se înfruntau în competiţii 
ale spiritului din care nu întotdeauna ieșeau triumfători cei dintâi. Şcoala 
părea astfel un fel de arenă, locul bravurilor verbale, la fel de înflăcăra- 
te ca şi bravurile de pe câmpul de luptă şi care, ca acestea, îi pregăteau 
pe combatanți să cucerească lumea. Tânărul Abelard strălucea în aceste 
turniruri. Ca un cavaler eroic, prin victoriile sale a câștigat glorie, bani, 
dragostea femeilor” (Georges Duby, Vremea catedralelor, p. 150). 

Inclusiv în consacrările cavalereşti se întâlneşte simbolismul re- 
ligios. De exemplu, reciprocitatea dintre inițierea cavalerească şi ideile 
religioase poate fi observată în descrierea băii cavalerești a lui Rienzo. 
Este semnificativ, de exemplu, faptul că poetul spaniol Juan Miguel com- 
pară consacrarea cavalerească cu o sfântă taină, asmănând-o cu bote- 
zul sau căsătoria. Ambiţia cavalerească se hrăneşte cu setea de glorie şi 
de onoare. Atât arta (mai ales în exprimarea stilului gotic), cât şi teolo- 
gia scolastică urmăresc să evidenţieze o glorie a lui Dumnezeu în lume, 
vizibilă şi copleşitoare pentru om. Este sublimarea unui omenesc, dar 
care impresionează prin monumentalitate, prin urmărirea perfecțiunii 
umane, însă într-un mod autonom. 

Merită să amintim, în acest context, idealul martiriului, cu trece- 
rea de la forma sângeroasă din timpul persecuțiilor la înţelegerea sa ca 
viaţă ascetică și duhovnicească. Lupta dusă împotriva patimilor va suferi 
schimbări în perioada aceasta a cavalerismului. Războiul nevăzut în care 

rugăciunea, asceza, isihia aveau un rol important devine un război văzut 
în care lupta militară în numele valorilor creștine este tot mai prezentă. 
Denumirea de miles Christi îi desemna pe cei care asumau martiriul în 
cheie duhovnicească. În secolul al XI-lea, papa Grigorie al VII-lea ela- 
borează un nou concept: miles sancti Petri. Trecerea de la miles Christi la 
miles sancti Petri reflectă schimbarea de perspectivă şi de atitudine. 

Clericii încep să susțină ordinele cavalereşti angajate în protejarea 
preoţimii, a pelerinilor spre Locurile Sfinte şi a celor neajutoraţi. În acest 
context, învestitura cavalerească, inițial o ceremonie laică, dobândeşte 
un tot mai pronunţat simbolism religios. Reconquista, cruciadele și alte 
evenimente marchează modificarea de mentalitate manifestă prin trece- 
rea de la concentrarea pe experiența duhovnicească şi eclesială, mijloace 
de dobândire a Ierusalimului ceresc, la lupta militară pentru cucerirea 
Ierusalimului terestru şi la eliberarea unor locuri considerate sfinte de 
sub dominaţia păgânilor, identificaţi cu musulmanii. Reconquista îşi are 
punctul de plecare în propaganda de la Cluny în apărarea pelerinilor că- 
tre Santiago de Compostela. Totodată, papa Urban al II-lea (singurul su- 
veran pontif dat de Cluny) este cel care va milita pentru ideea de cruciadă 
în vederea cuceririi lerusalimului. 

Această schimbare de perspectivă asupra modului de înţelegere al 
martiriului, al mărturisirii cu preţul vieții al lui Hristos este bine ilustrată 
în celebrul poem epic Cântecul lui Roland. Ca personaj istoric, Roland 
este nepotul lui Carol cel Mare, fiind trimis de acesta să lupte în Piri- 
nei. El a murit în secolul al VIII-lea în trecătoarea Roncevaux, în timpul 
unei ambuscade. Nașterea tradiţiei epice în secolul al XI-lea, referitoa- 
re la acest personaj, considerat a fi un erou, este asumată ca o paradig- 
mă a martiriului. Înainte de a muri, eroul închină un imn spadei sale 
Durandal, manifestându-se astfel ca un slujitor fidel al unui Dumnezeu 
războinic (am putea spune că e mai degrabă prezentă receptarea Dum- 
nezeului răzbunător al Vechiului 'Testament). Cerul se deschide şi sufle- 
tul eroului este purtat de îngeri către paradis. În Cântecul lui Roland pot 
fi identificaţi germenii codului etic cavaleresc. 

În concluzie, privind atent la ideea cavalerismului, s-ar putea spune 
că, deşi s-a încercat trecerea de la estetic la etic, este evidentă o anumită 
amăgire, întrucât principala articulaţie a gândirii, acțiunii şi conduitei 

cavalereşti rămâne fundamental legată de trufie: „Ca ideal de viaţă fru- 
moasă, concepţia cavalerească are un caracter foarte special. În esență, 
este un ideal estetic, clădit din fantezie pestriță şi din emoție înălțătoare. 
Dar vrea să fie un ideal etic: gândirea medievală nu putea acorda unui 
ideal de viață decât un loc nobil, punându-l în legătură cu evlavia și 
cu virtutea. În această funcţie etică însă, cavalerismul înșală tot timpul 
aşteptările: este tras în jos de originea lui legată de păcat. Căci miezul 
idealului rămâne trufia, înălțată până la frumuseţe” (Johan Huizinga, 
Amurgul Evului Mediu, p. 92). 


Subiecte de rezolvat 


1. Prezentaţi momentele semnificative ale contextului istoric în care 
apare scolastica. 

2. Analizaţi implicaţiile modificărilor în planul mentalităţii în jurul 
anului 1000. 

3. Evidenţiaţi implicaţiile cavalerismului în viaţa şi gândirea Evului 
Mediu. 

2. Exigenţele şi implicațiile gândirii scolastice 


Cuvinte-cheie: sti gotic, școli episcopale, dialectică, scolastică, filosofie medieva- 
lă, rațiune, credință. 


2.1. Arhitectură gotică şi gândire scolastică 


Construcția marilor catedrale gotice începe în secolele XII-XIII. 
Este perioada unei Renașteri în cadrul Evului Mediu, o epocă de dezvol- 
tare a oraşelor, a universităţilor şi a gândirii scolastice, numită sugestiv 
de istoricul Georges Duby vremea catedralelor. Stilul gotic al catedralelor 
începute între 1130-1280 reprezintă nu doar un nou mod al artei şi arhi- 
tecturii bisericeşti, ci exprimă spiritul noii gândiri consolidate în perioa- 
da scolastică. Originea stilului gotic o găsim la Suger, abatele mănăstirii 
Saint-Denis, unde se află biserica necropolă a regilor Franţei din vre- 
mea lui Dagobert. Carol Martel, Pepin cel Scurt, Carol cel Pleşuv, Hugo 
Capet şi urmașii săi se găsesc îngropaţi în criptele de la Saint-Denis. 

Călugărul Suger era prieten din copilărie cu regele, ajungând astfel 
la o impresionantă influenţă politică. Suger a folosit bogăţia mănăstirii 
pentru a creşte fastul cultului. Cu intenţia de a spori autoritatea rege- 
lui, mai ales în raport cu împăratul Imperiului Romano-german, Su- 
ger recuperează şi valorifică moştenirea carolingiană, inclusiv în artă. 
El aduce mai multe obiecte de la Aachen şi din regiunea Meuse, pe care 
Je foloseşte împreună cu arta romanică, cu un rol inovator în perspecti- 
va teologică asupra artei liturgice. Biserica de la Saint-Denis trebuia să 
strălucească mai mult decât toate celelalte biserici, aşa cum regele era 
deasupra seniorilor. 

Inspirat de lucrările Sfântului Dionisie, abatele Suger construieşte 
o imagine ierarhică a universului vizibil şi invizibil, în care centrali- 
tatea este dată de faptul că Dumnezeu este lumină. Fiecare făptură se 
poate împărtăși diferențiat de această lumină, în funcţie de propria 

capacitate. Artă a verticalității, a ascensiunii, stilul gotic reflectă efortul 
omului de a cuceri cerul, de a se înălța prin forțe proprii către paradis. 

Așa cum în plan istoric așteptările înşelate cu privire la cea de-a doua 
venire a Mântuitorului vor fi convertite într-o focalizare a atenţiei spre 
făurirea Ierusalimului ceresc în această lume (spiritul cruciadei reflectă 
sugestiv această schimbare de mentalitate), în planul artei bisericeşti, 
stilul gotic depăşeşte reprezentarea conform căreia Dumnezeu este Cel 
Care are iniţiativa, coborând spre lume (cerul pogorând spre pământ) 
şi subliniază asaltul omului de cucerire a cerului. Accentul este pus pe 
efortul autonom al omului. Slava tainică împărtășită în experiența sme- 
rită a luminii necreate este transformată într-o glorie vizibilă prin monu- 
mentalitatea copleșitoare a luminii create. 

În universul ierarhizat „lumina inundă întreaga lume, o aşază în 
ordine şi coeziune şi, dat fiind că orice obiect o reflectă într-o măsu- 
ră mai mare sau mai mică, această iluminare produce, printr-un lanţ 
continuu de reflectări, o mişcare intensă dinspre adâncimile întuneri- 
cului, o mişcare de reflecţie îndreptată spre sursa de lumină. În felul 
acesta, actul luminos al creaţiei instituie, prin el însuși, o ascensiune 
progresivă, din treaptă în treaptă, spre Fiinţa invizibilă şi inefabilă de 
la care purcede totul. Totul se întoarce la ea, prin intermediul lucruri- 
lor vizibile care, la nivelurile superioare ale ierarhiei, reflectă din ce în 
ce mai bine lumina [...] această concepţie reprezintă cheia înțelegerii 
noii arte, a artei din Franţa, al cărei model este biserica abaţială a lui 
Suger. O artă a strălucirii şi a iluminării progresive” (Georges Duby, 
Vremea catedralelor, p. 131). 

Am invocat aceste aspecte referitoare la dezvoltarea catedralelor 
ținând seama de strânsa legătură cu viaţa oraşelor şi a universităţilor. 
Spiritul oraşului universitar generează un suflu nou. Există o transfor- 
mare succesivă a şcolii. Pentru o bună perioadă de timp, şcolile din jurul 
mănăstirilor constituie focare de cultură şi de educaţie. Învățământul se 
dezvoltă în strânsă legătură cu viața mănăstirii, concentrată pe meditaţie 
şi contemplarea adevărului. La începutul celui de-al doilea mileniu, în 
contextul dezvoltării orașelor şi apariţiei catedralelor, şcoala episcopală 
se consolidează în jurul catedralei. În cadrul acestei școli este promovat 
un stil nou, mai deschis către lume. 

Profesorii şi elevii acestor școli episcopale nu mai trăiesc în izo- 
lare ca în mănăstiri, ci participă activ la viaţa orașului. Şcolile rămân 
sub autoritatea Bisericii, însă în mod progresiv are loc dezvoltarea unui 
învățământ care se detașează treptat de spiritul tradiţiei eclesiale. De 
exemplu, astfel de școli s-au dezvoltat la Laon şi Chartres. Atunci când 
s-a închis şantierul la biserica Saint-Denis, Parisul deținea supremaţia 
şcolilor episcopale, prin şcoala de la Notre Dame. Această şcoală era ex- 
trem de căutată de învățăcei din toate regiunile Europei din cauza faimei 
lui Abelard, precursor al scolasticii. Spiritul de aventură şi de onoare al 
cavalerismului şi spiritul de inițiativă al negustorilor se regăsesc în ca- 
drul şcolilor. 

În şcoala episcopală, Abâlard propune ca disciplină reprezentati- 
vă în studiul teologiei dialectica, anticipând ceea ce urma să se accen- 
tueze în gândirea scolastică. „Artă a raționamentului, exercițiu pentru 
ceea ce este ratio, dialectica pune pe prim-plan între facultăţile cleri- 
cului raţiunea, reflexul divinității pe care fiinţa sa îl proiectează. Toţi 
profesorii şi toți discipolii lor consideră inteligența drept arma cea mai 
eficientă, cea care poate conduce spre adevărate izbânzi şi îţi îngăduie 
să pătrunzi încetul cu încetul tainele lui Dumnezeu [...]. Expunerea tex- 
telor pe rând, cercetate cu inteligenţă, interpretate şi într-un sens, şi în 
celălalt; punerea lor sub semnul întrebării; discutarea lor; concluzia fi- 
nală: preceptele. Aceasta este metoda pe care o experimentează Abelard 
şi o impune” (Georges Duby, Vremea catedralelor, p. 152). 

Catedralele gotice, asemuite prin monumentalitatea lor cu tra- 
tatele de teologie din scolastică, sunt expresii ale spiritului rațional 
manifestat cu minuţiozitate în detalii. Pe lângă influența filosofică gene- 
rată de lucrările lui Aristotel traduse din arabă, se constată și preluarea 
unor cunoștințe de matematică de la gânditorii arabi. Logica universu- 
lui explicabilă din punct de vedere fizic şi matematic se reflectă în struc- 
tura rațională a catedralei gotice. Sculptura trebuie să întrupeze o ordine 
modelabilă din perspectivă matematică. 

Pentru prima dată în explicarea universului, în interpretarea refe- 
ratului biblic al Facerii, Thierry de Chartres renunţă la simbolismulul 
religios, adoptând o gândire fizicistă. EI explică armonia universului 
prin patru elemente fizice. Geometrul poate să exprime prin deducţii 

matematice ordinea fizică a universului. În şcolile episcopale de la 
Chartres sunt valorificate elemente de geometrie şi aritmetică, aspecte 
din lucrările traduse ale lui Euclid şi Ptolemeu. În construcţiile de la 
biserica Saint-Denis sunt utilizate în premieră instrumente ale geome- 
triei şi aritmeticii. 

Avântul şi elanul manifestate în vremea construcției catedralelor 
sunt în legătură cu dezvoltarea gândirii scolastice. Pe șantierele de la 
Paris, Chartres, Amiens, Reims sunt folosite şi perfecţionate cunoştinţe 
deprinse în şcolile episcopale şi universități. Aplicarea unor formu- 
le teoretice, perfecționarea calculelor şi proiectarea unui edificiu sunt 
rezultate ale aprofundării cunoștințelor predate în şcoli. Astfel, cei 
implicaţi în construirea catedralelor se simt solidari cu universităţile. 

Robert Grosseteste cunoștea astronomia lui Ptolemeu și comen- 
tariile gânditorilor arabi pe marginea lucrărilor lui Aristotel. El valori- 
fică aceste cunoștințe pentru a dezvolta o teologie a luminii întrupată 
în estetica noului stil gotic. Astfel, arată că lumina fizică reprezintă 
ceea ce este mai frumos şi mai bun din realitatea naturală. Albert cel 
Mare sublinia la rândul său că frumosul reprezintă o strălucire a for- 
mei. Gândirea lui Robert Grosseteste exprimată în lucrarea Tratat 
despre linii, unghiuri, figuri, reflecții şi refracții ale razelor reprezintă 
o nouă geometrie, cea a epurelor (proiectare a liniilor în diferite pla- 
nuri). Rigoarea formelor arhitecturii gotice provine din valorificarea 
cunoştinţelor ştiinţifice dobândite în cadrul studiilor universitare. 
Astfel raportul dintre catedrală şi universitate, dintre arhitectură goti- 
că şi gândire scolastică este foarte strâns. 

Se poate face o legătură între teologia scolastică şi arhitectura gotică. 
Atunci când vorbeşte de relaționarea teologiei scolastice cu arhitectura 
gotică, Erwin Panovsky nu se referă la doctrine explicite ale scolasticii ce 
au influenţat direct arhitectura gotică, ci pleacă de la un modus operandi, 
un mod de a fi direcționat de teologia scolastică care generează un mod 
de a face. 

Prin felul ei analitic de a aborda Revelația, prin obsesia de a-L de- 
monstra pe Dumnezeu, teologia scolastică recurge la tot felul de tehnici 
(de exemplu împărţirea pe capitole a lucrării, ordonarea operei după 
un plan logic ce derivă o idee din alta), încercând să epuizeze rațional 

Revelația. Prin acest efort raționalist este vizată o elucidare a tainelor 
Revelaţiei, pentru aceasta urmărindu-se în scrierea lucrărilor teologice 
crearea unor simetrii artificiale. 


2.2. Reprezentanţi semnificativi ai gândirii scolastice 
2.2.1. Pierre Abelard 


Pierre Abelard (1079-1142) a dominat gândirea primei jumătăţi a se- 
colului al XII-lea. Personalitate puternică, cu o inteligenţă sclipitoare, Pierre 
Abelard e dificil și impulsiv ca temperament, fascinând şi seducând deopo- 
trivă auditoriul. Discipolii săi s-au atașat de el, urmându-l peste tot, iar în 
viaţa sa particulară rămâne celebră relaţia sa pasională cu Heloise. Abelard 
descindea dintr-o familie nobilă. A studiat la Chartres şi Paris, predând apoi 
dialectica şi teologia la Melun, Corbeil şi Paris, cu un succes impresionant la 
auditoriu, ceea ce i-a adus atât faimă, cât şi invidii duşmănoase. 

Abelard s-a distins prin capacitatea sa uluitoare de a aprofunda teme- 
le dezbătute, într-o manieră logică, având o încredere neclintită în puterea 
de cunoaștere a rațiunii. Se implică în faimoasa dispută a universaliilor, 
criticând deopotrivă nominalismul exclusivist al lui Roscelin şi realis- 
mul exagerat promovat de Guillaume de Champeaux. Abelard susține 
o variantă a nominalismului, afirmând că universalul nu este o realita- 
te, dar nici un simplu nume, ci un discurs. Limbajul format din cuvinte 
convenționale exprimă conceptul. În relaţia dintre autoritate și rațiune 
prevalează rațiunea. EI inversează expresia profesorului său de teologie, 
Anselm de Canterbury, din credo ut intelligam în intelligo ut credam. 

În lucrarea sa Dialectica, Abelard arată că adevărata ştiinţă este lo- 
gica. Cunoașterea autentică trebuie să fie exprimată printr-un discurs 
rațional, supus exigenţelor logicii formale. Lucrarea cu un rol semni- 
ficativ în structurarea metodologiei scolastice este Pentru și contra (Sic 
et non), conţinând o diversitate de texte grupate în ceea ce presupune o 
contradicţie aparentă. Alăturarea contradicţiilor şi accentuarea lor în mod 
voit urma să stimuleze cititorul în găsirea şi demonstrarea soluţiei corecte. 
Acest mod de cercetare prin prezentarea a două teze ireconciliabile asu- 
pra aceleiaşi probleme, prin punerea de întrebări, cultivându-se sistematic 

îndoiala pentru a ajunge la adevăr prin rațiune, va sta la baza consolidării 
metodologiei scolastice. 

Abelard va folosi din tradiția antică inclusiv aspecte ale unei gân- 
diri ezoterice specifice lui Hermes Trismegistul. De exemplu, atunci 
când arată că Treimea a fost anticipată în Antichitate prin triada Dum- 
nezeu-nous-sufletul lumii, el se inspiră din platonism şi gândirea ocul- 
tă a lui Hermes. Recunoscând valoarea demonstrativă a filosofiei în 
sine, Abelard nu înţelege filosofia ca un instrument apologetic pus în 
slujirea adevărurilor de credinţă. El este mai degrabă încrezător pre- 
cum anticii în philosophia perennis. Considerat el însuşi continuator al 
lui Socrate, Platon şi Aristotel, Abelard nu intenţionează neapărat să 
structureze o filosofie creştină, ci mai curând își concentrează efortul 
spre eliberarea filosofiei în raport cu autoritatea teologiei. 

Abelard nu propune doar cultivarea unei reflecţii filosofice au- 
tonome în raport cu autoritatea credinţei evanghelice, ci este încre- 
zător în ştiinţa sacră a Antichității care determină un mod filosofic 
de a fi. El aproape că arată echivalenţa dintre modul de viață al filo- 
sofilor păgâni şi experienţa celor angajaţi pe calea credinţei creştine. 
În acest sens, el menţionează „modul de viaţă al filosofilor păgâni, ca 
şi învăţăturile lor, exprimă foarte puternic, într-adevăr, perfecțiunea 
evanghelică şi apostolică; ele nu diferă de religia creştină cu nimic 
sau doar cu foarte puţin” (Abelard, Dialog între un filosof, un iudeu 
şi un creștin, p. 29). 

Abelard va avea o contribuţie determinantă legate de intensifi- 
carea preocupărilor pentru dialectică şi pentru folosirea acesteia în 
domeniul teologiei. Abelard nu credea doar în posibilitatea investi- 
gării adevărurilor de credinţă prin dialectică, ci şi în argumentarea 
şi dovedirea acestor adevăruri prin argumente raționale. Rațiunea 
autonomă detaşată de autoritatea experienţei eclesiale devine temei 
al teologhisirii. Astfel se pun bazele unei apologetici scolastice struc- 
turate prin argumente raționale pentru demonstrarea adevărurilor de 
credință, inclusiv pentru dovedirea existenţei lui Dumnezeu, având ca 
temei rațiunea autonomă dezrădăcinată din experiența harului ca pu- 
tere de viaţă dumnezeiască în Tradiţia Bisericii. 

Abelard nu contestă direct legitimitatea şi autoritatea Tradiţiei, însă 
consideră că printr-o interpretare precară a ei sunt generate contradicții 
interne. În lucrarea sa Sic et non, el evidenţiază mai multe astfel de 
contradicții. Abelard susține că prin dialectică, folosindu-se rațiunea, 
este salvată autoritatea Tradiţiei, depăşindu-se contradicţiile ei inter- 
ne. Îndrăzneala lui Abelard de a folosi dialectica este fără precedent, el 
invocându-L în sprijinul metodei sale chiar pe Domnul Hristos Care 
punea întrebări preoţilor templului. Astfel, pentru Abelard teologia este 
redusă la dialectică, întrucât adevărurile de credinţă pot fi înţelese de 
intelect şi explicitate prin intermediul rațiunii analitice, al conceptelor și 
al demonstrațiilor. 

Abelard, în Logica ingredientibus, arată că logica este atât un in- 
strument al filosofiei, cât şi o ştiinţă distinctă care poate identifica şi 
investiga adevăruri în mod independent de Revelaţie. El susține că lo- 
gica asumată ca ştiinţă determină o metodă de studiu valabilă în toate 
domeniile (această poziţie va influenţa consolidarea metodei scolasti- 
ce în apologetică şi în teologie). Este vorba de o ştiinţă a discursului în 
care arta de a realiza argumente şi demonstraţii se conjugă cu atenţia 
predilectă în realizarea unui discurs care să fascineze din punct de 
vedere intelectual. 


2.2.2. Albert cel Mare 


Albert (1206-1280), supranumit Magnus de contemporani, a im- 
presionat prin cultura sa enciclopedică. A studiat la Bologna, Pa- 
dova, K6ln şi Paris. A intrat în ordinul dominican, predând în mai 
multe oraşe (Paris, Kâln, Freiburg, Regensburg, Strasbourg). A scris 
un număr mare de opere de teologie, filosofie morală, logică şi filo- 
sofia naturii. Albert a avut o importanţă considerabilă în dezvoltarea 
învățământului scolastic, fiind citat de numeroşi autori scolastici ală- 
turi de Aristotel, Avicenna şi Averroes. Este cel care a afirmat cu în- 
drăzneală şi în mod constant puterea deplină a rațiunii în cunoaştere 
şi faptul că filosofia trebuie să aibă o identitate de sine stătătoare în 
raport cu teologia. Filosofia nu mai trebuie să rămână doar o ancilla 
theologiae. 

Albert cel Mare este primul gânditor al Evului Mediu care a 
susținut cu tărie că filosofia trebuie să se emancipeze de sub tutela teo- 
logiei, că trebuie să devină autonomă în raport cu gândirea teologică. 
Dialectica, asumată ca ştiinţă a ştiinţelor şi artă a artelor, a fost pro- 
movată cu măiestrie de Albert cel Mare, acesta manifestând o magie 
a seducţiei prin rațiune. Rațiunea era folosită inclusiv pentru a for- 
mula unele experienţe de tip magic (denumirea de Magnus aminteşte 
de apelativul Trismegistul dat lui Hermes pentru abilităţile sale în plan 
ocult şi ezoteric). 

Albert cel Mare vădeşte o curiozitate intelectuală de nestăvilit. 
Dorea să lectureze tot ce era disponibil la timpul său, precum era in- 
teresat să citească în cartea naturii, investigând cu atenţie fenomenele 
lumii. Spiritul său enciclopedic îl va determina să încerce unificarea 
tuturor cunoştinţelor, dincolo de domeniile specifice de cunoaştere. 
Albert cel Mare dezvoltă o magie a rațiunii, influențând apariția misticii 
speculative (Meister Eckhart și Jacob Bohme). Amprenta neoplatonică 
păgână este evidentă în mistica Unului. 

Albert cel Mare crede într-o spiritualizare progresivă prin care poa- 
te reuni totul în cadrul unei mistici speculative. Este expresia unei abor- 
dări în spirit gnostic. „E vorba de o raționalitate înglobantă, în măsura 
în care spiritul uman este în mod esenţial apt să facă acest parcurs [...]. 
Acest model de raționalitate înglobantă l-am întâlnit încă de la începu- 
tul Evului Mediu timpuriu, odată cu opera lui Eriugena. El este atotpre- 
zent la Albert, preocupat să adune orice disciplină şi orice element al 
realului în ceea ce am putea numi o alchimie spirituală totală” (Ghislain 
Lafont, O istorie teologică a Bisericii, pp. 165-166). 


2.2.3. Toma de Aquino 


Supranumit prințul filosofiei scolastice, Toma de Aquino este un 
gânditor ce promovează un sistem conceptual bine articulat şi uni- 
tar, cu influența cea mai mare în teologia scolastică cu un impact 
considerabil de-a lungul timpului şi până astăzi. Toma (1225-1274) 
a fost fiul contelui Landolfo din Aquino, nobil german la curtea îm- 
păratului Frederic al II-lea. Avea un temperament echilibrat, fiind 

foarte tenace şi manifestând un spirit metodic. A scris enorm. Dintre 
numeroasele sale lucrări, cele mai semnificative rămân Summa con- 
tra gentiles şi Summa theologiae. Prima este o apologetică rațională 
elaborată la solicitarea superiorului general al Ordinului domini- 
canilor, în care este folosită exclusiv raţiunea în vederea convertirii 
musulmanilor din Spania la creştinism. A doua este un monumen- 
tal tratat de teologie, însumând 630 de probleme abordate în peste 
10 000 de întrebări. 

Toma arată că lumea naturală poate fi cunoscută prin simţuri 
şi rațiune, pe când lumea supranaturală necesită credinţa. El face 
distincţia dintre esenţă şi existență în cazul lucrurilor create, pe 
când în cazul lui Dumnezeu esenţa este unificată cu existenţa. Pen- 
tru Toma, sufletul are cinci facultăţi: vegetativă, senzitivă, apetitivă, 
locomotoare şi intelectuală. Intelectul este cea mai nobilă facultate 
a sufletului. Înţelepciunea este văzută ca fiind cea mai înaltă din- 
tre virtuți, dând fericirea adevărată. Reflecţia lui Toma de Aquino a 
ridicat prestigiul teologiei scolastice pe cele mai înalte culmi, fiind 
considerat emblematic pentru gândirea scolastică. 

Deşi tradiția scolastică a folosit logica, aceasta fiind percepută 
ştiinţa cea mai înaltă, generând o gândire medievală bazată pe o me- 
todologie riguroasă şi o argumentare clară, tehnica rațiunii discursi- 
ve produce pe de o parte ariditate, formalism şi lipsă de originalitate 
şi de intuiţie, iar pe de altă parte se amestecă cu un filon de tip pă- 
gân din Antichitate. De exemplu, averroismul latin ilustrat prin Si- 
ger Brabant şi Boethius din Dacia (denumirea Danemarcei din acea 
perioadă) ilustrează acest lucru. Acest sincretism bizar dintre logică şi 
magie, dintre rațiune şi păgânism existent în cadrul gândirii scolastice 
rămâne o ipoteză care trebuie investigată prin cercetări aprofundate. 

De exemplu, referitor la această problematică, redutabilul istoric 
D. Knowles menţionează: „Este sigur că în cazul averroismului latin 
s-a profesat un aristotelicism integral şi că a existat un aport consi- 
derabil al gândirii naturaliste şi cvasipăgân atât în cazul profesorilor, 
cât şi al studenţilor. Mai ales interpretarea tomistă a psihologiei aris- 
toteliene era considerată riscantă din punctul de vedere al învăţăturii 

credinţei creştine. Atunci când în 1277, Tempier a condamnat mai 
multe propoziţii aristotelice, câteva din acestea au fost imputate lui 
Toma de Aquino” (D. Knowles, D. Obolensky, Le Moyen Age, p. 432). 

Spre deosebire de alți scolastici, Toma de Aquino este atent să 
nu reducă gândirea sa la o filosofie autonomă în raport cu Revelația. 
Cultivând cu o dăruire excepţională vocaţiile specifice ale ordinului 
dominican, el reuşeşte o sinteză strălucită între contemplaţia speci- 
fică monahismului şi activitatea din învăţământ. A dovedit o adevă- 
rată harismă de profesor, de magistru care, meditând şi reflectând la 
un adevăr, are capacitatea de a-l comunica auditoriului. 

Toma este preocupat de unitatea ştiinţei sacre. Deşi există o di- 
versitate apreciabilă în studiul lui Dumnezeu şi al Creaţiei, el caută 
perspectiva unitară a ştiinţei divine. Filosofia este folosită în măsura 
în care este utilă prezentării şi explicitării perspectiv teologice. Din 
perspectiva cunoașterii, Toma arată că orice ştiinţă este subordonată 
celei din care derivă are principiile. Există o ierarhizare a ştiinţelor. 
Teologia este în vârf, dar există o cunoaştere superioară teologiei 
care este rezervată vederii fericite. 

Pentru "Toma, rațiunea înaintează în cunoaştere sub călăuzirea 
credinţei. Rațiunea poate aprofunda adevăruri ale Revelaţiei, chiar 
pe cele mai presus de rațiune, fără a apela în mod necesar la autori- 
tatea credinţei. Există o dinamică şi o întrepătrundere între rațiune 
şi credință, dar în actul cunoaşterii nu se poate vorbi de o coexistență 
simultană a acestora. Toma arată că un lucru care a fost demonstrat 
rațional nu mai necesită credința. Aceasta este implicată doar în 
situaţia în care raţiunea se dovedește neputincioasă în fața realității 
supuse cunoaşterii. 

Deşi în gândirea lui Toma de Aquino există o reciprocitate între 
rațiune şi credinţă, se poate vorbi de tomism ca filosofie extrasă din 
lucrările Doctorului creștin, care face apel exclusiv la rațiune. „Filo- 
sofia tomistă este un ansamblu de adevăruri riguros demonstrabile, 
şi ea se poate justifica în mod exact ca filosofie numai prin rațiune. 
Când Sfântul Toma vorbeşte ca filosof, sunt avute în vedere doar 
demonstrațiile lui, şi nu contează că teza pe care o susţine apare aşa 
cum o arată credința, pentru că el niciodată nu determină intervenţia 

acesteia din urmă în dovezile a ceea ce el consideră ca raţional de- 
monstrat [...] între teologie, care-şi situează principiile în articolele 
de credinţă, şi filosofie, care cere doar raţiunii ceea ce ne poate face 
cunoscut despre Dumnezeu, există o diferenţă de gen” (Etienne Gil- 
son, Tomismul, p. 39). 

Referindu-se la teologie, Toma de Aquino o numeşte doctrină 
sfântă şi arată că este o ştiinţă care-L are ca Subiect pe Dumnezeu. 
În această ştiinţă este folosită raţiunea, dar nu pentru dovedirea ade- 
vărurilor primite prin credinţă, întrucât acest lucru ar contribui la 
scăderea meritului credinţei. Aşa cum, în ierarhizarea ştiinţelor, o 
ştiinţă se întemeiază pe principiile ştiinţei superioare ei, la fel în teo- 
logie se poate vorbi de principii concretizate în articolele de credinţă. 

În spaţiul apusean, Toma de Aquino a fost trecut în rândul 
sfinţilor în 1323. La Conciliul din Trento (1545-1563), Summa the- 
ologiae a fost depusă pe altarul catedralei din acest oraş alături de 
Sfânta Scriptură. În 1879 şi 1921, opera lui Toma de Aquino este 
declarată de Vatican filosofia oficială a Bisericii Romano-catolice. 

În 1879, în enciclica Aeterni Patris, papa Leon al XIII-lea pro- 
clamă perenitatea tomismului şi îi îndeamnă pe filosofii catolici să 
se inspire din gândirea lui Toma. În 1963, papa Pius al VI-lea afirmă 
că învățătura tomistă nu este o comoară doar a ordinului dominican 
şi nici măcar doar a Bisericii Romano-catolice, ci a întregii lumi. 
Modalitatea de abordare supraetajată a filosofiei şi a credinţei, adop- 
tată oficial de Biserica romano-catolică la Conciliul I Vatican, sub 
influenţa gândirii tomiste, va aduce şi prejudicii în ceea ce înseamnă 
experienţa vie a credinţei Evangheliei Mântuitorului lisus Hristos. 

Colin Brown arată că atunci când o filosofie are o intruziune 
consistentă în explicitarea adevărului de credinţă, un prim preju- 
diciu îl constituie amestecul derutant rezultat din combinarea unor 
elemente din tradiţii diferite. În cazul lui Toma de Aquino, elemen- 
tele de identitate creştină sunt mai ușor de recunoscut, dar în cazul 
altor scolastici, reformularea credinţei creştine după tiparele unei fi- 
losofii păgâne deformează creştinismul, făcându-l să nu mai semene 
cu cel al Noului Testament. 

2.3. Filosofie medievală şi gândire scolastică 


2.3.1. Depăşirea unor interpretări istorice ideologizate, 
referitoare la Evul Mediu 


O evaluare critică a gândirii scolastice, din perspectiva tradiției 
eclesiale, nu înseamnă nici refuz fără discernământ, al tuturor realiză- 
rilor scolastice, nici excluderea rațiunii şi a reflecției critice cu privire la 
actul credinţei. Cu toate acestea, trebuie să o recunoaştem, în Răsăritul 
creştin s-a împământenit o anumită mentalitate în care scolastica este 
receptată şi prezentată ca fiind o realitate în totalitate negativă. 

Pe de o parte, însuşirea abordărilor şi achiziţiilor acestei epoci a 
scolasticii, cu formele ei de înţelegere şi exprimare a adevărului de 
credinţă, nu se susține, ținând cont de cele menţionate până acum, 
între care raportul dezechilibrat dintre credinţă și rațiune, încrede- 
rea în puterile judecăților omenești în faţa tainelor dumnezeieşti, ac- 
centul pe eforturile omului, care poate urca spre Dumnezeu în dauna 
înţelegerii lui Dumnezeu ca prezenţă personală, iubitoare, Care se 
dăruieşte omului înduhovnicit, înfrumusețat de nevoințele despăti- 
mirii, prin Tainele Bisericii. 

În același timp, o insuficientă cercetare a contextului şi a 
implicaţiilor gândirii scolastice poate determina, pe de altă parte, un 
pietism autosuficient, în care raţiunea şi exersarea ei în reflecţia teo- 
logică ar putea fi înţelese drept piedici în trăirea autentică a tainelor 
teologice. Suntem convinşi că şi această poziţie este reducționistă, fa- 
cilă şi comodă prin implicaţiile ei, întrucât recurge la întărirea unor 
clişee într-o manieră simplificatoare, încurajând o gândire lipsită de 
nuanţe, inadecvată cercetării teologice. Mai mult, se poate ajunge 
la o ipocrizie atunci când, în numele vieţii duhovniceşti şi eclesiale, 
scolastica este condamnată în bloc, fără nuanţe, fără luciditate, fără 
informaţii privitoare la contextul și specificul gândirii scolastice. În 
felul acesta, se enunţă, cu prea mare uşurinţă, sentinţe nefundamen- 
tate, fără cunoştinţe desprinse din experienţa eclesială autentică şi în 
baza unor informaţii consolidate. 

Astfel de abordări simplificatoare și reducţioniste trebuie 
depășite, chiar şi atunci când sunt în atenţie distincţiile de perspec- 
tivă şi de conţinut dintre apologetica eclesială şi apologetica scolas- 
tică. Mai ales din perspectivă apologetică, considerăm că este riscan- 
tă o critică reducționistă şi superficială, lipsită de echivalenţa jertfei 
în planul vieţii efective în raport cu ceea ce se critică. Nu se 
poate forma o convingere veridică în cadrul dezbaterii atâta timp 
cât nu este asumat şi trăit ceea ce este afirmat drept convingere; 
nu se poate împlini mărturisirea adevărului excluzând spiritul 
de jertfă, întrupat într-un mod de viaţă autentic, în relaţia cu inter- 
locutorul nostru, deoarece măsura vieții autentice este dată de starea 
de jertfă. 

Din păcate, există astăzi tendința ca, dintr-o greşită sau super- 
ficială înțelegere să fie dezvoltată o critică rigidă lipsită de nuanțe a 
scolasticii. Într-o societate în care devine tot mai dificilă parcurge- 
rea atentă a unui text şi dezvoltarea unei reflecţii critice, respectând 
exigenţele logicii formale, într-o lume în care absenţa preciziei şi 
cultivarea sincretismului devine ceva obișnuit, exerciţiul scolastic de 
parcurgere şi formulare a unor comentarii pe marginea câtorva pa- 
gini din lucrările unor redutabili scolastici ai Evului Mediu pare să 
devină o probă greu de trecut. 

În același timp, critica nefundamentată a gândirii scolastice riscă 
să se agraveze, câtă vreme ea este amplificată prin atitudinea rezer- 
vată, dacă nu chiar ostilă față de tot ceea ce înseamnă Evul Mediu. 
Plecând de la considerente de tip ideologic, care au avut în vedere 
rivalitatea şi competiţia dintre Biserica Romano-catolică și formele 
seculare ale puterii şi ale gândirii, Evul Mediu este adesea prezentat 
distorsionat, ca dominat de Inchiziţie, de ruguri pe care sunt arşi eroii 
unei ştiinţe eliberatoare, condamnați de o Biserică obscurantistă, de 
vrăjitorie, ciumă, ca un stadiu rudimentar al civilizaţiei. În această 
perspectivă, atât gândirea scolastică, cât şi filosofia medievală sunt de- 
preciate şi deformate. O cercetare atentă şi onestă, eliberată de chingile 
unui anumit tip de corectitudine politică, va evidenția însă că lucrurile 
nu au stat în felul acesta. 

2.3.2. Tendinţe de interpretare a filosofiei medievale 
în raport cu gândirea scolastică 


Eliberarea de prejudecățile existente în raport cu filosofia medi- 
evală s-a făcut treptat, prin onestitatea intelectuală a unor autori care 
prin eforturi constante au încercat să redescopere spiritul autentic 
al unei filosofii, dincolo de straturile unor receptări denaturate şi 
contaminate ideologic câteva secole (ne referim aici la epoci precum 
Renaşterea, modernitatea, Iluminismul, pozitivismul sau neopoziti- 
vismul). 

Între aceşti autori care redescoperă realitățile istorice, filosofice şi 
culturale ale Evului Mediu, eliberate de lecturile eronate ale trecutului, 
merită menţionaţi aici Victor Cousin, Maurice De Wulf, Martin Grab- 
man, Etienne Gilson, Paul Vignaux sau Jacques Maritain. Este sem- 
nificativă precizarea că, în principal, critica ideologizată a filosofiei 
medievale se dezvoltă în spaţiul francez, sub influența ideologiei 
Revoluţiei franceze. Etienne Gilson va căuta să evidenţieze recipro- 
citatea dintre spiritul Evului Mediu şi filosofia creştină, precum şi 
aportul acestora la structurarea identităţii europene. 

Gilson arată că tocmai îndepărtarea de filonul identităţii creştine 
a contribuit la mortificarea gândirii scolastice şi că în momentul în 
care aceasta a devenit o polemică sterilă între raționalisme formali- 
zate excesiv şi lipsite de dimensiunea filosofiei sapiențale, s-a ajuns la 
dezintegrarea gândirii scolastice. Diluarea sau renegarea aspectului 
creştin al filosofiei dezvoltate în gândirea scolastică permite destruc- 
turarea eşafodajului scolastic. Această teză a lui Gilson a constituit 
subiectul unor obiecţii şi critici numeroase. 

Gilson analizează, în contextul preocupărilor neoscolastice, 
dacă se poate vorbi de filosofie creştină şi în ce măsură aceasta poate 
avea o contribuţie specifică şi edificatoare în reflecția filosofică. El 
arată că majoritatea filosofilor, fiind sub influenţa raționalismului de 
sorginte iluministă, evidenţiază opoziţia structurală dintre cugetarea 
filosofică, pe de o parte, şi creştinism sau gândirea religioasă, de cea- 
laltă parte. Gândirea filosofică nu se poate dezvolta liber şi organic 

decât în mod independent față de dogmele credinţei şi ale Revelaţiei. 
El arată că inclusiv unii dintre reprezentanţii neoscolastici nu sunt 
de acord cu denumirea de filosofie creștină, ci doar cu o filosofie care 
poate fi într-un acord cu religia creştină. 

Filosoful francez arată că dacă filosofia este redusă la un ca- 
racter pur instrumental, menit să faciliteze primirea şi asimilarea 
învățăturilor de credinţă, ea este transformată în apologetică. Gilson 
analizează în mod pertinent o serie de întrebări şi premise cu referire 
la posibilitatea sau existenţa unei filosofii creștine. 

EI arată că sunt mulți istorici care au negat existența istorică a 
acestei realităţi. Totuşi, Adolf von Harnack a contribuit şi el, într-un 
mod semnificativ, la răspândirea acestei poziţii, susţinând că în ca- 
zul creştinismului primar nu era dezvoltată niciun fel de speculație 
filosofică. EI îi acuză inclusiv pe Părinţii Bisericii de elenizarea 
creştinismului. Credem că aici este necesară o disticţie: una este asi- 
milarea creștinismului cu filosofia, oricare ar fi ea (evident, o poziţie 
falsă), şi altceva este respingerea oricărui aspect speculativ în interi- 
orul trăirii credinţei creştine. 

În orice caz, în cadrul gândirii scolastice concretizate prin filoso- 
fia medievală, se constată legătura dintre metafizică şi religie. Fie că se 
pleca de la dezvoltarea anumitor raționamente având ca bază de por- 
nire Revelația, fie că, prin aprofundarea cercetării plecând de la date 
naturale, se ajungea la intuirea sensului profund al existenţei, se poa- 
te afirma reciprocitatea dintre metafizică şi teologie. 

Gilson evidenţiază unitatea gândirii medievale reflectată prin le- 
gătura dintre metafizică şi religie. El arată că adevărata creativitate a 
gândirii medievale constă în faptul că, plecând de la preluarea textelor 
filosofiei antice, ajunge la o nouă interpretare a acesteia, valorificându- 
se în acest sens teologia creştină. Identitatea creștină produce o infide- 
litate față de filosofia antică, dar care se dovedeşte a fi creatoare în ca- 
drul gândirii scolastice din Evul Mediu. Vignaux, succesorul lui Gilson 
la Ecole Pratique des Hautes Etudes, recunoaște rolul creştinismului 
în dezvoltarea gândirii medievale, dar arată că denumirea de filosofie 
creştină susținută de Gilson este una non-filosofică. 

Alain de Libera se distanțează şi el de maestrul său Paul Vignaux, 
arătând continuitatea în Evul Mediu a modului de viaţă ancorat în 
filosofia antică, şi influenţa determinantă a gândirii arabo-musul- 
mane în impunerea aristotelicismului etic drept alternativă de an- 
samblu la reprezentarea creștină a relaţiei dintre rațiune şi credinţă. 
Contextul gândirii scolastice constituie, pentru el, creuzetul cataliza- 
tor al reînvierilor tradiţiilor din Antichitatea păgână. 

Astfel, Alain de Libera arată că originalitatea filosofiei medieva- 
le, concretizată în cadrul gândirii scolastice, constă nu în transforma- 
rea filosofiei antice prin interpretare creștină (poziția lui Gilson), ci în 
faptul că permite continuitatea filosofiei antice şi a moştenirii păgâne 
într-un mod distinct față de forma efectivă întrupată în Antichitate. 
Averroismul latin, dezvoltat pe baza filosofiei greceşti din Antichita- 
te, transmisă şi comentată la rândul ei de gânditorii arabi, presupune 
nu doar un mod diferit de gândire față de creştinism, ci şi un mod de 
viață distinct, unul prin care idealul filosofiei şi înţelepciunii antice 
reapare şi se afirmă în interiorul creștinismului. 

Condamnarea de către Tempier, în 1277, a tezelor specifice averro- 
ismului latin, profesat în cadrul Facultăţii de Artă a Universităţii din 
Paris, favorizează răspândirea acestuia în afara spaţiului universitar. 
Alain de Libera arată şi analizează efectele deprofesionalizării filo- 
sofiei, ale ieşirii ei din spaţiul academic în planul mai larg al cetăţii, 
cu un rol semnificativ în configurarea profilului intelectualului me- 
dieval. Un asemenea intelectual se emancipează prin modul său de 
viață de reperele afirmate de Biserică. Alain de Libera îi identifică în 
acest sens pe Dante şi Meister Eckhart ca exponenți ai figurilor de 
intelectuali medievali. 


Subiecte de rezolvat 


1. Analizaţi legătura dintre stilul gotic şi gândirea scolastică. 

2. Observaţi şi comentaţi influenţele tradiţiei păgâne în scolastică. 

3. Explicitaţi aspectele pozitive ale gândirii scolastice şi medievale 
în contextul mentalităţii societăţii contemporane. 

3. Critica, din perspectiva apologeticii eclesiale, a argumentelor 
raționale pentru dovedirea existenţei lui Dumnezeu 


Cuvinte-cheie: argumente raționale, apologetică scolastică, apologetică eclesială, 
logică formală, logică eclesială, filosofie și științe arabe, universitate. 


3.1. Universitatea și gândirea scolastică 


3.1.1. Influența culturii şi ştiinţei arabe asupra 
gândirii occidentale scolastice 


Şcolile şi apariția universităților în Evul Mediu este legată de dez- 
voltarea oraşelor. Aşa cum preciza istoricul Roberto Lopez, orașul 
medieval reprezenta o stare de spirit. Mediul urban generează un 
mod specific de a fi. Intensificarea interacțiunilor umane, a relaţiilor 
comerciale şi eferverscenţa specifică mediului urban au constitu- 
it cadrul de dezvoltare al învățământului. Apariția și dezvoltarea 
universităţilor reprezintă un moment de cotitură în istoria gândirii şi 
culturii europene. În aceste instituţii va fi întrupată tradiţia scolastică, 
cu influenţă decisivă în înțelegerea, asumarea şi explicitarea teologiei, 
inclusiv în ceea ce priveşte Apologetica. 

La sfârşitul secolului al XII-lea, școlile (viitoarele universităţi) 
erau denumite studium generale, vizând deopotrivă un statut supe- 
rior şi un învăţământ de tip enciclopedic. Dezvoltându-se în cadrul 
tendinței generale de coagulare a meseriilor, şcolile s-au grupat în 
corporaţii (similar cu alte domenii în cadrul diviziunii sociale), iar 
pentru corporaţia şcolilor a fost adoptat ca denumire termenul de 
universitate (care apare prima dată la Paris în 1221). Istoricul Jacques 
Le Goff evidenţiază că au existat două tipuri de universităţi. Pe de o 
parte avem modelul parizian, în care universitatea integrează atât 
profesorii, cât şi studenţii. Pe de altă parte, există modelul bolognez, 


APOLOGETICA ORTODOXĂ 263 


unde, din punct de vedere juridic, universitatea era formată doar din 
studenți. În modernitate şi contemporaneitate s-a transmis modelul 
parizian. 

În timp, universităţile dobândesc o autonomie în raport cu con- 
ducerea eclesiastică. Au existat momente de dispută între condu- 
cerea Bisericii și universităţi. Un episod semnificativ îl constituie 
condamnarea din 1270 şi 1277 de către episcopul Parisului, Etienne 
Tempier, a unor învățături promovate de profesorii universitari 
din Paris. Este vorba de afirmaţii în care filosofia lui Aristotel, in- 
terpretată prin intermediul învățatului arab Averroes, conduce la 
teoria dublului adevăr: adevărul credinţei, specific Revelaţiei, şi ade- 
vărul raţiunii, care poate fi predat chiar dacă este potrivnic adevăru- 
lui credinţei. 

Aristotel rămâne figura marcantă a universităților din Evul Me- 
diu (în mod special la Paris), încât se poate spune că şi gândirea 
scolastică este structurată de interpretarea în cheie creștină a filoso- 
fiei lui. Logica lui Aristotel a fost tradusă mai devreme, însă tradu- 
cerea în latină din arabă (folosindu-se lucrările preluate din timpul 
recuceririi creştine a Peninsulei Iberice) a lucrărilor din domeniul 
metafizicii, eticii şi politicii se realizează în secolele XII-XIII. Aristo- 
telismul profesat de magiştri în universităţi devine emblema gândirii 
scolastice. 

După recucerirea Spaniei de către creştini, un efort considerabil 
este alocat traducerii mai multor lucrări din Antichitate. Se formează 
echipe de traducători creștini, evrei convertiți şi arabi. Activitatea 
de traducere a început la Vich, Barcelona şi Segovia, iar în secolul al 
XII-lea se concentrează la Toledo. Arhiepiscopul Raymond şi arhidi- 
aconul său Dominicus Gundissalinus, un evreu convertit, s-au oste- 
nit să-i implice pe evrei şi arabi în traducerea textelor în latină. Apar 
astfel echipe compozite de traducători, reunind specialişti din toată 
Europa Occidentală. Începând cu 1130, Palermo devine un centru 
de traduceri. Este urmat de Veneţia, Roma, Pisa. Este tradusă o mul- 
titudine de opere din domeniul ştiinţelor naturale, logicii, filosofiei 
şi retoricii. 

În anii 1125-1150 este tradus, prin intermediul arabilor, trata- 
tul de logică Organon al lui Aristotel. Istoric vorbind, logica medi- 
evală este împărțită în două. În ordine cronologică, prima perioadă 
este denumită logica veche (logica vetus) şi cuprinde tradiţia de la 
Boethius (c. 480-525) până la Abelard (1079-1142). Cea de-a doua 
este denumită noua logică (logica nova) şi corespunde unui interval 
ce debutează în a doua jumătate a secolului al XII-lea şi se întinde 
până la Renaștere. Diviziunea, care se dovedește decisivă în dezvol- 
tarea scolasticii medievale, reflectă mai întâi accesul la textele despre 
logică scrise în Antichitate. Înainte de Abelard, logicienii medievali 
erau familiarizați mai ales cu lucrările Categorii şi Despre interpre- 
tare ale lui Aristotel şi cu introducerea lui Porfir la Categoriile lui 
Aristotel. Traducerea Organon-ului (culegerea scrierilor despre logi- 
că ale lui Aristotel, care conţine, alături de cele menţionate, Analitica 
primă, Analitica secundă, Topica şi Respingerile sofistice), pune în cir- 
culaţie largă teoria silogismului, dezvoltată de Aristotel în Analitica 
primă. 

Noile texte se adaugă celor traduse de Boethius în secolul al 
VI-lea şi se răspândesc rapid, influențând decisiv formarea gândirii 
de tip scolastic. Este semnificativ de menţionat aici faptul că, potrivit 
modului în care a fost utilizată, logica tradițională era într-o strân- 
să legătură cu realitatea pe care o exprima. În acest sens, principiul 
identităţii (A=A) şi cel al terțului exclus erau privite drept princi- 
pii care indică însuşi caracteristicile realităţii. Însă, în Organon-ul 
lui Aristotel, situaţia aceasta se schimbă. Logica se distanțează întru 
câtva de realitate şi, în pofida unor legături cu ontologia, este plasată 
într-un plan lingvistic, căpătând statutul de disciplină autonomă. 

La sfârşitul secolului al XII-lea vor fi traduse marile opere de 
psihologie, fizică şi metafizică ale lui Aristotel. Există o mulțime de 
enciclopedii şi comentarii despre Aristotel care sunt traduse în latină. 
Dominicus Gundissalinus şi loannes din Spania (tot un evreu conver- 
tit) coordonează procesul traducerii. Ei dau o versiune latină a enci- 
clopediei lui Avicenna, numită Sufficentia, apoi a comentariilor sale 
despre Aristotel. 

Cultura şi ştiinţele arabilor au influenţat considerabil modifi- 
carea de perspectivă a gândirii occidentalilor. Textul lui Avicenna 
tradus la Toledo este prima lucrare filosofică semnificativă în limba 
latină folosită în Occident. Gândirea scolastică a secolului al XIII-lea 
având drept cauză și faptul că, în secolul precedent, lucrarea lui 
Avicenna fusese valorificată în plan filosofic. În secolul al XIII-lea, 
Parisul reprezintă, fără îndoială, centrul universitar cel mai puternic 
al Occidentului. Manfred Lancia, fiul împăratului Frederic (cel care 
a încurajat activitatea de traducere şi de achiziționare a cărţilor la 
Neapole), va redacta un text semnificativ (Scrisori către Universitatea 
din Paris) prin care insistă asupra necesităţii preluării și valorificării 
culturii şi ştiinţelor arabe. 

Practic, în summele teologice elaborate în cadrul gândirii sco- 
lastice, interpretarea arabă a lui Aristotel joacă un rol semnificativ. 
Alain de Libera arată că tensiunea dintre filosofie şi teologie, dintre 
rațiune şi credință nu apare în Occident pentru prima dată în gândi- 
rea scolastică, ci în gândirea arabă, unde are loc întâlnirea dintre mo- 
noteismul religios şi filosofia antică interpretată de gânditorii arabi. 
În felul acesta, s-ar putea spune că spiritul ştiinţific şi scolastic al Oc- 
cidentului derivă din diversitatea ştiinţelor arabe, din interpretările 
filosofice ale învățaţilor arabi care cunoşteau moştenirea filosofiei 
antice. Se poate afirma, așadar, că originea gândirii şi raționalității de 
tip scolastic, considerate atuuri emblematice şi specifice Occidentului, 
se află într-un alt model decât cel al lumii occidentale, şi anume lumea 
arabo-musulmană. 

În acest sens, Alain de Libera afirma: „Dacă problema raportului 
dintre filosofie şi religie şi-a găsit cea dintâi expresie în lumea arabo- 
musulmană, modelul crizei sau al dramei scolastice folosit pentru a 
gândi specificitatea Evului Mediu latin se dovedeşte în realitate un mo- 
del de import. În lumea musulmană s-a efectuat cea dintâi confrunta- 
re dintre elenism şi monoteism sau, cum se mai spune, dintre rațiune 
şi credință. Așadar, dacă intelectualul medieval e definit printr-un 
presupus conflict între aceste două postulate, nu trebuie să uităm că 
aculturaţia filosofică din Europa nu a însemnat o simplă achiziţie de 

tehnici intelectuale: criza însăşi, regimul său conceptual, structura sa 
mentală au fost dobândite în acelaşi timp cu instrumentele pentru re- 
alizarea sa concretă. Drama intelectuală a Occidentului nu s-a născut 
din întâlnirea credinţei creştine cu rațiunea greco-latină, ci din interi- 
orizarea contradicțiilor raționalismului religios arab, din soluţiile date 
de gânditorii din Islam la problema relaţiilor dintre filosofia elenistă 
şi religia musulmană. Altfel spus, forma culturală numită scolasti- 
că-substantivul, iar nu formalismul raţiunii scolastice-epitetul a fost 
împrumutată de la arabi” (Alain de Libera, Gândirea Evului Mediu, 
pp. 50-51). 

De Libera, arătând extinderea gândirii scolastice prin universități, 
vorbeşte de o cruciadă a rațiunii folosită în sens politic şi misionar. 
Dacă există o confruntare militară între creştini şi musulmani (ex- 
primată mai ales în expedițiile specifice cruciadelor), se poate vorbi 
şi de o confruntare în plan intelectual, atâta timp cât cultura și 
ştiinţele arabe joacă rolul calului troian, fiind duşmanul din interiorul 
universităţii. Practic şi paradoxal, musulmanul asimilat cu păgânul, 
receptat ca inamic exterior al Occidentului, lucrează, în timpul peri- 
oadei scolastice, din interior, modelând şi structurând gândirea occi- 
dentală prin influența intelectuală din universități. 


3.1.2. Teoria dublului adevăr din scolastică 


Argumentarea prin rațiune este folosită ca instrument prin care 
sunt valorificate armele adversarului. Asumând exigenţele logicii 
formale, în cadrul unui dialog născut la întâlnirea dintre creștinism 
şi islam, biruința poate fi dobândită pe terenul folosirii abilităţilor 
date de raţiunea discursivă. Filosoful Raymundus Lullus, el însuşi 
creştin arab, încearcă o astfel de misiune, în contextul interferenţei 
credinţei creştine cu religia islamică. Arta lui Raymundus este o ex- 
presie a raţiunii naturale, el fiind convins că logica acestei rațiuni 
este revelată de Dumnezeu. 

În 1255, lucrările lui Aristotel intră oficial în universitatea din 
Paris. Studierea lor combinată cu cercetarea filosofiei lui Averroes, 

comentatorul arab al textelor aristotelice, transformă teologia, afir- 
mată în perioada patristică drept experiență de viață înrădăcinată 
în Tradiţia Bisericii, în ştiinţă dialectică. Autonomizarea filosofiei în 
raport cu teologia, precum şi dezvoltarea reflecţiei critice eliberate de 
sub autoritatea Tradiţiei reprezintă componente semnificative ale gân- 
dirii scolastice. 

În acest context, tradiţia creştină occidentală inspirată de Fericitul 
Augustin este substituită de un sistem aristotelician pecetluit de inter- 
pretările averroiste. În demersul de emancipare a raţiunii de conştiinţa 
eclesială a Bisericii se dobândeşte o conștiință de sine a rațiunii autono- 
me, distinctă de autoritatea Tradiţiei eclesiale. În această perspectivă, 
profesorul scolastic se diferențiază de magistrul Tradiţiei, dezvoltându-și 
conștiința profesională distinctă şi autonomă în raport cu puterea de 
viață a Tradiţiei Bisericii şi cu autoritatea instituţiilor eclesiastice. 

Dobândirea conştiinţei de sine a profesorului universitar care se 
angajează în interogaţia şi cercetarea filosofică, determină un mod 
de a fi care se distanțează treptat de viața Bisericii. Accentul pus pe 
necesitatea de a înțelege tainele credinţei în mod rațional conduce la 
o supralicitare a rolului raţiunii. Alain de Libera arată că atunci când 
profesorul parizian Boethius din Dacia (Danemarca) a fost conside- 
rat ca reprezentant al teoriei dublului adevăr, el pleda de fapt pentru 
unicitatea adevărului, exprimat într-un mod relativ atât de teologie, 
cât şi de filosofie (ambele având competenţe specifice). 

Istoricul francez menţionează că mai degrabă episcopul Tempier 
al Parisului, în condamnările sale din 1277, fundamentează şi teore- 
tizează premisele dublului adevăr, folosind ca pretext textele filoso- 
filor consideraţi averroiști. De fapt, nu este vorba de două adevăruri, 
unul teologic şi altul filosofic, ci de un alt adevăr, distinct de Ade- 
vărul mărturisit de credinţa Bisericii. Plecând de la anumite texte 
scolastice, şi analizând atent influenţele (uneori păgâne, magice şi 
ezoterice), s-ar putea formula întrebarea dacă nu cumva avem mai 
degrabă de-a face cu o altă perspectivă şi o altă stare de spirit privind 
raportarea la realitatea Revelaţiei creştine împărtășite în viaţa Biseri- 
cii, decât cu o raţionalizare excesivă a adevărurilor ei? 

Nevoia de filosofie arată nu doar dorința ca aceasta să fie valo- 
rificată în contextul credinţei creştine, ci exprimă şi posibilitatea unei 
alternative propuse ca mod de viaţă distinct de experiența duhovni- 
cească și de viața eclesială propusă de Biserică. Manfred (1232-1266), 
de exemplu, regele Siciliei, fiul împăratului Frederic al II-lea (Ho- 
henstaufen), urmând calea deschisă de tatăl său, manifestă o dorință 
profundă de cunoaştere a înţelepciunii filosofice şi de angajare în 
modul de a fi specific filosofului, iubitorului de înțelepciune. Recu- 
noscând că filosofia renăscuse în mijlocul creştinismului intelectu- 
alizat promovat de Universitatea din Paris, el trimite în 1260 o scri- 
soare-manifest către profesorii de arte ai universităţii din Paris, pe 
care îi numeşte, sugestiv, filosofi. 

Regele-filosofîi anunţă pe universitarii parizieni că intenţionează 
să le trimită un număr de traduceri din greacă şi arabă, pe care să 
le folosească pentru răspândirea luminilor filosofiei. Comunicarea 
ştiinţei şi a filosofiei era considerată de Manfred o misiune esenţială 
a universității. Regele le scrie Universitarilor de la Facultatea de Arte 
din Paris că prin mijlocirea cuvântului sunt readuși la viață filoso- 
fii antici şi gloria lor. Scrisoarea conţine un număr semnificativ de 
imagini biblice prin care se legitimează supremaţia filosofiei, pe care 
Manfred a iubit-o cu ardoare din tinereţe. 


3.1.3. Organizarea învățământului scolastic în cadrul Universităţii 


În Universitate existau mai multe facultăți, fiind predate discipli- 
nele aferente trivium-ului (gramatica, retorica şi dialectica), respec- 
tiv quadrivium-ului (aritmetica, geometria, astronomia şi muzica). 
Aceste discipline erau propedeutice, urmând după aceea specializa- 
rea propriu-zisă: dreptul şi medicina, iar deasupra tuturor, teologia. 

Trebuie amintit aici că prima universitate a fost înființată la Bo- 
logna, profesorilor şi studenţilor fiindu-le acordate privilegii de către 
Frederic Barbarossa, din 1154. Similar, magiștrii şi studenţii din Pa- 
ris au primit, din 1174, privilegii din partea papei Celestin al III-lea, 
iar din 1200, de la regele Franţei, Filip August. În bula Parens 

scientarum, emisă de papa Grigore al IX-lea în 1231, se face un elo- 
giu al instituției universitare şi teologiei academice, care devine o 
ştiinţă. Prin accentuarea reducționistă a teologiei ca ştiinţă, gândi- 
rea scolastică se înstrăinează de conştiinţa eclesială fundamentată în 
experiența de viață sfințitoare a Tradiţiei patristice. 

La începutul secolului al XIII-lea sunt înființate universităţile din 
Oxford, Cambridge şi Montpellier. Urmează apoi universitățile din 
Neapole, Salamanca, Lisabona. Universitățile au intensificat dimensi- 
unea itinerantă a profesorilor şi studenţilor (peregrinatio academica). 
Erau căutaţi profesorii faimoşi şi universităţile considerate cele mai 
bune în domeniul preocupărilor existente. Succesul universităților a 
fost garantat prin faptul că diplomele erau recunoscute într-un con- 
text mai larg, dincolo de granițele politice, pentru cei care absolveau 
învățământul de tip scolastic. 

Cea mai valoroasă diplomă era cea în teologie, dobândită după 
11 ani de studiu. Primul stadiu era general, încheiat cu un fel de ba- 
calaureat. Urma diploma licendia ubique docendi (care însemna de 
fapt o licenţă ce oferea posesorului posibilitatea de a preda în orice 
universitate) şi în final doctoratul, care permitea beneficiarului să 
devină la rândul său profesor. Astfel, inclusiv în teologie, în mod trep- 
tat, se constată substituirea criteriilor duhovniceşti şi eclesiale de către 
cele academice. 

Odată cu dezvoltarea gândirii scolastice în cadrul universităţilor 
se amplifică producţia de cărţi. Se acordă o importanţă tot mai mare 
textului scris. Apare codex-ul, în care, ca noutate, se poate remarca 
existența paginii. Se dezvoltă o nouă artă de a citi, promovată în mod 
special de teologul cărturar Hugues de Saint Victor de la mănăstirea 
Saint-Denis. Punctuaţia a fost îmbunătăţită, au fost introduse titluri 
şi rubrici. Cărţile au fost împărţite în capitole și la sfârşitul lor au fost 
adăugaţi indici alfabetici. 

Un succes remarcabil a însemnat apariția enciclopediei. Acest tip 
de culegere, așa cum arată istoricul Jacques Le Goff, va influența dezvol- 
tarea ştiinţei şi culturii laice în mod autonom faţă de realitatea eclesia- 
lă. Enciclopedia favorizează o gândire bazată pe informaţii, capabilă să 


270 


facă interconexiuni între diverse cunoştinţe şi să dezvolte argumentaţii 
elaborate. Hugues de Saint Victor poate fi considerat cel care a inițiat 
această producţie enciclopedică. În lucrarea sa Didascalion, el amestecă 
informaţii profane cu cele religioase. În enciclopedii precum De philo- 
sophia mundi a lui Guillaume de Conches (1090-1154), sau De naturis 
rerum a lui Alexander Neckam (1157-1217) se constată o tot mai mare 
emancipare a gândirii scolastice de sub tutela eclesială. 

Gândirea scolastică se dezvoltă în mod autonom în raport cu 
viaţa şi experienţa Bisericii, chiar dacă se considera ca fiind în slujba 
Bisericii. Ea se consolidează în mod special în cadrul universităților 
în secolele XII-XIII, fiind inspirată mai ales de dezvoltarea dialecticii 
(una din disciplinele trivium-ului). Dialectica este considerată arta 
elaborării de argument generate prin întrebări şi răspunsuri în ca- 
drul unui dialog. De aceea, în mod justificat, Anselm de Canterbury 
(1033-1109) este considerat părintele scolasticii, întrucât el conside- 
ră dialectica disciplina de bază în aprofundarea reflecției şi cercetării 
teologice. Anselm de Canterbury consacră o formulă care va face ca- 
rieră în teologia scolastică a Evului Mediu: fidens quarens intellectum 
(credința caută înţelegerea), pomenită în capitolul I din Proslogion?. 

Credinţa este pusă în slujba înțelegerii. Astfel se pun bazele unei 
gândiri și atitudini teologice prin care credința, detașată de plinătatea 
experienţei eclesiale, este subordonată căutării unei înțelegeri explici- 
tate prin categoriile raţiunii autonome. În această perspectivă, folo- 
sindu-se logica rațiunii autonome în raport cu credinţa eclesială, sunt 
dezvoltate celebrele argumente raționale pentru dovedirea existenței 
lui Dumnezeu. Acestea au făcut o carieră impresionantă în tratatele, 
manualele şi cărțile de Apologetică, adesea Apologetica fiind redusă la 
glosarea pe marginea acestor argumente. 


2 Eu încerc, Doamne, să mă cufund în tainele Tale, pentru că inteligența mea nu este 
pe măsura lor, dar doresc să înțeleg puţin din adevărul Tău, în care inima mea crede şi pe care 
îl iubeşte. Nu încerc să înțeleg pentru a crede, ci cred pentru a Te putea înţelege” (Anselm de 
Canterbury, în vol. Enciclopedie de filosofie şi științe Umane, Ed. All Educational, Bucureşti, 
2007, p. 49). De remarcat aici preocuparea intensă pentru înţelegerea adevărului lui Dumne- 
zeu în raport cu trăirea unei experiențe de comuniune cu El, căreia să-i fie acceptată o situare 
mai presus de înţelegerea omenească. 


APOLOGETICA ORTODOXĂ 271 


3.1.4. Metoda scolastică exersată în universități 


Metoda scolastică dezvoltată în universităţi constă într-o succesiune 
ordonată de secvenţe. Într-un prim moment sunt stabilite ipotezele pro- 
blemei (adesea problema era construită artificial, având ca resort o simplă 
curiozitate de tip intelectual). Formularea întrebării e cuprinsă în etapa 
quaestio. Aceasta era apoi dezbătută în cadrul discuţiilor dintre profesor şi 
studenți (disputatio). După finalizarea dezbaterilor, profesorul propunea 
soluţia (determinatio). În anumite momente erau organizate dezbateri în 
care profesorii răspundeau unor întrebări puse de studenți, iar prestigiul 
profesorului se realiza în funcţie de capacitatea sa de a răspunde și de a 
argumenta răspunsul propus. 

Prin acest tip de metodă, „logica” eclesială este substituită de exer- 
sarea logicii rațiunii autonome. Experienţa eclesială a Adevărului, 
asumată ca un criteriu emblematic pentru apologetica eclesială, este 
substituită de încrederea într-un adevăr propus şi construit prin pu- 
terea raționamentelor, prin capacitatea de a argumenta. Convingerea 
împărtăşită prin experiența Adevărului în viaţa Bisericii este înlocuită 
cu fascinația prin care scolasticul îşi cucereşte publicul. Triumful în ca- 
drul dezbaterii scolastice însemna impunerea adevărului propus de cel 
care convinsese mai bine prin argumentaţie. Nu se are în vedere mărtu- 
risirea Adevărului eclesial, ci impunerea propriului adevăr, folosindu-se 
mijloacele dialecticii. 

Sunt elaborate sentinţe şi comentarii care să fie instrumente utile 
în cadrul dezbaterilor scolastice. În acest sens, Sentinţele (Libri Quatuor 
Sententiarum) lui Petru Lombardul rămân celebre, ele fiind folosite in- 
tens în perioada scolastică. Practic, ele au constituit un fel de manual de 
referință pentru facultăţile de teologie din universități. Istoricul Alain 
de Libera afirma că prin abordarea comentariului se constată o elibera- 
re progresivă a filosofiei de sub tutela Tradiţiei. Gândirea scolastică îşi 
găseşte punctul culminant în tratatele numite summae. Summa întru- 
pează gândirea exersată în mod magistral, prin care este materializată 
într-o perspectivă cuprinzătoare şi unitară o reflecţie bazată pe rațiune 
critică. Motivația acestor lucrări monumentale este de a oferi o repre- 
zentare clară şi ordonată a marilor teme teologice şi filosofice. 

Scolastica medievală și încrederea puternică în rațiune anticipea- 
ză filosofia modernă fundamentată de Descartes în care cugetarea se 
dezvoltă plecând de la îndoială, construindu-se o idee clară asupra 
realităţii studiate. Astfel, Adevărul nu mai reprezintă nici certitudinea 
împărtăşită în cadrul plinătăţii eclesiale, nici rezultatul unei căutări 
raționale care să sfârşească cu certitudinea descoperirii, ci va avea ca 
motor îndoiala. Ambele situaţii consolidează o modificare de perspec- 
tivă în cadrul apologeticii. 

Apologetica eclesială în care apologetul este un martor al Adevăru- 
lui este înlocuită cu apologetica scolastică unde scolasticul devine un fel 
de avocat, prezentând adevărul ca rezultat al unei pledoarii structurate 
prin argumente raționale şi mai apoi ca destinaţie îndepărtată, posibil 
de atins doar pe drumul lung şi chinuitor al descoperirii Adevărului 
prin experienţa îndoielii. Oricum, revenind acum la tradiţia scolastică, 
trebuie spus că, în contextul unei astfel de înţelegeri a rolului rațiunii, 
adevărul argumentelor raționale este situat mai presus de autoritatea 
Tradiţiei vii a Bisericii. 

Dezvoltarea încrederii în argumentele raționale şi exersarea lor pen- 
tru a impune un anumit punct de vedere vor contribui la structurarea şi 
consolidarea spiritului critic specific gândirii occidentale. În acest sens, 
istoricul Jacques Le Goff menţionează: „Abelard, care a fost în secolul al 
XII-lea cel mai mare precursor al scolasticilor, a subliniat o lecţie funda- 
mentală primită de la Aristotel: prima cheie a înțelepciunii este cercetarea 
continuă. Aristotel a spus că nu e inutil să ne îndoim de ceva. Într-adevăr, 
cine se îndoiește e îmboldit să caute, iar cine caută află adevărul [...]. Orica- 
re ar fi obiectul discuţiei, demonstrația rațională are mai multă greutate de- 
cât autoritatea. Îndoiala lui Abelard, care va fi îndoiala scolasticilor, ocupă 
astfel un loc de prim rang în noile forme ale spiritului critic elaborate de 
greci şi care, până în zilele noastre, definesc un spirit critic european pe 
care Gramsci, în secolul XX, l-a întrupat în persoana intelectualului cri- 
tic” (Jacques Le Goft, Evul Mediu și naşterea Europei, p. 165). 

Folosirea intensivă a lui Aristotel, facilitată de traducerile din 
arabă, a reprezentat un instrument util pentru întărirea dialecticii. 
John de Salisbury (1120-1180), episcop de Chartres, îl considera pe 
Aristotel Filosoful prin excelenţă, iar dialectica era văzută ca regina 

ştiinţelor. Întregul progres al cunoaşterii era întemeiat pe dialectică. 
Se considera că prin folosinţa raţiunii se poate depăşi experienţa em- 
pirică, iar prin intelect se poate ajunge la intuiţia raționalității dumne- 
zeieşti a lucrurilor, ajungându-se în final la sapientia, ştiinţa adevărată. 
Analiza logică a textelor biblice, prezentă în Sentințele lui Petru Lom- 
bardul, este considerată eficientă în structurarea unei gândiri lucide, 
încrezătoare în concepte şi în interconexiunea informaţiilor. 


3.2. Distorsionarea conştiinţei eclesiale a Apologeticii prin 
argumentele raționale pentru dovedirea existenţei lui Dumnezeu 


Gândirea dezvoltată în secolele IX-XI, care introduce raţiunea anali- 
tică în studiul sistematic al adevărurilor de credință, asigură, aşadar, 
fundalul discursului şi culturii scolastice. Este vorba de o cunoaştere 
structurată în şcoală, folosindu-se o metodologie în care primează nevoia 
rigorii de tip discursiv şi a explicării clare, logice a ideilor. Scolastica se 
manifestă în secolul al XII-lea şi atinge apogeul în secolul al XIII-lea, 
decăzând ca sistem dominant de gândire la sfârşitul secolului al XIV-lea. 

Influenţa scolasticii este considerabilă, contribuind la schimba- 
rea unei perspective şi abordări în teologie. Prin gândirea scolastică 
se produce o erodare a conştiinţei eclesiale, teologia academică structu- 
rată în şcoli şi universități substituind teologia ca expresie a experienţei 
eclesiale. Scolastica, prin metodologia şi conţinutul său, generează o anu- 
mită raportare şi atitudine faţă de realităţile teologice, având un impact 
semnificativ de-a lungul istoriei, prezent inclusiv în contemporaneitate. 

În același timp, trebuie menţionat că teologia scolastică a fost 
influenţată de gândirea juridică dezvoltată şi ea în Evul Mediu. În ca- 
drul acestei gândiri este valorificată rațiunea analogică. Studiul drep- 
tului şi jurisprudența, ca domenii ale specialiştilor, generează anumite 
tipare de gândire, în care instrumentalizarea raţiunii analogice per- 
mite folosirea unor cuvinte şi concepte cu semnificaţii juridice în alte 
domenii, inclusiv în teologie. Astfel se dezvoltă în teologia scolastică 
exersarea funcției critice a raţiunii. Rațiunea angajată în căutarea ade- 
vărului este însărcinată cu dezvoltarea demonstrațiilor coerente, simila- 
re celor care se supun rigorii de tip juridic. 

În felul acesta, structura eclesială a rațiunii şi locul ei în planul exis- 
tenței omenești au fost afectate. Avem de-a face cu o rațiune înțeleasă 
drept instrument prin care pot fi analizate şi demonstrate anumite lucruri. 
Aceasta înseamnă de fapt o diluare a dimensiunii iconice a rațiunii, a 
simbolismului ei religios, detașarea, în ultimă instanță, a rațiunii de Arhe- 
tipul ei, Rațiunea supremă întrupată în Persoana lui lisus Hristos. Aceas- 
ta a determinat generarea unor false premise în relaţia dintre rațiune şi 
credință, conducând la false probleme, cercetate cu asiduitate și produ- 
când răspunsuri irelevante din punct de vedere al Tradiţiei. Abordarea 
reducţionistă a raţiunii și a rolului ei a dat naştere unor contradicții ar- 
tificiale în relaţia dintre rațiune şi credință. 

Autonomizarea rațiunii şi cultivarea predilectă a raţiunii discur- 
sive au transformat adevărul în concept. În felul acesta, conștiința 
apologetică a teologiei şi a Bisericii a fost denaturată, prin trecerea 
de la experiența eclesială a Adevărului la demonstrarea rațională a 
adevărului, redus de această dată la dimensiunile unui concept. Or, 
apologetica eclesială dezvoltată de Sfinţii Părinţi valorifică unitar 
credinţa şi raţiunea articulate la experienţa de viață a Bisericii, măr- 
turisind comuniunea Sfintei Treimi și puterea de viaţă sfințitoare a 
Duhului, împărtășite în Trupul tainic al lui Hristos. Apologetica pa- 
tristică, deopotrivă rațională, duhovnicească şi eclesială, este mărtu- 
risitoare a Vieţii în Duh şi Adevăr, în timp ce apologetica scolastică 
propune mai degrabă un adevăr al credinţei rezultat dintr-o argu- 
mentaţie rațională, indicând o credinţă rezonabilă, legitimată prin 
exercițiul rațiunii autonome. 

Asimilarea de-a lungul timpului a apologeticii cu prezentarea, 
analizarea şi contextualizarea argumentelor raționale pentru dovedirea 
existenţei lui Dumnezeu a reprezentat deopotrivă trădarea identității 
eclesiale a apologeticii şi denaturarea reducționistă a raţiunii. În bună 
măsură, s-ar putea spune că apologetica asociată cu metafizica occiden- 
tală dezvoltată de gândirea scolastică şi materializată prin argumen- 
tele raționale care au făcut istorie în teologia apologetică L-a trădat pe 
Hristos, Adevărul cel Viu, în favoarea conceptelor. Avem de-a face cu o 
reducere a dimensiunilor şi adâncimilor negrăite ale lui Dumnezeu cel 
Viu și cu o înlocuire a acestor realități mai presus de fire cu noțiuni și 

idei, construcţii ale rațiunii exersate autonom. Argumentarea rațională, 
specifică apologeticii scolastice, pleacă aşadar de la om spre Dum- 
nezeu, făcând abstracţie de prezenţa Lui iubitoare și lucrătoare a bine- 
lui în om şi în lume, în Tainele şi în Tradiţia Bisericii. 

Argumentele raționale pentru dovedirea existenţei lui Dumnezeu 
aflate în centrul manualelor de Apologetică realizate sub influență sco- 
lastică pleacă de la om spre Dumnezeu şi ajung la contradicții formale, 
întrucât, fundamentându-se pe separarea dintre natural şi supranatu- 
ral, fac abstracție de prezenţa lui Dumnezeu în lume. Aceste argumen- 
te, speculaţii filosofice fără impact existenţial, rămân neputincioase în 
faţa provocărilor vieţii. Destructurând relația existentă în plan ontolo- 
gic între Logosul Creator şi raționalitatea dumnezeiască a creaţiei, se 
ajunge la înțelegerea autonomă a raţiunii în raport cu credinţa, într-un 
plan, de data aceasta, epistemologic. 

Astfel, din perspectiva Tradiţiei Bisericii se poate constata contra- 
dicţia argumentelor raționale pentru dovedirea existenţei lui Dum- 
nezeu: „Contradicţia pe care o implică aceste argumente constă în faptul 
că ele își propun să dovedească existența lui Dumnezeu pe baza ab- 
senţei Sale din creaţie. Am putea spune că unul dintre păcatele gândi- 
rii scolastice constă în confuzia pe care o face între transcendenţa lui 
Dumnezeu şi absenţa Sa din Creaţia văzută” (Pr. Dumitru Popescu, 
Apologetica rațional-duhovnicească a Ortodoxiei, p. 115). 


3.3. Evaluare critică a argumentelor raționale 
pentru dovedirea existenței lui Dumnezeu 


3.3.1. Argumentul ontologic 


Acest argument a generat de-a lungul timpului mai multe contro- 
verse. Argumentul ontologic se diferenţiază de celelalte argumente refe- 
ritoare la existenţa lui Dumnezeu prin faptul că folosește metoda 
deductivă, încercând să dovedească existenţa lui Dumnezeu plecând de la 
ideea de Dumnezeu din mintea omului. Argumentele istoric, cosmologic sau 
teleologic folosesc mintea în mod inductiv, plecând de la realităţi ale lumii 
naturale şi urmărind dovedirea faptului că Dumnezeu este cauza lor. 

Anselm de Canterbury (1033-1109) a avut un rol determinant în pro- 
movarea argumentului ontologic. Argumentaţia lui Anselm a fost dezvol- 
tată în cadrul controversei pe care acesta a avut-o cu călugărul Gaunilo 
de la mânăstirea Marmontier. La baza controversei se află celebra ceartă a 
universaliilor din Evul Mediu, referitoare la relaţia dintre idei şi lucruri. 
Această relaţie a fost prezentată în trei variante: 

e realismul extrem - ideile sunt anterioare lucrurilor, universalia ante 
res (idee de influență platonică); 

e realismul moderat — ideile şi lucrurile sunt intrinsec relaționate, uni- 
versalia in rebus (idee de influenţă aristotelică); 

e nominalismul — ideile sunt simple abstracții deduse din lucruri, uni- 
versalia post res (idee de influenţă protestantă). 

Aceste controverse s-au dezvoltat plecând de la neînțelegerea relației 
profunde de reciprocitate dintre Logos şi raționalitatea lumii. Anselm punea 
accentul pe experienţa lăuntrică, pe o rațiune mai degrabă psihologizată, 
certitudinea existenţei lui Dumnezeu fiind validată prin exerciţiul specula- 
tival unei raţiuni dezlegate din relaţia ei fiinţială cu Logosul Hristos. În felul 
acesta, apriorismul subiectiv al lui Anselm conduce la o logică speculativă 
constrângătoare. Experienţa eclesială este trecută în plan secund, fiind în 
cele din urmă redusă la metafizică (Dumnezeu este asociat cu o Idee). 

Gaunilo insistă asupra faptului că existenţa reală nu poate fi dedusă 
din existența mintală (în acest sens, el face o analogie cu legendara insulă 
Atlantida). Din perspectiva teologiei fundamentate eclesial, o astfel de 
dispută este una artificială, bazată pe noţiunea de idee abstractă. 

Taina persoanei și experienţa harului trăite în viața Bisericii sunt 
abandonate în cadrul disputelor din jurul argumentului ontologic, con- 
struite prin raționamente abstracte şi detaşate de viață. Tradiţia Bisericii 
consemnează că ideea apriorică de Dumnezeu din mintea omului, afir- 
mată de argumentul ontologic, este rezultatul unei gândiri autonome în 
raport cu experienţa eclesială. 


3.3.2. Argumentul cosmologic 


Acest argument îşi propune să dovedească existenţa lui Dumnezeu 
pornind de la caracterul contingent al lumii care postulează existenţa unei 

cauze absolute. Principiul cauzalității este valorificat în cadrul argumen- 
tării, Dumnezeu fiind identificat cu cauza absolută, necondiționată. Prin- 
cipiul rațiunii suficiente afirmă că Dumnezeu este cauza supremă a lumii 
contingente. 

Argumentul cosmologic este cunoscut din Antichitate (fiind prezent 
în diferite forme la autori precum Anaxagoras, Platon, Aristotel, Cicero, 
Seneca). Sfânta Scriptură, precum și unii dintre Sfinţii Părinţi, evidenţiază 
faptul că prin lume, prin revelaţia naturală, se poate ajunge la Dumnezeu. 

Argumentul cosmologic se întemeiază pe legile cauzalității, con- 
tingenţei şi mișcării. Legea cauzalităţii afirmă necesitatea unei cauze 
absolute. Legea contingenţei, plecând de la contingenţa lumii, afirmă 
necesitatea existenţei unei realități necondiționate, identificată drept 
cauza primă. Legea mişcării, sub influenţa filosofiei aristotelice, opune 
nemișcarea lui Dumnezeu mișcării lumii, Dumnezeu fiind identificat cu 
un motor care mişcă lumea, dar care este nemișcat în sine. 

Desigur, în perspectiva apologeticii ortodoxe, argumentul cosmolo- 
gic omite taina relației personale trăite în experiența de comuniune dintre 
Dumnezeu şi om. De asemenea, aceasta face trimitere la o legătură exteri- 
oară între Dumnezeu şi lume. Reciprocitatea internă dintre Logos, rațiu- 
nea umană şi raționalitatea lumii — valorificată în gândirea fundamentată 
biblic şi patristic în cadrul Tradiţiei ortodoxe - nu este evidenţiată prin 
acest argument cosmologic. În spaţiul răsăritean, aşa cum vom vedea pe 
larg în volumul al doilea al acestei lucrări, autonomia specifică argumen- 
tului cosmologic este depășită, în teologia ortodoxă, printr-o viziune teo- 
nomă a cosmologiei, aflată în strânsă legătură cu Taina Bisericii. 


3.3.3. Argumentul teleologic 


Acest argument se bazează pe legea finalităţii, prin aceea că exis- 
tența lui Dumnezeu este dedusă din ordinea, finalitatea şi armonia din 
lume. În maniera aceasta de argumentare, adevărul de credință se spri- 
jină doar pe constatările făcute în planul lumii sensibile. Hristos nu este 
asumat ca Logos Creator şi Proniator al lumii, propunându-se o ordine 
şi finalitate centrate mai degrabă pe o gândire autonomă şi structurate 
în interiorul unei realități imanente. 

Teologia ortodoxă mărturiseşte constant că atât Arhetipul, cât 
şi Telosul întregii Creaţii este lisus Hristos, Dumnezeu-Omul. Toate 
sunt şi se împlinesc prin El. Înnoirea Creaţiei, transfigurarea ei şi 
împlinirea eshatologică se realizează prin Persoana lui lisus Hristos, 
Fiul lui Dumnezeu. 


3.3.4. Argumentul moral 


Acest argument urmăreşte să valorifice legea morală și conştiinţa 
morală. Consideraţii care vizează anumite legi morale sunt prezente în 
Antichitatea greacă şi latină (Zenon, Cicero). Sf. Ap. Pavel recunoaște 
aceste preocupări omeneşti care nu ţin de un loc geografic şi de o cultu- 
ră anume, tocmai pentru că legea morală este „înscrisă în inima omului” 
(Romani 2, 14). Existenţa legii morale naturale este un dat aprioric, un 
dar întipărit în om de Dumnezeu. 

În perioada filosofiei clasice, Immanuel Kant (1724-1804) va in- 
sista asupra acestei realități. Legea morală are caracter impersonal şi 
obiectiv, în timp ce conștiința morală are caracter personal şi subiectiv. 
Prin conştiinţa morală este cunoscută şi împlinită legea morală de către 
om. Adepții argumentului moral arată că legea morală şi conştiinţa morală 
se susțin reciproc. Existenţa legii morale şi a conștiinței morale constituie 
temeiul argumentului moral pentru dovedirea existenței lui Dumnezeu. 

Teologia ortodoxă nu respinge aceste consideraţii, însă subliniază 
constant că experiența eclesială nu se reduce la morală, trăirea religioasă 
nu se epuizează în cadrul unor coduri etice. Morala autonomă rămâne 
străină de comuniunea trăită personal și comunitar în interiorul comu- 
nităţii euharistice. Viaţa întru Hristos cuprinde şi depăşeşte morala, care 
fără dimensiunea experienţială a credinței vii poate sfârşi ca adeziune la 
o morală naturalistă. 


3.3.5. Concluzii 
Din perspectiva apologeticii ortodoxe, întemeiate patristic şi ecle- 


sial, argumentele raționale pentru dovedirea existenţei lui Dumnezeu 
sunt străine de duhul şi gândirea Părinților, păstrate în Tradiţia Bisericii. 

Modul cum sunt dezvoltate aceste argumente ne înclină să susţinem că 
ele sunt rodul afirmării unei autonomii a lumii naturale, şi în special a 
rațiunii omeneşti. În mod contradictoriu, aceste argumente îşi propun 
să dovedească existenţa lui Dumnezeu omiţând în acelaşi timp prezenţa 
Sa concretă şi proniatoare în lume. 

Pe de altă parte, se poate spune că aceste argumente, dezvoltate în peri- 
oada scolastică, pornesc de la om şi încearcă să ajungă, prin puterile raţiunii 
lui, la Dumnezeu. Prin aceasta, ele își dezvăluie de fapt caracterul antropo- 
centric. Construite şi folosite în felul acesta, argumentele scolastice desti- 
nate să dovedească existenţa lui Dumnezeu operează, de fapt, o distanțare 
de EI. Ele nu mai asumă Revelația ca realitate vie, în care Dumnezeu ni Se 
descoperă, şi nu mai văd în reciprocitatea dintre Dumnezeu şi om faptul că 
E] este cel Care are iniţiativa coborârii în planul vieţii şi al înţelegerii noastre. 

Separarea dintre natural şi supranatural, dintre rațiune și credinţă, 
autonomizarea raţiunii şi omiterea experienţei eclesiale ca un criteriu 
de mărturisire a lui lisus Hristos ca Adevăr absolut al lumii sunt premi- 
se valorificate în concepţiile referitoare la argumentele raționale pentru 
dovedirea existenţei lui Dumnezeu. 

O apologetică eclesială valorifică atât rațiunea, cât şi experienţa 
duhovnicesc-eclesială. Sf. Maxim Mărturisitorul exprimă emblema- 
tic viziunea teologiei ortdoxe atunci când formulează distincţia din- 
tre cunoașterea prin raționament (care este relativă) şi cunoaşterea 
adevărată, care presupune experiența Celui cunoscut. Despre cea din 
urmă, Sf. Maxim Mărturisitorul afirmă că este mai presus de raţionament. 
De aceea, Sfântul Maxim numește experienţa ca fiind cunoştinţa trăită 
care apare după încetarea oricărui raţionament. 

Aşa cum vom vedea în volumul al doilea, teologia ortodoxă apelează 
la o distincţie care se dovedește decisivă în cunoaștere şi înţelegere, anu- 
me între nous (minte) şi dianoia (cuget sau rațiune). Afirmând deopo- 
trivă caracterul rațional şi duhovnicesc al apologeticii eclesiale, distincția 
aceasta dintre dianoia și nous se poate valorifica într-o perspectivă unita- 
ră. În felul acesta, apologetica ortodoxă poate cuprinde deopotrivă ex- 
periența mai presus de concept şi de rațiune, subliniată atât de mult de 
Sfinții Părinţi, şi articularea raţională a unui răspuns eclesial cu privire 
la relaţia dintre teologie, filosofie şi ştiinţă în diferite epoci ale istoriei. 

Subiecte de rezolvat 

1. Analizaţi legătura dintre filosofia şi ştiinţele arabe şi gândirea 
scolastică. 

2. Evidenţiaţi transformările survenite în cadrul teologiei studiate 
în universităţi. 

3. Analizaţi distincţiile de perspectivă dintre apologetica scolastică 
şi apologetica eclesială plecând de la argumentele raţionale pentru do- 
vedirea existenţei lui Dumnezeu. 

4. Renașterea, expresie a distorsionării conștiinței eclesiale 
structurate prin Întruparea Logosului Hristos, Dumnezeu-Omul 


Cuvinte-cheie: Renaștere, hermetism, ezoterism, magie, alchimie, cultura imagi- 
narului, umanism. 


4.1. Semnificația Renaşterii 


O bună parte a istoriografiei împarte istoria în trei perioade majore: 
Antichitatea, Evul Mediu şi modernitatea. Antichitatea cuprinde peri- 
oada până în secolul al V-lea, marcată de căderea Imperiului Roman 
de Apus. Evul Mediu se întinde între secolele V-XVI, iar modernitatea 
se impune începând cu secolul al XVII-lea. Unii istorici pledează însă 
ca Renaşterea să fie lăsată în afara acestei categorizări, considerând că 
ea nu este nici începutul modernităţii, nici o simplă parte a perioadei 
medievale. Începând cu anii 1960, Denis Hay a susținut şi a argumentat 
această poziţie. Renașterea se afirmă în acest sens ca perioadă distinctă. 

În cele ce urmează facem câteva precizări cu privire la această pe- 
rioadă, urmărind mai ales felul cum sunt înţelese Adevărul şi credința 
prin raportarea la Revelaţie, pentru a desprinde formele de receptare ale 
valorilor credinţei specifice acestei epoci. 

Renaşterea a fost un fenomen care a apărut în Europa Occidentală, 
începând să se manifeste mai întâi în Italia (în mod special la Florenţa şi 
Veneţia). În istoria artei, perioada anilor 1420, când pictorul Masaccio, 
sculptorul Donatello şi arhitectul Brunelleschi lucrau cu toţii la Florenţa, 
este considerată ca fiind începutul Renașterii. Însă, mai mulți istorici ai ar- 
tei îi consideră pe pictorul Giotto (1266-1377), pe poetul Petrarca (1304- 
1374) şi pe prozatorul Boccacio (1313-1375) ca fiind exponenţii Renașterii 
timpurii. Perioada anilor 1490 (vremea de creaţie a lui Rafael, Leonardo da 
Vinci şi Michelangelo) este considerată ca aparţinând Renaşterii medii. 

Deşi Renașterea a fost definită şi înţeleasă ca mișcare de promova- 
re a unui umanism bazat pe recuperarea și valorificarea păgânismului 
din Antichitate şi afirmarea universalismului acestei concepții, trebuie 
menţionat că aceasta reprezintă doar un aspect al universului extrem de 
complex şi diversificat al gândirii renascentiste. Jacob Burckhardt a ana- 
lizat semnificaţia conceptului corelativ Renaşterii în lucrarea sa Cultura 
Renașterii în Italia, publicată în 1860. Acesta critică gândirea medievală, 
arătând că Renașterea reprezintă o ruptură în raport cu Evul Mediu, 
vorbind de omul renascentist ca fiind substanţial diferit de omul medie- 
val. Trebuie spus că interpretarea lui Burckhardt este cea care a încurajat 
dezvoltarea unor prejudecăţi în raport cu tradiţia Evului Mediu. Cerce- 
tările mai aprofundate și interpretările recente, eliberate de presiunea 
anumitor prejudecăţi ideologice din vremurile trecute, arată însă o con- 
tinuitate între universul mental al Evului Mediu și cel al Renașterii. 

Burckhardt susţine că Renașterea a descătuşat forțele creatoare ale 
omului, oferind şansa afirmării personalităţii umane în toate dome- 
niile vieții. Într-o evaluare mai atentă însă, se poate constata că e vorba 
de omul întors spre Antichitate şi natură, un om preocupat de căuta- 
rea perfecțiunilor naturale, un om mai puţin adâncit în interioritatea şi 
unitatea vieţii spirituale specifice Evului Mediu. "Tocmai deplasarea din- 
spre centrul vieții spirituale (marcate de autoritatea Tradiţiei Bisericii) 
specifice gândirii şi existenţei Evului Mediu spre periferie (fie că vorbim 
de deturnarea conştiinţei eclesiale prin practici ezoterice şi oculte, fie că 
vorbim de tendinţe incipiente de secularizare) reprezintă o trecere de la 
profunzimea interiorităţii la fascinația exteriorității. 

Renaşterea nu a însemnat un eveniment al păgânismului antic, ci o 
perioadă complexă de interferenţă între umanismul clasic păgân şi valo- 
rile creştine, exprimând totodată drama unei dedublări, neputinţa de a 
exprima, într-o istorie marcată de creştinism, formele unor perfecţiuni 
înțelese exclusiv naturalist. Odată cu Întruparea Fiului lui Dumnezeu, cu 
deschiderea istoriei către veşnicie şi cu pecetluirea istoriei de către Dum- 
nezeu-Omul, utopia realizării unor forme desăvârşite, exclusiv în plan 
imanent, reprezintă o dureroasă amăgire. 

Astfel, „Renaşterea dezvăluie imposibilitatea desăvârșirii clasice a 
formelor şi a limpezimii clasice, în perioada creștină a istoriei. Pentru 

spiritul creştin, pentru care s-au deschis cerurile şi s-au lărgit granițele 
lumii, pentru care viața nu poate fi ferecată în mod imanent, nu este posi- 
bilă realizarea formelor perfecte în această lume, care în momentul ei cul- 
minant au fost atinse de vechea lume elină, făuritoarea imaginii Edenului 
pământesc, a frumuseții desăvârşite a vieţii pe pământ” (Nikolai Berdiaev, 
Sensul istoriei, p. 135). 

Din perspectivă creştină, contradicția internă a umanismului renas- 
centist se întrevede în numeroasele eşecuri care arată că orice formă de 
umanism care-şi revendică autonomia degenerează în forme antiumanis- 
te. După înomenirea Fiului lui Dumnezeu în istoria concretă a existenței, 
orice tendinţă de a oculta sau de a face abstracţie de această taină uimitoa- 
re a întregii istorii, orice demers de a restaura o realitate specifică istoriei 
anterioare actului Întrupării reprezintă un eșec, cu efecte vizibile în plan 
imediat sau pe termen lung în maniera de raportare a omului la lume şi 
la Dumnezeu. 

Omul nu se poate constitui într-un reper autosuficient pentru sine 
şi pentru lume. Se poate afirma că umaniştii renascentişti au încercat să 
reconcilieze înțelepciunea păgână a Antichității cu credinţa creştină, însă 
în acest demers maniera de înţelegere şi de asumare a conştiinţei eclesiale 
a fost în mod semnificativ afectată. Deşi umanismul renascentist nu avea 
în mod explicit accentele ideologice ale umanismului secularist de astăzi, 
el a contribuit semnificativ la schimbarea de perspectivă, la renunţarea 
centralității lui Hristos, Dumnezeu-Omul, pentru a pune în centru omul 
autonom, ca unică măsură a realității. Ambiguitatea prezentă în ameste- 
cul Greciei şi Romei păgâne cu Evanghelia creştină a reprezentant o coor- 
donată a Renaşterii. 

Unii dintre actorii reprezentativi ai Renaşterii au sesizat încă din 
mijlocul evenimentelor această ambiguitate, alții au profitat de ea. De 
exemplu, Machiavelli (1469-1527) exprimă în lucrarea sa Principele o 
anumită incompatibilitate între modul creştin de a fi şi conducerea po- 
litică a treburilor publice, iar Savonarola (1452-1498), tot la Florenţa, 
denunță incompatibilitatea dintre clasicismul păgân şi creştinism. 
Savonarola nu este însă un incult, un opozant principial față de cultură, 
ci doar afirmă tranşant poziţia unei atitudini ireconciliabile între Anti- 
chitatea păgână şi creştinism. 

Dacă cei doi sunt exemple în oglindă, observând cu luciditate existența 
unei ambiguități în spiritul Renaşterii, alți autori valorifică această stare 
echivocă. De exemplu, Michelangelo este unul dintre autorii Renaşterii 
care şi-au câştigat faima tocmai prin interferența dintre motivele păgâne 
şi cele creştine. Fie că e vorba de celebrele sculpturi ale lui Moise şi David 
sau de pictura Capelei Sixtine, Michelangelo s-a afirmat tocmai prin valo- 
rificarea întâlnirii dintre umanismul clasic şi creştinism. 

Renaşterea se poate caracteriza prin ambivalenţa întâlnirii din- 
tre Tradiţia păgână, redescoperită şi valorificată într-un context creştin, 
şi Tradiţia Bisericii: „În centrul Renașterii se află un conflict major, pe 
care mulți contemporani l-au ascuns în loc să-l rezolve. Machiavelli l-a 
denunţat fără remuşcări şi Savonarola a fost perfect conștient de el, dar 
Michelangelo şi-a construit gloria chiar pe ambiguităţile create de el. 
Renaşterea a introdus o nouă relaţie între civilizaţia clasică a Greciei şi 
Romeipăgâneşi credinţa creştinăa Europei medievale. Umaniştii Renaşterii 
sperau că înțelepciunea lumii antice s-ar putea combina cu intuiţia spiritua- 
Jă a creştinismului pentru a oferi o nouă înţelegere a lumii și a societății” 
(Robert Hole, Renașterea în Italia, pp. 159-160). 


4.2. Renașterea și cultura imaginarului 


Cultura Renaşterii este una a imaginarului. Prin neoplatonis- 
mul său, Marsilio Ficino (1433-1499) promovează o gândire structu- 
rată prin acțiunea fantasmelor, folosindu-se imaginația umană. Arta 
memoriei dezvoltate în Renaștere acordă o prioritate imaginii, Jantasmei 
în raport cu cuvântul. Există o dimensiune utilitară a artei memoriei, 
însă este dezvoltată şi o mnemotehnică în continuitate cu arta memoriei 
a lui Raymundus Lullus (1232-1315) din Evul Mediu prin care se expri- 
mă o viziune asupra lumii. În această perspectivă se caută contemplarea 
realităţilor inteligibile care structurează lumea sensibilă. 

Ficino şi urmaşii săi cultivă interesul pentru simbolismul bazat pe 
imagini. Preocuparea lui Ficino pentru imaginar se concretizează în stu- 
diul său asupra semnificației hieroglifelor. Acestea aveau autoritatea unei 
tradiții vechi, exprimând misterele divine din religia egipteană mai degra- 
bă prin imagini, decât prin cuvinte. Scrierea Hieroglyfica este publicată 

în greacă, în 1505, la Florenţa, apoi tradusă şi publicată în latină, în 1515. 
Ficino credea că iniţierea în mistere produce o revelaţie fantastică dezvă- 
luită ochiului spiritual, cel care prin contemplaţie şi-a exersat imaginaţia. 

Giovanni Pico della Mirandola (1463-1494) şi Giordano Bruno 
(1548-1600) continuă amplificarea culturii imaginarului promova- 
te de Ficino. Pico va folosi şi imagini ale simbolismului din Kabbala. 
Mai departe, Giordano Bruno este prin excelenţă reprezentantul cultu- 
rii fantasticului şi a imaginarului. În lucrările Sigillus sigillorum (1583) 
şi Asclepius (referitoare la statuile din Egipt), Bruno evidenţiază arta şi 
gândirea Renaşterii ca fiind ale imaginarului şi fantasticului. Cultura 
imaginarului este una care fascinează, seducând şi manipulând. Bru- 
no spune: „Fascinaţia se produce în virtutea unui spirit lucitor şi subtil, 
generat de inimă din sângele cel mai pur, care, trimis sub formă de raze 
prin ochii deschişi, răneşte lucrul privit, atingând inima şi mergând să 
contamineze trupul şi spiritul altcuiva” (loan Petru Culianu, Eros și ma- 
gie în Renaștere, p. 108). 

Prin identificarea magiei cu erosul, Ficino pune bazele unor teh- 
nici de manipulare a fantasmelor. Consecințele respectivei identificări, 
precum şi ale perfecționării tehnicilor de manipulare, au fost duse la 
extrem de Bruno. Astfel, în Renaștere se constată o continuitate între cul- 
tura imaginarului şi magie (folosindu-se în mod special corespondența 
dintre magie şi eros). Ficino arată că forța magiei se bazează pe eros. 
Lucrarea magiei este de a apropia lucrurile unele de altele, iar erosul are 
un rol determinant în această operaţie. 

În lucrarea sa De vinculis in genere (Despre legături în general), Gior- 
dano Bruno prezintă modul de manipulare a fantasmelor, folosindu-se 
de imaginaţie. loan Petru Culianu compară această operă cu Principele 
lui Machiavelli. În primul caz este vorba de manipulare psihologică prin 
instrumentalizarea imaginaţiei cu ajutorul fantasmelor, în al doilea caz, 
de manipulare politică. 

Pentru Bruno, manipularea fantasmelor presupune cunoaşterea şi 
instrumentalizarea legăturilor (vincula) celor mai adecvate. Prin astfel 
de legături, atât subiecţii, cât şi masele pot fi prinse în mreje insesizabile 
în primă instanţă, iar apoi influențate în sensul dorit de manipulator. 
Se poate sesiza cu claritate faptul că această cultură a imaginarului din 

Renaștere nu consolidează un raționalism abstract, autonom în raport cu 
simbolismul magic, ci, dimpotrivă, întăreşte o gândire permisivă în culti- 
varea şi instrumentalizarea fantasmelor, inclusiv în scopuri de manipu- 
lare a conștiinței personale şi colective. 

loan Petru Culianu analizează cu profunzime excepțională impli- 
caţiile culturii imaginarului din Renaștere, arătând reciprocitatea dintre 
această cultură şi manipularea de tip magic. În acest sens, el consideră 
că lucrarea lui Bruno depăşeşte în profunzime cartea lui Machiavelli. 
Interesant este şi faptul, pe care îl vom mai aduce în discuţie în volumul 
al doilea, că Petru Culianu merge mai departe, afirmând că magicianul 
din De vinculis este prototipul impersonalelor sisteme media de astăzi, 
cu un rol persuasiv în manipularea globală din societatea contempora- 
nă. Prin operația de manipulare trebuie cunoscute în detaliu legăturile 
cele mai potrivite şi realizată iluzia că aşteptarea şi împlinirea dorinței 
reprezintă ceva unic pentru fiecare subiect manipulat. 

Manipularea fantasmelor prin imaginar şi magie este o lucrare deo- 
potrivă complexă şi subtilă: „Magicianul lui Bruno este cu totul conștient 
de faptul că, spre a-şi ataşa masele, ca şi spre a-şi ataşa un individ, trebuie 
să ţină seama de toată complexitatea aşteptărilor subiecţilor, trebuie să 
creeze iluzia totală de a da unicuique suum. De aceea manipularea bru- 
niană necesită o cunoaştere perfectă a subiectului şi a dorințelor sale, 
fără de care nu poate exista legătură, vinculum. De aceea Bruno însuşi 
admite că, totodată, e vorba de o operaţiune extrem de dificilă, ce nu 
poate fi realizată decât prin desfăşurarea unor facultăți de inteligență, de 
perspicacitate şi de intuiţie la înălțimea sarcinii. Complexitatea acesteia 
nu e deloc micşorată, căci iluzia trebuie să fie perfectă pentru a satisface 
multiplele așteptări pe care-şi propune să le mulțumească din plin. Cu 
cât manipulatorul are mai multe cunoștințe despre cei pe care trebuie 
să-i lege, cu atât şansa de a reuși creşte, pentru că va şti să aleagă mijlo- 
cul prin care să creeze un vinculum” (loan Petru Culianu, Eros și magie 
în Renaștere, pp. 131-132). 

Bruno arată că manipularea prin fantasme se realizează în mod 
special prin legătura legăturilor, vinculum vinculorum. El asociază 
această formulă cu erosul, fantezia şi credința. Toate au loc în ca- 
drul imaginarului. Mai întâi trebuie dominată şi instrumentalizată 

imaginaţia, pentru a se ajunge la o instrumentalizare dorită în planul 
realității concrete. Bruno consideră că erosul este cea mai mare putere 
din lume şi că instrumentalizarea ei prin legătură se face prin inter- 
mediul fanteziei. 


4.3. Renaștere și magie 
4.3.1. Renaștere și Evul Mediu 


Asimilarea Renașterii cu triumful raţiunii eliberate de obscurantis- 
mul medieval reprezintă un clișeu consacrat al istoriografiei pozitiviste 
din secolul al XIX-lea care operează şi astăzi în mod determinant. Viziu- 
nea raţionalist-pozitivistă asupra istoriei, tributară mitului progresului, 
consideră că Renașterea reprezintă o etapă superioară Evului Mediu, 
intermediind intrarea în scenă a modernităţii care a impus rațiunea 
analitică în domeniile ştiinţei şi ale vieţii. Renașterea este interpretată ca 
o mişcare de eliberare a rațiunii de sub tutela Tradiţiei religioase. 

Acest tip de interpretare şi analiză a implicaţiilor Renașterii este 
unul deopotrivă ideologic şi superficial. Renaşterea nu poate fi înțeleasă 
fără a fi relaționată cu tiparele mentale şi culturale care au dominat ima- 
ginarul şi realitatea ei. Ştiinţe ale Renașterii precum alchimia, astrologia, 
medicina în spiritul lui Paracelsus, şi în general, hermetismul ezoteric 
sunt coordonate de referință ale culturii Renaşterii. În această perspec- 
tivă se poate observa relația dintre Renaștere, magie şi ştiinţele oculte. 

Will Erich Peuckert afirmă: „Renaşterea este o renaştere a ştiinţelor 
oculte şi nu, cum se spune zilnic în şcoli, resurecţia filologiei clasice 
şi a unui vocabular uitat. Departe de a fi aşa ceva, miza luptei sale 
pasionale a fost de a da viaţă ştiinţelor moarte sau căzute în uitare 
din pricina raționalismului scolastic. A înţelege cuvintele Reformă şi 
Renaștere plecând de la filologie şi poate de la tehnica artistică şi a 
nega toate forțele invizibile care izbucnesc sub aparenţe înseamnă să 
lipsim aceste cuvinte de înțelesul lor lăuntric” (loan Petru Culianu, 
Eros şi magie în Renaștere, p. 234). 

Interpretările istoriei au consacrat înțelegerea Renaşterii ca o pe- 
rioadă superioară Evului Mediu, în care s-au consolidat o gândire, o 

cultură, o artă şi o perspectivă eliberate de sub tutela autorității obscu- 
rantiste a Evului Mediu. Umanismul renascentist este asumat ca un 
progres faţă de perioada întunecată a Evului Mediu. Însă, graţie unor 
cercetări mai recente, care au urmărit o mai mare onestitate ştiinţifică, 
au fost depășite aceste interpretări ideologice, tributare unor interese 
mai degrabă politice promovate în trecut pentru discreditarea gândirii 
şi vieţii Evului Mediu, iar noile interpretări au devenit mai nuanţate. 

Rămâne însă dominantă o anumită percepţie de tip ideologic prin 
care umanismul renascentist este asumat ca o realitate ce anticipează 
spiritul modernităţii, exprimând totodată splendoarea şi strălucirea spi- 
ritului uman eliberat de chingile constrângătoare ale Tradiţiei Bisericii. 
Din perspectivă eclesială însă, profesarea unui umanism neutru în raport 
cu reperele autentice ale vieţii Bisericii este o utopie. Umanismul autonom 
şi dezrădăcinat din experiența Bisericii va devia mai devreme sau mai 
târziu într-un antiumanism. 

Umanismul autonom reprezintă o desfigurare a tainei divino- 
umanităţii lui Hristos împărtășite în viaţa Bisericii, fiind o expresie a 
unui orgoliu de tip luciferic. Deşi umanismul renascentist este adesea 
perceput ca o realitate secularizată a creştinismului, el se împletește cu 
efortul de reactivare şi de intensificare a unor tradiții magice şi ezoteri- 
ce, unele dintre ele cu rădăcini adânci, până în Antichitatea păgână. 

Însă, spre deosebire de păgânismul de dinainte de Hristos, în ca- 
zul păgânismului post-creştin există pretenţia cultivării unei identități 
creştine, motiv pentru care el poate dobândi accente anticreștine. Pe cale 
de consecinţă, nu avem de-a face cu o desacralizare a creştinismului, 
ci cu o coexistenţă a trăirii creştine cu practicarea crescândă a magi- 
ei şi ezoterismului specifice ethosului păgân, dar asumate ca tendinţe 
para- sau antieclesiale. 


4.3.2. Renaștere și hermetism ocult 


Exaltarea condiţiei umane în Renaștere nu presupune în primul 
rând, aşa cum s-a statornicit o anumită înțelegere, un primat al rațiunii 
autonome în raport cu experienţa religioasă, ci preeminenţa unor ele- 
mente de tip magic şi ocult specifice unei tradiţii ezoterice păgâne. 

Neoplatonismul păgân, promovat de exemplu de Marsilio Ficino, 
prin traducerea operei Corpus hermeticum a lui Hermes Trismegistul, 
evidenţiază această realitate. 

Aşadar, se poate spune că Renașterea este caracterizată de o soli- 
dă cultură a imaginarului. Fantasmele create de plasarea omului în cen- 
trul lumii sunt cultivate într-o cunoaştere de tip magic şi hermetic. Logi- 
ca omului, ca măsură a tuturor lucrurilor, substituie concepția prin care 
Dumnezeul Om este asumat ca măsură a fiecărei existenţe în parte şi 
totodată a întregii lumi. Dorinţa demiurgică de a accede inițiatic la pute- 
rea cunoașterii existente în Revelația primordială animă cele mai ascu- 
ţite minţi ale epocii, în căutarea secretelor originii acestei Revelaţii. Nu 
întâmplător, Renaşterea înlocuieşte aristotelismul scolastic cu un pla- 
tonism de filieră neoplatonică, cu puternice accente magice şi gnostice. 

Putem evidenția şi în mod concret. Marsilio Ficino înfiinţează 
Academia platoniciană la Florenţa în secolul al XV-lea. Cosimo de Me- 
dici i-a cerut lui Ficino traducerea în latină a unor dialoguri de-ale lui 
Platon şi a unor lucrări ale lui Plotin. În 1460, Cosimo achiziţionează 
manuscrisul care mai târziu avea să se numească Corpus hermeticum, 
cerându-i lui Ficino să-l traducă imediat în latină. Ficino, înainte să 
înceapă traducerile propriu-zise din Platon, va finaliza traducerea Cor- 
pusului hermetic, în 1463 (acesta fiind şi primul text grecesc tradus şi 
publicat de Marsilio Ficino). Traducerea va influenţa decisiv interpre- 
tarea şi înțelegerea textelor platonice şi neoplatonice traduse şi publi- 
cate ulterior. 

Atât Cosimo de Medici (1389-1464), cât şi Marsilio Ficino erau 
convinşi că acest Corpus hermetic aparţinea egipteanului Hermes ris- 
megistul şi conţinea cea mai veche revelație. Aceasta, credeau ei, îi in- 
fluențase pe Moise, pe Pitagora, pe Platon şi pe magii persani. Ficino 
afirmă pe de o parte armonia dintre hermetism şi magia hermetică, iar 
pe de altă parte susține armonia dintre acestea şi creştinism. Pe aceeași 
linie se plasează şi Pico della Mirandola atunci când spunea că magia şi 
Kabbala confirmă dumnezeirea lui Hristos. 

Papa Alexandru al VI-lea valorizează şi el tradiţia hermetică şi 
ocultă, punând să se picteze imagini şi simboluri egiptene la Vatican. 
Interesul pentru magie şi hermetism arată aspirația omului Renaşterii 

către o Revelaţie primordială. Totodată, în toate aceste tendinţe se 
întrevăd expresiile unei profunde insatisfacţii faţă de teologia scolastică. 
În felul acesta însă experienţa eclesială care răspundea nevoilor adânci 
ale sufletului religios ajunge să fie deturnată, înlocuită de o multitudine 
de practici mistice şi magice care ţin de ocultism. În mijlocul acestui 
curent, Giordano Bruno reprezintă un adevărat apostol al magiei şi al 
cunoaşterii hermetice. 

Căutarea unei revelații pre-mozaice în Renaștere a zguduit creş- 
tinătatea apuseană, dând naştere în cele din urmă unor ideologii na- 
turaliste şi pozitiviste. Curentele de gândire consecvente cu abordările 
lui Ficino, Pico şi Bruno referitoare la tezaurul hermetic au condus la 
dezvoltarea filosofiilor naturaliste şi la desprinderea ştiinţelor mate- 
matice şi fizice. În perspectiva acestor filosofii şi ştiinţe, creștinismul 
nu era unica religie revelată. Şi, din acest punct de vedere, este inte- 
resant de analizat continuitatea de tip magic dintre ştiinţa modernă şi 
cultura imaginarului din Renaştere. 

Elita intelectuală era preocupată de misterele egiptene, de cores- 
pondenţele dintre tradiția hermetică şi creştinism, promovând o gândire 
de tip sincretic care invocă tot mai rar conştiinţa eclesială. Orgoliul dat de 
sentimentul solitudinii rezultat din înțelegerea sensurilor ezoterice as- 
cunse în Evanghelie este căutat tot mai febril. Reprezentanţi de seamă ai 
umanismului renascentist, deşi sunt percepuți ca exponenți ai raţiunii, 
sunt de fapt promotori ai magiei hermetice (Pico della Mirandola, Gior- 
dano Bruno). 

Toate acestea arată cum hermetismul şi magia au constituit atracţii 
fascinante pentru intelectualii din perioada renascentistă: „Dacă Gior- 
dano Bruno a primit cu atâta entuziasm doctrina lui Copernic, aceasta se 
explică prin faptul că el socotea heliocentrismul ca având o semnificație 
religioasă şi magică [...]. Giordano Bruno se simţea superior lui Coper- 
nic, căci în vreme ce acesta îşi înțelegea propria teorie doar ca matemati- 
cian, Bruno putea să interpreteze schema copernicană ca pe o hieroglifă 
a misterelor divine. Giordano Bruno urmărea alt ţel: el îl identificase pe 
Hermes cu religia egipteană, considerată cea mai veche, şi, prin urmare, 
îşi întemeia universalismul religios pe rolul magiei egiptene” (Mircea 
Eliade, Istoria credințelor şi ideilor religioase, vol. 3, p. 265). 

Culianu arată că în Renaştere magia reprezintă ştiinţa acelei 
epoci (corespunzând termenului de ştiinţă definit de Karl Popper). 
Neoplatonismul din Renaștere afirmă existenţa unui spirit interme- 
diar între suflet şi trup. Acest spirit este un corp pneumatic prin care 
sufletul este învelit în descendența sa prin sferele planetare până la 
trupul material. Magia renascentistă, bazându-se pe existenţa acestui 
spirit, a fost numită spirituală şi a fost ilustrată de Marsilio Ficino în 
lucrarea De vita coelitus comparanda (Despre dobândirea vieții ce- 
reşti), publicată în 1489. Magia spirituală profesată de Ficino este 
distinctă de magia demonică exprimată de abatele Trithemius din 
Wurzburg (1462-1515). 


4.3.3. Renaștere și alchimie 


Hermetismul promovat în Renaștere este în strânsă legătură cu 
practicarea alchimiei. O lucrare celebră în domeniul alchimiei, tradusă 
în latină, este Tabula Smaragdina, atribuită lui Hermes Trismegistul. 
Alchimiștii din Vestul Europei valorifică demersul inițiatic specific al- 
chimiei păgâne din Antichitate. Iniţierea şi nașterea pentru un nou 
mod de viaţă, prin intermediul cărora lumea este privită dintr-o per- 
spectivă înnoită, îl întăresc pe cel angajat în căutarea pietrei filosofale. 

Nu contează atât transformarea de tip magic a metalelor şi în ge- 
neral a materialelor, ci înnoirea lăuntrică. În alchimia mistică se cere 
transformarea din pietre moarte în pietre filosofale vii. Piatra filoso- 
fală este peste tot, dar ea rămâne ascunsă celor profani şi se dezvăluie 
doar celor initiaţi. Prin intermediul alchimiei arabe se transferă în 
alchimia occidentală concepţia despre efectele terapeutice ale pietrei 
filosofale, inclusive mirajul exercitat de elixirul vieţii, prin care bolile 
sunt vindecate și tinereţea fără bătrâneţe devine posibilă. 

Hermetiştii şi alchimiştii Renaşterii pregăteau cu asiduitate lucra- 
rea de înnoire, de transformare radicală a lumii, a religiei şi culturii 
europene. Însă nu era vorba de o restaurare a umanismului păgân din An- 
tichitate, ci de un demers eclectic şi sincretic de păgânizare a referințelor 
creştine. Acest demers este cu atât mai periculos și mai confuz cu cât 
uneori, fără să fie excluse referinţele creștine sau, mai mult decât atât, 

în numele creştinismului sunt propagate idei străine şi potrivnice 
duhului Tradiţiei Bisericii. 

Creștinismul eclesial este substituit de un ezoterism prezentat ca 
adevăratul vector al religiei creștine. Hristos este asimilat cu piatra filo- 
sofală: „Certitudinea că alchimia este capabilă să secondeze opera Na- 
turii a primit o semnificaţie hristologică. Alchimiștii afirmau acum că, 
aşa cum Hristos a răscumpărat omenirea prin moartea şi învierea Sa, 
tot aşa opus alchymicum |prin procedeele alchimiei n.n.] poate să asi- 
gure răscumpărarea Naturii. Piatra Filosofală este identificată cu Hris- 
tos. Convingerea că opus alchymicum poate mântui atât omul, cât şi 
natura continua nostalgia unei renovatio radicale, nostalgie care bân- 
tuia creştinismul apusean de la Gioacchino da Fiore încoace” (Mircea 
Eliade, Istoria credințelor şi ideilor religioase, p. 269). 

Erodarea conştiinţei eclesiale în Renaștere se face prin cultiva- 
rea unui elitism al intelighentiei care promovează spiritul inițiatic 
al tradiţiei hermetice. Alchimia ilustrează sugestiv această stare de 
spirit, reunind elemente ezoterice specifice gândirii de tip gnostic. 
Unitatea şi transmutarea materiei sunt premisele fundamentale ale 
alchimiei. Piatra filosofală se află pretutindeni, și totuşi este foarte 
greu de găsit. Doar celor inițiați în mistere care participă la pătimi- 
rea, moartea şi reînvierea unui zeu (sunt preluate tiparele misterelor 
de iniţiere din Antichitate) le este rezervată posibilitatea găsirii pie- 
trei filosofale. 

Asumând creștinismul în cheie ezoterică însă, epoca aceasta se 
îndepărtează de dimensiunea eclesială a trăirii creştine. Pătimirile, 
Răstignirea şi Învierea lui Hristos sunt interpretate prin intermediul 
simbolismului specific alchimiei. Conştiinţa iniţiatică este întărită prin 
angajarea experienţei morţii şi a reînvierii, însă nu în Tainele Biseri- 
cii. Mistagogia liturgică din cadrul experienţei eclesiale este substituită 
de ritualurile de inițiere în ezoterismul de tip ocult. Astfel, Renaşterea 
nu constituie cadrul de desacralizare a creştinismului, de transforma- 
re a acestuia în umanism secular, ci creuzetul unor tendințe hermetice 
care îl îndepărtează pe om de conştiinţa apartenenţei la viața Bisericii 
cultivând o conştiinţă sensibilă la experiențele inițiatice oferite de uni- 
versul ezoteric. 

Subiecte de rezolvat 


1. Analizați comparativ umanismul păgân din Antichitate cu uma- 
nismul renascentist. 

2. Evidenţiaţi reciprocitatea dintre Renaștere şi cultura imagina- 
rului. 

3. Arătaţi influenţele alchimiei şi magiei în gândirea din cadrul 
Renaşterii. 

5. Spiritul iconoclast - factor structurant al științei moderne 


Cuvinte-cheie: științe hermetice, știință modernă, Reformă, spirit iconoclast, 


imaginar, iconic. 
5.1. Renașterea, știința modernă şi Reforma 
5.1.1. Originea ştiinţei moderne 


Pentru a înţelege miezul spiritului ştiinţei moderne, respectiv con- 
textul în care a apărut și s-a dezvoltat aceasta, trebuie depăşită perspec- 
tiva ideologizată şi ideologizantă de receptare a ştiinţei moderne. Foarte 
adesea, ştiinţa modernă este considerată cu totul altceva față de ştiinţele 
Evului Mediu şi ale Renaşterii. Cei care înţeleg instaurarea modernităţii 
printr-o fractură apărută brusc în contextul mentalităților Renaşterii, 
prin detașarea față de tot ceea ce a însemnat Tradiţia Evului Mediu şi a 
Renaşterii riscă o abordare reducţionistă și simplificatoare. 

Ştiinţa modernă este considerată, în abordările ideologiei raționaliste 
şi scientiste (impuse progresiv, mai ales prin iluminism şi pozitivism), 
ca fiind superioară ştiinţelor din Evul Mediu şi din Renaștere. Privind 
însă sub un anumit unghi şi făcând o analiză atentă a contextului în 
care s-au conturat viziunea și practicile ştiinţei moderne în perioada 
premodernă, se pot face două constatări surprinzătoare. Prima dintre 
ele provoacă reprezentările obișnuite cu privire la ştiinţă, întrucât indică 
faptul că ştiinţa modernă este tributară științelor din trecut, preluând 
multe dintre consideraţiile şi abordările dezvoltate de gândirea Evului 
Mediu. Această legătură dovedeşte, ceea ce îndeobşte nu este acceptat, 
că preocupările filosofice şi ştiinţifice ale perioadei scolastice nu sunt 
nicidecum acoperite de umbra obscurantismului religiei creştine. 

Cea de-a doua constatare este chiar mai suprinzătoare, provocând 
maniera de înțelegere a ştiinţei moderne cu care ne-am obişnuit. Multe 

indicii conduc spre ideea că știința modernă este doar o parte a ştiinţei 
medievale, singura care a supravieţuit timpului, însă partea rudimenta- 
ră, cel mai puţin elaborată, forma care a beneficiat, la acea vreme, de cea 
mai puţină consideraţie dintre toate înțelesurile şi practicile existente în 
creuzetul ştiinţelor Renașterii. În felul acesta, cum vom vedea în cele ce 
urmează, ştiinţa modernă, cu tot ceea ce propune ea, se dovedește un fel 
de produs secundar, accidental, care apare fără să fie neapărat urmărit 
şi dorit în contextul interacțiunilor complexe ale unor factori ideologici 
din perioada Renaşterii. 

Este semnificativă aici comparaţia pe care o propune loan Petru 
Culianu, când alege, pentru exprimarea unei imagini plastice privind 
ştiinţa modernă, musca apteră. În condiţii normale, o astfel de muscă 
nu are şanse să supraviețuiască. Într-un mod asemănător, afirmă Culi- 
anu, ştiinţa căreia astăzi îi spunem modernă, cu aspectele ei cantitative, 
nu este rezultatul unui demers rațional de desprindere a cunoaşterii de 
contextul marcat de magie şi ezoterism din vremea aceea, ci un rest care 
a supravieţuit într-un mod din punct de vedere istoric, filosofic şi cultu- 
ral, din Renașterea dominată de ştiinţele hermetice. 

Şi, într-un mod paradoxal, acest rest rămas din formele ecletice de 
înțelegere şi practică a ştiinţelor nu doar că a supravieţuit în timp, dar 
s-a şi impus într-un mod indiscutabil în faţa celorlalte ştiinţe calitative 
din perioada medievală și din Renaștere. Iată cum formulează Culianu 
această observaţie: „O muscă apteră este, prin definiţie, o muscă bolnavă, 
această mutație trebuind să-i suprime facultatea de a supravieţui. Și totuşi, 
într-o anumită nișă ecologică, numai aceste mutații, aceste produse 
aberante ale naturii au şansa de a se prezerva. Exact aşa s-a întâmplat cu 
spiritul ştiinţific modern, cu spiritul experimental ce renunţă la marile 
postulate pentru a nu clădi decât raționamente inductive. [...] spiritul 
ştiinţific s-a născut ca o muscă apteră care, în marile vârtejuri ale istoriei 
din secolul al XVI-lea, a avut norocul de a trece neobservată şi de a nu fi 
eliminată de neîndurătoarea selecție naturală. Aceasta a lovit atât de tare 
ştiinţele Renașterii, încât le-a răpit orice şansă de redresare” (loan Petru 
Culianu, Eros și magie în Renaștere, pp. 240-241). 

Culianu analizează contextul în care a fost posibilă supraviețuirea 
ştiinţei moderne în detrimentul ştiinţelor Renaşterii. În legătură cu 

aceasta, el arată că un rol semnificativ l-a avut chiar influența autorităţii 
papale susținute de curia romană prin declanșarea unei ofensive puterni- 
ce împotriva ştiinţelor oculte. Iată aşadar o observaţie surprinzătoare pen- 
tru felul obişnuit în care înțelegem naşterea ştiinţelor moderne, prin eli- 
berarea lor de sub auspiciile împovărătoare ale gândirii creștine. De fapt, 
dacă este să urmăm argumentaţia şi exemplele lui Culianu, Biserica a jucat 
un rol semnificativ în crearea unui context care să defavorizeze practicile 
oculte. Papa Inocenţiu al VIII-lea a fost un adversar puternic al magiei, 
astrologiei şi Kabbalei. Se consideră că bula sa Summis desiderantes affecti- 
bus din 5 decembrie 1484, după conjuncţia de la 25 noiembrie (astrologia 
prevestea o înnoire a lumii plecând de la această dată), a fost semnalul 
pentru intensificarea vânătorii de vrăjitoare din Europa Occidentală. 

Unii analişti consideră că persecutarea marginalilor şi instaurarea 
unui regim de teroare prin Inchiziție aveau ca miză mai importantă 
descurajarea unor mişcări de mase mai largi (sub influenţa tendinţelor 
milenariste care încurajează aşteptările unei reînnoiri a lumii). Culianu 
arată că 1484 (anul ulterior nașterii lui Luther) reprezintă începutul ma- 
terializării unei schimbări majore în planul mentalităţii, prin faptul că 
atât apropiata Reformă, cât şi Contrareforma vor realiza involuntar o 
alianță prin care se va promova o cenzură a culturii imaginarului care a 
dominat perioada Renașterii. 


5.1.2. Spiritul iconoclast al Reformei și modernitatea 


Reforma nu trebuie analizată doar din perspectiva factorilor expli- 
cit religioşi, politici sau sociali, ci şi din perspectiva cenzurii manifes- 
tate în raport cu întreaga cultură a imaginarului. Spiritul iconoclast al 
Reformei se va materializa nu doar printr-o teologie în care autoritatea 
lui Sola Scriptura devine un criteriu determinant, ci şi printr-o anumită 
raportare la cuvânt, golit de semnificaţia sa iconică. Considerând cultu- 
ra fantasticului din Renaştere ca fiind una idolatră şi păgână, Reforma 
a impus o cenzură drastică asupra imaginarului renascentist. Alte voci 
se vor alătura mai târziu acestor abordări. În 1608, de exemplu, Fran- 
cis Bacon va pleda, în lucrarea Progrese ale educației, împotriva magiei, 
încurajând dezvoltarea metodelor ştiinţifice. 

Culianu arată că, deşi în plan exterior acţiunile Contrareformei 
vizează o anumită ofensivă împotriva Reformei, atât Reforma, cât şi 
Contrareforma se întâlnesc în același spirit prin care se încearcă abolirea 
culturii imaginarului. Spiritul iconoclast al Reformei structurează matri- 
cea spiritului modernităţii şi a ştiinţei moderne. Acest spirit a fost conso- 
lidat de Contrareformă. Fără să fie conştientizată, miza disputei dintre 
Reformă şi Contrareformă nu a fost lupta dintre protestanți și catolici, ci 
alianţa lor involuntară în destructurarea culturii şi spiritului Renaşterii. 
Astfel, spiritul modernităţii apare ca o expresie a spiritului iconoclast. 

Văzută din perspectiva lui Culianu, modernitatea este un apendice 
secularizat al Reformei. El menţionează: „Civilizaţia occidentală mo- 
dernă reprezintă în întregul ei produsul Reformei — al unei Reforme 
care, golită de conţinutul ei religios, i-a păstrat totuși formele. Pe plan 
teoretic, marea cenzură a imaginarului duce la apariţia ştiinţei exac- 
te şi a tehnologiei moderne. Pe plan practic, rezultatul ei este apariția 
instituţiilor moderne. Pe plan psihosocial — apariţia tuturor nevrozelor 
noastre cronice, datorate orientării prea unilaterale a civilizaţiei refor- 
mate, refuzului ei principial al imaginarului” (loan Petru Culianu, Eros 
şi magie în Renaștere, p. 287). 

Prin viziunea sa, Culianu se exprimă diferit față de mulți interpreţi 
ai istoriei ştiinţei şi culturii care cred în progresul cumulativ: paradigma 
magică a Renaşterii a fost superioară ştiinţei cantitative şi reducționiste 
a modernităţii care i-a supraviețuit. Cei care exprimă biruința spiri- 
tului modernităţii asupra spiritului Renaşterii consideră că avantajele 
ştiinţei şi civilizaţiei moderne merită tributul plătit prin diluarea cultu- 
rii imaginarului din Renaștere. Culianu este de cu totul altă părere. El 
se distanțează de interpretarea, care domină astăzi, privind apariţia şi 
semnificaţiile ştiinţei moderne, precum şi relația dintre modernitate și 
tradiția bazată pe simbolismul imaginarului. 

Pentru Culianu există o continuitate între Evul Mediu și Renaștere, 
fractura apărând odată cu spiritul Reformei care cristalizează tiparele 
modernității. Așa cum Weber identifica relaţionarea dintre spiritul ca- 
pitalismului şi spiritul eticii protestante, Culianu demonstrează în mod 
ingenios structurarea spiritului modernității prin Reformă. Contrare- 
forma nu reuşeşte să combată Reforma, ci, dimpotrivă, ea devine un 

corelativ al aceluiași spirit iconoclast al Reformei. Fractura adevărată 
care apare în planul istoriei ideilor şi a mentalităților este între Evul Me- 
diu şi Renaștere, pe de o parte (dominantă fiind cultura imaginarului), şi 
modernitate, pe de altă parte, în care se materializează spiritul iconoclast 
al Reformei şi Contrareformei. 

Culianu arată că nu există o evoluţie a spiritului medieval și renascen- 
tist care se transformă, care creşte în cel modern, ci o mutație. Sub un anu- 
mit unghi, perspectiva indică un raport chiar răsturnat. Într-un anumit 
fel, s-ar putea vorbi chiar de o involuţie, de o degenerare, nu de un progres 
în plan calitativ. Practic, ştiinţa modernă pierde, în raport cu maniera de a 
face ştiinţă existentă în Renaştere, dimensiunea hermeneutică şi simboli- 
că a faptului de ştiinţă şi a lumii investigate. Știința modernă se dovedeşte 
neinteresantă şi insignifiantă în raport cu ştiinţele Renașterii, tocmai pen- 
tru că cele vechi exprimau o viziune asupra lumii. Pe de altă parte, tocmai 
prin această absenţă a imaginarului simbolic din preocupările ştiinţei mo- 
derne, prin această tăcere hermeneutică, ce evită formularea unei imagini 
despre lume, ştiinţa modernă se poate dezvolta, în condiţiile cenzurii ima- 
ginarului impuse de Reformă şi Contrareformă. 

Prin maniera aceasta de interpretare, Culianu depăşeşte prejudecățile 
ideologice de tip raționalist şi scientist, susținând nu neapărat supe- 
rioritatea viziunii magice în raport cu ştiinţa modernă, cât afirmarea 
distincțiilor de paradigmă. Nu vedem în această abordare o pledoarie 
a superiorității Renașterii în raport cu Reforma, ci faptul că nu ar tre- 
bui promovată cu autosuficiență, şi adesea cu ignoranță, superioritatea 
absolută a Reformei şi a modernităţii în raport cu Renașterea şi Evul 
Mediu. Pur şi simplu, Reforma este distinctă faţă de Renaștere, tot așa 
cum şi modernitatea este distinctă în raport cu Tradiţia. 

Dincolo de abordările superficiale, este necesară sesizarea legături- 
lor profunde care exprimă reciprocitatea dintre Reformă şi modernitate. 
În perspectiva afirmată şi aprofundată de Culianu, „modernitatea este 
un apendice secularizat al Reformei. Așadar, nu suntem urmaşii spiri- 
tuali ai lui Leonardo da Vinci, Marsilio Ficino sau Pico della Mirandola, 
ci avatarii secularizați ai lui Luther. Divulgând şi reprimând activ ca- 
racterul idolatru al fantasmelor, Reforma a extirpat tocmai elementul 
central al culturii renascentiste; iar Contrareforma, mergând paradoxal 

în sensul unei reforme pe care în principiu o combătea, s-a alăturat ma- 
rii cenzuri a imaginarului, facilitând victoria spiritului modern: o epo- 
că puritană în plan moral, evoluționistă în plan filosofic, contestatară în 
plan ideologic, reformistă în plan politic, scientistă şi tehnicistă în plan 
practic [...]. Culianu susţine că succesul ştiinţei moderne, datorat unui 
factor extern (Reforma), de natură ideologică, a fost imprevizibil, oricât 
ar încerca unii istorici să ne convingă de contrariu [...]. Spiritul modern 
nu a fost generat de transformări de ordin economic, politic, social, teh- 
nologic [...]. Problema Reformei nu era să dea omenirii o ştiinţă mai 
performantă şi/sau mai raţionalistă, ci să anihileze un duşman ideologic 
redutabil — paradigma magică” (Sorin Antohi, Imaginarul Renașterii și 
originile spiritului modern. Modelul loan Petru Culianu, postfață la volu- 
mul Eros și magie, pp. 450-451). 


5.1.3. Evaluarea eclesială a culturii imaginarului 
din Renaștere şi a spiritului iconoclast din modernitate 


Victoria principiului protestant sola Scriptura confirmă o mutație 
petrecută în modernitate: înlocuirea gândurilor bazate pe imagini cu 
gânduri centrate pe cuvinte. În lumea tradiţională, imaginea constituia o 
prezenţă vie şi putea să redea mai bine ceea ce era legat de lume. Inclusiv 
în planul cunoașterii, imaginea juca un rol central. Reforma mută ac- 
centul pe cuvânt, şi mai ales pe cuvântul scris. Autoritatea este acordată 
cuvântului scris. S-ar putea spune că sola Scriptura devine un principiu 
fundamental al modernităţii. Nu întâmplător tipografiile, ediţiile cu in- 
dex al cărţilor se dezvoltă mai întâi în lumea protestantă. 

Din perspectiva apologeticii eclesiale sunt necesare unele nuanțări. 
Este limpede că spiritul iconoclast al Reformei şi modernităţii afectea- 
ză decisiv dimensiunea iconică a teologiei, gândirea şi spiritualitatea 
centrate pe evenimentul Întrupării, dar şi mistagogia liturgică, explicit 
relaţionată cu experienţa eclesială. Tradiţia Bisericii este în mod fun- 
damental iconică, structurând gestul de închinare în Duh şi Adevăr. În 
cuprinsul acestei înţelegeri, cuvântul nu exclude imaginea, ci o transfi- 
gurează în icoană. ar cuvântul scris se împlineşte în Cuvântul Întrupat, 
Care este Icoana lui Dumnezeu Tatăl. 

Logosul (Cuvântul) este Același cu Cel Ce Se dăruieşte în Sfintele 
Taine. Îndrăznim să afirmăm că o apologetică ortodoxă este în mod fun- 
damental iconică, în sensul că mărturiseşte puterea de viață a Adevărului 
întrupat, a Cuvântului Icoanei hristice (Chip al Dumnezeului celui Viu), 
Adevăr exprimat în cuvintele Scripturii, dar Care este mai presus de cu- 
vintele verbale sau scrise. 

În perspectiva eclesială sunt depăşite deopotrivă spiritul de tip 
gnostic-hermetic al paradigmei magice (apreciat de Culianu) şi spiritul 
reducţionist al modernităţii materializate prin ştiinţa cantitativă încre- 
zătoare în experiment şi rațiune analitică. Evident că cenzura imagina- 
rului din modernitate a sărăcit iremediabil gândirea şi viața, excluzând 
dimensiunea simbolică din actul cunoașterii. Din acest motiv, schimba- 
rea profundă a modului de a gândi și de a fi indusă de modernitate nu 
poate fi compensată de binefacerile civilizaţiei modernităţii. De aceea, 
este nevoie şi de conştientizarea riscului de a promova un reviriment de 
tip magico-gnostic legitimat de cultura imaginarului din epoca Renaşterii, 
tot așa cum este necesar să se dezvolte reflecţii lucide cu privire la be- 
neficiile și deficiențele de ordin spiritual existente în lumea dominată de 
ştiinţele moderne. 

Prin experiența duhovnicească şi eclesială, imaginaţia nu este aboli- 
tă prin cenzură radicală, ci transfigurată. Imaginea devine icoană. Con- 
templarea în chip iconic, prin viaţa Bisericii, îl reconfigurează pe cel 
angajat în mistagogia liturgică, structurându-l într-o gândire şi viețuire 
în fidelitate față de Tradiţia iconică a Bisericii. Astfel este recuperată și 
valorificată structura iconică a rațiunii şi a întregii creaţii afirmată de 
Tradiţia patristică (în volumul al doilea al acestei lucrări vom vedea mo- 
dul cum Sf. Maxim Mărturisitorul dezvoltă această viziune). 


5.2. Contextul apariţiei ştiinţei moderne 
5.2.1. Știința modernă şi Evul Mediu 
În istoria științei există două abordări principial diferite în explica- 


rea modului cum a apărut ştiinţa modernă. O primă direcţie este repre- 
zentată de autori care arată continuitatea dintre ştiinţele Evului Mediu 

şi Renaşterii, pe de o parte, şi ştiinţa modernă, de cealaltă parte. Repre- 
zentativi pentru această direcţie pot fi Pierre Duhem şi Marshall Clagett. 
O altă direcţie este dată de autori care subliniază discontinuitatea dintre 
Evul Mediu şi modernitate. În această categorie poate fi menţionat Paolo 
Rossi, specialist în istoria şi filosofia științei. Deși acest autor asumă sin- 
tagma de revoluție științifică, pe care o aplică ştiinţei moderne în intenţia 
de a o diferenţia în raport cu științele medievale şi renascentiste, el se 
delimitează de poziţiile ideologizate consacrate de tendinţele scientiste. 

Rossi arată că Discursul preliminar la Enciclopedia iluministă sau în- 
ceputul Discursului asupra ştiinţelor şi artelor al lui Jean-Jacques Rousseau, 
care definesc Evul Mediu ca o recădere în barbarie, reprezintă interpre- 
tări forţate şi că cercetările serioase au respins mitul Evului Mediu înțeles 
ca perioadă de barbarie şi de obscurantism. Rossi recunoaşte că se poate 
vorbi de o coexistență a magiei, alchimiei şi a ceea ce se înțelege astăzi prin 
ştiinţa modernă, insistând asupra diferenţelor existente între înțelesurile 
ştiinţei pentru cei din modernitate şi pentru cei din prezent. 

Deşi pledează pentru recunoașterea unei fracturi între ştiinţa mo- 
dernă şi ştiinţele Evului Mediu și ale Renașterii, Rossi evidenţiază un 
amestec între noua ştiinţă şi ştiinţele hermetice. În legătură cu acest 
amestec, merită menţionat faptul că Roger Bacon exprima încă din se- 
colul al XIII-lea o anumită viziune referitoare la scientia experimentalis, 
care era în mare măsură hermetică, fiind de fapt inaccesibilă profanilor. 
Este reluată menţiunea lui Aristotel conform căreia secretele profun- 
de ale medicinei, astrologiei, alchimiei şi magiei au fost transmise doar 
unor discipoli apropiaţi. 

Menţionăm aici doar câteva aspecte. Ştiinţa este de două feluri: una 
manifestă şi alta ascunsă. Cea ascunsă este ştiinţa profundă, exprimată 
mereu printr-un limbaj aluziv, cu o semantică echivocă, înțeleasă doar 
de către cei inițiați. Ştiinţa manifestă reprezintă doar fațeta superficială 
a realității cercetate. Adevărul ştiinţific al primei ştiinţe nu poate fi per- 
ceput doar prin lectură, studiu sau ingeniozitate personală. Este nevoie 
de un maestru, de o legătură personală prin care adevărul se dezvăluie, 
anume în cadrul relaţiei dintre maestru şi discipol. 

Ca perspectivă diferită față de ştiinţele hermetice, la jumătatea seco- 
lului al XVI-lea şi în prima parte a secolului al XVII-lea se cristalizează o 

filosofie a naturii care încearcă să se emancipeze de simbolismul magic 
şi religios. Sunt înființate Academiile ştiinţifice, prin care se încurajea- 
ză dezvoltarea unei ştiinţe care să aibă un limbaj clar, precis, lipsit de 
ambiguități semantice. Cu toate acestea, inclusiv în primele nuclee ale 
Academiilor ştiinţifice, continuă să fie prezentă expresia aceluiași spi- 
rit elitist, doar că se încearcă o laicizare a iniţierilor specifice ştiinţelor 
oculte. Ca diferenţă de abordare, adevărul exprimat nu mai ţine de au- 
toritatea persoanei, ci de evidenţele furnizate de experimente empirice 
şi de forţa demonstrațiilor existente în teoriile ştiinţifice. 

Amestecul dintre ştiinţele hermetice şi noua filosofie naturală con- 
tinuă o perioadă semnificativă. Reprezentanţi de seamă ai spiritului 
modernităţii invocă autoritatea tradiţiei hermetice pentru ideile avan- 
sate. Copernic susține sistemul heliocentric invocându-l, între alţii, şi pe 
Hermes Trismegistul. Francis Bacon este influenţat de alchimie. Kepler 
şi Tycho Brahe, cu toate că obțin rezultate semnificative în astronomie, 
sunt legaţi şi de astrologie. Inclusiv Descartes şi Leibniz, cunoscuți ca fi- 
losofi ai modernităţii, au avut preocupări serioase în domeniul științelor 
hermetice. 

Prima organizație care poate fi numită o societate ştiinţifică este 
Accademia dei Lincei, înfiinţată în 1603. În 1611, Galileo Galilei devi- 
ne membru al acestei Academii. Scopul Academiilor era să promoveze 
o cunoaștere autonomă în raport cu autoritatea Tradiţiei Bisericii, să 
implementeze rezultatele cunoaşterii ştiinţifice în societate. Societatea 
Regală din Londra, înființată în 1661-1662, a fost aprobată ofici- 
al de regele Carol al II-lea. Academii similare apar la Paris, Berlin şi 
Bologna dezvoltându-se astfel o reţea de societăţi ştiinţifice prin care 
este încurajată munca de cercetare realizată în colectiv şi favorizându-se 
interacțiunile între diferiți oameni de ştiinţă. 


5.2.2. Deosebirile științei moderne în raport 
cu știința ancorată în Tradiţie 


Viziunea ştiinţifică asupra lumii este strâns legată de mentalita- 
tea epocii în care a fost elaborată. Într-o societate tradițională, ştiinţa 
se integrează într-un demers general de căutare a Adevărului lumii. 

Știința poartă amprenta sacralităţii şi afirmă existența unei simbolis- 
tici intrinsece lumii, creaţia având un fundament, valoare şi înțelesuri 
spirituale. În felul acesta, ştiinţa nu oferea o reprezentare secvenţială, 
fragmentară a realităţii, ci cuprindea natura în întregul ei. Fenomenele 
fizice nu erau izolate şi studiate doar în sine, şi exclusiv cauzal, ci erau 
puse în legătură cu o perspectivă de ansamblu asupra naturii. 

Știința modernă schimbă cursul acestei abordări, de la acea concep- 
ție integratoare a gândirii tradiționale la o abordare fragmentată, în care 
fenomenul fizic este descompus într-o multitudine de secvențe. Astfel, 
spiritul analitic şi discursiv al gânditorului modern va desface tabloul 
realităţii, fărâmițând fenomenele fizice şi determinând, în ultimă instan- 
ță, apariţia specializărilor orientate către perspective singulare privind 
lumea înconjurătoare şi fenomenele ei. Această segmentare va îngusta 
orizontul de pătrundere şi de înţelegere a realităţii, cercetătorul fiind 
constrâns de domeniu şi de mulțimea detaliilor să rămână fidel ariei 
de lucru în care era expert. Știința modernă devine tehnicistă, asimi- 
lând lumea cu un mecanism. Cunoaşterea este tot mai mult asociată cu 
abilitatea de a identifica felul în care este construit mecanismul, cauza 
care îl pune în mişcare şi felul cum funcţionează acesta. 

Pe de altă parte, mentalitatea modernă valorizează din ce în ce 
mai mult principiul individualismului. În acest context, rezultatele şti- 
inţei moderne potenţează şi mai mult orgoliul uman. În multe situaţii, 
savanții sunt antrenați în dispute și polemici privind paternitatea des- 
coperirilor, fiind atraşi de aura originalității sau a celebrităţii (situații 
de acest fel au determinat ca în abordările ulterioare să fie menţionată 
distincția dintre descoperirea a ceva ce există deja şi invenție). 

În aceasta se poate vedea o deosebire importantă față de lumea 
tradițională, în care niciun gânditor nu încerca să-şi revendice pro- 
prietatea asupra unei idei. Dimpotrivă, în vechime, în cazul în care se 
urmărea impunerea unei teorii sau concepții individualiste, rezultatul 
era contrar. Forţa de pătrundere a unei idei în circuitul valorilor cul- 
turale nu era dată de originalitatea ideii, ci mai ales de faptul că era 
recunoscută ca adevărată de mai multe persoane. În caz contrar ea era 
considerată falsă, aceasta chiar și în cazul în care aparținea unei indi- 
vidualități marcante. 

Abordarea aceasta se regăseşte, chiar dacă la un nivel mai cuprin- 
zător, şi în maniera de înțelegere a teologiei ortodoxe. Adevărul este o 
expresie a comuniunii. Din această perspectivă se poate spune că ști- 
ința modernă căuta să producă adevăruri, prin observaţii individuale, 
prin eforturi care să rețină ceea ce este verificabil experimental, în timp 
ce știința înţeleasă în mod tradițional, considera că Adevărul este trans- 
cendent lumii noastre şi că nouă nu ne rămâne decât să-l recunoaştem 
şi să ne împărtăşim de el. 

Ştiinţa modernă nu mai creditează în niciun fel intuiţia, recunos- 
cută în ştiinţele tradiționale, dar utilizează tot mai mult calculul și mă- 
surătorile, raționamentul logic şi experimentul repetabil. În felul acesta, 
centrul de greutate al demersului ştiinţific se deplasează de la calitativ 
către cantitativ. Prin pierderea viziunii simbolice existente în ştiinţa 
tradițională, modernitatea ajunge să susțină ideea că nu este posibilă o 
dezvoltarea a ştiinţei decât prin folosința măsurătorilor şi a calculelor. 
Ulterior, aşa cum vom vedea pe larg în volumul al doilea al lucrării, toc- 
mai aceste criterii cantitative din ştiinţa modernă vor favoriza apariţia şi 
dezvoltarea unor abordări de tip pragmatist şi utilitarist. 


Subiecte de rezolvat 


1. Explicaţi care este relaţia dintre ştiinţele medievale, cele renas- 
centiste şi ştiinţa modernă. 

2. Analizaţi legătura dintre spiritul modernităţii şi Reformă. 

3. Evidenţiaţi legătura dintre spiritul iconoclast şi ştiinţa modernă. 

6. Ştiinţă şi modernitate: emergenţa unei noi viziuni asupra 
lumii, prin demersul rațiunii autonome 


Cuvinte-cheie: Natural, supranatural, autonomie, astronomie, ficţiune. 
6.1. Galileo Galilei, reprezentant emblematic al ştiinţei moderne 
6.1.1. Contextul cosmologic în care se dezvoltă știința lui Galilei 


Pentru început, trebuie precizat, cu privire la înțelegerea mişcării pă- 
mântului, că, potrivit afirmațiilor lui Arhimede, Aristarh din Samos (310- 
230 î.Hr.) ar fi susţinut heliocentrismul, însă scrierea propriu-zisă nu s-a 
păstrat. Modelul geocentrismului, pe care îl găsim menţionat în textele lui 
Aristotel şi Hipparch ( cca. 120 î.Hr.), este dezvoltat de Ptolemeu (+ cca. 
168 d.Hr.), un egiptean cu cetățenie romană, care a scris şi publicat, în 
limba greacă, Almagest. Sunt explicate aici traiectoriile planetelor şi Soare- 
lui. Pământul este rotund şi nemișcat. Soarele şi celelalte planete, precum 
şi stelele sunt fixate pe sfere aflate în mişcare, sfere despre care Aristotel 
afirmă că nu se poate cunoaște nimic afară de faptul că sunt incoruptibile. 

Dorinţa de explorare a cerului şi unele cunoştinţe de ordin 
tehnic acumulate până în secolul al XIII-lea au determinat preo- 
cupări pentru o mai precisă măsurare a mişcării aştrilor. De exem- 
plu, în 1420 este consemnată construirea unuia dintre primele ob- 
servatoare astronomice din lume, în lumea islamică, în Uzbekistan 
(Samarkand), de către Muhamad Taragay. 

Între 1501 şi 1503, Copernic studiază la Universitatea din Padova, 
pregătindu-se pentru medicină şi luând cunoştinţă cu astrologia, stu- 
diată ca subdisciplină. Aici el intră în legătură cu scrierile cardinalu- 
lui Bessarion?. În mai 1514, Copernic face primele însemnări privind 


* Bessarion (î 1472) s-a născut în Anatolia, port la Marea Neagră, şi este consi- 
derat de mulţi ca fiind cel mai mare învăţat din vremea lui, traducător al lui Aristotel 

teoria heliocentrică (pe care o va publica abia în anul morţii sale, 1543). 
În 1540, matematicianul austriac Rheticus expune modelul heliocentric 
dezvoltat, dar nepublicat de Copernic, iar în 1543 apare, sub semnătura 
lui Copernic, lucrarea De revolutionibus orbium coelestium (Despre revo- 
luţiile sferelor cereşti). 

Anii care au urmat sunt foarte prolifici în ordinea descoperirilor 
ştiinţifice privitoare la stele. În 1572, astronomul danez Tycho Brahe 
observă în constelația Casiopeea o nouă stea, pe care o numește novă”. 
În 1580, Frederik al II-lea al Danemarcei dispune construirea primu- 
lui observator astronomic veritabil, pentru a i-l oferi lui Tycho Brahe. 
Până în 1602, Tycho Brahe va observa şi cataloga 777 de stele. 

În 1584, Giordano Bruno face publică presupunerea că stelele 
sunt grupate în sisteme stelare şi că Universul este infinit în lucrarea 
Dell” infinito universo e mondi (Despre infinit, univers şi lumi). În 1592, 
Johanes Kepler, devine asistent al lui Tycho Brahe, iar în 1600 publică 
lucrarea Mysterium cosmographicum (Misterul sacru al universului), în 
care afirmă că sfera fiecărei planete este înscrisă sau circumscrisă unu- 
ia dintre cele cinci corpuri regulate ale lui Platon. Poliedrele acestea, 
despre care vom mai aminti ceva mai încolo, sunt pomenite în Timaios 
şi descrise mai târziu de Euclid în Elementele sale: cubul, tetraedrul, 
octoedrul, icosaedrul şi dodecaedrul. 

În 1581, Galilei (născut în 1564) se înscrie pentru a face studii de 
medicină. Mai târziu va renunţa la medicină în favoarea artelor şi, în 
final, va alege matematica. Se arată preocupat de metoda lui Arhimede 
din fizică şi începe să-şi valorifice spiritul fizicist. În 1586 proiectează 
o balanță hidrostatică şi publică La bilancetta. Prin sprijinul Marelui 
Duce Ferdinando, este numit în anul 1589 lector de matematici la Pisa. 


şi Xenophon. A sprijinit mai mulți intelectuali greci stabiliți în Italia: Theodor de Gaza 
(care a tradus în latină omiliile Sf. loan Gură de Aur şi un manual de greacă de pe care 
va învăța Copernic), George de Trapezunt (considerat părintele Renaşterii italiene) 
şi alții. Bessarion va dona Biblioteca Marciana (0 clădire şi o colecţie de cărţi, multe 
manuscrise greceşti) către Republica Venețiană. Multe dintre lucrările lui Bessarion se 
regăsesc în Patrologia greacă, vol. 161. 

% De aici și denumirile de novă şi supernovă utilizate astăzi pentru stelele aflate în utltimul 
stadiu de viaţă. Există mărturii scrise despre faptul că aceeaşi stea a fost observată şi de chinezi, 
strălucirea ei fiind vizibilă aproape 15 luni. 

Studiază metodic mişcările corpurilor, oscilația pendulului, rezistenţa 
solidelor. În toţi aceşti ani, prin eforturi susținute, reuşeşte să combine 
matematicile, fizica şi interesul pentru tehnică (inclusiv în vremea când 
a predat matematica la Padova). 

Între 1609 şi 1619, Kepler emite ideea că planetele se învârt pe or- 
bite eliptice (Astronomia nova) şi formulează cele trei legi privitoare la 
periodicitatea traiectoriilor eliptice ale planetelor. În aceşti ani se consi- 
deră că modelul cosmologiei aristotelice intră în declin, în timp ce heli- 
ocentrismul dezvoltat de Copernic este dovedit tot mai mult de obser- 
vaţiile şi calculele lui Kepler şi Galilei. 

În perioada aceasta (mai precis între 1592 şi 1610), Galilei se mută 
de la Universitatea din Florenţa, unde urma artele, la Universitatea din 
Padova, căutând protecția Republicii Venețiene”, pentru mai multă li- 
bertate în exprimarea ideilor”. Galilei continuă descoperirile importan- 
te pentru istoria astronomiei. În1610 el descrie fazele lui Venus, des- 
coperire care va scoate la iveală o altă incompatibilitate cu sistemul lui 
Ptolemeu şi care va putea primi o explicaţie bună doar în cadrul helio- 
centrismului. În 1616, fiind deja o figură respectată în lumea ştiinţifică, 
Galilei este atenţionat de Bellarmin că ar trebui să ia apărarea şi nici să 
contrazică heliocentrismul lui Copernic. În acelaşi an, De revolutionibus 
este trecută în Index Librorum Prohibitorum, de unde va fi ştearsă în 
1835%. Kepler îl apără pe Copernic într-o lucrare din 1619 (Rezumat al 
astronomiei lui Copernic), lucrare ce va fi trecută şi ea în Index. 


% Republica Venețiană (supranumită şi Serenisima Republica Veneta) a apărut ca enti- 
tate statală în 697, la estul Mării Adriatice, şi a supravieţuit până în 1797, când a fost cucerită de 
Napoleon |. 

* Universitatea Padova a fost fondată în 1222 de profesorii şi studenţii care plecaseră de 
la Universitatea din Bologna căutând o mai mare libertate academică (Libertas scholastica) în 
raport cu Biserica Romano-Catolică. Această libertate era posibilă la Padova datorită Republi- 
cii Venețiene. Motto-ul lor era Universa universis patavina Libertas (Libertatea padovană este 
universală pentru toți). S-ar putea spune că această ultimă expresie evidențiază, pe de o parte, 
reacția determinată de tendinţa unei subordonări a ştiinţei şi filosofiei de către Vatican, într-o 
perioadă când universităţile dobândiseră un anumit grad de libertate, iar pe de altă parte, şi 
cumva paradoxal, aceasta este în același timp şi expresia unei gândiri care alege drumul 
reflecţiei autonome. Universitatea Padova a avut o istorie zbuciumată, în trei rânduri aici în- 
trerupându-se procesul de învățământ pentru mai multe decenii, în secolele XIII, XVI şi XIX. 
La Padova au studiat Nicholaus Cusanus, Copernic şi Galilei. 

% Index Librorum Prohibitorum va fi desființat de papa Paul al VI-lea abia în 1966. 

6.1.2. Galilei şi modelul copernican 


Deceniul cuprins între 1609 şi 1619 este important în istoria știin- 
ței, întrucât marchează abandonarea sistemului ptolemeic şi adoptarea, 
în lumea științifică, după mai bine de un secol, a modelului copernican. 
În același timp, în toată această strădanie ştiinţifică este semnificativ şi un 
alt fapt. Pe de o parte, în demersul de explorare a cerului, utilizarea tele- 
scopului tinde să devină acum principala cale de verificare a modelelor 
explicative privind stelele şi mișcarea planetelor, metoda cea mai sigură de 
testare a unor ipoteze de lucru. În același timp însă, această cercetare me- 
todică a cerului duce la învestirea unei noi autorități în lumea cunoaşterii, 
autoritatea observaţiilor empirice date de instrumentele tehnice. Aceste 
instrumente aveau să devină, ceva mai târziu, singurele repere recunoscu- 
te pentru certificarea adevărului. 

În strădania lui de a dovedi adevărul despre heliocentrism, Galilei nu 
avea alte dovezi decât cele pe care le putea verifica și dovedi. Tocmai de 
aceea, el va folosi observaţiile empirice ca să argumenteze că toate plane- 
tele sunt corpuri opace şi că ele se rotesc în jurul Soarelui. Însă reuşita lui 
privind modelul cosmologic va produce cu timpul mutații profunde în 
întreaga arhitectură cerească şi în modul de înţelegere a raportului din- 
tre om şi lume. Datele astronomice şi observaţiile făcute de Galilei şi de 
cei menționați mai sus, precum şi modelele explicative exprimate prin tot 
mai multe calcule matematice vor produce, prin diverse dezvoltări succe- 
sive, o nouă fizică şi o nouă astronomie. Acestea vor genera, în cele din 
urmă, o nouă filosofie a naturii și a vieţii, despre care vom face mai multe 
menţiuni în volumul al doilea al lucrării. 

Revenim acum, pentru câteva precizări, la epoca lui Galilei. În 1611, 
Galilei se transferă la Florenţa, cu titlul de „filosof şi matematician principal 
al Marelui Duce”. Deși a fost îndemnat la prudenţă, Galilei încearcă să-și 
impună noile opinii, susținând că Biserica, în absenţa unor demonstraţii 
contrare, trebuia să asume adevărurile dovedite prin calcul şi observaţie 
cu privire la natură. 

În legătură cu aceasta, trebuie menţionate câteva aspecte. În primul 
rând, este bine să precizăm că, la fel ca şi Kepler, şi urmașul acestuia, Isaac 
Newton, Galileo Galilei nu încearcă să nege existența lui Dumnezeu. 

Dimpotrivă, ca şi în cazul lui Newton şi al lui Kepler, Galilei menţionează 
adesea în lucrările sale ideea că Dumnezeu este creatorul lumii şi că ordinea 
şi armonia constatate de experiment sunt dovezi ale înțelepciunii operei 
Sale. În al doilea rând însă, trebuie menţionat că tensiunea existentă între 
modelul geocentric susținut de teologia scolastică şi modelul heliocentric 
dovedit prin calcul şi observaţii nu ar fi existat dacă abordarea teologiei 
medievale nu ar fi căutat subordonarea silită, autoritaristă a strădaniilor, 
rezultatelor şi opiniilor exprimate de savanții acelui timp. Pe de altă parte, 
este evident că nici cei ce explorau cerul şi încercau o descriere precisă a 
mişcărilor stelare nu aveau o bună înţelegere privind situarea propriei lor 
cercetări în raport cu planul spiritual al vieţii, cu adevărul de credință. 

Este semnificativ de menţionat aici faptul că în Răsăritul creştin nu 
există situații de felul acesta. Mai întâi pentru că strădania de înțelegere a ra- 
ționalității lumii reprezintă o cale de descoperire a lui Dumnezeu, Cel Care 
Se face cunoscut pe Sine prin Creaţie. Sf. Vasile cel Mare formulează limpe- 
de acest lucru: „Când Moise a spus: Întru început a făcut Dumnezeu cerul şi 
pământul, a trecut sub tăcere: apa, aerul, focul şi toate acelea care se nasc din 
aceste elemente; că acestea erau în univers ca niște completări ale lumii; dar 
istoria facerii lumii le-a lăsat la o parte, pentru a deprinde mintea noastră cu 
cercetarea; i-a dat puţine date, ca să mediteze asupra celor care nu s-au spus” 
(Sf. Vasile cel Mare, Omilii la Hexaemeron, p. 87). 

Pe de altă parte, aşa cum am văzut în exprimarea profundă a Sf. Maxim 
Mărturisitorul, întreaga Creaţie este înțeleasă ca Scriptură, văzută ca o scrii- 
tură cu lucruri sensibile, care mărturiseşte despre Dumnezeu. În fine, aceas- 
tă strădanie de cunoaștere și reflecţie cu privire la lume și viaţă nu rămâne 
nerelevantă în planul spiritual al vieţii omeneşti. Sf. Maxim Mărturisitorul 
leagă toate preocupările de cunoaștere a lumii direct de pregătirea pentru 
contemplarea lui Dumnezeu, punând condiţia ca drumul să fie însoţit de 
lucrarea de despătimire. 

În felul acesta, îşi găseşte loc şi abordarea Apologeticii ortodoxe, care 
trebuie să evite subordonarea discursului filosofic sau ştiinţific celui teo- 
logic şi să orienteze, să inspire dimensiunea edificatoare, respectând ceea 
ce știința poate să obţină prin strădanie omenească şi oferind totodată 
lumina înţelesurilor duhovnicești, care se dovedeşte cuprinzătoare chiar 
şi pentru datele ştiinţelor. În felul acesta, Apologetica leagă, în cele din 

urmă, lucrurile lumii sensibile situate în atenţia științelor de înțelesurile 
inteligibile cuprinse în Revelaţie. 

Revenim acum la momentul nașterii ştiinţelor moderne. Iezuitul 
Robert Bellarmin, numit cardinal de papa Clement al VII-lea în 1598, cel 
mai cult reprezentant al Bisericii Romano-Catolice din acea perioadă, pre- 
zintă nuanţat distincţia dintre ipoteză şi realitate, invitându-l pe Galilei la 
prudenţă. EI arată totuşi că Biserica nu poate intra în logica impunerii unei 
ipoteze sau a unei teorii științifice (oricare ar fi aceasta), că menirea Biseri- 
cii este diferită de cea a cercetării ştiinţifice. În acest sens, îl îndeamnă pe 
Galilei să renunţe la pretenţia sa ca ipoteza avansată de omul de știință să 
fie impusă Bisericii. 

În 1623 Galilei publică I] Sagiatore, prin care atacă într-un mod agre- 
siv poziţiile iezuiţilor, arătând că lumea este o carte a naturii, cu date mă- 
surabile şi cantitative. Implicaţiile acestei lucrări şi atitudinea ironică, pro- 
vocatoare, manifestată constant de Galilei au determinat condamnarea de 
către Inchiziţie, în 1633, a savantului. EI va trăi după aceasta în vila sa de la 
Arcetri, în apropiere de Florenţa. În 1634, moare fiica sa preferată, măicuța 
Maria Celeste, iar din 1637 Galilei se confruntă cu o orbire progresivă. În 
acest context, devine tot mai trist şi melancolic. 

Într-o scrisoare adresată prietenului său Diodati, Galilei mărturiseşte: 
„Acea lume, acel univers pe care eu, cu minunatele mele observaţii şi cu 
clare demonstraţii, îl sporisem de o sută şi de o mie de ori mai mult decât 
pe acela văzut în mod obişnuit de înțelepții din toate secolele, acum pentru 
mine s-a micşorat și s-a restrâns încât nu e mai mare decât spaţiul ocupat de 
persoana mea” (Paolo Rossi, Nașterea științei moderne în Europa, Ed. Poli- 
rom, laşi, 2004, p. 124). S-ar putea vedea, în acest text, nu doar singurătatea 
resimţită de Galilei, odinioară celebru şi în putere, scrutând cerul, acum 
bolnav şi părăsit, incapabil să vadă chiar şi lucrurile apropiate. Într-un exer- 
cițiu simbolic, se poate vedea de asemenea egocentrismul savantului Galilei, 
afectat de conştiinţa descoperirilor sale, care îl izolaseră, plasându-l în afara 
lumii sale, la răspântia dintre epoci. 

Important este însă faptul că din aceleași strădanii omenești de explo- 
rare şi înţelegere a lumii şi a mecanismelor ei, prin valuri succesive de dez- 
voltări filosofice și științifice, s-au născut noi filosofii despre natură, în care 
Tradiţia şi Sfânta Scriptură nu mai sunt învestite cu autoritate. 

6.1.3. Caracterul cantitativ-fizicist al ştiinţei promovate de Galilei 


Continuând munca lui Galilei, o serie întreagă de autori vor de- 
structura, voluntar sau involuntar, tot mai mult legătura existentă de 
veacuri între concepția despre univers şi gândirea biblică bazată pe 
Revelaţie. Plecând de la poziţia adoptată de Galilei, care recunoaște 
autoritatea Scripturii doar în privința adevărurilor referitoare la mân- 
tuire, cercetarea naturii va solicita tot mai puţin autoritatea Revelaţiei. 
În secolele ce vor urma, sciziunea dintre natural şi supranatural se va 
accentua, exprimând de fapt o diluare a simbolismului religios, indusă şi 
dezvoltată puternic de gândirea ştiinţifică inaugurată în această perioadă 
de Galilei și ceilalți autori menţionaţi. Prin abordarea aleasă, Galilei şi, 
mai general, omul de ştiinţă al acestor secole, nu este un astronom, ci 
un fizician care încearcă să expliciteze tainele universului într-un mod 
fizicalist. Şi, semnificativ, autoritatea afirmațiilor sale nu decurge în mod 
exclusiv din argumentele pe care le prezintă, ci în bună măsură, şi din 
observaţiile bazate pe instrumentul tehnic. 

Este adevărat că lui Galilei i-au fost prezentate în repetate rânduri mai 
multe contraargumente ştiinţifice, formulate de unii astronomi iezuiţi, însă 
Galilei nu le-a acceptat pentru că nu aveau un fundament dovedit empiric. 
Situaţia aceasta este grăitoare, dacă ne gândim la menirea mărturisirii ade- 
vărului de credinţă, însărcinată să orienteze, să inspire viața în Adevărul 
Hristos, Cel situat mai presus de dovezile științifice. Câtă vreme teologia 
scolastică a înlocuit, în epoca la care facem referire aici, mărturisirea în Duh 
şi în Adevăr cu dovezi ştiinţifice şi calcul, ea a intrat de bunăvoie într-un 
terioriu de dezbatere unde izbânda aparține celui ce măsoară şi stăpâneşte 
mai mult observaţia și calculul. 

În secolele acestea, prin rezultatele care se cumulează de pe urma 
contribuţiei unui număr tot mai mare de oameni de ştiinţă, și prin- 
tr-o reflecţie tot mai autonomă în raport cu Revelația — la rândul ei 
insuficient şi neinspirat exprimată în spaţiul public și în disputele cu univer- 
sităţile — se produce o trecere lentă, dar neîntreruptă de la calitativ la cantita- 
tiv, de la simbolic la fizic, de la edificare interioară la cunoaştere exterioară, 
prin ipoteze dovedite şi certitudini demonstrate. Artefactul, dispozitivul tehnic 
devine, dintr-un ochi mai mare capabil să lărgească registrul de sensibilitate 

al organelor noastre de simţ pentru a vedea mai mult şi mai bine Creaţia lui 
Dumnezeu, miezul noutăţii ştiinţei moderne, sursa unică ce face diferența de 
perspectivă între lumea științifică şi reprezentanţii Bisericii. Aceasta pentru că 
artefactul tinde să fie instaurat de omul însetat să cunoască în mod precis ca 
singurul criteriu al adevărului. 

Plecând de la distincţia (dusă uneori până la separare) dintre natural 
şi supranatural, transferată acum în plan epistemologic prin separarea din- 
tre rațiune şi credinţă, faimoasa investigare a modului în care merge cerul 
ține locul manierei în care se merge la cer. Lumea ştiinţifică va impune tot 
mai mult, începând cu Galilei, separarea ştiinţei de experiența şi autoritatea 
Tradiţiei eclesiale. Și, judecat într-un mod poate lipsit de nuanţe, potrivit 
clişeelor ideologice de care pomeneam la început, Galilei devine un simbol 
al eroului ştiinţei martirizat de o Biserică acuzată de obscurantism. 

Trecând peste toate acestea, este justificat să considerăm că începând 
cu această perioadă, avem de-a face cu o mutație profundă, iniţiată de Gali- 
lei şi continuată de mulți alţii, în maniera de cercetare a naturii. Este vorba 
despre trecerea treptată de la un univers calitativ-simbolic la unul fizicalist, 
o trecere însoțită de iluzia că taina lumii a fost amplificată printr-o ştiinţă 
cantitativă, în raport cu taina universului Tradiţiei, exprimată de gândirea 
structurată prin simbolismul religios. 


6.1.4. Știința modernă - expresie a puterii ficţiunii 


Invocarea momentului Galilei, în parcursul istoric al științei, ca 
moment decisiv, emblematic în epopeea ştiinţei moderne și situarea lui 
la răspântia dintre lumea Tradiţiei şi cea a modernităţii nu reprezintă o 
artificialitate istorică. (Inclusiv Galilei era convins că odată cu el se naşte 
o nouă ştiinţă, o nouă perspectivă de abordare a lumii.) Știința modernă 
stă sub semnul evenimentului Galilei şi semnificaţia ei este interpretată 
adeseori prin grila conflictului dintre rațiune şi credință, dintre ştiinţă şi 
teologie, dintre noutatea modernităţii şi autoritatea Tradiţiei. Afacerea 
Galilei, cum a fost desemnată, reprezintă deopotrivă un eveniment și o 
interpretare a semnificaţiilor evenimentului respectiv. 

Alte câteva aspecte esenţiale sunt relevante în această problemă, 
întrucât scot la iveală modul cum știința, prin instaurarea ei în spaţiul 

cultural și discursul public, a determinat mutații profunde în mentalită- 
țile vremii. Isabelle Stengers explică apariţia ştiinţei moderne ca rezultat 
al puterii ficţiunii. În lucrarea Dialog despre cele două principale sisteme 
ale lumii (1633), Sagredo, un personaj fictiv imaginat de Galilei, devine 
purtătorul de cuvânt al acestuia. Galilei anticipează rezerva sau chiar os- 
tilitatea publicului (poate cel mai instruit, reprezentat de personajul Salvi- 
ati, ar putea fi mai receptiv, spre deosebire de cel ignorant, întruchipat de 
Simplicius). Astfel, Galilei trebuie să se impună prin Sagredo într-un mod 
abstract, printr-un argument implacabil în fața rezervei existente. 

Referindu-se la puterea ficţiunii ca orizont de apariţie a ştiinţei moder- 
ne și de instrumentalizare a rațiunii într-un mod diferit faţă de perspectiva 
Tradiţiei, Stengers menţionează că puterea ficţiunii reprezintă „puterea 
limbajului de a inventa niște argumente raționale care adaptează faptele, 
care creează iluzia necesităţii, care produc aparenta supunere a lumii la 
definiţii elaborate în abstract [...]. În această perspectivă, puterea ficţiunii 
este cea care, constituie nu numai terenul de inventare a ştiinţelor mo- 
derne, dar şi ceea ce ele însele vor ajuta să se stabilizeze pentru ca tot ele 
să se poată detaşa mai bine de acestea [...] acolo unde se va produce noul 
uz al rațiunii prin care se identifică singularitatea ştiinţelor moderne, ea 
va implica şi va afirma incapacitatea rațiunii de a învinge prin forțele sale 
puterea ficţiunii” (Isabelle Stengers, Inventarea științelor moderne, p. 83). 

Noutatea ficţiunii propuse de Galilei prin care ştiinţa modernă se 
diferenţiază de ceea ce este non-ştiință nu reprezintă o argumentaţie, ci 
un artefact. Planul înclinat este cel care-i reduce la tăcere pe adversarii 
lui Sagredo. Autorul se retrage şi dispozitivul experimental este cel care 
vorbeşte, impunând modelul explicativ al lui Galilei. Un montaj artificial 
este cel care exprimă puterea ficţiunii ştiinţei moderne. Ştiinţa galileiană se 
impune prin acest artefact care exprimă o nouă viziune asupra lumii, şi 
care utilizează în locul realităţii artefacte. De aceea, referindu-se la acest 
aspect, Bruno Latour arată că aici, în contextul acestei polemici, reprezen- 
tarea ştiinţifică ţine mai mult de politică decât de epistemologie. 

Însă, pe lângă artefactul care intră în joc, dispozitivul de lucru în 
metoda ştiinţifică, metoda este calificată și prin instrumentarul matema- 
tic. Galilei, Descartes şi Newton, prin contribuţiile lor la stabilirea unei 
legături între algebră şi geometrie şi între fenomenul fizic şi descrierile 

matematice, vor contribui la o schimbare majoră de optică. Atenţia lumii 
ştiinţifice va fi orientată, după aceste secole, mai ales către ceea ce este 
matematizabil în realitate, reţinând tot mai mult şi conferind o valoare tot 
mai mare acestor aspecte care pot să fie descrise precis prin intermediul 
matematicii. 

Contribuţia aceasta, dezvoltată în secolele ce vor urma, va produce 
treptat o schimbare de viziune cu privire la adevăr, afirmând tot mai apă- 
sat faţeta lui matematică. În interiorul acestei transformări de perspectivă 
se petrec mai multe schimbări. De exemplu, până la impunerea mentali- 
tății moderne în gândirea ştiinţifică, geometria exprima mai clar armonia 
şi coerenţa existente în natură. Odată cu geometria analitică dezvoltată de 
Descartes, geometria câştigă o legătură nouă, neașteptată cu lumea nu- 
merelor, însă se poate spune că în felul acesta ea începe să piardă treptat 
o dimensiune profundă în conştiinţa celor ce o folosesc, anume aceea de 
structură şi cale de introspecţie a realității!. 

Prin geometrie lumea era învăluită în simboluri, indicând unele sen- 
suri adânci ale existenței şi dând o semnificaţie aparte creaţiei. Trecerea 
de la geometrie la algebră marchează o mutație de la calitate la cantita- 
te, de la implicit la explicit. Algebra caută să dezvăluie esența fenomene- 
lor fizice prin formule matematice și prin cantități numerice, scoțând în 
față numărul. Dar aceste formule, dominate de aspectul cantitativ, rămân 
pentru o vreme exterioare față de profunzimile fenomenelor naturale. 
Matematizarea adevărului, ca abordare ce revendică în mod unilateral 


' Am făcut deja mențiune despre faptul că, în 1592, Johanes Kepler afirmă că sfera 
fiecărei planete este înscrisă sau circumscrisă unuia dintre cele cinci corpuri regulate 
ale lui Platon, pomenite în Timaios şi descrise mai târziu de Euclid, în Elementele: cu- 
bul, tetraedrul, octoedrul, icosaedrul şi dodecaedrul. Acesta este un exemplu bun care 
subliniază felul cum, încă din vremea lui Platon, geometria este legată de realitate. Platon 
adoptă de fapt o reprezentare a spaţiului (şi a formelor geometrice) prin intermediul 
materiei (apă, pământ, aer, foc, chintesenţă), utilizând structurile asociate lor pentru 
a defini diferite „tipuri” de spaţii. Cu alte cuvinte, „fizica devine geometrie” (James T. 
Cushing, Concepte filosofice în fizică, Ed. Tehnică, Bucureşti, 2000, p. 168). Chestiunea 
este încă prezentă la Descartes, care exprimă, în Principiile filosofice, publicate în 1641, 
ideea că natura corpurilor nu constă „nici în greutate, nici în duritate sau culoare, ci în 
întindere” (James T. Cushing, Concepte filosofice în fizică). Totuşi, există şi interpretări 
potrivit cărora, prin geometria analitică, o anumită legătură dintre formele geometrice şi 
realitate este diminuată de intrarea în joc a numerelor. 

pretenția de certitudine, exprimă ruptura dintre gândirea ştiinţifică tradiţi- 
onală şi cea modernă. 

Secolul al XXI-lea va aduce însă în prim-plan noi preocupări filosofi- 
ce, care vor scoate la iveală înțelesuri metafizice remarcabile ascunse atât 
în matematica numerelor, cât şi în structura fizică a lucrurilor, dezvălu- 
ind aspecte relevante pentru dimensiunea spirituală a existenţei tocmai în 
ceea ce s-a crezut a fi materie şi cantitate lipsite de adâncime. 


6.2. Modernitatea şi principiile sale constitutive 


Prejudecata fondatoare a modernităţii este iluzia modernilor că ei 
şi-au inventat propria tradiţie, că ei sunt primii şi că sunt izbăviţi de 
trecut. Convingerea celor din secolul al XVII-lea, cel al modernităţii cla- 
sice, este că ei s-au emancipat de tutela vechilor tradiţii de până atunci. 
Bernard din Chartres (care a murit după anul 1124) a lansat metafo- 
ra piticilor cocoțați pe umerii unor uriași, conform căreia modernii nu 
erau decât nişte pitici aflați pe umerii uriașilor, consideraţi a fi cei vechi, 
din Antichitate. Această metaforă este inversată. Astfel, Francis Bacon 
considera că anticii sunt cei tineri, iar vremurile moderne erau văzute ca 
fiind cu adevărat cele vechi. Descartes, cel care a contribuit la realizarea 
unei filosofii a modernității, spunea că „noi suntem cei vechi”, interpre- 
tând în mod invers metafora piticilor cocoțaţi pe umerii uriașilor. 

Mulţi dintre cei din Evul Mediu se considerau moderni în raport 
cu cei din Antichitate. Era o modernitate obţinută prin relaţie cu o altă 
epocă. Totuși, modernitatea propriu-zisă este revoluționară prin faptul 
că se consideră modernă în conţinutul ei, nu prin comparare cu altă 
paradigmă a lumii. Modernitatea are pretenţia că oferă o altă viziune 
asupra lumii, diferită de tot ceea ce a fost, şi că această reprezentare a 
lumii este superioară în sine faţă de orice concepţie ancorată în Tradiţie. 
Modernitatea se consideră superioară doar prin simplul fapt că este 
modernă, în sensul că este ulterioară celorlalte concepţii. Modernita- 
tea aceasta pregăteşte o dezrădăcinare majoră din universul de viaţă şi 
de idei al Tradiţiei. 

Autonomizarea naturalului de supranatural şi conferirea unei au- 
torităţi prioritare cunoaşterii naturale, care se explică fără a face apel 


APOLOGETICA ORTODOXĂ 317 


la Dumnezeu, constituie miezul modernităţii. Într-un fel sau altul, 
demersurile explorărilor ştiinţifice şi reflecția filosofică dezvoltată 
în contextul universitar ieşit de sub auspiciile eclesiale înlocuiesc 
treptat pe Dumnezeu cu natura însăşi, în explicarea fenomenelor lu- 
mii. Este adevărat, într-o anumită măsură, legile naturale pot explica 
funcţionarea şi înțelegerea lumii sensibile. Însă raţiunea tehnică, in- 
strumentală, substituie raţiunea scolastică prin care era promovată 
o cunoaştere a fiinţei lumii, care rămâne departe de rezoluţia apa- 
ratelor de măsură și a raţionamentelor matematice. Această cunoaş- 
tere ființială specifică Tradiţiei Antichității și Evului Mediu este 
înlocuită în modernitate prin cunoaşterea tehnică și explorarea as- 
pectelor obiective. 

Relaţia dintre natural şi supranatural a cunoscut o dinamică 
aparte în istoria ideilor şi a mentalităților. Într-o primă fază, gân- 
ditorii pun totul pe seama lui Dumnezeu. În a doua etapă, se crede 
că lucrurile naturale nu sunt decât simboluri ale realităților supra- 
naturale. A treia etapă este separarea naturalului de supranatural, 
considerându-se că există două metode de investigaţie specifice şi 
legitime pentru cele două domenii. A patra etapă constă în recu- 
noaşterea unei singure metode de investigare, cea naturală, admiţân- 
du-se totuşi că există şi o lume supranaturală. În a cincea etapă, se 
constată că există o singură formă de cunoaștere, cea ştiinţifică, şi că 
este absurd să se creadă că mai există şi un alt domeniu de existenţă. 
Supranaturalul nici nu mai poate fi gândit, ca atare el încetează să 
mai poată exista”. 

Autonomia lumii este unul din principiile constitutive ale moderni- 
tății. O lume care este înţeleasă ca fiind independentă de Dumnezeu, 
ca având legi naturale fără vreo legătură cu EI, legi care pot explica fe- 
nomenele lumii fizice, conturând o lume în care guvernează principiul 
absenței lui Dumnezeu din cosmos și din istorie. Credinţa că lumea 
este un sistem închis care are o ontologie autosuficientă, validându-se 
prin ea însăşi, va conduce la ideea că Dumnezeu este o ipoteză de 


2 Aceste etape care vizează relaţia dintre natural şi supranatural au fost sintetizate de 
H.R. Patapievici în cartea Omul recent, pp. 60-66 (detalii despre prezentarea şi evaluarea 
principiilor modernităţii pot fi găsite în această lucrare la pp. 49-54; 68-69). 

lucru, care este invocată doar atunci când nu există o explicaţie rezo- 
nabilă pentru rațiunea naturală autonomă. 

Mitul progresului, specific pentru modernitate, dă iluzia că odată 
cu timpul ignoranţa va fi depăşită. În felul acesta, pare că într-o bună zi 
s-ar putea să ajungem la situaţia în care Dumnezeu va deveni o ipoteză 
de care lumea nu mai are nevoie pentru a justifica sau explica anumite 
aspecte ale ei. Autonomia lumii şi absolutizarea obiectivităţii ştiinţei 
în raport cu Tradiţia sunt principii care schimbă şi modelează imagi- 
narul lumii moderne. Trecerea de la o societate ancorată în Tradiţie la 
una modernă se explică mai ales prin schimbarea imaginarului. Mai 
general, se petrec mutații profunde în foarte multe aspecte ale vieţii. 
Sunt antrenate în aceste schimbări majore înțelesurile şi reprezentări- 
le privitoare la cunoaştere şi la raporturile omului cu lumea, felul în 
care este înţeles efortul de cunoaștere, faptul de știință, raportarea la 
creaţia tehnică și la lume, dar şi modul în care sunt înțelese viața şi cre- 
dința. Multe dintre acestea vor fi luate în discuţie în volumul al doilea 
al lucrării. 


Subiecte de rezolvat 


1. Care este rolul lui Galileo Galilei în promovarea ştiinţei moderne? 
2. Evidenţiaţi legătura dintre Galilei şi modelul copernican. 
3. Analizaţi relaţia dintre ficțiune şi ştiinţa modernă. 

Concluzii 


În contextul iniţiativei programatice de redescoperire a scrierilor 
Sfinţilor Părinţi şi a relevanţei mesajului acestora pentru omul con- 
temporan, în interiorul căreia s-a situat inspirat toată opera Părintelui 
Dumitru Stăniloae, am asumat un demers cu siguranţă dificil, dar ex- 
trem de motivant teologic, şi anume cel al încercării de (re)așezare a 
disciplinei teologice Apologetică (Teologie Fundamentală) pe baze pa- 
tristice şi, deci, eclesial-duhovnicești. Am avut în vedere două obiective 
majore. Pe de o parte, este vorba de descoperirea şi aprofundarea celor 
mai legitime izvoare din punct de vedere eclesial în ceea ce priveşte ma- 
nifestarea de ordin apologetic a Bisericii, şi anume, apologiile. Pe de altă 
parte, este vorba de efortul de configurare în actualitate, într-un demers 
ancorat în deplină continuitate duhovnicească cu experiența apologeti- 
că eclesială, a unor repere fundamentate patristic care să răspundă pre- 
siunilor, cu efecte cel mai adesea deformatoare asupra trăirii creştine de 
astăzi, pe care le exercită provocările lumii contemporane. 

Noutatea perspectivei de abordare se exprimă întâi de toate prin 
faptul că, departe de a ne mulțumi cu un simplu demers de filosofie 
a religiilor, destinat să argumenteze existența lui Dumnezeu, vedem 
în Apologetica ortodoxă toată plinătatea acelui demers de teologhisire 
propriu unei teologii a apologiilor Bisericii. Disciplina Apologetică este 
chemată astfel să exprime experienţa de ordin apologetic a Bisericii din 
toate timpurile, aparatul critic propriu investigării şi cercetării științifice 
specific disciplinelor teologice universitare trebuind să permită trans- 
miterea duhovnicească a acestei experienţe pentru nevoile de azi ale Bi- 
sericii. În acest fel, disciplina Apologetică ar putea contribui la formarea 
duhovnicească a apologetului chemat să dea în faţa lumii întregi „măr- 
turie despre nădejdea noastră” (1 Petru 3, 15). 

Am pledat în prima parte a lucrării noastre pentru o (re)desco- 
perire a Apologeticii ortodoxe prin asumarea perspectivei eclesiale de 
mărturisire în Duhul şi Adevărul Bisericii în contextul exigențelor aca- 
demice, ştiinţifice şi culturale contemporane. Am încercat în consecință 

o (re)definire a 'Teologiei Fundamentale în calitatea sa de disciplină 
universitară, implicând o (re)precizare a competenţelor sale specifice în 
contextul învățământului academic actual. Ne este limpede că experienţa 
eclesială a Adevărului întrupat, Hristos, întru Duhul Sfânt, reprezintă 
fundamentul apologeticii ortodoxe. Acest fundament trebuie să trans- 
pară prin intermediul disciplinei Apologetică către studentul teolog. 

A doua parte a lucrării evidenţiază permanenţa filonului apologe- 
tic în istoria Bisericii. Receptăm ca îndemn fundamental însăşi viaţa 
Mântuitorului lisus Hristos, model de apologie a vieţii creştine pentru 
toate veacurile. „Îmbrăcarea cu putere de Sus” (Luca 24, 49) petrecută 
la momentul Cincizecimii, continuu reînnoită pentru membrii Bisericii 
din fiecare epocă prin taina Sfintei Liturghii - Cincizecime repetată care 
aduce neîncetat suflarea Duhului Sfânt în viețile noastre, hrănește măr- 
turia apologetică din orice timp, făcând ca aceasta să nu aparţină exclu- 
siv unei epoci anume, ci vieţii fără întrerupere a Bisericii. Există repere 
istorice semnificative în ceea ce priveşte mărturia apologetică pe care 
am încercat să le punem în evidenţă. Pledoaria Sf. Ap. Pavel în Areopag 
ca mărturie creştină în context multicultural şi multireligios este un ast- 
fel de exemplu. Am putut remarca deopotrivă relevanţa și actualitatea 
martiriului pentru conștiința apologetică a Bisericii. Parcurgerea peri- 
oadei Apologeţilor de limbă greacă şi latină ne-a prilejuit sublinierea 
unor aspecte relevante în apologiile primelor veacuri, precum şi dimen- 
siunea lor misionară. Am putut evoca o adevărată „metodă apologe- 
tică” a Părinților alexandrini şi capadocieni manifestată prin selectare, 
denunţare, asumare şi integrare cu discernământ a valorilor filosofiei 
antice într-o viziune unitară fundamentată revelaţional-eclesial. Sf. loan 
Gură de Aur ne-a ajutat să ne situăm eclesial în raportul dintre rațiune și 
credință. Ne-am simţit încurajați să descoperim temeiuri pentru o valo- 
rizarea duhovnicească a cunoaşterii ştiinţifice şi filosofice prin situarea 
adecvată a rațiunii omeneşti în raport cu experienţa vie a credinţei şi cu 
împlinirea poruncilor prin lucrările teologice ale Sfinţilor loan Damas- 
chin, Maxim Mărturisitorul şi Grigorie Palama. 

Utilizarea unor cunoştinţe din diferite domenii care să favorizeze 
o punte de dialog între cultura omului şi datele Revelaţiei nu este nu- 
mai îngăduită, ci chiar încurajată atâta vreme cât se face cu respectarea 

onestă a competenţelor proprii fiecărui domeniu de cunoaştere. Am 
putea spune că, istoric, aceasta constituie chiar o vocaţie a Apologeticii. 
Toate aceste cunoştinţe nu sunt însă decât hainele noi ale unuia şi 
aceluiaşi demers duhovnicesc prin care, căutându-se inspiraţia de Sus, 
se răspunde potrivit din punct de vedere duhovnicesc la frământările 
concrete ale omului din orice timp istoric. Lucrul nu este însă posibil 
dacă ne complacem în insuficiența fundamentării pe izvoarele patris- 
tice ale Apologeticii. Tocmai constatarea acestei insuficiențe ne-a con- 
dus la o a treia parte a lucrării noastre dedicată decriptării cauzelor 
istorice ale deturnării Apologeticii eclesiale în contextul seculariză- 
rii şi utopiilor generate de rațiunea autonomă, realizate în contextul 
apariției şi dezvoltării gândirii scolastice. O analiză critică actuală a 
„argumentelor raționale pentru dovedirea existenţei lui Dumnezeu” 
a arătat plusurile şi minusurile acestui demers intelectual din punct 
de vedere al eficienţei şi relevanţei acestui demers apologetic pentru 
omul contemporan. În contextul depăşirii scolasticii prin modernita- 
te, este limpede că accentul pus pe raţiunea autonomă face ca în faţa 
exerciţiului acestei rațiuni, singurul răspuns rezonabil pe care îl poa- 
te da la nivel apologetic Biserica este unul rațional-duhovnicesc, deci 
teo-logic, şi nu doar simplu logic. 

Este ceea ce ne vom strădui să facem în al doilea volum al manualului 
de față. Va fi propusă o abordare de ordin apologetic a provocărilor lumii 
contemporane. Reliefarea distincției de competenţe între cunoaşterea teo- 
logică şi ştiinţifică va constitui premisa majoră pentru o înţelegere mai 
limpede a naturii apologiei eclesiale şi în consecinţă a competenţelor apo- 
logeticii în cheie de lectură ortodoxă. Mutaţiile majore din fizica secolului 
al XX-lea, cosmologia ştiinţifică actuală privită ca interfaţă în relaţia dintre 
teologie şi ştiinţă, evoluționismul şi implicaţiile sale, anumite implicaţii ale 
cercetărilor din neuroştiinţele actuale în spaţiul întâlnirii teologie-ştiință, 
precum şi anumite situații limită din ştiinţe, anumite mutații recente 
privind viaţa personală şi comunitară, economizarea vieții personale şi 
comunitare şi implicaţiile culturii virtuale în contextul sistemului tehno- 
logizat actual, toate acestea vor constitui subiectele unor dezvoltări care 
să arate pertinenţa şi actualitatea demersului apologetic fundamentat pe 
baze patristice pentru lumea actuală. 

Ne exprimăm nădejdea că demersul nostru de asumare şi de pre- 
zentare a apologeticii în perspectiva mai sus precizată va fi de un real 
folos lucrării în lume a Bisericii. Manualul de față poate constitui un 
posibil punct de plecare începând cu care fiecare poate contribui cu pro- 
pria sa experiență intelectuală şi duhovnicească la slujirea aproapelui 
său. Este îndemnul nostru, de a construi împreună un demers apologetic 
fundamentat duhovniceşte, pe baze patristice. Prin exercițiul concret al 
acestei apologetici, cunoştinţele şi tendinţele lumii actuale nu numai că 
nu vor reuși să periferizeze sau să împiedice trăirea duhovnicească, dar 
vor putea chiar contribui la întâlnirea unora din semenii noştri, izolaţi şi 
suferinzi în închisorile ideologice şi conceptuale tributare modernităţii 
sau post-modernităţii deconstructiviste, cu Adevărul Hristos. 

